
DAN RĂDOIU 


Cartea întâi 


Editura PAVCON 
Bucureşti, România, 2023 


Capitolul 1 


Pe un ger de minus zece grade, în fața uneia dintre vilele 
aflate vis-a-vis de Parcul Kiseleff, o mașină ieşi din trafic şi 
parcă la bordură. Era miezul iernii, a doua săptămână din ia- 
nuarie. Câţiva fulgi de consistenţa sticlei pisate cădeau din cer, 
făcând și mai mohorâtă înserarea ce cuprindea orașul. 

Pe bordul mașinii parcate, un telefon mobil porni să sune în 
surdină. Şoferul, un bărbat cu umeri largi și căciulă de docher 
trasă pe frunte, răspunse fără să se uite. Păstră tăcerea preț de 
câteva clipe, mormăi ceva în aparat, apoi închise. 

— Cică omul nostru a traversat pe la Statuia Aviatorilor. În 
câteva minute ar trebui să fie aici, rosti el. Se întoarse către ocu- 
panta locului din dreapta, o femeie îmbrăcată într-un pardesiu 
lung și basc gavroche. 

— Fii pregătit să intervii dacă te chem, îi spuse ea. Se sprijini 
cu tâmpla de geam, ținând trotuarul sub observație cu coada 
ochiului. 

— Stai liniștită, prin Brătianu nu poate fugi. Acolo păzesc 
băieții noștri. Iar prin spate, nici atât, că dă în ambasada Rusiei. 
Până aici i-a fost, nu are cum să ne scape, spuse bărbatul. 

— Să sperăm că nu va fi nevoie, oftă tânăra. 

Şoferul clătină din cap. Neîncrederea i se putea citea pe 


chip. 

— Uite-l că vine, rupse el tăcerea. Arătă în oglinda retrovi- 
zoare către silueta unui bărbat ce se apropia într-un jogging ușor. 

Femeia deveni brusc preocupată de traficul de afară. Cu 
coada ochiului, având grijă să nu fie observată, privi pe furiș 
la profilul îmbujorat de frig al individului care tocmai trecea 
pe lângă ea. 

— Presimt că n-o să fie ușor, spuse ea. 

Şoferul încuviință, sprijinindu-se cu brațele de volan. Un 
zâmbet de cârdășie masculină, ca de la băiat rău la băiat rău, i 
se strecură în glas. 

— Când îţi petreci viaţa colaborând cu organizații inacce- 
sibile până şi serviciilor secrete — și reușești să rămâi în viață — 
nu ai cum să fii un papă-lapte. 

— Exact de asta îmi este și mie frică, mormăi femeia. 

La câțiva metri mai încolo, păstrând un pas alert, cel pe care 
îl urmăreau pătrunse în curtea uneia dintre vile. Privi de câ- 
teva ori în jur, insistând în treacăt asupra mașinii parcate, apoi 
deschise ușa și intră înăuntru. 

Şoferul se rezemă de spătarul scaunului, ridicând abia schi- 
tat din umeri. 

— Toate la timpul lor, rosti el. Pentru azi, un lucru îmi e clar: 
de voie sau de nevoie, tipul ne va urma. Ce se va întâmpla după 
aia, cade în sarcina Bătrânului... 

Femeia se întoarse către el, sprâncenele-i ca două iatagane 
șerpuite încruntându-i privirea. 

— ... și a ta, adăugă el. 

— Ține motorul pornit și fii pregătit să-i chemi şi pe ceilalți 
dacă te sun, spuse ea. Doar noi doi nu-l vom putea lua pe sus 
dacă va fi cazul. 

Deschise portiera și cobori din mașină. 

Zgribulită în pardesiul ei elegant, însă neadecvat gerului de 
afară, parcurse cei câțiva metri de grădină ce despărțeau casa 
de stradă. Îi era frig, însă cu ajutorul dosarului pe care organi- 
zația ei îl strânsese, ajunsese să-și cunoască ținta. Individul ma- 
nifesta o înclinaţie aproape obsesivă către eleganţă — teatru, 
aeroport, piscină, nu conta locul unde se afla, ţinuta trebuia 
să-i fie perfectă — și intuia că în cazul femeilor pretenţiile lui 
nu puteau fi altele. 

Trase aer în piept şi apăsă clapeta soneriei. Un sunet vesel, 
de clopot bătut în zi de sărbătoare, răsună în casă. Ușa se des- 
chise aproape imediat, făcând-o pe femeie să tresară. 

— Domnul David Aman? întrebă ea, având grijă ca o umbră 
de surâs să-i încălzească privirea. 

Cel interpelat, îmbrăcat în aceeași ținută în care se înapoiase 
de la jogging, rămase în cadrul ușii. Aflată pentru prima dată 
față în față cu bărbatul ale cărui fotografii le studiase luni de-a 
rândul, Marina se simţi nevoită să-şi reprime un rânjet apre- 
ciativ. Nebărbierit a la George Michael, cu părul înfoiat de o 
urmă de gel, și îmbrăcat într-un costum de sport special conce- 
put pentru vremea rece, David Aman arăta ca desprins din re- 
clama unei pârtii de schi exclusiviste. 

— Depinde cine întreabă, rosti el, punând exact atâta umor 
în glas cât să nu pară necioplit. 

— Numele meu este Marina Pânzaru și sunt reprezentanta... 

Sclipirea de interes din ochii bărbatului se stinse. 

— Domnișoară, îmi pare rău, dar nu obișnuiesc să-mi fac cum- 
părăturile în pragul ușii. Nu sunt interesat de asigurări de viață, 
pensii private sau — făcu o pauză, cântărind din ochi ținuta sti- 

lată a interlocutoarei lui — ceasuri de firmă... Tissot? adăugă el 
după un moment de gândire. 

Buzele femeii se depărtară imperceptibil, preschimbându-i 
zâmbetul într-o expresie plictisită. 

— Dacă mi-aș fi ales o carieră în domeniu, surâse ea, pro- 
babil aș fi optat pentru Patek Philippe sau, de ce nu, pentru 
Chopard. De ce să mă fi mulțumit cu puţin când aş fi putut avea 
mult? Ca și dumneavoastră, se decise ea să atace frontal, con- 
sider că locul doi nu există. Eşti primul ori nu ești deloc. Al doi- 
lea sosit, primul perdant! 

David Aman se sprijini de tocul ușii, studiindu-și interlocu- 
toarea. Înaltă, purtând la gât o eșarfă înfoiată, părea o liceană 
provocându-și dirigintele. 

— Domnişoară, mă văd nevoit să recunosc că marketingul 
se transformă tot mai mult în artă, iar ca orice artă, atrage oa- 
meni talentați și bine pregătiți. Oftă, ridicându-şi palmele în 
aer. Şi cu toate acestea, mă văd nevoit să fiu nepoliticos și să vă 
refuz, indiferent despre ce ar fi vorba. 

Făcu un pas în spate, lăsând să i se vadă intenţia de a închide 
ușa. Femeia rămase pe loc, ignorând sugestia evidentă. 

— Domnule Aman — sau poate ar fi trebuit să încep cu Delta 
Sword, zero în loc de „o” — vă asigur că oferta pe care am să v-o 
fac este una pe care nu o veți putea refuza. 

Deși încă prietenoasă, vocea îi sună vag ameninţător. 

— Mă tem că, neștiind la ce vă referiţi, răspunsul meu ră- 
mâne același, ridică David Aman din umeri, continuând să în- 
chidă ușa. 

— Acum patru ani, în 2010, peste o cincime din instalaţiile 
de îmbogățire a uraniului din Iran au accelerat până în punctul 

în care s-a ales praful de ele, spuse Marina Pânzaru, neluând 
în seamă ușa ce i se închidea în față. Vinovatul, aşa cum urma 
să reiasă în urma cercetărilor, a fost un virus informatic pe 
nume Stuxnet. 

Mișcarea de închidere a ușii încetini, dar nu se opri. Marina 
continuă: 

— Când experții au ajuns la concluzia că afacerea a fost o 
colaborare între programatori din Statele Unite și din Israel, 
faptul în sine n-a reprezentat pentru nimeni vreo surpriză. Ce 
n-a ajuns însă niciodată în presă, zâmbi ea ușii pe jumătate în- 
chise, este că aceeași presupusă echipă a dat greș un an mai 
târziu când au încercat să saboteze o instalație din Rusia. Umblă 
o vorbă prin târg că n-ar mai fi beneficiat de suportul aceluiași 
consultant misterios care îi ajutase prima dată. 

Încet, întocmai ca un beţiv care nu se poate hotărî să meargă 
drept, ușa vilei oscilă. Se deschise de o palmă, apoi se închise 
la loc. Furată de amintirea lunilor de muncă în care se stră- 
duise să-i dea de urmă lui David Aman, Marina lăsă tăcerea 
să se prelungească. 

— În iunie 2011, reluă ea după un timp, un grup de puștani 
cunoscuți sub numele de LulzSec anunţă că au spart site-ul 
Sony. Ca să-și demonstreze afirmaţiile, ei publică pe internet 
parolele de acces a peste un milion de utilizatori înregistrați, 
împreună cu aproape o sută de mii de vouchere de muzică şi 
peste trei milioane de cupoane promoționale — o sumă frumu- 
șică chiar și după cele mai modeste aprecieri! 

Ușa se deschise, readucându-l pe David Aman în prag. Pe 
chip i se oglindea nedumerirea cetățeanului onest deranjat în 
propria-i casă de un nepoftit oarecare. 

— Și ce legătură au toate acestea cu mine? rosti el. 

— Ce e interesant, zâmbi Marina continuându-și neabătută 
povestea, este că atunci când liderul grupului a fost prins şi 
făcut informator de către FBI, s-a constatat că oamenii lui nu 
erau nici pe departe atât de buni pe cât ar fi trebuit pentru a 
duce la bun sfârșit o astfel de năzbâtie. 

— Şi? mormăi David, afișând aceeași plictiseală necoope- 
rantă. 

— Conform declarațiilor individului, care n-au fost nicio- 
dată făcute publice, se pare că partea cea mai grea a fost făcută 
de către un expert supranumit Delta Sword, aparent același 
consultant ca în cazul instalațiilor de centrifugare din Iran. 

David Aman izbucni în râs, bătându-și palmele una de cea- 
laltă. 

— Domnișoară, deși nu cunosc pe nimeni care să poarte acest 
pseudonim — prin urmare, n-am cum să vă fiu de folos — recu- 
nosc că mi-aţi stârnit interesul. 

Deschise ușa de perete, invitând-o pe Marina să intre: 

— Când aţi sunat, tocmai mă gândeam să pun la fiert un ibric 
de vin sau unul de cacao. Ce spuneți, ați vrea să-mi ţineţi com- 
panie la oricare dintre ele? 

— Cu siguranţă, încuviință Marina, aruncând o ultimă pri- 
vire mașinii parcate la bordură. Își scutură de câteva ori ghe- 
tele de zăpadă, apoi dădu curs invitaţie. 

David închise ușa în urma ei, după care se opri în vestibul, 
așteptând ca tânăra să-și scoată haina. 

— Apropo, spuse Marina dându-și jos bascul, nu sunt sub 
vreun tratament medical şi nici nu mă dau în vânt după Sinead 
O'Connor ori Demi Moore în rolul lui G.I. Jane. Pur și simplu 
cred că această coafură îmi vine bine. 

David privi dintr-o parte la craniul ras al tinerei femei. 

— Fără îndoială că vi se potrivește, spuse el după o scurtă 
ezitare. În ochi îi luci interesul. Îmbrăcată într-o pereche de 
blugi strâmţi și un pulover tricotat cu guler înalt, având pi- 
cioare lungi şi şoldurile înguste, Marina era o apariţie ce nu 
putea fi trecută lesne cu vederea. Ochii de culoarea apelor 
adânci, alungiți cu o tușă de creion dermatograf, îi ofereau 
aerul unui model pregătindu-se să pășească pe scenă. 

David îi luă haina, împreună cu celelalte accesorii vestimen- 
tare, şi i le puse în cuier. 

— Cacao sau vin fiert? O invită cu un gest al mâinii să intre. 

În salon, mobilierul abia se întrezărea în lumina discretă a 
unei lămpi de citit. 

— Cacao. Fără zahăr și fierbinte, dacă se poate, spuse ea. 

Își strânse braţele pe lângă trup. Cât timp așteptase în ma- 
șină, frigul îi intrase în oase. 

— Atunci, cacao să fie, zâmbi David. Arătă către costumul 
metalizat în care era îmbrăcat şi care îl făcea să semene cu un 
atlet aflat la bordul unei nave spaţiale: Vă deranjează dacă vă 
las câteva momente singură? Doar cât să mă schimb în ceva 
mai puţin futuristic, apoi vă stau la dispoziţie. 

— Nu vă faceți griji, pot aștepta cât este nevoie. 

— Excelent, mă întorc în câteva minute, spuse David, deja 
urcând scara interioară. 

Rămasă singură, Marina porni la pas prin salon. O casă exact 
cum te-ai aştepta din partea unuia ca el, îşi spuse în sinea ei. Atinse 
spătarul unui fotoliu din piele. Elegantă, funcțională şi relativ im- 
personală. Dacă nu ar fi cele câteva lucruri care amintesc despre pa- 
siunile lui — degetele Marinei mângâiară în treacăt griful unei 

chitare aflată în suportul ei — ai zice că te afli într-o casă de oaspeți 
sau într-o cameră de hotel. Privirea îi căzu pe tăblia unei mese- 
taburet unde o carte se afla închisă cu coperta în jos. O întoarse 
către ea. Great Expectations!. 

Marina își mușcă buza. Nici într-o mie de ani nu l-ar fi cre- 
ditat pe unul ca David Aman cu înclinații către operele lui 
Charles Dickens în original. Oare în câte alte privințe ne-am mai 
înşelat în privința lui? se întrebă, brusc nesigură pe profilul psi- 
hologic în baza căruia își întocmise strategia de recrutare. 

— Dacă vrei, poţi s-o iei cu tine, se auzi vocea bărbatului co- 
borând treptele. Este a doua oară când o citesc, mă rog, o reci- 
tesc. Sau, ocoli el balustrada, poți s-o iei pe cea de lângă. Depinde 
de dispoziţia în care te afli. 

Marina îl măsură cu coada ochiului din cap până în picioare. 
Îmbrăcat într-o cămașă cadrilată descheiată la gât, blugi strânși 
pe picior și mocasini din piele întoarsă, aducea din nou cu băr- 
batul ale cărui poze mărite umpleau biroul ei. 

— The Canterville Ghost?, citi ea cu voce tare titlul cărţii 
aflate sub cea dintâi. 

I se adresă lui David, ținând ambele volume în mână: 

— Trebuie să recunosc că nu acestea sunt cărțile pe care 
m-aș fi așteptat să le citeşti, spuse ea moale, remarcând în trea- 
căt simplitatea cu care amândoi renunțaseră la pronumele de 
politețe. 

— De ce, rânji David, prea cu frizură pentru a lectura și alt- 
ceva decât bârfele mondene ale momentului? Dă-mi voie să îţi 
zic o expresie pe care am auzit-o în perioada în care eram încă 


1 Marile speranțe, de Charles Dickens. 
2 Stafia familiei Canterville, de Oscar Wilde. 

un adolescent slăbănog și plin de coșuri — „Uneori, pe bărbaţii 
bine îi duce capul chiar mai tare decât pe cei pociţi”. 

Marina ridică din umeri, apoi izbucni în râs. 

— Mai durează câteva minute până este gata acea cacao 
mult promisă, apoi putem să ne așezăm liniștiți, spuse David, 
îndepărtându-se în lungul holului. 

— E în regulă, nu îţi face griji. Așa cum ţi-am zis, ştiu să aştept, 
preluă din voleu Maria. 

Din bucătărie se auzi zgomot de veselă, de apă curgând, scâr- 
țâitul unei uși închizându-se, apoi se lăsă liniștea. 

Așezată în fotoliu, cu cartea lui Dickens deschisă la întâm- 
plare, Marina simţi un fior rece în stomac. Brusc, amabilitatea 
lui David — vin fiert sau cacao? — i se păru deplasată pentru un 
infractor a cărui identitate tocmai fusese dezvăluită. 

Cum am putut fi de proastă? Cât timp eu l-am aşteptat aici, el a 
fugit pe ușa din spate. Sunt sigură! 

Sări în picioare. 

— Până este gata cana de cacao, crezi că ai putea să-mi dai 
un pahar cu apă? ridică ea vocea pe hol, refăcând drumul pe 
care plecase David. 

O tăcere seacă, de casă pustie, răspunse chemării ei. 

— David, ești aici, pot să intru? vorbi ea și mai tare. 

Se opri în fața ușii aflate la capătul holului, încercând temă- 
toare clanţa. Mai rău decât să găsească ușa încuiată, ar fi fost 
să intre într-o cameră goală. 

De pe partea cealaltă, vocea lui David se auzi înfundată: 

— Minerală sau plată? 

— Plată, bâigui Marina, neîndrăznind să-și ducă gestul până 
la capăt. 

Uşa se deschise, lăsând să se vadă o bucătărie spațioasă, 
mobilată modern. 

— Intră, te rog, îi aruncă David, grăbindu-se să se întoarcă 
la plita electrică unde un ibric tocmai dădea în clocot. 

Deschise capacul unei cutii metalice. 

— Mai tare sau mai slabă? 

— Mai tare, şopti Marina, pășind în bucătărie. 

— Ipsadixit?, râse David. 

Puse patru lingurite de cacao și puţină sare peste apa fier- 
binte. 

Marina luă loc pe unul din scaunele aflate în jurul mesei și 
oftă în sinea ei. Aparent, latina îi era suficient de confortabilă 
lui David pentru a reformula dictonul folosind genul potrivit. 

Bărbatul îi aruncă o privire peste umăr și readuse ibricul 
deasupra plitei. Amestecă până dădu în clocot, apoi trase vasul 
deoparte. Scoase din frigider o sticlă de apă plată și turnă într-un 
pahar pe care îl așeză în dreptul Marinei. 

— Poftim și apa. 

— Mulţumesc, rosti ea, înmuindu-și buzele în lichidul rece. 

David se întoarse la băutura aburindă. 

— S-o lași puţin să se răcească, e fierbinte rău, spuse el. 

Tumă în două cești de porțelan, întinzându-i una Marinei. 

— Aşa voi face, fii fără grijă, râse ea, trăgând pe nări aroma 
tare. 

David păstră un moment de tăcere, privind drept în ochii 
Marinei. 

— Unde rămăsesem? zâmbi el. 


3 „Aşa a spus ea”, variantă a celebrului dicton Ipsedixit, „Așa a spus el", 
expresie folosită de elevii lui Pitagora referindu-se la spusele maestrului lor. 

Marina prinse ceașca între palme, lăsând-o să-i încălzească 
degetele. Simţea din tonul relaxat al vocii lui David că era pre- 
matur să-i vorbească despre motivul pentru care se afla acolo, 
atâta timp cât nu îi demonstrase dincolo de orice îndoială că 
știa cine este. 

— În data de 24 aprilie 2013, spuse ea, un tweet aparținând 
organizației Associated Press anunța că două explozii s-ar fi 
petrecut la Casa Albă, președintele Barack Obama fiind rănit. 
În doar câteva secunde, anunţul a fost redistribuit de peste patru 
mii de ori. Până să apuce Associated Press să anunţe ca i-a fost 
spart contul de Twitter, în șase minute piața a fluctuat cu peste 
135 de miliarde de dolari. 

Luă o înghițitură, cercetându-l pe David pe deasupra ceștii. 

— În zilele următoare, continuă ea, un grup intitulat „Syrian 
Electronic Army” — aşa-ziși susținători ai președintelui Bashar 
Al-Assad - au revendicat atacul, făcându-i pe experții în do- 
meniu să ridice din sprâncene. Deși recunoscuți pentru câteva 
succese anterioare relativ mediocre, compromiterea contului 
celor de la Associated Press se situa cu mult în afara capabili- 
tăților profesionale ale respectivei formațiuni. 

Nările lui David se umflară pentru o fracțiune de secundă, 
oglindind o venă de sub pielea gâtului. Marina zâmbi, apoi 
spuse mai departe: 

— Scoaterea în faţă a celor de SEA a fost o mișcare inteligentă, 
oferind o motivaţie ideologică unei lovituri pur financiare. 
Închipuiește-ți suma vehiculată, o sută treizeci de miliarde de 
dolari — miliarde, da? Cum ar fi fost ca cineva, un oarecine, să 
fi avut inspiraţia să investească în cele câteva minute în care 
piața s-a clătinat... 

Marina scutură din cap, tristeţea de pe chip fiindu-i contra- 
zisă de batjocura din privire: 

— Dar, cum ar fi putut acel cineva ști că piața urma să se 
prăbușească — ca apoi să-și revină chiar mai bine decât înainte 
- când totul s-a petrecut în doar şase minute? 

Oftă, ridicându-și brațele în aer: 

— Ar fi putut doar dacă ar fi a pus la cale întreaga afacere, 
corect? 

David Aman clătină din cap, trecându-și palma peste obra- 
zul nebărbierit. 

— O teorie interesantă, rosti el, însă am impresia că omiți 
ceva. 

Tăcu, susținându-i Marinei privirea. 

— Ce anume? mormăi ea într-un târziu. 

David puse ceașca înapoi pe farfurie, zâmbind ca un presti- 
digitator pe cale să dezvăluie publicului jobenul gol. 

— Chiar tu ai spus-o, timpul scurt aflat la dispoziţie. Adică, 
oare câte ordine poate plasa un investitor la bursă în șase mi- 
nute? Douăzeci, treizeci? Și cât de mari să fi fost ele pentru a 
justifica riscul? 

— Păi, cam trei mii de ordine — plus minus câteva zeci — cu 
sume variind între cinci sute și două mii de dolari fiecare! 

Degetele lui David se crispară pe toarta ceștii. Marina con- 
tinuă, neslăbindu-l din ochi: 

— Cu totul, vreo șase milioane de dolari — o sumă aparent 
modică. Însă, luând în considerare rentabilitatea investițiilor 
făcute — care a ajuns până la patruzeci de mii la sută! — obținem 
frumușica sumă de un miliard și ceva de dolari. 

Surâse, luând din vârful buzelor o înghiţitură de cacao: 


16 


Ferma de dinozauri - I Dan Rădoiu 


— Deloc rău pentru un an de muncă, nu-i aşa? 

David se încruntă. 

— Nu mă laud că m-ar preocupa ce se întâmpla la bursă, dar 
îmi amintesc incidentul despre care vorbești. Nu rețin să se fi 
pomenit ceva de vreo pierdere însemnată, cu atât mai mult 
una de peste un miliard... 

— Din contră, râse Marina, au spus că piața şi-a revenit la 
un nivel superior celui de dinainte de atac. Două au fost moti- 
vele pentru care au păstrat tăcerea: primul, le-a luat suficient 
timp până și-au dat seama ce li s-a întâmplat, apoi, când au reali- 
zat dimensiunile jafului, n-au vrut să le mai dea şi altora idei. 

Marina tăcu, lăsându-l pe David să aștepte continuarea. 
Într-un târziu, spuse ca pentru sine: 

— Și bine au făcut, crede-mă. Pe lângă ce s-a întâmplat în 
24 aprilie 2013 în America, isprăvile lui Mitnick‘ par bâlbâielile 
unui copil de grădiniță nu foarte dotat. 

Marina se ridică în picioare. Timpul era scurt, iar lucrurile 
nu înaintau așa cum și-ar fi dorit. Ar fi vrut să-și poată păstra 
câteva cărți deoparte, dar devenea din ce în ce mai convinsă 
că singura modalitate de a-l face pe David să renunţe la atitu- 
dinea dezinteresată și vag amuzată era să-i demonstreze că ştia 
tot. Respiră adânc, apoi spuse: 

— Când contul lui Associated Press a fost compromis, au 
circulat mai multe speculaţii. De ce ei și nu USA Today, New 
York Times ori The Wall Street Journal? Iar adevărul este că ar 
fi putut fi oricare dintre ei — cred eu. 

— Ce te face să afirmi asta? rosti David. 

Vocea îi sună plat, anunțând un căscat iminent. 


4 Kevin Mitnick, celebru hacker american. A fost arestat și condamnat în 
1995. 

Marina privi pe fereastră. La câțiva metri depărtare se afla 
zidul care separa grădina casei lui David de cea a ambasadei 
Rusiei. 

— O intuiţie, șopti ea. Fără s-o pot dovedi în vreun fel, sunt 
sigură că din 2010 și până în 2013, Delta Sword a ținut sub supra- 
veghere toate publicațiile mari din America, concentrându-și 
atenţia asupra angajărilor pe care acestea le-au făcut. S-a în- 
tâmplat ca cei de la Associated Press să nimerească primii omul 
potrivit în poziția potrivită, atâta tot. 

— Cum ar fi...? rosti David, lăsând întrebarea să plutească 
în aer. 

Marina ignoră seriozitatea ironică din vocea lui David, genul 
de ton pe care oamenii îl păstrează pentru susținătorii curelor 
de slăbire cu ciocolată, și spuse: 

— Cea de director al unuia dintre departamentele mari. 
Însuși Delta Sword dacă l-ar fi infiltrat în respectiva poziție și 
nu s-ar fi potrivit mai bine de atât. 

David se întoarse către ibricul aflat pe aragaz. Umplu din nou 
ceașca Marinei, apoi pe a lui. 

— Lasă-mă să ghicesc: incompetent, trecut murdar, lesne 
de șantajat? se interesă el, luând o înghițitură. 

— Din contră, fost corespondent de război și pilot pe avioane 
cu reacție în timpul liber. Un tip obișnuit să ia decizii în vâltoa- 
rea momentului. De aici i s-a şi tras, de fapt. 

Marina se opri din povestit, lăsând tăcerea să umple camera. 
Din depărtare se auzi sirena unei salvări parcurgând în viteză 
bulevardul Kiseleff. Oricine o fi înăuntru, sper să ajungă cu bine 
la spital, se auzi ea gândind. 

David se ridică de pe scaun. 

— Vrei puţină scorţişoară în cacao? Îi dă o aromă deosebită. 

Dintr-un dulap suspendat, scoase o cutie de mici dimen- 
siuni și spuse pe jumătate întors: 

— Ştii, abia acum realizez că la acea vreme detaliile privind 
lovitura în sine au fost practic inexistente, presa concentrân- 
du-se mai mult pe aspectul ideologic și pe întrebarea dacă a 
existat sau nu vreo legătură între președintele Al-Assad și or- 
ganizația care a revendicat lovitura. 

Urmărindu-l cum își presară scorțișoară în ceașcă — de parcă 
nimic în lume nu l-ar fi putut întrerupe - Marina simți că îi 
vine să răcnească din fundul plămânilor și să pufnească în râs 
totodată. Individul avea tupeu, nu glumă! Așteptă până când 
fu sigură că iritarea nu i se va citi în voce. 

— Un alt lucru care n-a fost dat publicităţii a fost modalita- 
tea, de-a dreptul banală, prin care atacatorii au reuşit să com- 
promită contul de Twitter al celor de la Associated Press: un 
e-mail prin care noul director era anunţat că, datorită mai mul- 
tor tentative de autentificare eşuate, i-a fost restricționat acce- 
sul la contul de serviciu. Mesajul se încheia cu îndemnul adresat 
destinatarului de a-și schimba urgent parola. 

— Ceea ce a făcut neîntârziat și fără să întrebe pe nimeni, 
interveni David. 

— Întocmai cum îi era stilul, încuviință Marina. Delta și-a 
intuit perfect omul atunci când i-a trimis un mesaj care necesita 
o acțiune imediată și decisivă. 

— Fantastic! Şi ce s-a întâmplat mai departe? exclamă David, 
lovindu-și palmele de genunchi. 

Sprâncenele subțiate din pensetă ale Marinei coborâră, în- 
tunecându-i privirea. Ce motiv avea David să tragă de timp? 

Un sentiment de pericol iminent i se cuibări în stomac, făcând-o 
să se întrebe dacă nu ar fi mai bine să-și cheme colegii pentru 
a-l lua pe sus pe măscărici. Clătină din cap, refuzând ideea. Era 
esenţial ca David să primească de bună voie propunerea pe 
care avea să i-o facă. Hotărâtă să scurteze pe cât posibil poves- 
tea, reluă: 

— Cu ajutorul datelor de acces furnizate de noul director — 
care, bietul de el, a crezut că introduce vechea parolă pentru a 
primi una nouă ~- atacatorii au trimis mesajul care avea să bul- 
verseze o lume întreagă: Breaking: Two explosions in the White 
House and Barack Obama is injured’. Ce a urmat a fost un haos ge- 
neralizat. În doar câteva clipe, piața a pierdut un procent — adică, 
doar de douăsprezece ori mai puțin decât a făcut-o în 29 oc- 
tombrie 1929, ziua care a marcat începutul Marii Depresiuni. 
Ajutaţi de sisteme computerizate, investitorii s-au orientat către 
active mai sigure, influențând masiv trezoreria și piața mone- 
tară și destabilizând și mai mult bursa. 

David luă o înghiţitură, ţinând ceașca între palme. 

— O situaţie potențial dramatică, clătină el din cap. Ce nu 
înțeleg, însă, este modalitatea prin care atacatorii au obținut un 
câștig de pe urma ei. Parcă așa spuneai, nu? Că motivul lovi- 
turii ar fi fost unul financiar... 

Dădu să mai adauge ceva, apoi spuse: 

— Sigur nu vrei şi tu puţină scorțișoară? Crede-mă, este de- 
licioasă! 

Chipul Marinei fu străbătut de un rânjet: Crede-mă, nu mai 
puțin delicioasă decât ceea ce urmează să auzi! 


5 Ştire de ultimă oră: Două explozii în Casa Albă, iar Barack Obama este 
rănit. 

Îşi luă o secundă pentru a pregăti momentul. Îi făcea plă- 
cere să-și etaleze abilitățile de investigator în fața lui, să-i arate 
că se dovedise capabilă să desfacă nodul gordian pe care abilul 
Delta Sword îl lăsase în urma lui. 

— În primă fază, nici analiștii guvernamentali americani 
n-au fost în stare să spună cum, spuse ea, vânând pe chipul lui 
David acea tresărire de ușurare care nu întârzie să se producă. 

Se aplecă înainte, înfulecându-l din ochi: 

— Ideea genială a atacatorilor, a ta David, a fost folosirea 
unui virus capabil să interconecteze câteva mii de telefoane 
mobile, făcând astfel posibilă plasarea a peste cincizeci de mii 
de ordine la bursă într-un interval de doar trei minute. 

Din vag interesată, expresia lui David se transformă într-una 
de surpriză totală. 

— Mă tem că nu înțeleg, rosti el, dând senzaţia că se află pe 
punctul de a izbucni în râs. Adică, vrei să-mi spui că eu aș fi 
acest Delta Sword despre care îmi tot povestești de când ai venit? 

Marina clătină din cap, buzele strângându-i-se într-o expre- 
sie de tristețe dojenitoare: 

— David, este inutil să negi, am nenumărate dovezi care de- 
monstrează fără urmă de îndoială că tu și Delta Sword sunteți 
una și aceeași persoană. Serios, cu cât te prefaci mai puțin că 
nu știi despre ce este vorba, cu atât mai repede îţi pot spune 
despre motivul pentru care mă aflu aici. 

— Marina — dacă ţi-am reținut bine numele — spuse David, 
alegându-și cu atenţie cuvintele, nu știu despre ce dovezi este 
vorba, dar în mod evident ele sunt greșite. Oricât mi-ar plăcea 
să mă văd în persoana unui Robin Hood expert în calculatoare, 
cunoștințele mele de computer se rezumă la Word, Excel și alte 

câteva unelte de care mă folosesc în meseria mea, cea de con- 
sultant în analiza datelor. 

— Cuburi multi-dimensionale, pivoţi și data miningf. O ex- 
celentă acoperire pentru un calculatorist care vrea să-şi ascundă 
adevărata identitate, râse ea. 

— Altfel spus, îi ținu isonul David, tipul care în urma unor 
analize savante privind structura coșului de cumpărături, îi 
sfătuiește pe proprietarii magazinelor să pună pungile de chip- 
suri lângă dozele de bere, și muştarul lângă caserolele de mici. 
Îmi pare rău, dar trebuie să te dezamăgesc. Altcineva este Delta 
Sword, nu eu. 

Marina clătină din cap, ţintuindu-l pe David cu privirea. Îi 
dispăruse orice urmă de nesiguranță. Tulburarea mascată de pe 
chipul bărbatului vorbea volume despre zbuciumul lui interior. 

— Pentru început, spuse ea, aş dori să lămurim câteva lu- 
cruri. Primul, nu sunt pe ștatul de plată al niciunui guvern, fie 
el român, american sau de aiurea. 

— Dar? rosti David, străduindu-se să pară dezinteresat. 

Și iată motivul pentru care a acceptat să stăm de vorbă, zâmbi 
Marina în sinea ei, nevoia de a ști cine se află pe urmele lui: oamenii 
legii sau un potențial client? 

— David, îţi înțeleg reticenţa. Și eu dacă aș fi fost în locul tău, 
crede-mă, mi-ar fi fost teamă. Te uiţi la mine și nu ai de unde 
să știi ce se întâmplă dacă admiţi că tu eşti Delta Sword. Îţi pun 
cătușele sau îți fac o propunere în ale cărei zero-uri — că tot ai 
tu unul în pseudonim - ai să te încurci numărându-le, nu-i 
aşa? 


6 Concepte specifice domeniului informatic cunoscut sub numele de 
Business Intelligence. 

David își coborî privirea. Pe fundul ceștii mai rămăsese pu- 
țină cacao. Rămase cufundat în gânduri, ignorând prezenţa ti- 
nerei. În cele din urmă, bău ceașca dintr-o înghițitură. 

— Interesantă băutură. Aromată, îmbiindu-te s-o încerci. 
Iute la gust de îndată ce ai făcut-o. Întocmai ca situaţia de față, 
zâmbi el. Așeză înapoi ceaşca pe masă. Dacă memoria nu mă 
înşală, parcă spuneai că Delta Sword a câștigat o mulțime de 
bani în urma loviturii pe care a dat-o. Oare ce sumă ai putea 
să-i propui unui om a cărui avere se ridică la peste un miliard 
de dolari, în așa fel încât să-l tentezi? 

Fu rândul Marinei să se așeze picior peste picior. 

— Având în vedere gusturile rafinate ale domnului în dis- 
cuție, cum ar fi yacht-ul cu care a străbătut Mediterana din iunie 
până în septembrie, cred că am putea găsi una adecvată, îi șopti 
ea cu o privire de cobră învăluindu-și prada. 

— Dacă te referi la coaja de nucă cu care am făcut vara tre- 
cută câteva drumuri în arhipelagul grecesc, să știi că nu-mi 
aparține. Mi-a fost dată cu titlu de împrumut de către un client 
în semn de mulțumire pentru serviciile aduse. 

Marina surâse, arătând un șir de dinți impecabil de albi. 

— Adevărată coajă de nucă: două punți, bar în aer liber și 
loc de aterizare pentru elicopter, proprietarul fiind, ca să vezi, 
o firmă de avocaţi din India. Până aici, nimic spectaculos. Dar, 
dacă sapi mai adânc, constaţi că această companie de avocatură 
-în fond, o simplă cutie poştală într-un oraș uitat de Dumnezeu 
- sunt proprietarii casei în care locuieșşti tu acum. Bizar lucru, 
nu crezi? 

David schiță o jumătate de ridicare din umeri, evitând pri- 
virea Marinei. 

— O simplă coincidenţă, nimic mai mult, mormăi el. 

Marina izbucni în râs. Craniul ras şi urechile lipite de cap îi 
ofereau mina unui elf răutăcios. 

— Îmi aduc aminte, spuse ea, de vorbele unui general englez 
din timpul celui de-al Doilea Război Mondial: „Prima dată e 
întâmplare. A doua oară este coincidenţă, însă a treia oară sigur 
este infiltrare inamică”. Dar, reluă ea înainte ca David să aibă 
ocazia de a spune ceva, ai dreptate, nu despre bani este vorba. 

David îşi cuprinse bărbia în podul palmei. Pe lângă amu- 
zamentul de fațadă, în ochii lui își făcuse loc o urmă de teamă. 
Marina zâmbi. Dacă nu era vorba despre bani, atunci trebuia 
să fie ceva de natură ideologică. David avea dreptate să-i fie 
frică. Oricând poți cumpăra un mercenar oferindu-i mai mult 
decât îi dă actualul stăpân, dar nu-l poți despărți pe un soldat 
de crezul lui altfel decât luându-i viața. 

— Dar despre ce altceva? întrebă el. 

— Ce ai zice dacă ţi-aş spune că este vorba despre prezerva- 
rea modului nostru de viață? spuse Marina, surâzând în sinea 
ei. Știa deja care va fi răspunsul lui David. Așa cum o femeie 
frumoasă pare și mai atrăgătoare așezată lângă una șleampătă, 
așa și un ideal devine mai înalt atunci când îl pui lângă unul 
trivial. 

Pe chipul lui David se așternu o expresie de dezgust, buzele 
depărtându-i-se ca de un miros respingător. 

— Adică dreptul de a consuma fără măsură, de a înlocui 
cultura cu spectacole de televiziune care ar plictisi până și o 
maimuță suferind de microcefalie? De a îngropa planeta sub 
un munte de gunoaie? 

Privi într-o parte, mestecându-și cuvintele: 

— Ştii, începe să-mi pară rău că nu sunt celebrul Delta Sword, 
să te pot refuza cu și mai mult aplomb decât o fac ca simplu David 
Aman. Mare păcat! 

Deşi se așteptase la o asemenea reacție, Marina se văzu ne- 
voită să-și ascundă zâmbetul ducând ceașca la buze. Luând în 
considerare motivul pentru care se afla acolo, era încurajator 
să vadă blazarea de suprafață a play boy-ului fiind înlocuită de 
convingerile militantului pregătit să lupte pentru crezul lui. 

— Să înțeleg că protejarea consumerismului nu ar avea cine 
ştie ce șansă în fața lui Delta SwOrd? 

— Nu ştiu ce s-ar întâmpla în cazul lui, rânji David, dar știu 
sigur că eu nu m-aș strădui prea tare să apăr un stil de viață 
pe care îl găsesc obscen prin dezinteresul pe care îl manifestă 
față de consecinţele acțiunilor sale. 

— Nici pentru apărarea libertăţii de exprimare, care, fără în- 
doială, reprezintă o parte importantă a vieții noastre, nu gă- 
sești că ar trebui să ne ridicăm? nu rezistă Marina să nu-l pro- 
voace. 

Linia gurii lui David se strânse. Ochii îi spintecau aerul ca 
două cioburi întunecate. 

— Poate că înainte să ne ridicăm în apărarea libertății ne- 
condiționate de expresie, ar trebui să ne asigurăm că înțelegem 
responsabilitatea care o însoțește. În caz contrar, în curând nu 
va mai exista un stil de viață pe care să-l apărăm. Dă unor copii 
de grădiniță cheile de la centrala termică şi vezi ce se întâmplă. 
Se joacă frumos sau aruncă clădirea în aer? 

— Dar cine hotărăște pentru mine ce este obscen și ce nu? 
i-o tăie Marina. 

Înverșunarea de pe chipul lui David fu îndulcită de umbra 
unui zâmbet. Se adresă nu doar Marinei, ci şi lui însuși: 

— Tu şi numai tu. De aceea este atât de important să cultivi 
în oameni întâi responsabilitatea, apoi libertatea. Să înțelegem 
că este greşit să ucizi pentru a-ți apăra religia, cum la fel de în- 
grozitor este să-ți baţi joc de credințele oamenilor doar pentru 
a vinde o fițuică de ziar sau alta. 

— Şi unde tragi linia dintre obscen și libertatea de expresie? 
dădu glas Marina întrebării la care ea însăși nu știa ce să răs- 
pundă. 

David luă ceașca goală de pe masă, o ridică până în dreptul 
ochilor, apoi o așeză înapoi pe farfurie. 

— Am să-ți răspund cu o expresie folosită de un judecător 
al Curţii Constituţionale a Statelor Unite pentru a explica dife- 
rența între pornografie și dreptul la liberă exprimare: „Am s-o 
recunosc [pornografia] atunci când am s-o văd”. Nu vezi? Facem 
ce facem și tot la busola interioară ne întoarcem. 

— Şi ce faci atunci când busola unuia este mai sensibilă decât 
a altuia? șopti Marina. 

David privi în depărtare. Milenii de conflicte se opriră în 
loc, așteptând o rezoluție. 

— Crești responsabilitatea și într-unul și în celălalt până 
când găsesc o cale comună de conviețuire, oftă el în cele din urmă. 

Liniştea cuprinse încăperea, completând noaptea ce se între- 
zărea dincolo de ferestrele bucătăriei. 

— Ce ai zice dacă ţi-aş spune că soarta întregii planete stă 
în cumpănă? rosti încet Marina. 

— Ți-aş răspunde că ne-am dus pe copcă. Pentru că nici un 
hacker, fie el și Delta Sword, nu va putea să intre în compute- 
rele navei extraterestre pentru a planta virusul salvator, îi răs- 
punse David râzând. Se aplecă înainte, îngroșându-și vocea: 

— Ne invadează marțienii? Vin să-și ia înapoi Sfinxul, Pira- 
midele și rețeta de sarmale în foi de viță cu iaurt a bunicii? 

Începe! gândi Marina. În minte îi apăru imaginea unor mașini 
de curse ambalându-și motoarele. 

— De dincolo de Marte sosesc, șopti ea. Nu vin să ia înapoi 
piramidele, habar n-au că am construit unele, dar pot să-ți ga- 
rantez că vor fi extrem de surprinși atunci când le vor vedea. 

David se sprijini cu coatele pe genunchi, căutând pe chipul 
tinerei femei un indiciu că îşi bate joc de el. 

— La sarmalele în foi de viţă cu iaurt te referi, nu-i așa? 

Glasul îi sună spart, împrumutând întrebării lui un aer de 
îngrijorare absurdă. 

— Doar la ele nu, surâse Marina. În lipsa cărnii de dinozaur, 
mă tem că interesul pe care l-ar stârni o astfel de delicatesă ar 
fi unul redus. 

David își trecu mâna prin păr, apoi izbucni în râs: 

— Glumești, nu-i așa? Adică, nu poate fi adevărat — mai 
apucă el să spună. Telefonul aflat pe masă emise o cascadă de 
bip-uri sonore. Ai venit însoțită? mârâi el, înhățând aparatul. 

— Da, bâigui Marina, neștiind cum să interpreteze paloarea 
ce cuprinsese chipul lui David. E vreo problemă? 

— Fii sigură că este, sări David de pe scaun. Din doi pași 
ajunse în hol, oprindu-se la câțiva metri de ușă. Spune-le să se 
întoarcă, altfel șansa oricărei înțelegeri pică! 

Între timp Marina i se alăturase. 

— Nu înţeleg, se bâlbâi ea. 

— Ba eu cred că înţelegi, continuă David pe același ton. Îi 
arătă clanţa care tocmai se apăsa. Îţi zic pentru ultima oară, 
spune-le să se întoarcă sau îți promit că nu vei obține nimic 
din ceea ce vrei, indiferent despre ce ar fi vorba! 

— lar eu îţi zic că trebuie să fie o greșeală, spuse Marina. Se 
sprijini de perete; genunchii îi tremurau. Continuă în șoaptă: 
Înainte să vină în persoană, colegii mei m-ar fi sunat. 

David întoarse către ea ecranul telefonului mobil. Doi bărbați, 
filmaţi de o cameră video ascunsă, șușoteau de partea cealaltă 
a uşii. 

— Eşti sigură? Poate vrei să te uiţi mai bine, ricană el. 

— Da, sunt sigură, murmură Marina. Habar n-am cine sunt 
oamenii aceştia, nu i-am văzut în viața mea. 

Îşi trecu mâna peste craniul ras, zicând ca pentru sine: 

— Nu înţeleg ce se întâmplă. Dragoș și ceilalți colegi ai mei 
n-ar fi trebuit nici măcar să-i lase să intre în curte... 

David înregistră din mers tremurul mâinilor și paloarea chi- 
pului Marinei. Deschise gura pentru a-și relua amenințările, 
apoi realiză că prezenţa celor doi bărbaţi era lipsită de sens. La 
ce bun să foloseşti forța împotriva cuiva pe cale să se predea de 
bună voie? Rămase nemișcat, paralizat de golul rece din stomac. 
Doar dacă tabăra căreia i se predă nu este și a ta... 

Stătu un moment în cumpănă, ascultând de vocea intuiției, 
apoi se decise să meargă pe mâna Marinei. Ea cel puţin îi lăsase 
impresia că ar fi dispusă la negocieri, în timp ce mutrele colțu- 
roase ale celor de afară nu promiteau nimic bun. O prinse de 
brat. 

— Nu au făcut-o pentru că probabil sunt morți, îi șopti, tră- 
gând-o în direcția bucătăriei. Vino, timpul pe care îl avem este 
scurt. 

Ca pentru a-i da dreptate, dinspre ușă se auzi un clinchet me- 
talic. David privi scurt peste umăr, grăbind pasul. 

— Nu știu cine sunt băieții de afară, dar tocmai au deschis 
ca pe nimic o încuietoare Stanley făcută pe comandă, o piesă 

garantată cu surle și trâmbiţe — și un preț pe măsură — ca fiind 
impenetrabilă. 

— Ştiu eu, șopti Marina, lăsându-se mai mult dusă pe sus 
decât mergând. 

— Imediat ce vom ieși de aici, am să te rog să-mi spui și mie. 

Năvăliră în bucătărie. 

— Mă tem că nu vom apuca, rosti obosită Marina. Așa cum 
noi ne-am postat oameni ca să nu poți fugi pe ieșirea de servi- 
ciu, sunt sigură că la fel au procedat și ei. 

— Sunt convins că așa au făcut, însă ușa din spate nu are în- 
cuietoare exterioară. Singurul mod prin care ar putea să intre 
ar fi să arunce peretele în aer, lucru deloc recomandat când la 
nici douăzeci metri se afla ambasada rusă. 

— Atunci? 

Marina schiță gestul de a se așeza pe scaun. Ce altceva ar fi 
putut face? Erau înconjurați, pierduseră. 

— Spune-mi, chiar te așteptai ca un tip cu o avere de peste 
un miliard de dolari — în fond, numai vreo două sute patruzeci 
și ceva de milioane — Marina tresări, în privirea ei oglindin- 
du-se o adâncă surpriză — despre care se spune că a înnebunit 
de cap majoritatea organizaţiilor teroriste și a guvernelor legi- 
time — nu că ar fi cine știe ce diferență între ele — să locuiască 
într-o casă unde ar putea fi prins ca un guzgan în cursă? 

David smuci ușa de la cămară, făcându-i semn Marinei să-l 
urmeze. Din holul casei se auzi un zgomot de fiare puse în 
mișcare. O umbră de îngrijorare întunecă chipul lui David. 

— Sper ca măcar ultima încuietoare, cea biometrică, să le 
dea mai mult de furcă. 

Închise ușa cămării, înghesuindu-se lângă Marina. 

— Te rog, zi-mi că nu te gândeşti să ne ascundem aici până 
pleacă, murmură tânăra, strângându-și brațele la piept. 

David o cuprinse în treacăt de umeri, lipind-o de el. Marina 
simți o fărâmă de speranţă încălzindu-i sufletul. Gestul lui fu- 
sese cel al unui comandant retrăgându-se pe drumul de primej- 
die, nu al unui fricos gata să se ascundă în spatele butoiului cu 
murături. 

David își lipi palma de laterala unui dulap plin cu diverse 
articole de băcănie. 

— Durează câteva secunde identificarea, șopti el, păstrân- 
du-şi mâna nemișcată. Dacă gealaţii de afară nu i-au venit încă 
de hac scanerului de retină instalat în vizorul ușii, înseamnă 
că mai avem ceva timp. 

Parcă vrând să îl contrazică, zgomotul unei explozii înfun- 
date scutură casa. Sticlele de oţet și ulei aflate pe rafturi se cioc- 
niră între ele, dând impresia unui cutremur de pământ. 

Dulapul pivotă în jurul unor suporţi invizibili, desprinzân- 
du-se de perete. David trase de mânerul unui chepeng apărut 
în podea. 

— Intră aici, o zori el pe Marina, făcându-i semn în direcția 
intrării secrete. 

Tânăra îi urmă îndemnul fără să crâcnească, repezindu-se 
să coboare o scară ale cărei trepte metalice dispăreau în adân- 
cul pământului. David o urmă, trăgând după el capacul. Che- 
pengul se închise fără zgomot. 

— Rămâi unde ești, îi șopti el, acționând un buton amplasat 
în tavan. 

Alăturat, lumina unui led cât vârful de ac se transformă din 
roșu în verde. David acţionă pe pipăite un întrerupător, aprin- 
zând mai multe becuri aflate undeva sub ei. 

— Acum poți să cobori. Grăbeşte-te, murmură el, atingând-o 
pe umăr. 

Tânăra căută cu piciorul următoarea treaptă, mulțumind 
providenţei pentru inspiraţia de a-și fi luat ghete fără tocuri. 
Iniţial, optase pentru unele foarte elegante, dar renunţase la 
ele în ultimul moment. IQ-ul ei de 187, număr care o plasa în 
clubul geniilor oficial recunoscute, se revoltase în mod organic 
împotriva imaginii de vampă expunându-și farmecele. În plus, 
simțise că un decolteu adânc și niște pantofi cu toc înalt nu ar 
fi făcut vreo diferenţă în cazul lui David. Celor ca el trebuie să 
le zăpăcești mai întâi mintea, abia apoi trupul. 

Una câte una, barele metalice ale scării se succedară sub tăl- 
pile ei, aducând-o într-o cameră al cărei tavan jos era întrerupt 
din loc în loc de lămpi fluorescente. 

David i se alătură. 

— Scoate-ţi mobilul, cheile de la mașină, ceasul și orice alt 
dispozitiv electronic pe care-l porți asupra ta și aruncă-le aici, 
spuse el, deschizând capacul unui butoi din plastic în care ar 
fi putut încăpea o persoană de statură mijlocie. 

— Îmi pare rău, dar nu este posibil. Am câteva telefoane im- 
portante de dat, spuse Marina, făcând un pas în spate. Din in- 
teriorul recipientului se ridicau vapori iuți, iritându-i ochii şi 
nările. 

— Ascultă-mă, strecură David printre dinţi, e clar că băieții 
de sus nu sunt niște amatori. Au desfăcut una dintre cele mai 
scumpe încuietori din lume ca pe o nenorocită de cutie de scri- 
sori, iar când cea biometrică le-a dat de furcă mai mult decât 
erau pregătiți să-și bată capul cu ea, au aruncat-o pur și simplu 
în aer. 

Sprijini capacul de perete, își scoase ceasul de la mână, un 
Chopard automatic, şi îi dădu drumul în interiorul butoiului. 
Procedă la fel cu telefonul mobil, apoi începu să-și desfacă nas- 
turii cămășii. 

— Ce faci? căscă Marina ochii. 

David dădu drumul cămășii în butoi, făcând să clocotească 
lichidul dinăuntru. 

— Poți să zici că sunt paranoic, dar știu că este suficient un 
cip de dimensiunea unei gămălii de ac pentru a-i da cuiva de 
urmă. Își feri privirea: 

— Am să te rog să faci la fel cu hainele tale. Îți voi da imediat 
altele. 

— Vrei să mă dezbrac? ...de tot? îngăimă ea, văzându-l pe 
David că îşi dă jos mocasinii. 

— Nu, deocamdată vreau să îmi dai telefonul mobil și cea- 
sul, întinse David mâna. Deși locul este ecranat, nu vreau să 
riscăm inutil. 

— Ce este în butoi? întrebă Marina. Puse în palma lui David 
cele cerute fără să resimtă cine știe ce pierdere. Își ştia pe dina- 
fară numerele din agendă, iar ceasul, deși o piesă relativ scumpă, 
nu prezenta vreo valoare sentimentală. 

— Acid fluorhidric concentrat, singurul care atacă cuarțul, 
răspunse David. 

Cobori cu atenţie telefonul Marinei până aproape de su- 
prafața lichidului, de unde îi dădu drumul să cadă. Ceasul îi 
urmă. 

— Chiar este obligatorie partea cu dezbrăcatul? mârâi Ma- 
rina, prinzându-și umerii în cruciş cu brațele. 

David își desfăcu cureaua, apoi șlițul pantalonilor. 

— Stai liniştită, n-am să mă uit, spuse el, rămânând gol. 

Dădu drumul blugilor în butoi, apoi se îndreptă către un 
dulap aflat în apropiere. Marina își feri privirea, însă doar pe 
jumătate. Emanând o energie atavică, trupul lui David încărca 
cu electricitate camera de sub pământ. Tânăra roși, simțindu-și 
gura uscată. 

— Cupă A, A plus? 

Vocea îi sună înfundată, prinsă între ușile dulapului. 

— B, mormăi înțepată Marina, trăgând de umeri în spate. 

David scoase afară un plic conţinând lenjerie intimă din dan- 
telă neagră. Continuă tot fără să se întoarcă: 

— Şaizeci în talie? 

— Cincizeci şi opt, răspunse Marina, tonul devenindu-i tot 
mai neprietenos. Auzi, se burzului ea, înțeleg de ce a fost nevoie 
să ne distrugem mobilele, dar hainele? Serios, îmi vine greu să 
cred că cineva ar fi implantat un transmițător în bareta sutie- 
nului meu sau — glasul i se destinse într-un zâmbet care nu îi 
ajunse și pe chip — în elasticul chiloților tăi. 

David se întoarse doar pe jumătate, rămânând cu trupul în- 
dreptat către interiorul dulapului. 

— Transmiţătoare, nu. Ar fi prea simplu de găsit. Ajunge însă 
o versiune miniaturizată a cipurilor folosite de supermarketuri 
pentru a securiza articolele scumpe, iar treaba e gata. Uită-te 
la acțiunile urmăritorilor noştri; îmi este clar că nu de ieri de 
azi ne urmăresc. Tot ce ne-am cumpărat între timp, sutiene, 
chiloți, parfumul favorit, toate ar putea fi purtătoarele unui 
astfel de sistem de identificare. Adu-ți aminte prin dreptul 
câtor dispozitive de securitate treci într-o zi. Magazine, benzi- 
nării, biblioteci, sedii de firmă... să mai enumăr? 

— Nu, cred că este de ajuns, își lăsă Marina privirea în podea. 

Peste umăr, David îi întinse lenjeria și o pereche de blugi 
prespălați. 

— Îmi pare rău, dar mă tem că în rezerva mea de haine de 
damă nu se află nimic potrivit cu vremea de afară; era vară 
când am fost la cumpărături. Până ieșim de aici, va trebui să 
te mulțumești cu o linie mai puțin feminină, zâmbi el. Adăugă 
deasupra o cămașă bărbătească din flanel și o pereche de pan- 
tofi sport. 

Marina luă hainele din mâinile lui David, apoi se întoarse 
cu spatele la el. Merse în colțul cel mai îndepărtat al încăperii 
şi începu să se dezbrace. 

— Chiar așa, spuse ea, trăgându-și peste cap puloverul, 
cum se face că în pivniţa ta secretă există haine de damă? 

— Pentru exact o situație ca cea în care ne găsim, îi răspunse 
David îmbrăcându-se cu o precizie în mișcări pe care te-ai fi 
așteptat s-o vezi mai degrabă la un soldat familiarizat cu alar- 
mele nocturne decât la un bărbat cu aer de gigolo. Scoase afară 
din dulap o pereche de bocanci înalți și începu să se încalțe. 
Când termină, înaintă către centrul camerei, având grijă să ră- 
mână cu spatele la Marina și spuse: 

— Știind că ziua aceasta s-ar putea să vină, m-am asigurat 
că există un minimum de îmbrăcăminte pentru o eventuală 
companie feminină, dacă se întâmpla să nu fiu singur la mo- 
mentul respectiv, spuse David, concentrându-se asupra unui 
telefon cu antenă pe care îl luase din același dulap. 

În colţul ei, Marina termină să-și scoată pantalonii. Temă- 
toare, degetele i se întâlniră între omoplaţi, căutând încuietoa- 
rea sutienului. Își drese glasul, simțind nevoia să umple cu ceva 
frigul care se pregătea să-i cuprindă trupul gol: 

— Presupun că cei care ne caută știu că n-am părăsit casa, 
spuse ea. Te aștepți pur și simplu să plece, negăsind pe nimeni? 
Dacă da, mă tem că nu așa vor sta lucrurile... 

De deasupra răsună un ciocănit. 

— Din contră, știind cât de repede au trecut de ușa de la in- 
trare, mă aștept să facă exact ceea fac acum, rosti David cu glas 
scăzut. 

— Adică? bâigui Marina, ridicând ochii către tavan. 

Își simţea trupul amortit, parcă aparţinând unei alte persoane. 
Misiunea ei eșuase înainte de a începe. Căută cu privirea în 
jur. Din refugiu, ascunzătoarea de sub casa lui David se trans- 
formase într-o capcană cu fălci din beton, gata să-i țină în loc 
până la sosirea vânătorilor. 

Un metru mai încolo, ciocănitul se repetă. 

— Ce auzi, spuse David, apăsând grăbit pe tastatura telefo- 
nului, este un sonar industrial folosit în depistarea cavităților 
în pământ. Încă două, trei, lovituri și vor avea imaginea în 3D 
a întregii camere, inclusiv a locului unde ne aflăm noi. 

Dus de graba momentului, se întoarse către Marina, prin- 
zând o frântură din imaginea trupului ei nud. 

— Iartă-mă, n-am vrut, se înroși el până în vârful urechilor. 

Luă din dulap o jachetă de iarnă umplută cu puf de pinguin 
împreună cu un rucsac de dimensiuni reduse. Prin materialul 
impermeabil, inventarie conținutul trusei de supraviețuire: 
acte false, bani — în lei şi euro — un laptop, câteva telefoane mo- 
bile cu cartelă și un revolver cu țeava scurtă. Spuse peste umăr: 

— Te rog să te grăbești. Nu m-ar mira dacă băieții de sus ar 
folosi încă o dată explozibili. Au făcut-o afară, nu văd de ce s-ar 
formaliza să procedeze la fel şi în casă. 

Cu telefonul la ureche înaintă către peretele opus scării de 
acces. 

— Priviet, rosti el în rusă, apoi continuă în engleză: Sunt 
Koschei. Am nevoie să folosesc tunelul. Codul de identificare 
este: gama, alfa, patru, cinci, zero, teta. Solicit protecție ime- 
diată. Repet, solicit protecţie imediată, două persoane. 

Pivotă pe călcâie, regăsindu-se faţă în față cu Marina. În 
ciuda situaţiei tensionate, pe buze îi flutură un zâmbet de băr- 
bat admirând o femeie frumoasă. Îmbrăcată doar în lenjerie 
neagră de dantelă, Marina ar fi putut face de rușine un foto- 
model profesionist. Îi făcu semn să se grăbească, indicându-i 
cu degetul încheietura mâinii: timpul era scurt. Tânăra se 
smulse din neclintire și reluă îmbrăcatul. 

David schimbă telefonul de la o ureche la cealaltă, între 
sprâncene apărându-i o cută adâncă. 

— Nu aștept să verifici cu șeful tău! se răsti el în receptor. 
Lasă-ne să intrăm, apoi poți să vorbeşti cu cine vrei tu. 

Scrâșnetul unui obiect târât pe podea se auzi de deasupra. 
Marina tresări în direcția scării cu trepte din metal. Sunt în că- 
mară, îşi spuse. Mânată de o senzaţie reînnoită de panică, în- 
genunche să-și lege șireturile. 

Două lovituri consecutive, urmate de o serie de alte câteva, 
ajunseră până la ei. Deschideţi, ştim că sunteți înăuntru! se auzi 
o voce înfundată. Alte zgomote îi urmară. 

Dintr-un pas, David se interpuse între Marina și scară. Ges- 
tul îi veni reflex, fără să se gândească ori să ezite. Fu rândul 
Marinei să zâmbească. Într-o situație limită, îi era limpede că 
David n-ar fi stat pe gânduri să-și riște viața pentru a o salva 
pe a ei. 

— Nu mă interesează că șeful tău este într-o întâlnire, con- 
tinuă el la telefon, furia incendiindu-i fiecare cuvânt, așa cum, 
crede-mă, nici lui nu-i va păsa de tine mâine când căcăstoarea 
va exploda cu tot cu tron. Pentru că o va face, te asigur, dacă nu 
ieşim cu bine de aici. Ajunge să nu postez pe 4chan un mesaj 
anume pentru ca dezvăluirile lui Snowden să pară o rafală de 
băşini obosite pe lângă știrea celor două submarine rusești care 
așteaptă acoperite de nămol în largul coastelor americane. 

Câteva clipe nu se întâmplă nimic, apoi un bâzâit electric 
făcu podeaua să vibreze, iar o bucată de zid pivotă. 

— Rămâi pe loc, îi şopti David Marinei, punându-și în tre- 
cere palma pe antebraţul ei. 

Pe podea zăceau aruncate restul de haine. David le luă, puse 
deasupra telefonul cu antenă și le aruncă pe toate în butoiul 
cu acid fluorhidric. Lichidul bolborosi, însoţind scufundarea 
obiectelor. 

— Urmează-mă, spuse el, săltându-și pe umăr rucsacul. 

Prinse mâna Marinei și împreună pătrunseră prin ușa din 
perete. În urma lor, zidul se roti la loc, separându-i de ascun- 
zătoarea de sub casă. 

Un tunel îngust îi preluă, obligându-i să stea unul în spatele 
celuilalt. Lumina roșie a unei lămpi de avertizare clipea inter- 
mitent în capătul opus. 

— Unde ne aflăm? șopti Marina, tremurând incontrolabil. 

Faţă de pivnița pe care tocmai o părăsiseră, în pasaj tempe- 
ratura era cu câteva grade mai coborâtă. 

David îşi scoase jacheta, rămânând doar într-o helancă ru- 
lată pe gât. 

— În drum spre ieșire, zâmbi el. Pune-o pe tine. E frig. 

Tânăra primi haina de puf, ajutându-l pe David s-o înve- 
lească în ea. 

— Dar tu? Ţie n-o să-ţi fie frig? 

— Sunt băiat mare, mă descurc. În plus, nu cred să dureze 
mai mult de câteva minute până când ofițerul de serviciu va 
trece prin toate protocoalele necesare pentru a ne permite ac- 
cesul în incinta ambasadei. O să meargă repede, ai să vezi. 

Marina rămase în cumpănă preț de o clipă, apoi spuse: 

— Nici să nu te gândești. Fie o iei înapoi, fie... — buzele i se 
subțiară într-o linie încăpățânată — ... mă iei în braţe. Adăugă 
repede, roșeața cuprinzându-i obrajii: Ţi-am zis, ești singura 
noastră speranţă. Trebuie să mă asigur că nu pățeşti nimic... 

Pe chipul lui David trecu un zâmbet fugar. În ochi îi apăru 
o umbră de căldură. 

— Dacă așa stau lucrurile, mă tem că n-am altă soluție decât 
să urmez indicațiile primite. Binele umanităţii înainte de toate! 

Îşi strecură braţele pe sub jachetă, lipind-o pe Marina de el. 
Îi șopti la ureche: 

— Apropo, să ştii că imediat ce ieşim de aici, îmi datorezi o 
explicaţie și o cafea fierbinte, nu neapărat în ordinea asta. 

Marina îl cuprinse cu braţele, savurând un moment de in- 
timitate vinovată, apoi oftă în sinea ei. Contrar farmecului per- 
sonal și al modului în care știa să se poarte cu o femeie, indi- 
vidul rămânea un infractor periculos și nimic mai mult. 

Se lăsă trasă mai aproape, inspirând pe nări parfumul lui 
David. Brusc, îi veni să lovească cu piciorul în pământ. 

— Eşti agent operativ rus? îi șopti lângă obraz, ridicându-se 
pe vârfuri pentru a ajunge la el. 

— Nu, deloc, îi răspunse David cu glas scăzut. 

— Cum, nu? Te-am auzit recomandându-te la telefon pe un 
nume rusesc. Nu încerca să negi! 

— Koschei? chicoti David, chiar lângă lobul urechii ei. 

Marina își simţi trupul străbătut de un fior. 

— Da! 

Glasul îi sună mușcător, ca de iubită găsind pe alta în locul ei. 

David se desprinse pentru un moment din îmbrățișarea for- 
tuită și privi peste umăr. În celălalt capăt al tunelului, lumina de 
avertizare încă pulsa, împrumutând pereţilor reflexii sângerii. 

— Văd că nu se grăbesc să ne dea drumul, spuse ca pentru 
sine. 

Se întoarse în poziția anterioară, zâmbetul revenindu-i în 
voce: 

— „Koschei cel fără de moarte” este un personaj arhicunos- 
cut în basmele populare rusești, un fel de anti-erou care se așază 
mai tot timpul în calea personajelor așa-zis pozitive, și care nu se 
dă înapoi să le răpească logodnicele atunci când situația o cere. 

— Un adevărat luptător pentru drepturile celor oprimați, 
n-am ce zice, îl îngână fără chef Marina. 

David ridică din umeri, ignorând întreruperea. 

— Îmi aduc aminte, continuă el, că la Koschei m-am gândit 
prima dată când am citit Harry Potter. Întocmai precum vrăji- 
torul Voldemort, tipul ăsta și-a separat sufletul de trup. L-a as- 
cuns într-un ac de cusut magic care se află într-un ou, care e 
ascuns într-o rață, care e ascunsă într-un iepure, care e ascuns 
într-un cufăr îngropat la rădăcina unui stejar... 

Furat de amintiri, îşi atinse bărbia de tâmpla Marinei. Râse 
cu voce scăzută: 

— Când a venit momentul să-mi aleg un pseudonim, mi s-a 
părut distractiv să-mi aleg numele unui ticălos greu de ucis. 

Zâmbetul i se transformă în rânjet: 

— N-o să uit niciodată fața plouată pe care a făcut-o Ilia, ofi- 
țerul KGB însărcinat cu cazul meu, atunci când i-am comunicat 
alegerea făcută. Poate vrei să te mai gândeşti, mi-a zis el, ştiind că 
n-am s-o fac. Era evident pe mutra mea cât de bine mă distram. 

Marina își trase capul în spate, căutând privirea lui David. 

— Cum poți figura în dosarele KGB-ului sub nume de cod 
fără să fii agentul lor? 

David îşi ridică ochii către tavanul de care aproape dădea 
cu capul. Vocea îi deveni o șoaptă imperceptibilă, obligând-o pe 
Marina să-și ascută auzul: 

— Una dintre obsesiile fostului guvern comunist rus — ca în 
cazul majorității regimurilor totalitare — a fost păstrarea unui 
inventar strict. Nu conta despre ce era vorba, opere de artă, oa- 
meni sau clădiri, pentru toate exista un dosar consistent gata 
de a fi consultat la nevoie. 

Aflată la o distanţă suficient de mică încât să simtă căldura 
răsuflării lui David în obraz, Marina nu rezistă să nu remarce 
albul impecabil al dinţilor lui. Trupul o trădă, trimițându-i un 
fior în stomac. 

David continuă să vorbească: 

— Problema sistemelor de evidenţă bazate pe comparti- 
mentarea informației, mai ales a celor operând cu date secrete, 
este că nu pot fi mai bune decât curatorii lor, cei care ştiu ce se 
află în respectivele cutii. Închipuieşte-ţi ce s-ar întâmpla dacă 

într-o zi te-ai trezi cu un laptop conținând milioane de docu- 
mente intitulate MF434289, AG-HK-84476 şi aşa mai departe, 
proprietarul lui fiind mort sau dat dispărut — adică exact ce li 
s-a întâmplat rușilor după căderea comunismului. Au păstrat 
arhivele, dar nu și pe eminenţele cenușii care le deserviseră 
până atunci. O mișcare eronată care i-a costat părți importante 
din istoria lor... 

Arătă în jur: 

— ... cum ar fi existența acestui tunel datând din perioada 
războiului rece. Folosit, mă hazardez eu să afirm, în tot soiul 
de operațiuni murdare şi cunoscut doar ambasadorului și ofi- 
ţerului KGB cu rangul cel mai mare din ambasadă, el a fost tre- 
cut cu vederea atunci când s-a făcut transferul de putere. 

Ridică din umeri ca un copil învins de magia bomboanelor 
de care n-ar fi trebuit să se atingă, şi izbucni în râs: 

— Cum însă, la un moment dat, respectivele arhive au fost 
trecute în format electronic... 

— Te-ai uitat, desigur, dintr-o pură întâmplare, în bazele de 
date ale KGB-ului şi l-ai descoperit, nu-i așa? spuse Marina, 
având grijă să-și păstreze același ton coborât. 

Chipul i se umbri de atingerea unui gând: 

— Şi cum tocmai se întâmpla să fi făcut rost de curând de 
niște bani mai mulți, te-ai gândit că n-ar strica să cumperi o 
anumită casă. 

— Aproape corect, așa este. Am cumpărat-o, însă locul 
unde am găsit referiri despre o posibilă ieșire secretă din am- 
basada rusă a fost într-un document datând de pe vremea lui 
McCarthy, și nu în baza de date a KGB-ului, unde până acum 
n-am fost în stare să intru. Contrar părerii vehiculate de filmele 

de acțiune de la Hollywood, în materie de securitate, rușii nu 
sunt în nici un caz repetenții clasei. 

— Trebuie să te fi costat o avere. Dar chiar și așa, casa nu îţi 
era de cine știe ce folos. Aveai nevoie de acordul rușilor pentru 
a folosi capătul lor de tunel, rosti îngândurată Marina. 

— Moment în care ajungem la actul doi al poveștii noastre, 
ofițerul Ilia și pseudonimul Koschei, îi făcu cu ochiul David. 
Imediat ce am devenit chiriaş pe termen nelimitat... 

— Prin intermediul firmei de avocatură din India și a uneia 
de intermedieri imobiliare din Cipru, interveni Marina. 

— Întocmai, o aprobă David, pe buze fluturându-i un zâm- 
bet, am contactat pe căi ocolitoare serviciile secrete rusești. 

— Nu ţi-a fost teamă? șopti Marina. Adică, ştiind miza, mă 
gândesc că te puteau face oricând dispărut. 

În vocea lui David se strecură o notă de respect. 

— Exact același lucru mi l-au spus și ei. Dar, vezi tu, râse el, 
avea dreptate Freud: Când cura este mai nocivă decât maladia, 
renunți la cură și păstrezi boala. A fost suficient să le demons- 
trez că îmi sunt cunoscute anumite matrapazlâcuri cu caracter 
istoric pentru a câştiga cooperarea părții ruse — o neașteptată 
oportunitate pentru căpitanul Ilia de a deveni peste noapte co- 
lonelul Ilia. 

Făcu un gest de neputinţă: 

— N-au avut încotro, au trebuit s-o facă. În urma discuţiei 
noastre, fie îl împușcau, fie îl avansau. 

Pe chipul Marinei se oglindea neîncrederea. 

— Cum i-ai convins să nu te împuște ei pe tine? rosti ea. Ştii, 
nu că m-aș pricepe la negocierile de acest fel, dar ceva îmi spune 
că în astfel de cazuri nu funcționează expresia din filme „Dacă 

până azi la ora șase nu dau un telefon, un prieten de-al meu va 
informa presa”. Te băteau -— sau te drogau, totuna — până spu- 
neai numele respectivului prieten, apoi vă făceau de petrecanie 
amândurora. Mă înșel? 

— Câtuşi de puţin, cu amendamentul că indiferent cât de 
tare te-ar bate sau te-ar droga, poți spune doar ce știi, rânji David. 
Ce te faci, însă, dacă până și ţie îți este necunoscut numele res- 
pectivului prieten? 

Suspiciunea din ochii Marinei se preschimbă încet-încet în 
nedumerire. 

— Şi cum anume ai putea face așa ceva? Oricât ai încerca, 
îmi vine greu să cred că poți uita la comandă de existența unui 
prieten suficient de bun pentru a-și risca viața pentru tine... 

— De acord, replică David, însă cum ar fi dacă, în loc să-l pui 
pe prietenul tău să aștepte un telefon care ar putea fi lesne ur- 
mărit, l-ai trimite să instruiască pe altcineva, o persoană necu- 
noscută ţie, a cărei misiune ar fi să ţină sub observație o anumită 
bancă din parc? Eşti văzut trecând pe acolo, este în regulă, ești 
în viață. Lipsești la întâlnire, înseamnă că ești mort, iar respec- 
tivul trebuie să dea drumul la robinetul cu secrete murdare. 

Colţurile gurii îi urcară într-un zâmbet strâmb: 

— Procedând astfel, un singur lucru îți mai rămâne de făcut: 
să-l împuști chiar tu pe respectivul prieten, distrugând astfel 
orice legătură dintre tine și respectivul robot. Din clipa aceea, 
oricât te-ar bate, n-ai mai avea cum să le spui ceva ce tu însuți 
nu știi. 

— Vrei să spui că tu...? bâigui Marina. 

Chipul ei reflecta o nesfârșită oroare. 

— Şi ce s-ar întâmpla dacă acest prieten ar fi, de fapt, un virus 
informatic capabil să sară din computer în computer, din ser- 

ver în server, singura lui misiune fiind să verifice zilnic un 
anume loc din internet? 

— 4chan.org, site-ul unde poți lăsa mesaje fără să fii nevoit 
să te autentifici, murmură Marina, rememorând discuţia tele- 
fonică la care asistase cu puțin timp în urmă. 

— Întocmai, încuviință David. 

Deși aparent corectă, intuiţia Marinei îi spunea că argumen- 
tația lui David scârțâia pe undeva. Da, era posibilă existența 
unui virus care să se mute din computer în computer și care 
să monitorizeze un site în căutarea unei anumite fraze, a unei 
parole scrisă în văzul tuturor, însă... 

Brusc realiză unde era greșeala. 

— Lasă-mă să văd dacă am înţeles bine, șopti ea, privind 
drept în ochii lui David. Pe un număr de calculatoare a căror 
locaţie ţie însuţi îţi este necunoscută, rulează un virus a cărui 
sarcină este să monitorizeze site-ul 4chan în căutarea unui 
mesaj anume. Dacă mesajul căutat nu apare într-un anumit in- 
terval de timp, virusul tău deșartă sacul cu rufe murdare, tu 
nefiind capabil — chiar dacă ai vrea — să indici locul unde se află 
computerele virusate. În felul acesta, zici tu că ești la adăpost 
de răzbunarea celor ce ar dori să îți facă rău. Corect până aici? 

În podul palmelor simţi spatele lui David încordându-se. 

— Aşa este, o sfredeli el cu privirea. 

— Dar, spune-mi, rânji Marina, simțindu-se precum Angela 
Lansbury în „Verdict, crimă!”, ce îi reține pe cei din KGB să scoată 
cu forța de la tine mesajul în cauză, pe care ar urma să îl trimiți? 

— Simplul fapt că nici pe acela nu îl ştiu, izbucni David în 
râs. Mă rog, nu îl ştiu până nu văd jocul de cuvinte la care tre- 
buie să răspund. 

— Mă tem că nu înțeleg, spuse Marina, dintr-odată prost 
dispusă. Cum îţi pot fi necunoscute ambele jumătăți ale con- 
semnului, atât întrebarea cât şi răspunsul? 

— Nu este chiar atât de dificil, zâmbi David. Să luăm un 
exemplu pe care l-am folosit recent: În lumina sângerie a înce- 
putului de zi, două mii trei sute de turnuri gemene îşi ascut nemi- 
loase cuțitele. 

Marina scruta chipul lui David în căutarea unui semn că in- 
dividul își bătea joc de ea. Din tavanul plin de igrasie se des- 
prinse o picătură de apă. 

— Ce reprezintă? rupse ea la un moment dat tăcerea. 

— Pentru tine, ca și pentru oricine altcineva, nimic. Pentru 
mine, însă, el conţine data când am decis să devin vegetarian 
- s-a întâmplat undeva la începutul lui 2000 — împreună cu o 
serie de alte elemente special menite să inducă în eroare. 

— Cum ar fi menţionarea turnurilor gemene, murmură Ma- 
rina. 

— Corect. Care crezi că a fost răspunsul? zâmbi David. 

Marina îşi umezi buzele, prinsă de imaginea unor zgârie- 
nori construiți sub forma unor ture de șah. 

— Nu știu, rosti ea căzută pe gânduri. David avea dreptate. 
Chiar știind rezolvarea șaradei, tot nu putea formula răspun- 
sul potrivit. 

— Un text oarecare, cu condiţia ca al treilea cuvânt să fi fost 
vegan, spuse David. 

— De ce pe poziţia a treia? apucă Marina să spună, apoi se 
opri. Trei de la acel „trei sute de turnuri gemene”, nu-i așa? 

— Întocmai, zâmbi David. 

— Pe ce bază se formează mesajul inițial? 

— Pe o listă de câteva sute de elemente pe care am scris-o 
aproape la întâmplare cu doi ani în urmă. Ziua când m-am 
apucat să cânt la chitară, numele primei fete de care m-am în- 
drăgostit, romanele favorite și multe alte lucruri pe care apa- 
rent le-am uitat, dar pe care mi le-aș aminti instantaneu dacă 
le-aș vedea. 

Marina își schimbă greutatea de pe un picior pe celălalt. 
Abia își mai simțea degetele din cauza frigului. 

— Care a fost până la urmă rezultatul negocierilor? 

— O înţelegere avantajoasă ambelor părți. În schimbul per- 
misiunii de a folosi intrarea din pivniţa casei mele, ei s-au an- 
gajat să mă ajute într-o situaţie ca aceasta. 

— Ce motiv ai invocat pentru nevoia de a folosi, la o adică, 
tunelul? rosti Marina. 

— Aproape că n-a fost nevoie să le dau unul. Lor li s-a părut 
natural ca un colecționar de secrete murdare să aibă pregătită 
o ieșire în caz de urgenţă, iar eu n-am făcut nici un efort să-i 
contrazic. 

Marina avea pregătită o nouă întrebare — ar fi fost atâtea lu- 
cruri pe care ar fi vrut să le afle — însă fu întreruptă de bâzâitul 
unei sonerii. David se desprinse din îmbrăţișare. 

— Să mergem, spuse. 

Arătă către lampa de avertizare a cărei lumină se schimbase 
între timp în verde. Prinse mâna Marinei și porni înainte. Pe- 
reții pătați de igrasie și mucegai îi însoțiră claustrofobici, obli- 
gându-i să înainteze în șir indian. 

Abia făcură câțiva pași, că din spate se auzi zgomotul înfun- 
dat al unei explozii. 

— Grăbește-te, şopti David iuțind mersul. Oricine se află 
pe urmele noastre ne vrea suficient de tare cât să nu-i pese ce 


46 


Ferma de dinozauri - I Dan Rădoiu 


aruncă în aer pentru a ajunge la noi. Știi, continuă el să meargă, 
încep să mă întreb care dintre noi doi este cel căutat, tu sau eu? 

— Amândoi, oftă Marina. Împreună suntem precum un dis- 
pozitiv letal așteptând să fie asamblat. Tu, proiectilul capabil 
să facă prăpăd dacă este îndreptat în direcția potrivită. Eu, ţeava 
de pușcă țintind către inima dușmanului, absentă însă de glon- 
țul potrivit... 

— Oare de ce nu mă miră ce aud? mormăi David. Își înfipse 
bărbia în piept, grăbind și mai tare pasul. În capătul tunelului, 
se opriră în fața unei scări. 

— Stai nemișcată și ține-ți mâinile pe lângă tine. Nu atinge 
nimic, în special nimic metalic, spuse cu voce scăzută David. 

Marina scutură din cap, confirmându-i că a înțeles. David 
îşi lipi palma de o bucată de zid vag lucioasă. Zumzăitul unui 
mecanism pus în mișcare se auzi dinspre ușă. Lumina de dea- 
supra se preschimbă înapoi în roșu. 

— Este ceva în neregulă? șopti Marina. 

David o prinse de mână. 

— Deloc, abia acum putem intra. Accesul ne-a fost permis. 
Ţi-am spus, rușii nu sunt nici pe departe brutele pe care le vezi 
în filmele americane, grași, înceți la minte și bălmăjind o en- 
gleză cu accent de vodcă. Îți mărturisesc că am fost impresio- 
nat de șmecheria cu lumina roșie-verde atunci când am repetat 
împreună cu Ilia protocolul folosirii tunelului. 

— Adică? spuse Marina. 

— Pentru a intra în ambasadă — sau mai bine zis, pentru a 
ieși în viață din tunel — este esenţial să nu te încrezi în ceea ce 
vezi, îi indică David lampa de avertizare. Dacă am fi luat de 
bună schimbarea de mai devreme, din roșu în verde, acum am 

fi fost morţi, carbonizați de curentul de înaltă tensiune care cir- 
culă prin treptele și prin balustrada scării. 

Marina îi strânse degetele lui David între ale ei. 

— De ce ar face cineva așa ceva? se înfioră ea. 

— Din raţiuni de strategie, îi răspunse el cu o atingere ușoară. 
Închipuiește-ţi că unul dintre oamenii ambasadei — cineva care 
cunoaște secretul — ar fi luat ostatic și obligat să deschidă dru- 
mul băieţilor răi. Ar intra cu ei în tunel, însă ar omite să se au- 
tentifice prin amprentă, așa cum am făcut eu mai devreme. 
Intrușii, induși în eroare de culoarea verde a lămpii de averti- 
zare, ar cădea în capcana ingenioasă a rușilor și ar muri electro- 
cutați pe loc. Simplu și fără multe fasoane, întocmai cum le e 
stilul. 

Marina se scutură ca de un gând rău. 

— Curat Indiana Jones! 

În dreptul scării, David ezită preț de o clipă, apoi păși apă- 
sat. Treapta metalică răsună sub greutatea lui, însă nimic alt- 
ceva nu se întâmplă. 

— Ne vom întâlni cu Ilia azi? spuse Marina. 

— Puțin probabil, spuse cu sufletul greu David. Ar fi fost bine, 
dar mă tem că altcineva ne va face primirea pe teritoriul Maicii 
Rusii. 

Nu-și termină bine cuvintele că ușa se deschise, aducând în 
prag statura bine legată a unui bărbat în vârstă îmbrăcat într-un 
sacou cu tăietură clasică și cămașă descheiată la guler. 


b- de k k 
— Priviet, David, spuse noul venit. 

Era un bărbat în vârstă, al cărui păr alb și barbă tunsă scurt 
duceau cu gândul la imaginea petrolistului texan, milionar și 
veșnic în putere. Deschise ușa de perete. 

— Vă rog, poftiţi, continuă el într-o română perfectă. 

David și Marina dădură curs invitației fără prea mare tra- 
gere de inimă. Bărbatul în sacou lăsă ușa să se închidă în urma 
lor. Un fișet de metal conținând diverse produse de curăţenie 
pivotă, făcând să dispară intrarea în tunel. Încăperea își recă- 
pătă aspectul de cămară. 

— Spune-mi, David, zise bărbatul afișând un aer jovial, cărei 
ocazii îi datorăm cinstea de a te avea printre noi? Dar, mai ales, 
cine este această doamnă a cărei frumusețe încântă ochii și 
înalță spiritul? 

O salută pe Marina reverenţios, cu o înclinare a capului. 
Neştiind cum să procedeze, tânăra surâse, întorcându-i nesi- 
gură gestul. David își trecu mâna prin păr, ceva între plicti- 
seală și iritare. Din bărbie schiță un gest imperceptibil la adresa 
îmbrăcăminţii sumare și evident neadecvate a tinerei femei. 

— Salut, Serghei. Dânsa este o prietenă cu care nu ar fi tre- 
buit să fiu azi împreună. 

Marina simți că îi iau foc obrajii. lată-mă prezentată ca pe ul- 
tima curvă proastă, smulsă din pat de cine știe ce soț gelos — sau mai 
rău, de vreo soție isterică! — şi târâtă prin tunelul secret de amantul 
meu cu trup de gladiator roman care mă strigă Tuţi, când pe mine mă 
cheamă Nuti. Cu greu reuși să articuleze: 

— Da, într-adevăr, una dintre acele situaţii care nu ar fi tre- 
buit să se întâmple vreodată... 

— Ah, dragostea, eterna ziditoare de imperii și de morminte 
totodată, râse Serghei. Se aplecă spre David, conspirativ. Zâm- 

bea, dar ochii îi erau reci. Bag seamă că ar fi putut să se lase 
rău, cu crimă chiar, dacă te-ai văzut obligat să folosești tunelul. 

David își înfipse mâinile în buzunare, încuviințând din cap: 

— Ei, poate nu chiar cu moarte de om, dar în mod sigur cu 
niște neplăceri pe care am preferat să le evit. Unde mai pui, 
şopti el, copiind tonul care sugera secrete de alcov al lui Serghei, 
că acestea pot fi evitate cu totul dacă ne mișcăm repede. 

— Dar asta este cu adevărat extraordinar! exclamă Serghei, 
fără însă să schițeze vreun gest că ar intenționa să facă ceva. 

— Este, dacă în cel mult jumătate de oră fiecare se află în 
câte un colț opus al orașului, înconjurați de prieteni gata să 
jure pe roșu că nu ne-am mișcat de acolo întreaga după-amiază, 
spuse David. 

— Păi, dacă este așa o grabă mare, atunci să pornim la drum, 
zâmbi Serghei, tot fără să părăsească zidul de care se sprijinea. 

Privirea îi trecu pe rând de la David la Marina și înapoi. Râse 
încetișor, ca un învățător care își ceartă elevul favorit, dar neas- 
tâmpărat: 

— Bănuiesc că nu te pot convinge să-mi spui motivul pen- 
tru care amândoi purtați haine sterile, iar tu duci cu tine un pis- 
tol şi două pașapoarte, nu-i așa? 

David tresări, trăgând instinctiv de bareta rucsacului. 

— De unde știi? șopti el. 

Serghei zâmbi și doar atât. 

— Aţi instalat camere în pivnița casei mele şi mi-ați scotocit 
prin lucruri, oftă David, realizând de ce se amuza rusul. 

— Nu i-aș spune chiar așa, îi făcu Serghei cu ochiul. Scotocit 
e un cuvânt dur în limba română, încărcat de conotaţii nega- 
tive. Te duce cu gândul la o gazdă hoaţă care se uită în geaman- 
tanul chiriașului când acesta a coborât să-şi ia țigări. 


50 


Ferma de dinozauri - | Dan Rădoiu 


Furia plesni în vocea lui David ca un tăciune mocnind sub jar. 

— Și nu așa s-a întâmplat în cazul de față? strânse el din 
pumni. 

— Nu, având în vedere că nu îţi lipsește nimic, replică Serghei. 

Veselia de fațadă îi părăsise chipul. 

David păși în fața rusului, dominându-l cu statura lui. 

— Dacă nu mai avem și altceva de discutat, am vrea să ple- 
căm, rosti el rar, fără să se grăbească. 

— Ar mai fi, dar o lăsăm pe altă dată. O înțelegere rămâne 
valabilă chiar și atunci când părțile nu se agreează neapărat 
între ele. Pe aici. Ne așteaptă o mașină, le făcu Serghei semn 
celor doi să-l urmeze. Vă voi scoate chiar eu din ambasadă. Cum 
nu ați fost văzuți intrând, ar fi dificil de explicat prezența voas- 
tră. Sper că nu aveţi nimic împotrivă să vă înghesuiți pentru 
scurtă vreme în portbagaj. 

Cu Serghei înainte, porniră în lungul unui coridor cu pereții 
văruiți într-un alb de spital. Marina grăbi pasul, strecurându-și 
din mers degetele în palma lui David. Bărbatul surâse scurt, 
cuta dintre sprâncene rămânând însă la locul ei. Ceva era în 
neregulă. Intuiţia ascuţită în ani de mutări și contra-mutări îm- 
potriva serviciilor secrete îi spunea că lucrurile mergeau mai 
simplu decât ar fi trebuit. Ce îi oprise pe urmăritori să arunce 
în aer intrarea din pivniţa casei lui și să vină după ei? Nu exista 
nici un dubiu că până acum aflaseră de existența tunelului de 
salvare. Nici un camuflaj, indiferent cât de bun ar fi fost el, nu 
ar fi putut face față unui georadar”; iar după cât de repede di- 
buiseră pivnița, îi era limpede că atacatorii aveau unul cu ei. 
7 Georadarul, cunoscut și sub numele de GPR (Ground Penetrating Ra- 
dar), reprezintă o metodă activă de investigare a solului, constând în trans- 


miterea de impulsuri electromagnetice în pământ și măsurarea timpului 
scurs între momentul transmiterii și cel al recepției. 


51 


Ferma de dinozauri - I Dan Rădoiu 


O succesiune rapidă de câteva bip-uri ascuţite întrerupse 
gândurile lui David, făcându-l să tresară. Serghei se opri, obli- 
gându-și oaspeţii să facă la fel. 

— Îmi cer scuze, rosti el, căutându-se în buzunarele sacou- 
lui, dar sosirea voastră a pus pe jăratec câteva persoane renu- 
mite mai degrabă pentru caracterul lor vulcanic decât pentru 
răbdarea cu care știu să aștepte sosirea veștilor. Durează doar 
un moment. 

Proțăpit în mijlocul coridorului, Serghei tastă codul de de- 
blocare al telefonului mobil. Ecranul se lumină, împrumutând 
tente de albastru fluorescent trăsăturilor lui. 

— Ia te uită, privi el fix în aparat, nu-i cine credeam eu, e 
secretara. Îmi zice să nu uit să-i trimit nepoțelului un cadou 
de ziua lui. 

Întocmai ca o piatră izbindu-se de suprafaţa unui lac, amin- 
tirea unei discuţii dintre Serghei și Ilia ricoșă în mintea lui 
David. Lucrurile tocmai încetaseră să meargă prea ușor. Dădu 
drumul mâinii Marinei, degetele încurcându-i-se disperate în 
fermoarul rucsacului. 

— Mă tem că va trebui să-l lași acolo unde este, se auzi gla- 
sul lui Serghei. 

David nu spuse nimic, mâinile încăpățânându-i-se să sco- 
tocească printre telefoane mobile și pașapoarte. 

— Lasă-l, oricum nu ţi-ar folosi la nimic. A fost modificat 
într-unul din laboratoarele noastre. Mai poți doar să-l azvârli 
cu putere, apoi să te rogi să nimerească ținta, spuse Serghei. 

În mână îi apăruse un pistol de dimensiuni apreciabile. 
Zâmbi, glasul rămânându-i ca o linguriţă de oțet strecurată 
într-un medicament pentru ochi: 

— Doar nu îţi închipui că te-am fi lăsat să intri înarmat pe 
teritoriul ambasadei? La câte detectoare și senzori se află în tu- 
nelul prin care tocmai aţi venit, n-ar fi avut cum să ne scape 
revolverul pe care îl cari la fundul sacului. Serghei mătură ne- 
glijent aerul cu propriu-i pistol. O alegere nu tocmai inspirată, 
înclin eu să cred. Surâsul îi deveni îngheţat. Sunt curios, ce m-a 
dat de gol? 

— Ce te face să crezi că intenționez să-ți răspund? se răsti David, 
încercând să mascheze confuzia care îi încleia gândurile. 

Indiferent de mesajul primit de Serghei, conţinutul lui fu- 
sese suficient de puternic pentru a contracara pericolul izbuc- 
nirii celui de al treilea război mondial. Oricât s-ar fi străduit, 
nu îi venea în minte ce ar fi putut fi acel ceva atât de important. 

Serghei se rezemă de perete. 

— Excelenta relaţie dintre noi. Ce altceva ar mai fi nevoie? 
râse el, continuând să urmărească mișcările lui David cu fixi- 
tatea unei pantere pregătite în orice clipă să sară. 

— O relaţie la fel de problematică cum va fi poziția Rusiei 
mâine la ora prânzului, replică David, săltându-și rucsacul îna- 
poi pe umăr. 

— Vorbești despre submarinele instalate la câțiva kilometri 
de țărmul american de dobitocul de Andropov, arhitectul inva- 
ziei din Afganistan şi emitentul ordinului de interzicere al co- 
memorărilor asasinării lui John Lennon? 

David tresări, trăgând cu ochiul la Marina. În buzunarul 
blugilor, palmele i se acoperiră de transpiraţie. Serghei nu ar 
fi trebuit să trâmbițeze atât de ușor un secret cunoscut doar de 
câțiva oameni în viață. Motivul putea fi unul singur: nu aveau 
să mai iasă în viață din subsolul unde se aflau! 

Îşi schimbă greutatea de pe un picior pe celălalt. Trebuia să 
afle despre ce era vorba. 

— Mă gândesc că sunt anumite aspecte pe care ar trebui să 
le discutăm între patru ochi, spuse el posac, negăsind ceva mai 
bun. 

Serghei îi făcu cu ochiul Marinei. 

— Dar de ce, dragul meu? Nu ocupă doamna aici de față un 
loc important în gândurile tale? 

— Despre ce este vorba? murmură Marina, știind că îi face 
jocul lui Serghei, curiozitatea depășindu-i însă teama. 

Rusul se desprinse de perete, dominându-i cu aerul bărba- 
tului obișnuit să comande. Făcu un pas în direcția Marinei, 
continuând să-l ţină pe David sub observație. 

— Despre viziunea unui nebun — sau nebunia unui vizionar, 
spune-i cum vrei — de a trage, în caz de nevoie, covorul de sub 
picioarele Vestului. Spuneți-mi, domnişoară, ce știți despre Iuri 
Vladimirovici Andropov*? 

Marina avu o scurtă ezitare. 

— Acel Andropov? 

— Chiar el, încuviinţă Serghei. 

— Nu prea multe, spuse ea căzută pe gânduri. Îmi aduc 
aminte de la orele de istorie că i-a succedat lui Brejnev și că a 
fost urmat de Cernenko, dar îmi este teamă că aici se opresc cu- 
noștințele mele despre el. 

— Brejnev, murmură Serghei privind în gol, hârciogul care 
a fost în stare, nimeni nu știe exact cum, să-l înlocuiască printr-o 
lovitură de palat pe Hrușciov, și Cernenko, zombie-ul suferind 


8 Iuri Vladimirovici Andropov, secretar general al Partidul Comunist al 
Uniunii Sovietice între 12 noiembrie 1982 — 9 februarie 1984. 

de cancer în fază terminală încă dinainte de a fi ales secretar 
general. 

Oftă, clătinând din cap: 

— Urâtă perioadă pentru Soviete... Oricum, se învioră el la 
loc, felicitări pentru acuratețea cunoștințelor. Pe străzile Mos- 
covei aş fi primit cel mult niște ridicări din umeri. 

Activă ecranul telefonului mobil și rămase cu privirea aţin- 
tită asupra imaginii de fundal reprezentând fotografia unui 
băieţel blond. 

— A fost Dimitri, nu-i așa? întrebă el fără să ridice capul. 
Cumva, ai știut că trecuse ziua lui de naștere. 

— Te-am auzit iarna trecută spunându-i lui Ilia că nu e nicio 
sfârâială să te naști de Crăciun, articulă în silă David. Păţeşte 
una ca asta, îi ziceai, iar rudele vor profita de ocazie pentru a 
cheltui o singură dată bani cu tine. Când te-am văzut ducând 
cu tine un urs mare și un costum de copil cu Omul Păianjen, 
am dedus că era vorba despre vreo rudă de-a ta, un nepot, cel 
mai probabil. 

— Se pare că îmbătrânesc, se strâmbă Serghei. Încep să uit. 

— Nu în timpul lui Andropov a fost denumit URSS-ul ca 
„imperiul răului” de către americani? interveni Marina pentru 
a-i distrage atenţia lui Serghei de la telefonul mobil. 

În ciuda hotărârii întipărite pe chipul rusului, în ochi i se 
întrezărea nesiguranța. 

— De către însuși Ronald Reagan, murmură Serghei. Ecra- 
nul telefonului mobil se întunecă, apoi se stinse cu totul. Care 
la data aceea, continuă el — se întâmpla undeva prin '83 — habar 
n-avea de pericolul tăcut care se apropia la pas de melc de țăr- 
mul american. 

Îl învălui într-o privire lungă pe David, întârziind să dea 
glas gândurilor care îl frământau. Spuse într-un târziu: 

— Din multe puncte de vedere, Andropov a fost un lider 
pe măsura timpurilor în care a trăit. A minţit, a dezinformat — 
în unele cazuri, chiar pe colegii lui din Politburo - și a făcut 
oameni nevinovaţi să moară. Însă înainte de toate, s-a temut. 
Nu de dispariţia fizică — prin structura lui fatalistă, rusul este 
obișnuit cu ideea de mizerie şi moarte —, ci de cea ideologică. 
Oricât de ciudat ar părea azi, conducătorii din linia dură de 
atunci credeau din toată ființa lor într-o societate mai dreaptă 
și erau pregătiți să plătească prețul suprem pentru a contribui 
la ridicarea ei. 

Pe chip îi trecu o grimasă, ceva între surâs, rânjet și încruntare. 

— Pentru acești oameni, să vrei să trăiești altfel decât spu- 
nea doctrina marxist-leninistă că trebuia s-o faci reprezenta un 
act de blasfemie. Era, dacă vreţi, similar cu sentimentul pe care 
l-ar resimțţi locuitorii din Harlem ascultându-l pe un politician 
alb cerând reintroducerea sclaviei, cu deosebirea majoră că față 
de urmașii vechilor sclavi, foştii mujici puseseră între timp mâna 
pe arma nucleară. Inegalitatea luase sfârșit. Nimeni nu avea să 
mai profite vreodată de sudoarea muncii lor. 

Serghei păstră câteva clipe tăcerea. Născut ca fiu al unor ma- 
șiniști dintr-un teatru de provincie, învățase de mic ce însem- 
nau lipsurile. Mâncarea fusese puţină, încălțările găurite, iar 
hainele cârpite cu resturile rămase de la recuzită. Dar chiar și 
așa, avusese o copilărie fericită. Când nimeni în jurul tău nu 
are mai mult ca tine, orice pată de culoare tinde să devină un 
lux. Câte priviri invidioase nu atrăsese cămașa pe care i-o fă- 
cuse mama lui din ceea ce fusese odată rochia Desdemonei... 

Într-un târziu, spuse: 

— Când americanii au decis în 1979 să plaseze în Europa 
de Vest un număr considerabil de rachete Pershing, Andropov, 
șeful KGB-ului pe atunci, a înțeles că Uniunea Sovietică tocmai 
fusese lipită cu spatele de zidul rușinii. O rachetă nucleară ru- 
sească are nevoie cam de o jumătate de oră să lovească America. 
Una care pleca dintr-o ţară NATO din Europa, sub zece minute 
pentru a se afla deasupra Moscovei. În aceste condiții, nu se mai 
putea vorbi de o stare de echilibru a forțelor. Boierii cei șme- 
cheri și hapsâni câștigaseră din nou. 

Oftă, sprijinindu-se de peretele coridorului. Atitudinea de 
milionar străbătând Riviera Franceză îi dispăruse, fiind înlo- 
cuită de cea a unui bătrân obosit. Continuă ca pentru sine: 

— Având la dispoziţie resursele KGB-ului și știind că va 
urma la conducerea URSS, Andropov a pus la cale un plan de 
o cutezanță care friza nebunia. Pe baza planurilor unui subma- 
rin atomic modificat, a construit două submersile capabile să 
țină în viață pe timp nelimitat un echipaj de câțiva oameni. Le-a 
dotat cu motoare ultra-silențioase, cu apă, interesante ca și con- 
cept, dar total nepractice în orice altă conjunctură, abia dacă 
reușeau să dezvolte o viteză de doi kilometri pe oră, le-a înar- 
mat cu câte douăzeci de rachete nucleare fiecare, și le-a trimis 
să se îngroape pe fundul oceanului, la câțiva kilometri distanță 
de coastele continentului american, unde se află și acum. 

Serghei privi în ochii Marinei, apoi spuse, pronunțând rar 
cuvintele: 

— lată, domnişoară, cu un avans de câteva ore, veștile care 
vor zgudui mâine lumea, grație intervenţiei prietenului dumi- 
tale. 

— Să nu îndrăzneşti, Serghei Baranovici Mîşkin, să-mi pui 
în cârcă consecințele nebuniei voastre! explodă David. Voi, ține 
minte, nu eu! ați construit acele submarine, și tot voi aţi ținut 
pe fundul mării vreme de treizeci și cinci de ani o trupă de mai- 
muțe al căror singur scop în viață a fost să stea cu degetul pe 
buton, gata să ucidă sute de milioane de oameni nevinovați. 

Ca scufundată în transă, Marina făcu un pas în față: 

— lertați-mă, murmură ea, dumneavoastră sunteți Serghei 
Mişkin — își presă pieptul cu palma — Mîșkin precum în... 

— Precum idiotul din romanul lui Dostoievski”, da, i-o re- 
teză rusul. 

— Încă o întrebare și închei, se precipită Marina. Serghei 
părea gata să folosească telefonul mobil. Aţi fost cumva căsă- 
torit, acum mulți ani, cu o anume Natalia Mîșkina, fiziciană a 
Academiei Ruse de Ştiinţe şi specialistă în materiale compo- 
zite? 

Rusul îngheţă cu telefonul în aer. Aţinti arma către pieptul 
Marinei. 

— De unde îţi este cunoscut numele soției mele și mai ales 
cu ce s-a ocupat ea? 

— Puneţi pistolul deoparte, tăie răspicat vocea tinerei femei. 
Cei care ne vor prinși sunt aceiași care v-au pricinuit în trecut 
o grea pierdere. Soția dumneavoastră nu a murit în urma unei 
complicaţii renale, ci de o boală pe care a contactat-o investigând 
rămășițele unei nave extraterestre care a explodat la data de 30 
iunie 1908 în apropierea râului Tunguska. Vă rog, grăbiți-vă, 
șopti ea, timpul nu se scurge în favoarea noastră. Mă tem să nu 
fie deja prea târziu. 


9 Aluzie la romanul „Idiotul”, de Fiodor Mihailovici Dostoievski. 

Umerii lui Serghei Baranov Mîșkin se tensionară, chipul lui 
exprimând o nemărginită surpriză. 


* k - 


Sub privirea înghețată a rusului, Marina simți că îi rămâne 
respirația în piept. Insistenţele mentorului ei de a învăţa pe di- 
nafară numele oricui avusese o legătură cât de mică cu cei a 
căror venire era iminentă, dăduseră cele mai neașteptate re- 
zultate. 

— Mă surprinzi, rupse în cele din urmă Serghei tăcerea, adre- 
sându-i-se lui David. Nu mă aşteptam ca cercetările tale să in- 
cludă și activitatea soției mele, mai apucă el să spună, apoi 
întâlni expresia de neîncredere amestecată cu teamă de pe chi- 
pul tânărului și amuți brusc. Era evident că David auzea pen- 
tru prima dată spusele Marinei. 

Dacă nu de la el ştie despre moartea suspectă a Nataliei, atunci 
de unde? Să fi avut Stalin dreptate atunci când bănuia o navă extra- 
terestră vinovată pentru distrugerile de la Tunguska? murmură în 
sinea lui Serghei. Forța din picioare dădu să-l părăsească. 

Amintirile îl năpădiră, golindu-i chipul de sânge. 

Numirea Nataliei într-un proiect ultrasecret despre care, în 
ciuda poziţiei lui înalte în KGB, nu știuse până în ultima clipă. 
Î ți dai seama, Serioja, se bucurase ea atunci când primise vestea, 
că după o astfel de experiență voi primi în sfârşit titlul de profesor, că 
voi avea catedra mea? I-a dat dreptate, a strâns-o în braţe, apoi a 
ajutat-o să-şi facă bagajele. Ultima oprire de dinaintea furtunii. 

Apoi lunile de despărțire petrecute într-o locație necunoscută. 
Ţi-aş scrie despre cum este timpul aici, dar mă tem că până și acest 

detaliu este secret. Trimite-mi, aşadar, o pereche de mănuși îmblănite 
împreună cu pălăria mea de soare, îi spusese Natalia într-una din- 
tre scrisorile ei. În ciuda umorului aparent, s-a conformat și i-a 
trimis ambele articole solicitate. Abia în 1992, în anii tulburi ai 
terapiei economice de șoc a lui Boris Elţin, a aflat unde își pe- 
trecuse soția lui acele luni: Tunguska. 

.„.. întoarcerea acasă, secretomania dormitoarelor separate — 
de teamă să nu vorbească în somn, Natalia nu mai accepta să 
doarmă decât singură, cu ușa închisă pe dinăuntru. 

... suspiciunea. Cearcănele din jurul ochilor și atacurile de 
panică. Tusea continuă, respirația chinuită, batistele pline de 
sânge, apoi... 

Apoi moartea. Survenită într-un spital aparținând armatei, 
unde i-a fost permis accesul doar pentru a ridica ceea ce mai 
rămăsese din femeia pentru care ar fi fost în stare să incendieze 
nu doar o Romă, ci lumea întreagă. 

— Vorbește, strecură Serghei printre dinți. 

— Nu aici. Oameni puternici se află pe urmele noastre. Îna- 
inte de orice, trebuie să ne punem la adăpost, dumneavoastră 
inclusiv. Cum îi ştiu, nu-i văd luându-și riscuri inutile în per- 
soana..., vocea Marinei își pierdu din intensitate, transformân- 
du-se într-un mormăit. 

Planul realității lui Serghei se sfâșie pe din două. Într-o parte, 
clipa curentă, cu el ţinând sub amenințarea revolverului doi 
fugari cu aspect de refugiați. În cealaltă, tot el, mult mai tânăr, 
dând năuc ocol coșciugului ferecat în buloane de oțel. Ne pare 
rău, tovarăşe, dar aşa sună ordinul. Sicriul va rămâne închis până la 
coborârea lui în groapă, îi replicase locotenentul însărcinat să-i 
predea — de parcă ar fi fost vorba despre o pereche de bocanci 

primită cu titlul de împrumut — trupul neînsufleţit al soţiei 
sale. 

Serghei căută în ochii Marinei și văzu îndârjire, teamă, dar 
nu și minciună. Și întocmai precum un fermoar care se închide 
la loc, cele două imagini simultane se solidificară înapoi într-una 
singură. O stare de înfrigurare, de furie și surescitare similară 
cu cea dinaintea unui salt cu parașuta, îi înnodă stomacul și-i 
îmbujoră obrajii. 

Înapoie arma în tocul de umăr de sub sacou. 

— În persoana unui bătrânel cu ifose de agent operativ agi- 
tând pistoale, asta ai vrut să spui? rânji el. Ai dreptate. Lămu- 
ririle mai pot aștepta. Pe aici! 

Serghei înaintă, făcându-le semn celor doi să îl urmeze. David 
rămase pe loc. Marina avu impresia că vede în atitudinea lui pe 
cea a unui catâr necooperant. 

— lartă-mi nedumerirea, rosti el, dar de la unchiul meu am 
învățat că dacă este și frumoasă și deşteaptă, și mai vine și de- 
vreme acasă, sigur ceva nu e în regulă. Bagă-i o mână sub tricou, 
că sigur e bărbat. Ajută-mă să pricep. Ce te-a făcut dintr-odată 
să vrei să ne ajuţi? 

Aflată deja cu un pas înaintea lui, Marina nu își putu reprima 
un rictus de dezgust: Misogin bădăran, încuiat şi limitat! Des- 
chise gura cu intenţia de a-i da lui David o replică pe măsura 
mojiciei lui, apoi se opri, intersectată de un gând care o făcu să 
rânjească: Are dreptate. Specimenul în cauză nu poate fi decât băr- 
bat. Eu, una, nu ajung niciodată devreme acasă! 

— Un calcul simplu, îi răspunse Serghei, oprindu-se la rân- 
dul lui. Indiferent dacă azi voi afla sau nu ce s-a întâmplat cu 
soția mea, lucrurile se vor așeza mai bine cu voi în libertate 
decât închiși. 

Schiţă un gest din umeri, jumătate scuză, jumătate nepăsare: 

— Oricum nu mă simțeam confortabil să fiu factorul cheie 
în declanșarea celui de-al treilea război mondial. În loc să te 
dau legat pentru a fi pus la popreală, prefer să te știu la postul 
tău, apăsând pedala de om mort pe care ţi-ai instalat-o pe 
4chan.org. 

David rămase tăcut, cântărind opțiunile pe care le aveau. 
Aici, în curtea interioară sau în biroul ambasadorului, oricum nu 
contează unde ne aflăm, atâta timp cât arma se află la el. Dacă voia 
să ne facă de petrecanie, ar fi făcut-o deja. Cu greu, se urni de lângă 
peretele pe care îl sprijinea. O luă de mână pe Marina, făcân- 
du-i semn să-l urmeze. 

— Unde suntem? îl întrebă ea pe Serghei. 

Rusul arătă către o bifurcaţie a coridorului. 

— La jumătatea drumului dintre garaj și centrala termică. 

Marina își permise un scurt oftat de ușurare. Nimic din ges- 
turile sau din cuvintele lui Serghei nu lăsa să se întrevadă ati- 
tudinea mieroasă a păstorului conducându-și turma pe drumul 
către abator. Parcă auzindu-i gândurile, David găsi de cuviință 
să intervină: 

— Spune-mi, cam câți mascaţi ne așteaptă cu arma la ochi 
să ieșim? Și fără să-i lase timp lui Serghei să răspundă, adăugă: 
La câte camere de luat vederi bănuiesc că împânzesc holul, nu 
cred să reprezinte vreun secret direcția în care ne îndreptăm. 

Serghei zâmbi rece, continuând să îi conducă prin labirintul 
de coridoare din subsolul ambasadei ruse. Sub pașii lor, gresia 
cu aspect de spital făcu loc unor plăci cenușii din granit. O 
ieşire se afla în imediata lor proximitate. 

— Această rută nu este monitorizată nici video, nici audio, 
rosti el fără să se întoarcă. La ce personalități dubioase au stră- 

bătut acest coridor, nimeni n-a vrut să existe vreo urmă a tre- 
cerii lor pe aici. Stai liniștit, nu ne urmărește nimeni. 

Se opri în faţa unei uși din metal. 

— Sau cel puțin nimeni din câte știu eu. Apăsă pe clanță, 
mormăind mai mult pentru sine: Un fapt asupra căruia ne vom 
lămuri imediat, presupun. 

Ușa se deschise, lăsând să se vadă interiorul unei parcări 
subterane aproape goale. 

— Se pare că nu te-ai înșelat, constată David fără cine știe 
ce entuziasm. 

Dacă nu-i întinsese încă nimeni pe jos cu arma la tâmplă, 
nu însemna că nu aveau s-o facă. Puteau să năvălească peste 
ei în orice clipă. 

Serghei se întoarse către însoțitorii lui. 

— Rămânețţi aici până mă întorc cu mașina. Dacă intrarea 
către centrala termică se află în afara ariei de acoperire a ca- 
merelor video, nu același lucru este valabil și pentru restul ga- 
rajului. 

— Cum o să ne scoţi? spuse David. 

— În portbagaj, rânji Serghei, făcându-i cu ochiul. Nu vă fie 
teamă, adăugă, văzând tresărirea Marinei, mașina cu care vom 
merge este un monstru cu aspect de autobuz. Va exista sufi- 
cient spațiu pentru amândoi, desigur, cu condiția să nu fiţi 
distanți unul față de celălalt. Dar bănuiesc că nu va fi o pro- 
blemă acest aspect, nu-i aşa? surâse el, lăsând să se înțeleagă 
că părerea lui ar fi fost alta. 

leși în garaj, lăsând ușa întredeschisă în urma lui. 

— Revin imediat, șopti abia auzit, apoi dispăru din raza vi- 
zuală. 

Imediat ce rusul se făcu nevăzut, David își dădu jos rucsa- 
cul și începu să scotocească în el. 

— Ce faci? îl întrebă Marina, nedumerită de zelul căutărilor 
lui. 

— Dacă există cea mai mică șansă ca individul să se fi înșelat 
în privinţa pistolului meu, nu vreau s-o pierdem. Asta fac. 

— Și cum o să îţi dai seama dacă merge sau nu, o să tragi un 
foc în aer? susură Marina, bucuroasă de ocazia de a pune sub 
semnul întrebării inteligența masculină. Mai mult decât miso- 
ginii mitocani, o iritau doar misoginii stilați. Aceştia ar fi tre- 
buit să ştie mai bine de atât. 

— O să mă uit la el, spuse David, trăgând afară revolverul. 

Îl întoarse pe toate părțile, verificând mânerul, conținutul 
butoiașului și țeava. Totul părea în regulă. Cu ajutorul dege- 
tului mare ridică levierul de siguranţă, testând felul în care 
patul din lemn îi umplea palma. 

Ușa se deschise brusc, aducându-l pe Serghei în prag. David 
tresări, neștiind unde să ascundă pistolul. 

— Veniţi, șopti el, mașina este afară. Am plasat-o în așa fel 
încât să nu vă vadă nimeni ieșind. Văzu arma lui David și se 
strâmbă agasat: Pune buzduganul înapoi. Ţi-am zis că doar de 
asta mai e bun. 

— După cum arată, nu s-ar zice, rânji David, luând pieptul 
lui Serghei în cătarea pistolului. 

Din plictisită, expresia lui Serghei deveni ostilă. Înainte ca 
David să poată riposta, rusul îi înșfacă mâna, obligându-l să-i 
lipească arma de piept și să apese pe trăgaci. Obedient, cocoșul 

se declanșă. Un zgomot metalic sec luă locul detunăturii pre- 
conizate. 

— Îmi permiti? 

Palma lui încă acoperea degetele lui David. Tânărul ridică 
din umeri, bolborosind o scuză neinteligibilă. Serghei luă arma 
și trase cocoșul în spate. Butoiașul se roti în alveola lui, adu- 
când un nou glonț în dreptul țevii. 

— Priveşte cuiul percutor, spuse el, arătându-i lui David 
unde să se uite. Vei vedea că a fost pilit cam vreun milimetru, 
suficient cât să-l facă inutilizabil. Îi înapoie lui David pistolul. 
Crede-mă că știu ce spun. Atât ideea, cât și execuția, mi-au 
aparținut. 

— Da, înțeleg, rosti morocănos David. 

Își luă înapoi revolverul, trântindu-l cu năduf în interiorul 
rucsacului. Împușcăturile în jocurile de pe calculator se dove- 
deau mai simple decât cele din viața reală. 

Serghei deschise larg ușa, arătând către un automobil de 
teren cu geamurile întunecate. 

— Să ne grăbim, șopti el. 

— Brrr, dar frig mai este! se zgribuli tânăra. 

— Intraţi, îi zori Serghei, ridicând hayonul. 

David porni să studieze cu atenţie terenul în căutarea unor 
posibile ameninţări, apoi amintirea ultimului eşec militar îl 
lovi ca o palmă peste cap, făcându-l să se grăbească spre port- 
bagajul deschis. 

— Stai, îl interceptă Marina. Pune asta pe tine, spuse ea, îna- 
poindu-i haina din puf de pinguin. 

— Nici nu mă gândesc, șopti apăsat David. În portbagaj o 
să fie la fel de frig ca afară! 

— Întocmai. Pune-o pe tine, apoi ia-mă în braţe. Ne vom în- 
călzi amândoi, spuse Marina, evitându-i privirea. Îi era ciudă. 
De ce doar din partea ei trebuiau să vină astfel de propuneri? 

— O idee excelentă, se amestecă Serghei. O să treacă ceva 
timp până când am să vă pot scoate de acolo. Şi zău dacă nu 
ar fi păcat să ieșiți vii din ghearele ursului rusesc doar pentru 
a muri trei zile mai încolo de pneumonie galopantă. 

— Bine, cedă David, îmbrăcând haina întinsă de Marina. 

— Lasă-mă pe mine prima, șopti ea. 

Se întinse în portbagajul încăpător, fruntea și genunchii li- 
pindu-i-se de spatele banchetei. Semăna cu un semn de între- 
bare. În spatele ei, David îi copie forma trupului, având grijă 
să-și țină mâinile la distanţă şi să lase un spațiu suficient între 
ei. 

Serghei scutură din cap, nemulțumit de aranjament: 

— Nu e bine. Trebuie să vă dați mai aproape unul de celălalt, 
altfel nu pot închide portbagajul. Ştiţi, pufni el, pentru doi oa- 
meni care susțin că ar fi păcătuit împreună, păreți de-a dreptul 
neprietenoși, spuse el, bătându-l pe David peste șale pentru a 
merge mai în interiorul mașinii. 

Bărbatul se execută, trupul lui lipindu-se de cel al fetei. Să 
facă ce-o vrea. Eu încă o dată nu-i mai zic să mă ia în brațe, bombăni 
Marina în mocheta de care stătea lipită cu obrazul. 

— Dragul meu, în ritmul ăsta ne prinde dimineaţa. Tu n-ai 
învăţat până la anii ăștia că secretul unui bărbat cu o femeie 
constă în insistența lui? oftă Serghei, bătând cu degetele în 
tabla mașinii. 

Un rânjet involuntar învioră trăsăturile Marinei, făcând-o 
să chicotească în sinea ei. 

Lipsindu-i oportunitatea de a-și putea exprima întreaga pa- 
letă de sentimente pe care o nutrea față de Serghei — cum ar fi 
fost să coboare la el și să-i care pumni peste fălci până când l-ar 
fi auzit strigând „Uite, mamă, trec soldaţii” — David mestecă o 
înjurătură neinteligibilă printre dinți şi se împinse cu totul în 
Marina. 

— Scuză-mi neștiința în ale insistenței în astfel de condiții, 
mormăi el, strecurându-și un braț pe sub capul tinerei, cu ce- 
lălalt înconjurând-o. Sunt mai curând obișnuit cu jacuzzi și ho- 
teluri de cinci stele decât cu înghesuielile de pe bancheta din 
spate și portbagajul mașinii. 

— Ai uitat caviarul și şampania, lăsă să-i scape Serghei, apoi 
trânti hayonul. 

În portbagaj se lăsă întunericul. Câteva clipe se scurseră în 
tăcere, apoi automobilul de teren se puse în mișcare. 

— lartă-mă, şopti David prost dispus, nu știu ce mi-a venit. 

— Nu face nimic, murmură Marina, obrajii arzându-i de 
implicaţiile vorbelor lui. 

Mașina încetini, apoi se opri cu totul. Câteva clipe nu se în- 
tâmplă nimic, apoi un dialog în limba rusă răzbi până la ei. 

— Poţi să înţelegi ce își spun? șopti Marina. 

— În afară de salut și la revedere, rusa este o limbă cu totul 
necunoscută mie, îi răspunse cu voce scăzută David. 

De surpriză, Marina dădu să se întoarcă la el, apoi renunță. 

— Dacă nu știi limba, atunci cum de ai fost în stare să citești 
atâtea materiale ultra-secrete? 

— Cu ajutorul unei foarte pricepute profesoare de rusă, 
zâmbi el. 

Presată între spătarul banchetei și David, Marina simţi că 
se îneacă de nervi. Recunoscuse în vocea lui tenta de melan- 

colie a bărbatului care, vorba lui Serghei, păcătuise împreună 
cu respectiva femeie. Brusc, simți nevoia să-i dea infractorului 
abject un brânci afară din mașină. 

Prins încă de evocarea acelei foarte pricepute profesoare de 
rusă, David continuă în şoaptă: 

— Oricât de stupid ar părea, detaliile proiectului „Cârtiţa 
de mare” — nici pentru viața mea nu ţi-aș putea spune cum 
sună acest titlu în rusă — le-am găsit într-un loc aproape public, 
printre însemnările secretarei soției lui Andropov. Scanate sub 
forma unor foi scrise de mână, printre liste de invitaţi și rețete 
de murături, mi-au atras atenţia datorită unui desen stilizat de 
pe prima pagină: o ciupercă nucleară trasată din muchii drepte. 

— Cum ai reușit s-o convingi pe traducătoare să nu dea 
fuga la primul ziar cu povestea ta? spuse Marina, experimen- 
tând un puseu de plăcere sadică rezultat din retrogradarea 
profesoarei de rusă ca simplu traducător. 

— I-am zis că sunt un regizor debutant în colaborare cu un 
scriitor din Moscova, chicoti David. Când mi-a înapoiat tradu- 
cerea împreună cu textul original — care, dacă poți să îţi închi- 
pui, conţinea până și locaţia exactă a respectivelor submarine 
- mi-a recomandat să caut altceva; prea era trasă de păr ideea 
rusului pentru a prinde la public. 

Automobilul se repuse în mișcare. În portbagaj, tempera- 
tura scăzu simţitor. Îmbrăcată doar în cămaşa de flanel a lui 
David, tânăra începu să tremure. 

— Bag seama că nu îmi îndeplinesc prea strălucit rolul, rosti 
David încurcat, căutând s-o tragă cât mai aproape de el pe Ma- 
rina. Înconjurată de brațul bâjbâind prin întuneric al lui David, 
trupul tinerei se tensionă aidoma unei bare de oțel. 

— Ah, iartă-mă, bâigui David, realizând ce se întâmplase. 
Vrând să o lipească mai bine de el, îi luase în căușul palmei 
unul dintre sâni. În nici un caz n-a fost cu intenţie, continuă el 
să se bâlbâie, întârziind încă o clipă înainte să-și retragă mâna 
către o zonă mai sigură. 

— Nu face nimic. Situaţia este de vină, bolborosi Marina, 
simțind că roșește până în vârful urechilor. 

Adevărat, dar nu întocmai exact, îşi țuguie David buzele în 
sinea lui, simțind un neașteptat impuls de a-și lipi obrazul de 
craniul ei ras. Zâmbi, mulțumindu-se să-i dea din căldura tru- 
pului său. 

— Şi chiar a explodat în 1908 o navă spaţială la Tunguska? 
rupse David într-un târziu tăcerea. 

În braţele lui, Marina se foi inconfortabil, lipindu-se fără să 
îşi dea seama cu capul de pometele lui David. Bărbatul închise 
ochii, abia îndrăznind să respire de teamă să nu rupă magia 
momentului. Își drese de câteva ori glasul, apoi se hotărî: 

— Aceleași lucruri i le voi spune și lui Serghei. Te-aș ruga, 
dacă poți, să-l așteptăm și pe el... 

Fu rândul lui David să nu-și găsească locul în portbagajul 
îngust. 

— Asta dacă nu ne duce drept în braţele urmăritorilor noștri, 
replică el, nemulțumit de importanța acordată rusului. 

— Nu ne duce, stai liniștit, zâmbi Marina, interpretând co- 
rect nota de posesivism din vocea lui. 

— Că parcă avem noi de unde ști ce gândește el, continuă 
David să bodogăne. 

— După patru ani de facultate în științe comportamentale 
petrecuți la Johns Hopkins în America, doi de master, cinci de 

doctorat în deception recognition”, și contribuţia la realizarea 
unui program de computer pentru analiza digitală a trăsături- 
lor faciale, eu cred că avem, șopti înțepată Marina peste umăr. 

Am dat de dracu”, tresări David în sinea lui, amintindu-și sce- 
nele cu miez din Minte-mă!, unul dintre serialele lui favorite. 
De câte ori şi-a dat seama când nu spuneam tot adevărul? Îşi drese 
de mai multe ori glasul, căutându-și cuvintele: 

— Adică, să înţeleg că ești în stare, întocmai precum docto- 
rul Cal Lightman, să îţi dai seama când cineva minte doar ui- 
tându-te la el? 

— La fel de bine cum tu poți să spargi un cod cifră cu cifră, 
după modelul filmelor cu hackeri, zâmbi verde Marina. 

Simțea cum o cuprinde o exasperare veche. Ori de câte ori 
povestea cuiva despre studiile ei, mereu aceeași poveste: Cal 
Lightman și abordările lui simpliste de film destinat publicului 
larg. 

— Păi, nu poți, spuse David. Se ridică într-un cot. Fie îl gă- 
sești pe tot, fie n-ai făcut nicio scofală. Nu merge din cifră în 
cifră. Dădu să mai spună ceva, apoi se opri. Să înțeleg că Lie to 
me rămâne doar un film, nu-i așa? zâmbi el. 

— Unul bun, foarte apropiat pe alocuri de ceea ce se întâm- 
plă în realitate, dar, da, rămâne totuși un film, spuse Marina. 

— Patru de facultate, doi de masterat, cinci de doctorat... 
auzi, dar tu câți ani ai? se trezi David întrebând. Mă rog, în- 
țelegi tu..., adăugă el în speranța deșartă de a îndrepta gafa fä- 
cută. 


10 Depistarea minciunii. 

11 Lie to me, serial de televiziune american aparținând lui Fox Network, 
inspirat din munca lui Paul Ekman, expert mondial în expresii faciale și fost 
profesor de psihologie la Universitatea din California San Francisco. 

Oftă resemnat, așteptându-se la tot ce putea fi mai rău. Pe 
o femeie încetezi s-o mai întrebi de vârsta ei — desigur, dacă nu 
îți place să alergi în zig-zag — imediat după căderea primilor 
dinţi de lapte. 

— Douăzeci și nouă, mârâi Marina, pândind reacţia lui. 

— O experienţă remarcabilă pentru o vârstă atât de fragedă. 

Ușoara apăsare a degetelor pe cotul ei și zâmbetul din voce 
completară vorbele rostite cu cele nerostite. 

În braţele lui, Marina își permise un zâmbet de vanitate și 
închise pentru o clipă ochii. 


w k e 


Serghei îl salută pe bărbatul îmbrăcat în uniforma trupelor 
speciale rusești și ridică geamul autovehiculului. Omul luă 
poziție de drepți și trecu un card prin dreptul unui cititor mag- 
netic. Poarta ambasadei se deschise, lăsând să se întrevadă tra- 
ficul aglomerat al serii. 

Bătrânul spion puse în mișcare autovehiculul de teren, de- 
păşind gardul ce delimita siguranța oferită de inviolabilitatea 
spaţiului diplomatic. În spatele lui, poarta metalică se închise, 
transformându-l din şeful spionajului informatic din Europa 
de Est într-un proscris. Ce construise în zeci de ani de muncă 
îndârjită era pe cale să fie măturat de evenimentele unei sin- 
gure seri. 

În absenţa ochilor verzi şi al temperamentului rebel al Ma- 
rinei, amintind de cel al fostei lui soţii, convingerea prinse a i 
se clătina. 

Degetele strânseră volanul, piciorul călcă ambreiajul, însă 
mâna îi rămase neclintită, refuzând să împingă schimbătorul 

de viteze. Să meargă înainte sau să se întoarcă? Cuvintele ti- 
nerei femei îi scormoniseră bănuieli vechi, oferindu-le o bază 
credibilă prin însăși secretomania ce învăluise misiunea Nata- 
liei. 

Explozia unei nave extraterestre!... 

Furia îi subție buzele, oglindindu-i zbuciumul intern. Dacă 
îi făcea scăpaţi pe Marina și pe David, avea să fie declarat tră- 
dător. Anii ce-i mai rămăseseră de trăit și-i va petrece într-o 
continuă fugă, mereu privind peste umăr. Să se mai întoarcă 
în țară, nici atât. Avea să mai pună piciorul pe pământ rusesc 
doar dacă îl prindeau, și atunci doar pentru a fi interogat, apoi 
executat. 

Se uită către portbagajul în care se aflau cei doi fugari. Nimic 
nu îl oprea să întoarcă mașina și să-i dea pe mâna celor care îi 
căutau. Și totuși... 

Ordonând reținerea lor, superiorii lui acceptaseră riscul dez- 
văluirii celor două submarine. Urma să izbucnească cel de-al 
treilea război mondial din cauza lor? Puțin probabil, atâta timp 
cât rușii făceau amenințarea să dispară, iar americanii țineau 
secret incidentul. Era, oricum, singura lor şansă de a nu fi îm- 
pușcați în plină stradă de către alegătorii lor. Să cheltuiești 
anual peste șase sute de miliarde de dolari pentru apărare, ca 
apoi să constaţi că ai dormit cu capul pe câteva zeci de focoase 
nucleare rusești, era genul de întâmplare care putea îndepărta 
pentru totdeauna un popor de conducătorii lui. 

„„„ Să se răzgândească însemna să nu afle niciodată ce i se 
întâmplase Nataliei... 

Zgomotul prelung al unui claxon îl făcu să tresară. În bule- 
vard, un automobil de lux presa o maşină cu tabla ruginită să-i 

facă loc. Bogatul îi cerea săracului să-și vadă de lungul nasului 
și să nu-i stea în cale. Brusc, amintirea celor ce se îmbogățiseră 
sfârtecând cadavrul societății comuniste, distrugând definitiv 
speranța într-o lume mai bună, îi reveni lui Serghei în minte. 
Berezovski, Potanin, Abramovici”, dădură un ghiont final neho- 
tărârii lui. 

Băgă în viteză, făcând mașina să înainteze câțiva centimetri. 
Reflexe vechi, instilate în el de instructorii proveniţi din foști 
luptători de gherilă, preluară automat controlul. Își roti privi- 
rea, pregătit să angajeze în orice clipă automobilul de teren 
într-o cursă nebunească. Urmăritorii se aflau, negreşit, pe un- 
deva prin apropiere. Fuseseră văzuți în pivnița casei lui David 
la puțin timp după ce acesta intrase împreună cu Marina în tu- 
nel. Despre ei și despre pătrunderea lor forțată fusese înștiințat 
pe mobil, obligându-l să găsească la repezeală acea scuză ne- 
inspirată. 

Schiţă gestul de a se angaja în trafic, apoi se opri. Datorită 
bulevardului cu sens unic supra-aglomerat, ieșirea din amba- 
sadă putea fi ținută sub observaţie doar staționând în urmă- 
toarea intersecție. Era suficient să meargă într-acolo pentru a 
le cădea în brațe. 

Timp de o secundă, se privi ochi în ochi cu bărbatul care îl 
cerceta cu luare aminte din sticla oglinzii retrovizoare. Clătină 
neconvingător din cap — gestul părintelui care caută să-și as- 
cundă sub o crustă de asprime mândria că odrasla lui l-a bătut 
pe golanul clasei — apoi trase invers de volan. Automobilul coti 
către dreapta, înaintând de-a lungul trotuarului deszăpezit cu 
intermitențe. 


12 Recunoscuţi oligarhi ruși. 

Înainte de orice, ne trebuie altă maşină, îşi spuse în sinea lui, tră- 
gând de volan pentru a evita un pieton care mergea cu capul 
îndesat între umeri și mâinile în buzunare. Bărbatul sări în la- 
tera, agitând pumnul în aer. Ibu”, mârâi rusul și acceleră și mai 
tare. 

La câţiva zeci de metri în față, culoarea semaforului se 
schimbă mai întâi în galben, apoi imediat în verde. Sub impul- 
sul unei idei de moment, Serghei răsuci de volan. Automobilul 
de teren părăsi trotuarul, intrând pe contrasens. 

Ni v pizdu, ni v Krasnuiu Armiiu!*, mormăi el, încercând să 
nu arate cât de bine se distra. Nu se mai simțţise atât de viu de 
când se retrăsese din serviciul activ. Călcă pedala de accelerație 
până în podea și apăsă claxonul deopotrivă. Bolidul țâșni îna- 
inte, promițând moarte oricui îi stătea în cale. În urma lui ră- 
maseră urme negre de cauciuc ars. 

În scrâșnete de frâne și zgomot de tablă îndoită, mașinile se 
aglomerară în mijlocul intersecţiei, blocând drumul lui Ser- 
ghei. 

Gavno”, înjură el printre dinți. Continuând să accelereze, 
schimbă brusc direcţia de mers. Timp de câteva fracțiuni de 
secundă, roțile din stânga ale mașinii se ridicară de la pământ, 
apoi reveniră înapoi. Bărbatul acționă frâna de mână, răsucind 
deodată volanul. 

Ajutat de asfaltul înghețat, automobilul alunecă în lateral, 
evitând în ultimul moment coliziunea cu aglomerarea de ma- 
șini înghesuite unele în altele. 

13 e6y = Să ţi-o trag! Să-ţi trag un șut în dos! 

14 Hu B nnay, Hu B KpacHy:o apmuio = Nici în vagin, nici în Armata Roșie, 


cu sensul că indiferent cum ai încerca nu e bine, nu se potrivește nicăieri. 
15 rosno = căcat. 

Na kajduiuhitruiujopuiesti hui vintom!$, rânji Serghei, ieşind 
din bulevard. Depăși câteva clădiri oficiale, un sens giratoriu, 
apoi opri în dreptul unei străduțe mărginită pe ambele părți 
de troiene de zăpadă; GPS-ul de bord îi arăta că dădea într-o 
arteră principală. Putea fi folosită pentru a pune distanţă între 
ei și hăitașii lor. 

Cobori din maşină şi privi în sus. În locul urmăritorilor, el 
ar fi poziționat o dronă deasupra ambasadei. Puţine erau lo- 
curile din Bucureşti unde o maşină să nu poată fi ținută sub 
observaţie de ochii din cer care nu clipesc niciodată. 

Se sprijini de portieră, trăgându-și pentru un moment su- 
fletul. Adeptul unui stil de viață sănătos și sportiv activ — la 
piscină le punea probleme colegilor cu jumătate din vârsta lui 
-avea totuși șaptezeci de ani. Scoase pistolul din tocul de umăr 
şi se apropie cu grijă de portbagaj. Înăuntru se afla un bărbat 
pregătit să se lupte pentru viața lui și a femeii care îl însoțea. 
O văzuse în ochii lui: teamă combinată cu ură. Un amestec letal 
dacă era lăsat nesupravegheat. 

Peste ani, zâmbi Nataliei, femeii care şi-ar fi găsit curajul să 
se radă în cap dacă ar fi crezut că așa îi stă bine sau pentru a-i 
face în ciudă vreunui cadru de conducere îngust la minte. 
Obrazul îi zvâcni, înlocuind lacrimile ce i se adunau sub pleoape 
ca niște grăunţe de nisip insistente: Ți-ar fi plăcut de ei, Talia. Ţi-ar 
fi adus aminte de noi doi când eram la început. 

Deschise portbagajul, având grijă să rămână în lateral. Ai- 
doma unui clovn cu arc țâșnind afară din cutie, picioarele lui 
David biciuiră aerul, căutând pe cineva pe care să-l lovească. 


16 Ha KaxAyYIOXUTPyIOXOITyecTe Xy BHHTOM = Pentru orice fund deștept 
există un penis cu șurub. 

— Nu fi imbecil, spuse Serghei ținând pistolul la vedere. În 
clipa de faţă sunt tot ceea ce stă între voi și o soartă foarte rea. 
Ţine-ţi în frâu pornirile belicoase și poate vom trece noaptea 
cu bine. 

Aţinti cu arma pieptul lui David: 

— Grăbeşte-te să te decizi. Dulăii se află pe urmele noastre. 
Îi simt cum se apropie. 

— De unde știu eu că nu înspre ei ne îndreptăm? ricană David. 
Că nu ești tu acela care ne va da legaţi? 

— Simplul fapt că purtăm această discuţie, tu articulând 
distinct cuvintele, în loc să urli de durere, împușcat în picior 
fiind, îi răspunse plictisit Serghei. 

Puse înapoi pistolul în toc și porni către automobil. Din mers, 
spuse fără să se întoarcă: 

— Ajut-o pe Marina să urce în mașină, iar tu vino pe locul 
din dreapta. Voi avea nevoie de tine. 

Văzându-l pe rus cu spatele, David se încordă din tot trupul. 
Stăpânite de o viață proprie, cea a prădătorului gata de salt, 
picioarele îi cercetară asfaltul înghețat, mărunțind zăpada sub 
tălpile bocancilor. Se văzu năpustindu-se asupra lui Serghei, 
izbindu-l cu capul de caroseria automobilului, luându-i pisto- 
lul şi dispărând în noapte la volanul mașinii lui. 

O perdea de calm, ca un cearceaf rece într-o noapte fierbinte 
îl învălui, oțelindu-i spiritul. Avea să rănească grav, poate chiar 
să ucidă, un om. Fie! Respirația îi deveni profundă, încetinin- 
du-i bătăile inimii. Se prinse de portbagajul deschis, pregătit 
să alerge așa cum nu o mai făcuse vreodată. 

Degete îngheţate îi cuprinseră încheietura mâinii, făcându-l 
să tresară. 

— Are dreptate, auzi șoapta Marinei. Până vom ajunge la 
ai mei, vom avea nevoie de tot ajutorul pe care îl putem primi. 
N-ai idee cât de periculoși, cât de lipsiţi de scrupule - și cât de 
bine dotați sunt cei care ne urmăresc... 

David se regăsi fără replică. Tocmai că avea idee: încuietori 
garantate ca fiind impenetrabile, deschise ca niște biete pușcu- 
lite; ușa casei aruncată în aer; loviturile georadarului auzin- 
du-se deasupra. lar mai presus de toate, schimbarea de atitudine 
a rușilor. 

— Ba cred că am, se înfioră el. Îi întinse mâna Marinei să co- 
boare. Vino, îi şopti. Să sperăm că nu facem o greșeală că ne 
încredem în rusnac până ajungem la loc sigur. 

Mă tem că pentru noi au încetat să mai existe astfel de locuri, se 
lăsă Marina condusă către locul din spate al automobilului, cel 
așa-zis oficial. În spatele ei, David închise cu grijă portiera, 
apoi se urcă alături de Serghei. 

— Puneţi-vă amândoi centurile, spuse rusul, demarând în 
trombă. 

Mașina prinse viteză, făcând să sară dintre striațiile anve- 
lopelor bucăţi de zăpadă înghețată. Cu amintirea scuturături- 
lor încasate în portbagaj încă proaspătă în minte, David se 
prinse de scaun, căutând cu piciorul pedala de frână. Când 
Serghei evită la un lat de palmă un tomberon de gunoi, se în- 
toarse către el aproape strigând: 

— La cum conduci, poate nu ar strica să te gândești să dai 
de carnet pentru tanc. S-ar potrivi mai bine stilului tău! 

— Ar fi inutil, spuse Serghei. 

— Inutil pe dracu”, îl întrerupse David bubuind în podea 
cu vârful bocancului în căutarea aceleiași pedale care se încă- 

păţâna să rămână pe partea șoferului. Uită-te la tine cum con- 
duci. Mă mir că n-ai omorât încă pe nimeni în seara asta! 

— Ar fi inutil, rânji rusul, ieşind în trombă de pe străduța 
îngustă, claxonând și făcând flash-uri cu farurile, să-l mai dau 
o dată. Îl am deja din timpul serviciului în Afganistan. 

Din spate se auzi chicotitul înfundat al Marinei, suprimat 
rapid de o tuse neconvingătoare. 

— Dar de tricicletă cu furtun n-ai? se interesă David cu se- 
riozitatea unui reporter intervievând o înaltă personalitate aca- 
demică. 

— Doar pentru deltaplan cu cozoroc, pufni în râs Serghei. 

Antrenă automobilul într-un derapaj controlat, ratând cu 
puțin bordura unui refugiu de tramvai. 

Bărbaţii şi eterna lor concurență pentru locul întâi, oftă Marina, 
mai curând amuzată decât nervoasă. Nu contează că unul se apro- 
pie de vârsta senectuţii, iar celălalt a depăşit-o de mult pe cea a pan- 
talonilor scurți, ei încă insistă să-și înfoaie penele. Se decise că este 
cazul să intervină: 

— Ştiţi, mă gândesc că poate nu ar strica să atragem mai 
puţin atenţia asupra noastră, se aplecă ea în față pe cât de mult 
îi permitea centura de siguranță. Încă puţin şi punem pe urmele 
noastre toți agenții de poliție din oraș. 

— Exact gândul meu, o întrerupse Serghei, îndreptându-se 
glonţ către intrarea în pasajul Victoria. Privirea îi trecea necon- 
tenit între oglinzile retrovizoare şi drum. În curând vom opri. 
Fiţi pregătiți să vă mișcați pe cât puteți de repede! 

Pereţii tunelului rutier înghițeau automobilul cu fiecare 
metru parcurs, dându-le ocupanților senzaţia că se afundă 
într-o tranșee din beton. 

— Unde anume te gândești să oprești? rosti David. 

Serghei puse luminile de avarie, apropiindu-se pe cât posi- 
bil de trotuarul îngust care mărginea prima bandă. Din spate 
se auzi prompt claxonul prelung al unei Dacii cu portiera înfun- 
dată. 

— Chiar aici, spuse el, făcându-i semn şoferului nervos să-și 
continue drumul. Acesta mai claxonă o dată, demonstrativ, apoi 
depăși automobilul de teren oprit la jumătatea ieșirii din pasaj. 

Serghei trase frâna de mână. Privi către David, apoi se în- 
toarse spre Marina. Glasul îi sună măsurat, purtând cu sine o 
notă de compasiune: 

— Înţeleg că nu vă este ușor, dar va trebui să îmi urmați în- 
tocmai spusele. Imediat ce vom cobori, vom merge pe sensul 
celălalt, unde vom schimba această mașină cu alta. Indiferent 
de părerile pe care le veți avea despre cele ce se vor petrece, am 
să vă rog să le ţineţi pentru voi. Aţi înțeles? 

— Cum adică o vom schimba? interveni David. 

— Adică noi vom pleca cu cea pe care o vom opri, iar șofe- 
rul ei cu asta, se răsti Serghei, vizibil iritat de întrerupere. 

— Și mă rog, cum îl vei convinge s-o facă? nu rezistă David 
să nu-l contrazică pe rus. Chiar dacă îl vei amenința cu pistolul 
— cum de fapt mă aştept s-o faci — ce îl va determina să plece 
cu această mașină, atrăgând după el urmăritorii, cum bănuiesc 
că ţi-ai făcut planul, în loc s-o ia la fugă către primul post de 
poliție? 

— Lasă grija asta în seama mea, i-o reteză Serghei. Privi în 
oglinda retrovizoare la fluxul de mașini care îi depășea pe par- 
tea stângă. Sunteţi pregătiți? 

— Da, imediat ce îmi recuperez din portbagaj rucsacul, spuse 
David, deschizând portiera de pe partea lui. 

— În regulă, dar grăbește-te, rosti Serghei, apoi ordonă scurt: 
Coborâţi acum. Drumul este liber! 

Marina ţâșni afară din automobil. 

Bine gândit, îşi spuse în sinea ei. Fără camere de luat vederi şi 
fără posibilitatea de-a fi urmăriți din aer. Un loc ideal pentru a ne 
pierde urma. Traversă în urma lui Serghei, îndreptându-se către 
liniile de tramvai ce ocupau centrul pasajului. Frigul mușcă 
din ea, încovoindu-i umerii sub cămașa din flanel prea largă. 

— Așteaptă-mă aici și încearcă să nu ieși în evidenţă, îi arătă 
rusul un stâlp de susținere. Nu o să dureze mult. 

Marina scutură din cap, incapabilă să vorbească. Din cauza 
temperaturii scăzute, aerul dădea impresia unei cupole casante 
plutind deasupra orașului. Părea că este suficientă o singură 
mișcare greșită, o singură fereastră trântită, țipătul inoportun 
al unui pescăruș de asfalt, pentru ca întreaga boltă cerească să 
se spargă în așchii din gaz solidificat, perforând plămânii tre- 
cătorilor ghinioniști cu muchiile lor ascuţite. Închise ochii. 

Trecură câteva clipe cât două eternități sudate una de cea- 
laltă. Ca prin vată, auzi vocea lui David: 

— Mergi și rezolvă cu mașina. Am eu grijă de ea. 

— În regulă, încuviință Serghei, dar fii pregătit să intervii 
dacă te chem. E posibil să am nevoie de tine. 

— Nu îţi face griji, mă țin aproape. Fă-mi semn și dau năvală. 

Dacă aș avea cel mai mic dubiu de non-existența lui Dumnezeu, 
mai că aș vedea întreaga situație ca pe o uriaşă farsă divină, îşi spuse 
în sinea ei Marina. Se făcu ghem la pieptul lui David, lăsându-se 
învelită în haina lui. Soarta unei întregi civilizații ajunsă pe mâinile 
unui corsar informatic, a unui spion ronțăit de ani şi molii, și a unei 
eroine de tinichea cu pretenții de geniu neînțeles. lar pe deasupra, și 

rasă în cap! Nici că se putea mai bine de atât pentru anotimpul de 
afară! Mormăi ceva nedeslușit, ridică din umeri, apoi își căută 
adăpost sub bărbia lui David de frigul care îi amorțea jumătate 
de față. 

La câțiva pași de ei, Serghei scoase un briceag din buzunar 
și își crestă podul palmei. Sângele porni să curgă, pătându-i 
manșeta sacoului. Își duse mâna la frunte, trăgându-și dungi 
roșiatice de-a lungul obrazului, dând impresia că a fost victima 
unui accident. Se întoarse către David, articulând rar, cu un 
foarte vag accent rusesc în fundal: 

— Fii pregătit să te urci la fel ca în cealaltă, pe locul din 
dreapta. Eu voi conduce, Marina va merge în spate. De îndată 
ce ne-am urcat, plecăm. Până atunci, stai retras și nu te arăta. 
Ai înţeles? 

— Da, încuviință David, mai preocupat să-i fie pavăză Ma- 
rinei decât era de stratagema rusului. 

Pe chipul lui Serghei trecu un zâmbet strâmb. Ţepii însân- 
gerați ai bărbii și urma de amuzament din ochii cenușii îi dă- 
deau aerul unui lup de mare întorcându-se în port după o călă- 
torie plină de primejdii. 

— Urează-mi noroc, rânji el și păşi pe banda destinată au- 
tomobilelor. 

Lăsă să treacă un Mercedes, îndreptându-se șchiopătând 
către o Dacie Logan. 

— N-o să reușească, șopti David. 

Se încordă din tot trupul. Automobilul anodin se îndrepta 
în plină viteză către Serghei, tăindu-și drum prin bălțile de apă 
murdară. Rusul părea că mai are puțin și se prăbușește în mij- 


> 


locul șoselei. O să îl calce, nu o să poată frâna la timp! 

Parcă vrând să-i demonstreze contrariul, autoturismul vizat 
se opri la doar câțiva zeci de centimetri de genunchii lui Serghei. 
Şoferul, un bărbat negricios, se năpusti afară. 

— Sunteţi rănit, domnule? se bâlbâi el. 

— Nu, nu sunt. Ţine-ţi firea, nu face prostii și nu vei fi nici 
tu, îi înfipse Serghei țeava pistolului negriciosului în burtă. 
Vladimir! strigă, de data aceasta cu un puternic accent rusesc. 
Vino încoace! 

Asta cine mai e? se întrebă David năuc, apoi realiză că este 
vorba despre el. 

— Să mergem, îi șopti Marinei, lipindu-și ca din greșeală bu- 
zele de creștetul ei. 

Tânăra se desprinse din căldura îmbrăţișării care o protejase 
de curentul îngheţat şi se îndreptă încovoiată către maşina 
oprită. 

— Dar, domnule, bâigui șoferul, nu înțeleg... 

— Portofelul, dă-mi-l, îl întrerupse Serghei cu un ton tăios. 
Acum! 

Pe chipul bărbatului se așternu o expresie combinată de 
groază și uşurare. Încurcându-se în propriile-i mișcări, scoase 
din buzunarul interior al hainei un portofel jerpelit. Serghei i-l 
smulse din mână. 

— Săcăluș Ilie? întrebă el, ținând între degete actul de iden- 
titate al șoferului. 

— Da, bolborosi cel interpelat. 

— Frunzișului 42? presă Serghei, înfigând și mai tare pisto- 
lul în abdomenul bărbatului. 

— D-da, bâigui șoferul, ochii lui lăsând să se vadă albul 
groazei. 

În vacarmul unui claxon ca de vapor, o basculantă îi depăși 
zdrăngănind. ţii mă-tii, îi ajunse urarea de bine a celui de la 
volan, un individ pirpiriu cu șapca pusă pe dos. 

— Pe unde vine asta? îl cercetă Serghei pe șoferul ghinionist. 

— La Piaţa Progresul, îngăimă omul. 

O altă mașină trecu în trombă pe lângă ei, făcând inutilă 
orice încercare de conversație. Din concentrată, expresia lui 
Serghei deveni acră. 

— Ghinion, băiete. Prea departe pentru ce ne trebuie nouă. 

Îi spuse lui David: 

— Eu zic să-l împușcăm și să oprim pe altul. Ocupă-te de 
el, discret şi fără zgomot, până mă întorc de pe partea cealaltă 
cu mașina noastră. 

Făcu o jumătate de pas, ca și cum ar fi intenționat să plece, 
apoi continuă: 

— Ai grijă să n-o strici. O boabă în cap și una în piept, că nu 
se ştie cum doar îl șterge glonțul şi scapă. 

Înţelegând ce se aşteaptă de la el, David scoase revolverul 
inutil și improviză din mers: 

— N-ar fi mai simplu să-i dăm lui cheile de la mașina noas- 
tră și să o luăm pe-a lui? 

Arătă către bărbatul aproape leșinat de groază, compunân- 
du-și o expresie plictisită, de om obișnuit să împuște oamenii 
în plină stradă: 

— De unde avem noi treabă și până la Piaţa Progresul facem 
câteva minute, cel mult. Mă gândesc că ne putem recupera ma- 
şina după ce ne terminăm treaba. Să i-o dăm lui s-o ducă acolo. 

Serghei clătină din cap, neconvins, rusificând grosier cuvin- 
tele: 

— Nu cred că o să meargă. Prostovanul ăsta, uită-te la el ce 
față are, sunt sigur că habar n-are cum se conduce o mașină de 
teren. Eu zic să nu ne complicăm. 

— Ba știu! sări omul, bâțâind din cap mai ceva ca o ciocăni- 
toare psihotică. Sunt șofer profesionist. Camioane, dubiţe, ba 
chiar și tractoare cu remorcă. De care este? adăugă el, ridicân- 
du-se pe vârfuri. 

De partea cealaltă a pasajului se vedea mașina oprită. 

— Un 4x4, interveni David, asumându-și rolul băiatului 
bun. Te descurci? 

— Normal că mă descurc, exclamă bărbatul, practic țopăind 
pe loc. Daţi-mi cheile și am zburat! 

Încet, ca un om convins că face o mare greşeală, Serghei se 
dădu într-o parte. 

— Sunt în bord, mormăi el, înapoind pistolul în tocul de 
umăr. 

Cu eleganța unui scamator performând un număr de magie, 
Serghei produse actul de identitate al bărbatului. 

— Plasticul rămâne la mine. Frunzișului 42, ne vedem acolo 
în jumătate de oră. Ai grijă să nu întârzii, altfel pe familia Săcă- 
luș o va lovi o mare năpastă. Ai priceput? 

— Da, domnule, se bâlbâi bărbatul, luând-o la fugă cât de 
repede îl duceau picioarele. Traversă liniile de tramvai, cealaltă 
bandă rutieră, și se aruncă în automobilul de teren cu numere 
diplomatice. În următoarea clipă, demara cu scârțâit de roți. 

Special i-a dat un timp prea scurt, gândi David. De aici și până 
la Piața Progresul o să facă cel puțin o oră. O să gonească nebunește, 
atrăgând asupra lui atenția urmăritorilor noștri. Numai de nu ar 
omori pe careva... 

Serghei luă loc în spatele volanului. 

— Să mergem. Stai, îl opri el pe David când acesta vru să i 
se alăture pe locul din dreapta, tu mergi în spate. Are nevoie 
de tine, șopti, arătând către Marina care tremura incontrolabil 
pe banchetă, buzele arătându-i ca o rană învinețită în contrast 
cu paloarea chipului. 

În pasaj își făcu intrarea un tramvai, scârțâind și hurducăin- 
du-se pe șinele ce se ițeau de sub un strat de zăpadă murdară. 
David rămase neclintit, ochi în ochi cu rusul. 

— Mulţumesc, încuviinţă el într-un târziu din cap. 

Venit din partea unui supraviețuitor ca Serghei, gestul era 
unul de mare încredere. Practic își punea viața în mâinile lui. 
Pentru că nimeni, fie el James Bond sau John Rambo, nu face 
prea multe parale atunci când este strâns de gât din spate. 

Îşi puse rucsacul pe locul din față, își dădu haina jos, ascun- 
zându-și sub masca unei priviri nonșalante tulburarea pe care 
o resimțea la gândul că va sta din nou lângă Marina. 

— Încotro acum? rosti el. 

O ajută pe tânără să se îmbrace, înconjurând-o cu braţele. 

Serghei zâmbi. Îi plăcea de ei. Frumoşi în fragilitatea lor, 
păreau o pereche de pioni așezați pe două pătrăţele adiacente 
ale unei table de șah mult prea mare pentru ei. 

Puse automobilul în mișcare cu eleganța unui pilot profe- 
sionist. 

— Către o baie fierbinte pentru domnișoara, o vodcă mare 
și o bucată de jambon afumat. Nu știu voi, dar mie îmi este o 
foame de aş mușca din porcul viu, dacă aș vedea unul trecând 
pe lângă mine, spuse, apoi acceleră către ieșirea din pasaj, în- 
scriindu-se în traficul greoi al serii. 

În tot acest timp, la peste treisprezece mii de kilometri de 
frigul ce strângea în chinga lui Bucureștii, soarele amiezii în- 
văluia străzile localităţii chiliene Isla Negra. Aflată la doar ju- 
mătate de oră cu mașina de Valparaiso, acest colț de lume era 
privit de către artiștii de pretutindeni ca un sanctuar al poeziei 
de mare sud-americane. 

Aici a lucrat şi s-a stins din viață Pablo Neruda, cel pe care Gabriel 
Garcia Marquez l-a numit „cel mai mare poet al secolului 20 în orice 
limbă”, se lăudau localnicii oricărui turist care poposea în mica 
lor localitate. 

Sau „aici locuiește Eber, cea mai comercializată marionetă a isto- 
riei”, ar fi putut adăuga acei câțiva indivizi cărora le era cunos- 
cut acest fapt. Lucru care, desigur, nu se întâmpla. Până și gân- 
dul că cea mai mare farsă din istoria omenirii ar putea ieși la 
iveală, îi făcea pe acești păpușari ai tenebrelor să-şi încrucișeze 
degetele și să privească în altă parte. 

Către el și către casa lui, o limuzină luxoasă înghițea kilo- 
metri de şosea, lăsând în urmă vârtejuri înfuriate de nisip. 

De dincolo de asfaltul drumului, de casele vopsite în alb, 
oceanul își făcea simțită prezența. Un miros de alge și spumă 
de val atârna în aer, lăsând un gust sărat pe limbă. Plaja era pe 
undeva pe aproape, la câteva sute de metri, cel mult. 

Ocupantul locului din spate acționă consola de comunicare 
mascată în portieră. 

— Da, domnule, răspunse prompt șoferul într-o spaniolă 
cu accent local. 

— Parchează aici şi așteaptă-mă, ordonă bărbatul. 

Închise legătura fără să mai aștepte vreo confirmare. De ce 
ar fi făcut-o? O viață petrecută în fotoliile puterii îl obișnuise 
să nu-i pese. El ordona, ceilalți se supuneau. 

Limuzina încetini către marginea din dreapta a drumului 
cu eleganța unei nave de croazieră intrând în rada portului. 
Pasagerul își aranjă reflex nodul cravatei, așteptând. 

— Poftiţi, se înclină șoferul, deschizând portiera clientului 
său. 

Bărbatul cobori, luând cu sine o servietă din piele. Cu mâna 
rămasă liberă, își închise nasturele din mijloc al sacoului. Cân- 
tări din priviri casa cu acoperiș țuguiat în fața căreia se opri- 
seră, iar o grimasă de scârbă îi alungi trăsăturile. Într-o altfel 
de conjunctură, n-ar fi acceptat nici măcar să se dea jos în apro- 
pierea unei astfel de cocioabe, darămite să intre în ea. 

Abia apucă să păşească pe aleea care ducea spre casă, că 
dinăuntru își făcu apariția un bărbat desculț, îmbrăcat într-o 
cămașă albă și o pereche de pantaloni dintr-o țesătură aspră. 
Părul lung, ce-i depășea linia umerilor, îi era prins în coadă cu 
un șnur din piele împletită. 

— Salut, Kenan. Poţi să te apropii, am primit de dimineață 
vestea. Aș minți dacă ţi-aș spune că m-am bucurat când am 
auzit că vei trece pe aici, articulă el într-o limbă care ar fi lăsat 
perplex orice lingvist. Ca pronunție aducea a chineză, dar ar 
fi putut fi, la fel de bine, arabă sau latină. Ce s-a întâmplat? 

— Evenimente importante, Eber, îi răspunse celălalt. Dacă 
ai fi avut bunul simţ să mă suni la numărul de telefon care ţi-a 
fost înmânat, ai fi știut. 

— Şi să pierd ocazia de a te vedea transpirând sub cerul 
liber, departe de aerul condiționat pe care presupun că-l iu- 
bești mai tare decât pe mama ta naturală? rânji Eber, bărbatul 
desculţ, îndreptându-se către casă. Chiar, cum se face, adăugă 
el, că te-ai încurcat cu o mașină și n-ai venit direct? Plaja din 
spate ar fi fost suficient de retrasă pentru așa ceva. 

Kenan privi înapoi la interiorul căptușit în piele și debor- 
dând de stil al limuzinei. Fusese momentul lui de repaus îna- 
inte de a intra în gura leului. Porni în urma lui Eber, ignorând 
întrebarea. 

— Mă tem că nu înţelegi cât de serioasă este situaţia cu care 
ne confruntăm, mârâi el. 

— Da, probabil că nu realizez, încuviință Eber, gravitatea 
vocii de aprod nazalizând numele unei cauze importante fiin- 
du-i contrazisă de expresia de plictiseală și batjocură săpată în 
colțurile gurii. Ce s-a întâmplat, sosesc mai devreme decât vă 
aşteptaţi? 

Eber pătrunse primul în antreul casei, sunetul tălpilor lui 
goale răsunând pe plăcile artizanale din granit ce formau par- 
doseala. 

— Închide ușa în urma ta şi hai să bem ceva, spuse el, făcân- 
du-i semn lui Kenan să îl urmeze într-un salon ce se întrezărea 
din hol. Vin, bere, whisky? 

— Whisky, două cuburi de gheaţă, se învoi în silă Kenan. 
Păși la rândul său în salon, unde rămase înlemnit. Mă scuzați, 
adăugă el în spaniolă, roșu la față, căutând cu privirea către 

vârfurile pantofilor. La nici doi pași de el, întinse pe o canapea 
din piele albastră, două femei îmbrățișate, goale ca în ziua naş- 
terii, îl studiau amuzate. 

— Vai, dar unde îmi sunt manierele? exclamă Eber, scoțând 
dopul unei sticle bandajate cu fibre vegetale. Am uitat să fac 
prezentările. Matilde, Trinidad, faceţi vă rog cunoştinţă cu un 
prieten de care mă leagă amintiri la fel de vechi ca oceanul de 
afară, rosti el, turnând într-un pahar cu pereții groși. 

Aroma fină a băuturii se răspândi în cameră, aducând cu 
sine o notă de complicitate aproape erotică prin consistenţa ei. 

— Whisky-ul tău, rosti Eber, întinzându-i paharul lui Kenan. 
Bărbatul în costum îl apucă, bolborosind ceva de neînțeles. 

Răspunzând invitației lui Eber, femeile se desprinseră din 
îmbrățișarea lor pentru a-i strânge mâna lui Kenan. Trupul 
bărbatului fu traversat de un fior. Parte din căldura degetelor 
ce i se ofereau provenea din căldura feminității lor înlănțuite. 
Înghiti în sec. 

Dintr-un frigider cu tabla îndoită pe alocuri, care probabil 
fusese considerat ultima cucerire a tehnicii în perioada festiva- 
lului de la Woodstock, Eber scoase o carafă de vin roșu. 

— Dacă mă gândesc mai bine, zic că aș putea să vă las sin- 
guri vreo oră și mai bine, rânji el, tumându-și vin într-un pahar 
cu picior. M-aș duce să înot până la baliză și înapoi. Furtuna 
de dimineaţă a lăsat în urma ei niște valuri pe cinste, iar ţie, 
Kenan, nu ti-ar strica să te destinzi puţin. Te-ai mai elibera de 
scândura pe care o porți lipită între umeri, ca să mă exprim 
elegant. Sunt curios, nu te deranjează la mers? 

— Rămâi, avem de discutat, rosti iritat Kenan. Glasul îi sună 
răgușit, ca o moară măcinând nisip. Singur, adăugă în dialectul 
înțeles doar de către ei doi. 

Pe chipul lui Eber trecu un nor. Din jovială, expresia îi de- 
veni îngândurată. Secundele trecură una după cealaltă, mar- 
când respiraţiile celor din încăpere. Într-un târziu veni până în 
apropierea tinerelor femei, ajutându-le să se ridice. 

— Așteptaţi-mă sus. Vin și eu cât pot de repede. Unii oameni 
pur şi simplu nu înțeleg când este cazul să plece, zâmbi el în 
șoaptă, lăsându-se sărutat, sărutând înapoi. 

Bărbatul în costum întoarse capul, complet dezinteresat de 
ceea ce se petrecea la nici un pas de el. 

— Să mergem pe terasă. Este mai răcoare acolo, spuse Eber, 
înhățând din mers carafa de vin. 

Kenan îl urmă, călcând țeapăn. De furie, palmele i se ume- 
ziseră. Dacă voia cooperarea lui Eber, trebuia să înceapă prin 
a-și cere scuze. 

— Ştii, îmi pare rău că după atâta timp trebuie să ne întâl- 
nim în astfel de condiţii, mormăi Kenan în dialect. 

— Ah, păstrează-ţi te rog genul acesta de discurs pentru 
consiliile de administraţie din care faci parte și pentru întâlni- 
rile cu Adam, nu îl lăsă Eber să continue. 

Pufni în râs, văzând surpriza întipărită pe figura lui Kenan: 

— Nu mi-o lua în nume de rău. Are și recluziunea autoim- 
pusă beneficiile ei, cum ar fi lipsa obligativităţii de a fi amabil 
la comandă. 

Înaintă câțiva pași, apoi se opri. Atârnând din tavan, două 
hamace scămoșate se legănau în bătaia brizei ca niște crisalide 
goale de încărcătura lor. 

— Îţi pot oferi un sfert de oră. Așază-te, spune ce ai de spus, 
apoi pleacă de unde ai venit. 

Dacă lui Kenan i-ar fi dat mâna, s-ar fi întors pe călcâie și 
dus ar fi fost, însă situația nu i-o permitea. Avea nevoie de in- 

fatuatul cu păr ca de femeie. Dintre toți, Eber era singurul cu 
care Bătrânul, odată prins, ar fi luat în considerare să stea de 
vorbă. Se uită la costumul în care era îmbrăcat, un Dormeuil 
Vanquish a cărui valoare depășea o sută de mii de dolari, apoi 
la împletitura aspră, şi nu foarte curată, a hamacelor. 

— Mulţumesc, mormăi el, prefer să stau în picioare. 

Eber luă o înghiţitură de vin, apoi se așeză în hamacul cel 
mai apropiat. Sub greutatea lui sfoara se întinse, lăsând impre- 
sia unei praștii gigantice gata să îl propulseze în tăriile cerului. 

— Atâta vreme dusă pe apa Iordanului, iar noi ne regăsim, 
iată, în același loc, murmură el. 

Roti paharul în aer, imprimând vinului o mişcare turbionară. 
Lichidul urcă pe pereții din cristal, lăsând în urma lui harta ru- 
binie a unui teritoriu necunoscut. 

Eber ridică privirea către Kenan. Timp de o fracțiune de se- 
cundă, irișii ochilor lui căpătară o nuanţă întunecată de violet. 

Kenan tresări, degetele ridicându-i-se în mod reflex către 
propriii ochi, asigurându-se că lentilele de contact colorate se 
aflau la locul lor. Ceea ce la Eber se manifesta arareori — și doar 
ca un semn de profundă emoție — în cazul lui devenise o stare 
continuă. 

Ca și cum le-ar fi simţit încurcătura, oceanul trimise un val 
tivit cu spumă pentru a umple liniștea. La câțiva pași depărtare, 
peretele de apă se spintecă dinspre bază, strivindu-se cu zgo- 
mot de stânci. 

— Cât de grav este? murmură Eber. 

— Atât de grav încât nu știu să-ți răspund cât de grav este, 
îi răspunse Kenan. 

Porni cu pas măsurat către marginea dinspre plajă a terasei, 
adunându-și gândurile. Rosti tare, împotriva brizei şi a valurilor: 

— Am pentru tine o veste care ar putea să te intereseze. Bă- 
trânul trăieşte. Este o chestiune de zile, dacă nu de ore, până 
când vom pune mâna pe el. 

Eber tresări ca lovit în plină figură. Inima i se strânse în 
piept, emoția veștii albindu-i chipul bronzat. Se ridică în pi- 
cioare, făcând legăturile hamacului să scârțâie. 

— Urmează-mă, se răsti el. Câţiva paşi mai încolo, două 
scaune și o masă din ratan împărțeau un colț de umbră. Văd 
că ai lucruri să-mi spui și n-am chef să te urmăresc perorând 
din picioare. Eşti suficient de arogant și doar stând jos. 

Un alt val se izbi de stânci, speriind doi pescăruși care se 
plimbau plini de importanţă pe nisip. Păsările își luară zborul 
cârâind nemulțumite. O aşchie de zâmbet destinse chipul lui 
Kenan. Chiar și după atâta timp, Eber nu se dezmințea. Același 
caracter puternic, gata oricând să spună adevărul, indiferent 
cât de neplăcut ar fi fost el. Apoi totul reveni la normal. Buna 
dispoziție plecă învinsă, alungată de încrâncenarea soldatului 
aflat în misiune. Grăbi pasul, îndreptându-se către scaunul 
poziţionat cu spatele la soare. Îl voia neapărat pe acela. Într-o 
negociere, avantajul se află de partea celui ce poate să observe 
fără a fi observat. 

Eber așeză pe masă carafa de vin și rămase în picioare. 

— Se pare că nu te-am surprins prea tare cu vestea pe care 
ţi-am dat-o, vorbi primul Kenan. 

Nonșalant, își trecu o mână peste spătarul ale cărui fibre 
îmbătrânite de timp și soare împungeau aerul aidoma unor 
cuie vegetale. Stofa sacoului se agăţă, pierzând câteva fire. Cos- 
tum de o sută de mii de dolari? Nicio problemă, își putea lua 
oricând altul. De un milion sau de zece milioane dacă era ne- 

voie; banii nu contau. Cei ca el îi cheltuiau, îi tipăreau sau îi 
retrăgeau din circulație, dacă așa dicta unicul interes de grup 
care conta: obținerea tehnologiei necesare zborului interstelar. 

Eber își strânse pumnii, lăsând senzaţia a două ciocane pre- 
gătite să lovească. Din albaștri, ochii i se preschimbară din nou 
în violet. Luă loc de partea cealaltă a mesei. 

— Când Bătrânul a dispărut fără urmă, am crezut că a fost 
omorât, spuse el. Primul meu gând a fost să dau vina pe Adam 
şi pe șleahta lui. Îi vedeam în stare de crimă pentru ca lucrurile 
să nu se abată de la planul stabilit. 

Ridică vinul în dreptul ochilor, studiindu-l pe Kenan pe dea- 
supra paharului. Distorsionaţi de curbura sticlei, ochii i se în- 
tunecară și mai mult. Din violeți, îi deveniră aproape negri. 
Rânji în gol: 

— Şleahtă căreia urma să i te alături și tu, cu arme și bagaje... 

Kenan bâjbâi după ceva inteligent de zis, dar în zadar. Nu 
exista nimic de spus, nimic de adăugat. În urmă cu mult timp, 
pus în fața unei alegeri imposibile, se găsise nevoit să disceamă 
între viziunea de comandant necruţător a lui Adam și dragos- 
tea de oameni a celui mai bun prieten pe care îl avusese vreo- 
dată. Bietul Eber, cum ar fi putut să câștige în fața unei astfel 
de competiții... 

— Avem nevoie să te realături grupului, se hotări el să atace 
frontal. Lucruri grave stau să se petreacă. Suntem prea puțini 
pentru a ne permite luxul de a nu fi împreună atunci când con- 
diţiile o cer. 

Eber surâse gândurilor lui, privind în zare peste umărul lui 
Kenan. În depărtare, silueta unui vas de croazieră plutea la li- 
mita orizontului, apărând și dispărând în podul de lumină 
oglindit de apa oceanului. 

— Ştii, când mesagerul m-a informat de dimineață despre 
venirea ta, începu el molcom, m-am gândit ce anume l-ar fi 
putut face pe Adam să te aleagă pentru rolul de sol al păcii. 
lartă-mă că ţi-o zic, dar dintre toate opțiunile posibile, tu păreai 
de departe cea mai proastă alegere. 

Luă carafa de toartă. 

— Pentru că, vezi tu, rosti el, așa cum vinului nu-i trebuie 
decât un strop de aer pentru a se transforma peste noapte în 
oţet, așa și prieteniei îi este suficientă doar puţină trădare pen- 
tru a se preschimba în ură cât ai clipi. 

— Ceea ce în cazul nostru n-a fost tocmai puţină, nu-i așa? 
îl întrerupse Kenan, gustând o dată din whisky, apoi încă o 
dată. Mâna îi zvâcni din încheietură, lăsând să se vadă un 
crâmpei din tulburarea ce mocnea în sufletul lui. Atât de multe 
atârnau de rezultatul acestei discuții. 

— Apoi mi-am reamintit de nemăsuratul tău tupeu, iar 
totul a devenit clar, zâmbi Eber, ignorând întrebarea celuilalt. 

Pe mijlocul mesei se afla o cutie din tablă atinsă de rugină. 
Eber îi săltă capacul și trase afară o havană, învârtind-o absent 
între degete. În faţa lui se afla omul în care își pusese încrede- 
rea, pe care îl iubise odată, demult, mai mult ca pe un frate. L-ar 
fi aruncat în ocean, hrană pentru pești, și în același timp i-ar fi 
pus la dispoziție dormitorul lui, împreună cu Matilde şi Trini- 
dad, numai să nu-l vadă plecând. 

Kenan puse pe masă paharul gol. 

— Este vorba despre un anume Delta Sword, rosti el cu un 
aer de finalitate în voce. 

Oprit la jumătatea gestului, Eber rămase cu havana nea- 
prinsă între degete. 

— Îmi sună cunoscut numele... Nu cumva este vorba despre 
hoţomanul care, anul trecut... - mormăi el încruntat. 

— Acum doi ani, îl întrerupse Kenan. 

— ... a dat o gaură de proporţii în buzunarele americanilor? 
spuse Eber, terminând să-și aprindă ţigara. 

— Chiar despre el, replică fără chef Kenan, învârtind paha- 
rul gol pe tăblia mesei. Clătină din cap, făcând pauze lungi 
între cuvinte: Mă surprinzi. Nu m-aș fi așteptat din partea ta 
să te ţii la curent cu informările trimise de Adam. 

— De vină este hârtia specială pe care sunt imprimate, rânji 
Eber. Să fi fost mai puţin lucioasă, le-aș fi găsit rapid o altă în- 
trebuinţare. 

Împrăștiat de zâmbetul fostului său prieten, prezentul se 
dizolvă pentru Kenan. Timpul făcu un gigantic salt înapoi, rea- 
ducându-i alături în perioada lor de glorie. Terasa din lemn fu 
înlocuită de străzile înguste ale unui oraș încins de soare, iar 
zgomotul valurilor de îndemnurile căpeteniilor de caravane 
mânându-și cămilele înspre deșert. Prezentul și trecutul se în- 
trepătrundeau haotic, iar între ele, gustul teribil al propriei lui 
trădări. 

Cum ar fi stat astăzi lucrurile dacă atunci aş fi ignorat oferta lui 
Adam, dacă în loc să-l dau pe mâna soldaților aş fi crezut până la 
sfârşit în el? S-ar fi scris altfel istoria ori tot aici ne-am fi regăsit în 
cele din urmă? se întrebă Kenan în sinea lui. 

— Rămâi pe whisky sau mă duc să-ți aduc un pahar pentru 
vin? se auzi din depărtare vocea lui Eber. Dacă nu pleci, măcar 
pe uscat să nu stai. 

Kenan rămase cu privirea aţintită la ţigara de foi ce fumega 
neglijent între degetele lui Eber. O albină aurie dădu de câteva 

ori ocol mesei, apoi își luă zborul, îndreptându-se grăbită către 
interiorul insulei. 

— Lasă protocolul și toarnă-mi în ăsta, dădu un ghiont Kenan 
paharului de whisky către centrul mesei. 

Totul îl agasa. L-ar fi dat dracului pe efeminat, i-ar fi întors 
spatele și ar fi plecat fără să privească în spate. Întocmai ca al- 
bina. 

— Eşti sigur? rânji Eber, ridicând carafa de vin. Adică, doar 
uitându-mă la ceasul pe care îl porți la mână și îmi dau seama 
că nu ești dintre cei obișnuiți să facă compromisuri. Chiar, cât 
a făcut distracţia? arătă el către ceasul ce se întrezărea la înche- 
ietura lui Kenan, un George Daniels lucrat manual. 

— Puțin peste trei sute de mii de lire sterline, se burzului 
Kenan, trăgând în jos de mâneca sacoului. 

În bătaia brizei cu miros de alge și de sare, opulența ceasu- 
lui din platină și a hainelor pe care le purta părea deplasată și 
de prost gust. 

— Numai atât? se miră Eber. Ce s-a întâmplat, nu aveau unul 
mai scump? 

— Ba da, unul la peste un milion, dar nu mi-a plăcut. Prea 
multe diamante pe milimetrul pătrat, pufni în râs Kenan, fă- 
cându-i semn lui Eber să lase vorba și să-i toarne în pahar. 

Luă o ţigară din cutia aflată pe masă, studiind circumspect 
vinul ale cărui reflexii întunecate umpleau până aproape de 
buză paharul scund. 

— Nefericită combinaţie, oftă el, aplecându-se către flacăra 
brichetei ținută de Eber. Vin, probabil unul sec, și tutun de 
bună calitate, când ar fi mers mai curând un coniac. Zău, nu 
ți-ar strica și ție puţină distincție, măcar când îţi intră musafirii 
în casă... 


96 


Ferma de dinozauri - I Dan Rădoiu 


Eber se lăsă pe spătarul scaunului. 

— De când te știu ai avut dificultăți în a-ți da seama când 
trebuie să vorbeşti și când să taci, rânji el. Gustă, apoi spune-mi 
cum ţi se pare. 

Cu aerul unui vlăstar de sânge albastru obligat să calce prin 
praful drumului alături de oameni sub condiția lui, Kenan trase 
un fum, apoi își înmuie buzele în pahar. 

Pe dată, o subtilă aromă de trandafiri, întărită de gustul pu- 
ternic al bobului de strugure, se alătură parfumului de miere 
şi tutun al fumului de tabac, desfătându-i deodată cerul gurii 
şi papilele gustative. 

— Îmi retrag cuvintele, murmură Kenan cu ochii închiși. 
Nu te pricepi tu cine știe ce la haine, tot ca un țăran prăpădit... 

— Cu atitudine, interveni Eber. 

— ... dacă zici tu, își continuă netulburat Kenan ideea, te îm- 
braci, însă în materie de țigări și vin, mă simt nevoit să-ți recu- 
nosc un oarecare talent. 

Trase adânc din țigară, lăsând fumul să-i iasă încet pe nări. 

— Spune-mi despre Bătrân, călători până la el vocea lui Eber. 
Cum l-aţi găsit? 

Kenan rămase cu ochii închiși, prelungind momentul de 
armistițiu dintre el și fostul lui prieten. 

— După cum știi, în aceeași zi în care tu..., începu el, apoi 
cuvintele i se stinseră în piept. Pe limbă, aroma de tutun tare 
fu înlocuită de un iz încleiat, amar și sălciu totodată. 

— Spune-o! se răsti Eber. 

Kenan înghiți în sec. Degetele îi porniră într-o călătorie de 
reasigurare, trasând conturul obiectelor ce îi serveau drept ba- 
rieră între el și oamenii obișnuiți. Ceasul cu brățară de platină, 
costumul smintit de scump, acul de cravată cu diamante. 

Dar, ca niciodată, exclusivismul dus dincolo de limita ne- 
buniei instituționalizate eșuă în rolul lui de scut protector. Sub 
privirea încrâncenată a lui Eber, Kenan se simţi redus la dimen- 
siunile unui gândac respingător. 

— ... ţi-ai împlinit destinul, clătină el din cap, agățându-se 
de ideea care îi servise drept cârjă și totodată prișniță în tot 
acest timp. 

— Cel pe care voi mi l-aţi ales! îl întrerupse Eber. 

Senzaţia fierului pipăindu-i spaţiul dintre oase îi invadă 
trupul, chircindu-i palmele aidoma aripilor unei păsări dobo- 
râte. Ridică tonul, aproape strigând: 

— Ştii bine că una am vrut și cu totul altceva a ieșit! 

— Da, probabil că aşa este, şopti Kenan. 

Ochii minții i se întoarseră către înălțimile îndepărtate ale 
unui deal prăfuit și ars de soare, zăbovind o vreme acolo. Trase 
din țigară, lăsând tăcerea și zgomotul valurilor să umple spațiul. 

Pe plajă, un stol de pescăruși se abătu asupra malului bolo- 
vănos, scormonind printre pietre cu ciocurile lor ascuţite. Au- 
zindu-le, Kenan se înfioră. Ciori albe cu nimic mai bune decât 
suratele lor întunecate ce înnegreau pe vremuri cerul locurilor 
de supliciu. 

Fură cu coada ochiului la Eber. Era atâta durere și atâta tris- 
tețe pe chipul lui — și cel mai rău, înțelegere și iertare — încât su- 
fletul lui Kenan se frânse dinspre interior. Sentimente de mult 
uitate rupseră pecetea beciului unde stătuseră ferecate, um- 
plându-i ochii de lacrimi. 

— Îmi pare rău, murmură el, buzele tremurându-i pe muş- 
tiucul din lemn de trandafir al țigaretei. Nu am nicio scuză, ar 
fi trebuit să-ți fi stat alături. Chipul îi fu inundat de un zâmbet 

plin de ură la adresa propriilor cuvinte: Și nici măcar nu pot 
spune că n-am știut ce fac, că la rândul meu am fost mințit. 
Termenii înţelegerii dintre mine și Adam au fost clari. N-a exis- 
tat niciun dubiu cine va fi sacrificatul și cine va fi învinuitul. 

Eber își fixă propria reflexie întoarsă de pereții paharului 
de vin, rămânând tăcut. Știa mai multe decât ar fi putut să-i 
spună Kenan în două vieți. La timpul potrivit înțelesese atât 
lașitatea prietenului său cât și strategia lui Adam. Unul se te- 
muse de moarte şi de durere. Celălalt realizase avantajele pe 
care grupul le-ar fi putut trage din pervertirea ideilor lui Eber 
și procedase în consecinţă. 

— Îmi spuneai despre Bătrân, șopti Eber. Până la urmă, aţi 
aflat ce s-a întâmplat cu el în acea noapte? 

Kenan își prinse bărbia în pumn, păstrând un moment de 
tăcere. Expresii contradictorii îi traversau chipul. Încruntarea 
directorului neînduplecat concediind un angajat turbulent. 
Zâmbetul petrecărețului care tocmai a făcut o farsă, iar acum 
așteaptă răgetul de furie al celui păcălit. Dar mai presus de 
toate, rușinea trădătorului condamnat la viață, înfruntând un 
trecut de idealuri și exaltare vândute ca pe niște scoarțe vechi 
și fără rost. 

— Așa cum probabil îți amintești și tu, oftă el, Bătrânul, 
cum-necum, a reușit să scape în acea noapte de soldaţii din 
garda lui Adam. 

— Dacă într-adevăr așa au stat lucrurile, îl întrerupse Eber, 
și nu a fost ucis exact de acele gărzi despre care îmi vorbești. 
Să nu uităm, lovi el cu degetele în tăblia mesei, cu mine, hm, in- 
disponibilizat — tu, trecut de partea dură a grupului — Bătrânul 
rămăsese singurul care ar mai fi putut reprezenta vreun peri- 

col pentru viziunea lui Adam. De ce să-l păstreze în viață când 
i-ar fi fost mai simplu să-l ucidă? 

— N-a fost ucis, crede-mă, interveni Kenan. Nu zic că nu urma 
să fie, cu toate că mă îndoiesc. Așa cum pe tine nu te-a omorât 
după ce ţi-ai îndeplinit rolul, înclin să cred că Adam ar fi pro- 
cedat la fel și în cazul lui. Ne convine sau nu, suntem unii pen- 
tru ceilalți cel mai aproape lucru de noțiunea de familie pe care 
îl putem avea aici. 

— Atunci? murmură Eber, făcându-și de lucru cu carafa de 
vin. 

Rotind între degete paharul cu pereți groși, Kenan se lăsă 
pe spătarul scaunului. Momentul hotărâtor sosise. Ce voia de 
la bărbatul cu părul prins în coadă? Îi voia folosit spre „binele 
grupului”, mantra favorită a lui Adam, sau îi dorea iertarea? 

Deschise gura pentru a turui varianta pregătită de-a gata, 
un amestec atent selecționat de invenții şi fapte imposibil de 
verificat, însă lucrurile se petrecură altfel. Se trezi spunând 
adevărul întreg, așa cum se întâmplase: 

— Imediat după fuga Bătrânului, care, probabil că știi şi tu, 
a dus la executarea întregii gărzi în paza căreia fusese încredin- 
tat, Adam a pornit o adevărată vânătoare de vrăjitoare pentru 
a-l găsi. Metodică, rece, calculată, întocmai cum îi e stilul. Pen- 
tru el, ca și pentru noi toți ceilalți, lucrurile erau limpezi: Bătrâ- 
nul nu va precupeți niciun efort pentru a-i zădărnici planurile. 

Kenan întinse paharul, așteptând să-i fie umplut. Bău cu 
sete, apoi continuă, un zâmbet strâmb încălzindu-i trăsăturile: 

— Soarta n-a ținut însă cu Adam. Deși a făcut totul ca la carte, 
a avut ghinion. Dacă Bătrânul n-ar fi știut să-și controleze emo- 
tiile, ar fi fost prins în mai puțin de câteva ore, iar totul s-ar fi 

terminat. Închipuiește-ți cum ar fi reacţionat oamenii văzând 
un bărbos cu ochii mov umblând liber prin oraș. Dacă nu îl 
ucideau pe loc, cum probabil s-ar fi întâmplat, sigur i-l aduceau 
plocon lui Adam! 

Luă o înghițitură de vin, lăsându-i oportunitatea lui Eber 
să-l întrerupă, însă celălalt rămase tăcut, absorbit de propriile 
gânduri. Kenan continuă: 

— Nu s-a dat înapoi de la niciun efort, nicio cheltuială. A 
pus gărzi înarmate să bată străzile orașului, apoi, când a fost 
evident că Bătrânul nu se afla acolo, a extins căutările în veci- 
nătăți, dar în zadar. Era ca și cum ticălosul ar fi intrat de-a 
dreptul în pământ. 

— Nu m-ar mira ca pentru o perioadă de timp chiar s-o fi 
făcut-o, zâmbi Eber pentru sine. Tot ce ar fi avut nevoie exista 
deja într-una din ascunzătorile pe care le săpasem împreună 
în deșert. 

Zâmbi îndepărtat, sărind peste mirarea întipărită pe chipul 
lui Kenan: 

— Ascunzătoare despre care, evident, vouă nu v-am spus 
nimic. Clătină din cap, jumătate vorbindu-și sieși: Și eu și Bă- 
trânul am înțeles că se apropia un moment de cumpănă. Adam 
nu era omul care să aștepte cu mâinile în sân să-i fie distruse 
planurile. Din exterior sau din interior, mica noastră facțiune 
urma să fie anihilată. 

Glasul îi sună sărat, aducând zbuciumul oceanului mai 
aproape: 

— S-a întâmplat să fie din interior, atâta tot. Își privi pe rând 
mâinile, căutând ceva sub pielea netedă a palmelor. lartă-mă, 
tresări el, parcă atunci înțelegând unde se află, te tot întrerup. 
Îmi povesteai despre cum l-ați găsit pe Bătrân... 

În mintea lui Kenan o sârmă se încinse, ridică vălătuci de 
fum, apoi se arse cu pocnet ca de pistol. 

— Zi aşa, ați săpat o ascunzătoare fără știrea noastră..., mor- 
măi el. Ochii îi înotau în lacrimi. Brusc, gestul de a-l fi dat pe 
Eber pe mâna soldaţilor îi păru lipsit de importanţă — ba chiar 
unul îndreptățit — pe lângă minciuna efeminatului îmbrăcat în 
haine ieftine. Păstrându-și vocea oarecum egală, reuși să în- 
trebe: Și mă rog, ce anume aţi ascuns acolo, voi, campioni ne- 
prihăniţi ai cinstei și corectitudinii? 

— Strictul necesar pentru cineva care ar fi fost nevoit să 
fugă în pripă, îi răspunse Eber fără să-l privească. O unitate 
personală de regenerare și o unealtă multifuncţională. 

— O multifuncţională? aproape sări Kenan în picioare. Pu- 
pilele părură că îi iau foc în spatele lentilelor speciale de con- 
tact. De unde ați avut așa ceva? Credeam că s-au pierdut toate 
în cataclism! 

Eber pescui din scrumieră ţigara pe care o lăsase acolo. 

— Habar n-am, Bătrânul a adus-o. El nu mi-a spus, eu nu l-am 
întrebat de unde o are. Pufăi din havană, ridicând un nor aromat 
de tutun. Mi se pare mie sau informația pe care ţi-am dat-o nu 
ţi-a picat tocmai bine? zâmbi el, suflând fumul în lateral. Știi, dacă 
aș fi în locul tău, aș da fuguţa la Adam să-i spun ce am aflat. De- 
parte de mine dorinţa de a fi vreo cobe, dar am senzația că Bă- 
trânul încă vă mai poate face o surpriză, două, înainte să puneţi 
cu adevărat gheara pe el. Dar tu ştii deja asta, nu-i așa? 

Eber își turnă în pahar, ignorând cu bună știință să-l întrebe 
pe Kenan dacă nu vrea să-i pună și lui. 

— Grăbește-te, își înmuie el buzele în vin, și poate se va în- 
dura să te scarpine de câteva ori între urechi înainte de a te tri- 
mite să şezi pe pernuţa ta din salon. 

Plescăi cu limba de cerul gurii, nelăsându-i lui Kenan ocazia 
să spună ceva. 

— Desigur, cu condiția să nu fârnâi pe nas atunci când te 
lingi la sulă, caz în care vei fi înlăturat fără prea multe menaja- 
mente din compania feţelor cu obraz subțire. 

Kenan respiră adânc, decis să-i spună infatuatului de partea 
cealaltă a mesei cum stăteau lucrurile; poate chiar să-l ia la bă- 
taie. Pentru că trădarea lui era nimic în comparație cu minciuna 
lui Eber! Deși regretabil ca gest, un țăran care dă un vânt în 
timpul liturghiei nu reprezintă cine știe ce surpriză. Bietul om, 
cum ai putea să te superi pe el? Nu face decât să se comporte 
așa cum știe el că este obiceiul. Îți vine să te beși, o faci şi basta! 
Însă altfel stau lucrurile atunci când pastorul este cel care lasă 
să se facă curent pe uşa din dos. Ceea ce oamenilor obișnuiți le 
este permis, celor cu stea în frunte le este vehement refuzat. 

Dar, pe când se gândea să-și ducă ideea la îndeplinire, ima- 
ginea câinelui lui Adam, un buldog francez semănând a salam 
cu urechi, îi reveni pe neașteptate în memorie. Și împotriva ori- 
cărei logici, se trezi izbucnind în râs: 

— Cred că totuși am să zic pas sugestiei tale. Am văzut cum 
e hrănită mascota casei și zău dacă m-aș grăbi să-i iau locul. 

De data aceasta, Eber îi umplu și lui paharul. 

— Îmi pare rău pentru ieșirea de mai devreme, spuse el, în- 
tinzându-i lui Kenan bricheta. Așteptă ca celălalt să-și reaprin- 
dă ţigara, apoi continuă, glasul reducându-i-se la intensitatea 
unei șoapte: Eşti sigur că Bătrânul mai este încă în viață? 

O pală de vânt străbătu terasa, strecurându-se printre hama- 
cele atârnate de tavan. Incapabil să mai rămână așezat, Kenan 
se ridică în picioare. Simţea nevoia să se miște, să-și limpe- 
zească gândurile. 

— La început, căutările au mers greu, spuse el, sprijinindu-se 
de balustrada care separa terasa de plajă. Bătrânul putea fi 
practic oriunde, în Europa, în Africa, sau înapoi în Orientul Mij- 
lociu. Pe vremea aceea, singurele arme aflate la dispoziţia lui 
Adam erau câteva portrete aproximative pe care oamenii lui 
le cărau peste tot, cât și informaţia că ochii celui căutat s-ar co- 
lora din când în când în mov. 

Kenan fumă o vreme privind dincolo de linia orizontului, 
suflând fumul împotriva brizei ce îi răcorea chipul. 

— Abia în ultimii ani lucrurile au început să se miște cu 
adevărat, rosti el pe jumătate întors, când a fost posibilă insti- 
tuirea unui sistem centralizat. M-ai întrebat dacă Bătrânul mai 
este în viață. Ei bine, este. L-am găsit, știm unde se află. 

Pufni în râs, aţintindu-l pe Eber cu jarul ţigării: 

— Ai idee ce l-a dat până la urmă de gol? 

— Același lucru care ne face pe noi toți să nu putem sta prea 
mult în același loc, longevitatea noastră ieșită din comun? spuse 
Eber, ridicându-se la rândul lui de pe scaun. 

— Ar fi putut, dar ar fi fost prea simplu pentru un adversar 
de talia Bătrânului, rânji Kenan. Cu toții știm să eliberăm locul 
înainte de a-i vedea la ușa noastră agitând furci și făclii. 

— Atunci? rosti Eber. 1 se alătură lui Kenan, sprijinindu-se cu 
coatele pe balustradă. Înaintea lor, oceanul se întindea pe mii 
și mii de kilometri, ascunzând adâncimi și pericole nebănuite. 

— Numărul de case aflate în proprietatea unei companii, 
dar administrate prin intermediul unor firme de avocați! 

— Mă tem că nu înțeleg, spuse Eber. 

— Mă tem că până și Bătrânului i s-ar fi aşezat ochii pe nas 
dacă s-ar fi aflat aici, izbucni Kenan în râs. Cât ar fi el de dibace 


104 


Ferma de dinozauri - I Dan Rădoiu 


ca om și filosof, teoria cuburilor logice multidimensionale nu 
cred să se fi aflat vreodată pe lista preocupărilor lui. 

Încet, lăsând să i se vadă plictiseala în mișcări, Eber se în- 
toarse către Kenan. Trase din ţigară, continuând să-și studieze 
interlocutorul: 

— Dacă ţi-ai pus în cap să te dai inteligent, să știi că ţi-a reușit. 
M-ai enervat. 

— Inteligent, cu siguranță, dar nu eu, ci un tip a cărui evoluție 
am urmărit-o și susținut-o, râse din nou Kenan. El, acest David 
Aman — sau Delta Sword, cum mai este cunoscut în anumite 
cercuri — a venit cu o idee care ne-a permis să găsim ascunză- 
toarea Bătrânului. 

Agasarea de pe chipul lui Eber se transformă în nemulțu- 
mire fățișă. 

— la-mă încet că mă pierzi, mârâi el. În primul rând, ce este 
ăla un cub multifuncțional?! Că mie îmi sună ca un afiș publi- 
citar pentru un desfăcător de conserve. 

— Multidimensional, băiete. Multidimensional, rânji Kenan, 
abținându-se în ultimul moment să nu-l bată pe spate pe Eber. 

— Să înţeleg că investiţia de la CERN” a dat în sfârșit rezul- 
tate? tresări Eber. 

Kenan scutură gânditor scrumul țigării. Vântul îl luă, rosto- 
golindu-l de podeaua terasei până nu mai rămase nimic din el. 

— Ceva chestii interesante au găsit ei, însă prea puține pen- 
tru a ne fi de folos în puţinul timp care ne-a mai rămas. Adăugă, 


17 Conseil européen pour la recherche nucléaire - Consiliul European 
pentru Cercetare Nucleară, organizaţie europeană de cercetare ştiinţifică, 
care operează cel mai mare laborator din lume pentru cercetarea particulelor 
elementare. Laboratorul este situat la câțiva kilometri nord-vest de Geneva, 
la graniţa dintre Elveţia și Franța. 

nelăsându-i timp lui Eber să-l întrerupă: Când am zis multidi- 
mensional, m-am referit la o multitudine de informații, dimen- 
siuni, dacă vrei, asociate elementului căutat de noi: case aflate 
în proprietatea unei singure companii, dar administrată prin 
intermediul unei firme de avocaţi. 

— Bine, dar trebuie să fie zeci, sute de mii! exclamă Eber. 

— Exact, zâmbi Kenan. Însă, dacă restrângi căutarea la cele 
al căror chiriaş se schimbă cam o dată la treizeci de ani, numărul 
lor scade dramatic la câteva sute, șase dintre ele aparținând ghici 
cui? 

— Bătrânului, murmură Eber. 

— Întocmai, râse Kenan, trăgând din ţigară cu emfaza celui 
care tocmai și-a răpus în luptă dreaptă adversarul. 

Eber privi departe în larg. 

— Aţi pus deja mâna pe el? 

O găleată de apă rece turnată în creștet ar fi avut probabil 
acelaşi efect asupra bunei dispoziţii a lui Kenan. 

— Știm unde se află, am putea s-o facem în orice moment, 
dar Adam a decis să mai așteptăm, replică el ursuz. 

Cu cât ziua socotelii se apropia, cu atât Adam devenea mai 
secretos și mai închis în sine. De ce Bătrânul nu fusese încă ri- 
dicat, nimeni n-ar fi putut s-o spună. Dintr-o înghițitură, dădu 
peste cap paharul de vin. Articulă cu vrăjmășie, părând că fie- 
care cuvânt îi este o mușcătură: 

— Şi este numai vina mea. Dacă nu aș fi insistat ca Delta 
Sword să rămână în libertate, nimic din toate acestea nu s-ar fi 
întâmplat! 

— Dar cine e individul acesta despre care amintești la fie- 
care două vorbe? interveni agasat Eber, smulgându-se din re- 

veria lui. Şi care este legătura dintre tunul pe care l-a dat în bu- 
zunarul americanilor şi găsirea Bătrânului? 

— Practic, nici una, dar nu despre asta este vorba, oftă Kenan. 
Reluă rapid, gesturile sacadate ale mâinilor lăsând senzația că 
se justifică: Trebuie să înţelegi, tipul este o poamă, genul care 
se naște o dată la o sută de ani. Să îți spun că este inteligent, aș 
minți. Mai aproape de adevăr ar fi să-ți zic că-i un geniu, dar chiar 
și așa n-aș fi pe de-a-ntregul exact. Pentru că individul este, 
poți să mă crezi pe cuvânt, acel soi rar care îi face pe geniile de 
apar pe coperţile revistelor pentru oamenii deştepţi să pară 
niște ageamii prinși cu lecţia scrisă pe manșetă. 

— Măi să fie, zâmbi Eber, dacă nu aş şti cât de mult îţi plac 
femeile — mă rog, îți plăceau, că cine mai poate spune care îţi 
sunt preferinţele acum... — mai că aș crede că te-ai îndrăgostit 
de tipul acesta. 

— De el personal, nu, cu toate că nemernicul arată ca unul 
dintre acei bărbaţi ce par a da sens sinuciderilor din dragoste. 

— Abia acum înţeleg de ce le-ai refuzat pe Matilde și pe Tri- 
nidad, strecură Eber nevinovat, profitând de o pauză în tirada 
lui Kenan. 

— Să te fut! se auzi Kenan spunând înainte de a-și da seama 
că o va face. 

Râse, ridicând din umeri. Era replica lor favorită în peri- 
oada în care băteau drumurile arse de soare și de vântul deșer- 
tului, galvanizaţi de credinţa într-un viitor mai bun și propria 
lor imaginație. 

— Îţi mulțumesc pentru oferta generoasă, mimă fără har 
Eber părerea de rău, dar prefer să mă păstrez pentru mai încolo. 
Mă aşteaptă o ulcică de bere făcută în casă, un castron de hu- 

mus cu lămâie, și două femei frumoase să mă întind între ele. 
lar ca să nu strici o întrebare, îți spun de pe acum că nu ești in- 
vitat. Humusul e rânced, berea trezită și nu mai am nici măcar 
o strachină în plus. 

Trase din țigară cu gesturi ca de domnişoară, aducându-și 
în față părul strâns în coadă. 

— Ce altceva îmi mai poți spune despre acest domn bine, a 
cărui poreclă împunge cu rezonanţe falice? bătu el seducător 
din gene. 

Kenan își trecu mâna prin păr. 

— Surprinzător, spuse el, tipul a intrat pe sticla radarului 
nostru abia prin 2010 când a făcut o poznă dintre cele mai mari. 
Împreună cu un grup de programatori din America și Israel — 
total neafiliați vreunei organizații guvernamentale sau serviciu 
secret — a dezvoltat un virus informatic care a izbutit să dis- 
trugă o mare parte din instalațiile de centrifugare folosite de 
Iran pentru îmbogățirea uraniului. 

— Hopa! exclamă Eber, expresia de domnișoară de pension 
cedând locul unei mirări autentice. 

— Cam așa ceva am zis și noi când am aflat, oftă Kenan. Unde 
mai pui că se întâmplase chiar sub nasul nostru, al meu mai exact. 

— Şi ce-ai făcut? 

— Ce n-ar fi trebuit să fac, bag seamă: l-am susținut în ca- 
riera lui de hacker. L-am pus în contact, prin intermediari, se 
înțelege, cu nume grele din lumea spărgătorilor de computere. 

— Rezultatul fiind? 

— Site-ul Sony pus în cap în 2011 și compromiterea celui 
de Associated Press în 2013, cascadorie soldată cu peste un mi- 
liard de dolari gaură la bursele americane. 

— Nu doar frumușel și deștept, dar şi lacom, băiatul ăsta 
al tău minune, rânji Eber. 

— Mie-mi zici, cât m-am chinuit să-l conving pe Adam să 
nu-l dea pe mâna americanilor? Deși n-ar fi făcut o zi de puș- 
cărie, și tot pentru noi ar fi ajuns să lucreze, mă temeam să nu-i 
fie afectată eficiența. Eram convins — și încă sunt — că la un mo- 
ment dat vom avea nevoie de creativitatea sălbatică și nesu- 
pusă a minții lui. 

— Nu-mi vine să cred ce aud, pufni în râs Eber. Tu să te gân- 
dești mai întâi la oameni și abia apoi la rezultat? Ceva nu este 
în regulă. Când ai folosit ultima dată unitatea de regenerare? 

— Crede-mă că și în această situație, tot rezultatul este cel 
care mă preocupă, însă nu sunt deloc convins că o abordare în 
forță ar funcţiona în cazul lui David. Și ar fi păcat să-l pierdem, 
îți zic. De la un mustang, odată transformat în cal de căruță, 
mai poți spera doar să moţăie între hulube, așteptând să-i in- 
dici direcţia în care să tragă. Eu altceva mi-aş fi dorit de la el... 

— i-ai fi dorit? accentuă Eber timpul trecut al verbului, 
simțind ezitarea din vocea lui Kenan. Ce s-a schimbat între timp? 

— A fost contactat de către unul dintre apropiații Bătrânu- 
lui, o enciclopedie ambulantă cu picioare lungi și ochi de liceană, 
dacă pot să mă exprim astfel. 

Eber îl privi mirat: 

— O femeie? De ce nu îi ridicați pe amândoi? Aţi dobori 
două păsări cu aceeași piatră. 

— Exact asta am și încercat, dar ne-au alunecat printre de- 
gete. Folosind un tunel subteran secret, au reușit să scape în 
ultimul moment de echipa operativă trimisă să-i ridice, tre- 
când la mustață pe teritoriul ambasadei ruse din Bucureşti, 
lovi Kenan cu pumnul în masă. 


109 


Ferma de dinozauri - | Dan Rădoiu 


Eber îi făcu semn să-și țină vorba şi aduse o scrumieră. Își 
stinse ţigara, invitându-l pe Kenan să procedeze la fel. 

— Corectează-mă dacă greșesc, rosti el, dar din fițuicile in- 
formative vehiculate periodic de Adam, îmi aduc aminte de 
bunele relații existente între grup și Federația Rusă. Ar fi trebuit, 
mă gândesc eu, să vă vină ușor să-i scoateţi de acolo, corect? 

— Aşa s-ar fi întâmplat dacă nu s-ar fi amestecat o momâie 
datând din vremea Războiului Rece, un anume Serghei Bara- 
novici Mișkin, rosti abătut Kenan.Trase un ultim fum, apoi 
strivi ţigara în vasul de bronz întins de Eber. 

— Închipuieşte-ţi, spuse el, schimbându-și greutatea de pe 
un picior pe celălalt, în timp ce noi vorbim, analiștii grupului 
se dau de ceasul morții încercând să înțeleagă ce l-a determinat 
pe acest rus nebun să ni-i sufle de sub nas pe David și pe Marina 
- omul Bătrânului — în loc să ni-i predea, așa cum primise ordin 
s-o facă. 

Kenan scoase telefonul mobil. Carcasa metalică străluci la 
unison cu brățara ceasului. Aceleaşi materiale nobile, titan și 
platină. 

— Din câte se observă, nicio veste, constată el obosit. Iar ce 
mă îngrijorează este faptul că Miîșkin nu-i nici pe departe un 
ageamiu. Aproape îi prinsesem. Echipa operativă era pe ur- 
mele lor. O dronă îi urmărea din aer, erau practic în mâinile 
noastre. Și în condițiile astea, ce crezi că-i dă prin cap? Să facă 
schimb de mașini într-un pasaj rutier, singurul loc din zonă 
unde nu le-am putut urmări mișcările. Și măcar de s-ar fi oprit 
aici nemernicul, dar, ca să ne inducă în eroare până în ultima 
clipă, l-a băgat în sperieți pe prăpăditul de șofer a cărui mașină 
a luat-o, obligându-i pe oamenii noștri să se țină după el ca la 

raliu. Când în sfârșit au reușit să-l oprească, era prea târziu. 
Cacialmaua rusului funcționase; puteau fi oriunde. 

Eber cântări îndelung în mână scrumiera. În spatele vorbe- 
lor lui Kenan se ascundea ceva, un posibil gând nerostit. Obiș- 
nuita expresie blajină îi dispăru de pe chip, trăsăturile strâm- 
bându-i-se într-o încrâncenare pe care niciun artist nu ar fi în- 
drăznit să o imortalizeze în lemn, marmură sau bronz. Sau să 
o încredinţeze pânzei și culorilor. 

— Spune-mi, ce îl face pe acest David atât de important în 
convulsiile momentului? rost el rar. Și mai ales — vocea i se 
stinse într-o şoaptă apăsată — de ce ești tu cel care m-a căutat? 

— Pentru că ești singura persoană cu care Bătrânul ar ac- 
cepta să vorbească după ce îl vom prinde, începu Kenan, însă 
glasul îi muri sub privirea violetă a lui Eber. Respirația i se opri 
în piept, înţelegându-și propriul motiv. Ce scăpase tuturor, ce 
reușise să țină ascuns până și de el însuși, i se dezvăluise fără 
greșeală inimii lui Eber. 

— Ai dreptate, a fost o greșeală să vin aici. Altcineva ar fi 
trebuit să o facă, rosti el tremurat. 

Timpul deșira secundele una câte una, întâmpinând valu- 
rile ce se spărgeau la țărm. 

— Mă vei vinde încă o dată? spuse Eber, încleștându-și, apoi 
descleștându-și degetele în jurul scrumierei, o piesă precolum- 
biană decorată cu animale fantastice. 

Poate că o voi face, poate că nu. Există firi puternice şi firi slabe. 
Cei puternici fac lucrurile care se aşteaptă de la ei. La fel și cei slabi. 
O singură lacrimă se prelinse pe obrazul lui Kenan. 

— Nu știu, oftă el. 

Eber înapoie vasul din bronz pe balustradă. Ochii îi erau 
umezi. 

— O incertitudine morală venită din partea unui nemernic, 
iată un lucru de preţ. Poate că nu e totul pierdut; murmură el. 

Se îndreptă către masa de pe terasă, făcându-i semn lui 
Kenan să îl urmeze. 

— Așteaptă-mă aici, spuse. Nu mai avem vin şi oricum aș 
fi vrut altceva. Mă duc să îmi iau o bere. Vrei şi tu una? 

— "Ţăran de obârşie modestă, nu aristocrat cu blazon, asta 
zici că ești, îl taxă prompt Kenan, întocmai ca atunci când 
nimic nu i-ar fi putut despărți. 

Îi venea să plângă și în același timp să râdă. Să alerge în pi- 
cioarele goale prin nisipul ud și, la fel de bine, către interiorul 
capitonat al limuzinei care îl aștepta în fața casei. Își slăbi no- 
dul cravatei, făcând să dispară într-unul din buzunare acul cu 
diamante. Spuse: 

— Tu îi zici că nu merg la vin havanele, iar el ce face? Te în- 
treabă de o bere! Încep să realizez că după ce scap din bârlogul 
ăsta insalubru, va trebui să purced la o temeinică curățire spi- 
rituală și corporală. 

Păru că înjură printre dinți. Butonii manșetelor, două bri- 
liante în montură care ar fi înverzit de invidie un tar, luară dru- 
mul acului de cravată. 

— Până atunci, însă, rânji el, adu-mi şi mie una, te rog. 

Eber se opri la jumătatea drumului, sfâșiat de sentimente 
contradictorii. Ar fi luat un topor şi l-ar fi hăcuit pe Kenan din- 
colo de orice șansă de regenerare; ar fi fost în dreptul lui s-o 
facă. Până și Adam, a cărui mutare de deschidere încă nu o 
înțelegea, i-ar fi dat dreptate. 

Iar pe de altă parte, și-ar fi desfăcut o bere și ar fi ascultat 
ce avea să-i spună fostul lui prieten. Ce îl făcea pe acest David 

Aman o piesă atât de importantă încât să ducă la amânarea 
capturării Bătrânului? În ce fel punea el în pericol planul gru- 
pului? Și cel mai important lucru dintre toate: era intuiţia lui 
corectă? înclina Kenan să schimbe, acum, în al doisprezecelea 
ceas, încă o dată taberele? 

Și tot la fel de bine l-ar fi dat afară pe musafirul nepoftit, 
apoi s-ar fi alăturat celor două femei care îl aşteptau goale pen- 
tru a-l primi iar și din nou. Apoi, când ele vor fi adormit exte- 
nuate una în braţele celeilalte, să meargă să înoate departe în 
larg, dincolo de limita rezistenței fizice, sfidând încă o dată 
moartea ce se încăpățâna să-l ocolească. Să se întoarcă la mal, 
îmbătat de fericirea clocotindă că se află în viață, rușinat din 
același motiv și, așezat pe nisipul jilav, să invite la o sticlă de 
vin aspru compania tăcută a zeilor demult uitaţi ai nopții, ai 
viselor și ai trecerii în neființă. 

Privi către frigiderul maltratat, apoi către Kenan, care fixa 
pierdut în gânduri podeaua. 

— Blondă sau brună? întrebă, vocea sunându-i nu într-atât 
de seacă și de plictisită pe cât și-ar fi dorit. 

— Nu ştiu. Ar trebui să mai văd o dată oferta, râse Kenan, 
arătând către mansardă. 

— Blondă, atunci, concluzionă Eber. 

Creole în trăsături, atât Matilde, cât și Trinidad, se situau la 
ani lumină distanţă de tiparul frumuseții blonde. 

Până la urmă, căruia dintre voi ar trebui să-i încredințăm puţinele 
șanse pe care le avem? șopti în sinea lui Kenan, urmărindu-l pe 
Eber cum intră în casă. ie sau lui Adam? 

Eber reveni, așezând pe masă două sticle de bere locală. 

— Altceva mai de calitate n-ai? se strâmbă Kenan. 

— Ba da, însă aștept să pleci tu, îi răspunse Eber, desfăcând 
capacele sticlelor. Puse una în fața lui Kenan, pe cealaltă păs- 
trând-o pentru sine. Pentru înțelepciune, rosti, lovindu-și sticla 
de cea a lui Kenan, apoi bău cu sete. 

Kenan îl copie în gesturi. Iată ceva care ne-ar prinde bine amân- 
durora. 

— Am o întrebare care nu îmi dă pace, spuse Eber. Știi la ce 
mă refer? 

— O oarecare idee aș avea, zâmbi Kenan. David? 

— Întocmai. Ce îl face pe individul ăsta atât de special încât 
Adam să amâne capturarea Bătrânului? 

— Cu exactitate nu-ți pot spune, rosti îngândurat Kenan. 
Adam însuși n-ar putea s-o facă dacă l-ai întreba. O intuiţie, 
zic eu, este tot ce l-a oprit. 

— O intuiţie? se uită nedumerit Eber. Și ce, mă rog, ar fi de 
intuit între un răufăcător lacom de bani și un tip cu idealurile 
Bătrânului? 

— În mod direct, nimic. Din câte știm, nu au discutat vreo- 
dată unul cu celălalt. 

— Atunci nu mai înțeleg nimic! 

Kenan se lăsă pe spătarul scaunului, răsucind sticla de bere 
între palme. În cele din urmă şopti ca pentru sine, obligându-l 
pe Eber să se aplece în față pentru a-i auzi vorbele: 

— Când căutările grupului au dat în sfârșit roade, Adam a 
decis să-l țină în libertate pe Bătrân; voia să înțeleagă cu ce se 
ocupă. Din acea clipă, orice persoană care a intrat în casa lui, 
a fost identificată și urmărită pas cu pas. Telefoanele au intrat 
într-un regim permanent de ascultare; la fel și comunicațiile 
prin internet. O armată de buburuze electronice telecomandate 

au năpădit casa, infiltrându-se în cele mai mici locuri. Un vânt 
sub plapumă dacă trăgea Bătrânul și n-ar fi scăpat aparatelor 
noastre de înregistrare. 

Ochii lui Eber scânteiară într-o tentă aprinsă de violet. 

— Ce aţi aflat? întrebă el cu voce scăzută. 

Tristeţe, invidie prietenească, dar și sportivitatea celui care 
știe să piardă cu un zâmbet în colțul buzelor, se succedară 
rapid pe chipul lui Kenan. 

— Inițial, părea că Bătrânul trăieşte o viață imposibil de plic- 
tisitoare. Ziua şi-o petrecea cântând la pian sau din chitară, iar 
serile găzduia în casa lui un fel de cenaclu literar. Cinci băieţi 
și două fete a căror singură preocupare era să scrie cât era seara 
de lungă despre lumi utopice, călătorii printre stele și o grămadă 
de alte bazaconii. Atât de plictisitor se întrezărea totul, încât 
Adam trebuie să se fi gândit, și pun pariu că nu doar o singură 
dată, să-l lase în pace. Părea mai puțin periculos în libertate 
decât ar fi devenit în captivitate. 

— Cum însă Bătrânul e Bătrânul..., spuse Eber privind în gol. 

Kenan zâmbi, desfăcându-și braţele a neputinţă. În colțul 
ochilor îi apăru părerea de rău a unei lacrimi. 

— Exact, murmură el. Când înregistrările audio n-au întors 
niciun rezultat notabil, Adam, căruia nici lui nu-i prea venea 
să se încreadă în cumințenia Bătrânului, a dispus începerea su- 
pravegherii video. Microfoanelor li s-au alăturat camere de 
luat vederi miniaturizate și totul a început să prindă sens. 

Dintr-o răsuflare, goli jumătate din sticlă. Se șterse la gură 
cu mâneca hainei, apoi continuă: 

— Habar n-am dacă așa au procedat dintotdeauna, dar în- 
clin să cred că da. N-ar mai fi stat ei pe loc dacă și-ar fi dat 

seama că le-am dat de urmă. În timp ce unul își citea elucubra- 
țiile, ceilalți scriau de zor pe foi de hârtie pe care le schimbau 
apoi între ei. După ce terminau de citit, dădeau foc hârtiilor și 
mărunțeau cenușa. Niciun microfon, cât de sensibil ar fi fost 
el, și niciun spion ascultând la ușă, nu ar fi fost în stare să spună 
că în acea casă avea loc o întrunire secretă. Bătrânul găsise aco- 
perirea perfectă pentru mica lui celulă clandestină. 

— Om încăpățânat. Tot să-și vâre degetul în ciorba lui Adam, 
oftă Eber. 

— Tot, surâse Kenan. 

— Despre ce era vorba, ce puneau la cale? 

Kenan își luă sticla de bere de pe masă, urmărindu-i contu- 
rul cu degetul. 

— Nu ştiu. O parte dintre buburuzele electronice s-au de- 
fectat în mod misterios. Oricâte am trimis, n-am reușit să ajun- 
gem în toate locurile din casă. Părerea mea, pe care nu o pot 
justifica cu fapte concrete — nu încă — este că planul lor se leagă 
de David și de cunoştinţele lui de hacker. În ce fel, presupun 
că urmează să aflăm în scurt timp. 

Eber duse sticla la gură și luă o înghiţitură, apoi încă una, 
apoi bău dintr-o răsuflare întreg conținutul. 

— Cred că sfertul de oră pe care ți l-am acordat a expirat 
de mult, spuse el. A venit momentul să-mi faci propunerea 
pentru care ai venit. 

Kenan își simți stomacul strângându-i-se. Oftă. La ce bun 
să se mai chinuie? Un laș rămâne un laș indiferent de prețul 
hainelor în spatele cărora încearcă să își ascundă goliciunea. 
Transmise oferta lui Adam așa cum îi fusese încredințată: 

— a-ţi strictul necesar și vino cu mine. Adam te așteaptă 
să vă întâlniți în Bucureşti. Când va veni vremea, discută cu 

Bătrânul, convinge-l să-și cheme oamenii înapoi și să accepte 
arestul la domiciliu până la sosirea reprezentanţilor clanului 
Ybir, blestemat fie-i în veci numele! 

Își băgă mâinile în buzunarele pantalonilor, privind pe 
lângă Eber. 

— Aceleaşi condiţii sunt valabile și pentru tine. 

— lar tu ești de acord? Chiar știind că ne vor spulbera de 
îndată ce vor ajunge? Că niciuna dintre armele dezvoltate de 
grup nu le va putea sta împotrivă? 

— Nu ai de unde știi, replică Kenan, schimbându-și poziția 
în scaun. Testele efectuate arată semne încurajatoare. Planul 
lui Adam ar putea reuși în cele din urmă! 

— Planul lui Adam a fost încă de la început o neghiobie fără 
margini, i-o reteză Eber. Tu o ştii, eu o știu, iar împreună cu 
noi, toți ceilalți din grup. Drumul pe care suntem este greșit; 
Bătrânul a văzut-o primul. Chiar dacă, printr-un noroc absurd, 
reuşim să câștigăm prima bătălie, ea va fi și ultima. Îi putem 
surprinde acum, nu însă și data viitoare. 

Degetele lui Kenan se ridicară nesigure în căutarea acului 
de cravată cu diamante; negăsindu-l, reveniră la încheietura 
mâinii, pipăind cureaua ceasului. Atenţia îi fu atrasă de sticlele 
de bere goale. Luă câte una în fiecare palmă. 

— Ştii, spuse el, mă surprinde încrâncenarea credinței tale. 
Oricât de tare ai vrea să ţii partea Bătrânului, nu se poate să 
nu remarci similitudinile dintre planul lui și cel al lui Adam. 
Unul vrea război și face tot ce îi stă în putere pentru a fi pregă- 
tit atunci când va sosi momentul; zice că doar așa ne vom câș- 
tiga dreptul de a fi priviți ca egali. Celălalt susține că doar 
pacea și iubirea de aproape ne va salva de la extincţie — însă, 

nici unul, nici celălalt, nu poate spune ce se va întâmpla până 
la sfârşit. Nu ţi se pare nimic în neregulă în toată povestea asta? 

— Planul Bătrânului poate părea lipsit de conţinut, sunt de 
acord, nu însă și de sens, interveni Eber. Dintre toate opţiunile 
pe care le aveam la dispoziţie, ideea lui a fost... 

— Singura cu ceva şanse de succes, încuviință Kenan, nelă- 
sându-se întrerupt. Eu o știu, tu o ştii, Adam însuși o știe. L-am 
auzit spunând-o de mai multe ori decât s-ar simți confortabil 
să o recunoască. Cu toate acestea, are un păcat de moarte: pre- 
supune transformarea noastră într-un grup de miei așteptând 
blajini cuțitul măcelarului, lucru greu de înghiţit de niște aven- 
turieri ca noi, nu crezi? 

Puse sticlele de bere pe colțuri de masă diferite, plasându-le 
în opoziţie: 

— Este ca și cum te-ai afla blocat într-o cameră în interiorul 
căreia s-a spart o conductă, reluă. Înainte să îți dai seama ce se 
petrece, apa a urcat; ţi-a cuprins gleznele. Te afli într-o cursă 
contracronometru, dar nu disperi, cel puţin nu încă. Se întâm- 
plă să ai cu tine o cheie a cărei formă pare să se potrivească în 
broasca ruginită a ușii, dar și un ciocan pneumatic. Te sucești 
nehotărât, incapabil să te decizi. Între timp, apa ţi-a ajuns la 
mijloc. Indiferent de metoda aleasă, va trebui să te grăbești; nu 
vei avea timp pentru amândouă. Căreia dintre ele îi vei încre- 
dința viața ta? Forţei brute, devastatoare, sau unui accesoriu 
fragil despre care habar n-ai dacă va funcționa sau nu? 

Kenan readuse una dintre sticle în centrul mesei. Șahistul 
se pregătea să-şi dea mat oponentul. 

— Ideea Bătrânului, nimic de zis, are un potențial care nu 
poate fi neglijat. Ar putea să meargă, cu toții suntem conștienți 

de valoarea ei, însă planul lui Adam vine cu ceva în plus: cu 
posibilitatea unei morți demne. Ne câștigăm cu arma în mână 
dreptul de a fi tratați ca nişte egali sau pierim cu capul sus. 

— Noi împreună cu toți ceilalți, își sprijini Eber capul în 
palme. Avem oare dreptul de a hotări și în numele lor? 

Întinse mâna după sticla aflată în mijlocul mesei. Cuvintele 
lui Kenan îl loviseră într-un punct sensibil. Nimeni, nici chiar 
Bătrânul, nu putea garanta că planul lui va funcţiona. 

Deși se izolase de ceilalți membri ai grupului, Eber le ducea 
dorul. Simţea nevoia să le fie din nou alături. Îi era drag, nimic 
de zis, traiul pe care îl ducea, însă ceva îi lipsea. 

Zgomotul unui motor accelerând nebunește se suprapuse 
peste sunetul seren al oceanului pipăind ţărmul. Un scuter 
purtând o pereche de adolescenţi își făcu apariția săgetând 
crestele valurilor. Lipiţi unul de celălalt, chiuind cât îi țineau 
plămânii, dădeau senzația că lumea întreagă le aparține; că au 
cucerit-o și că nu intenționează vreodată s-o mai dea înapoi. 
E], tânăr și subţire ca o nuia de alun, cu tenul măsliniu și oche- 
lari de soare ridicați deasupra capului. Ea, o roșcată cu părul 
ud de sare, doar în slip, îmbătată de îndrăzneala cu care băr- 
batul obliga caii putere de sub coapsele ei să-i poarte în fugă 
pe suprafaţa apei. Inima i se strânse. Dacă nu se întâmpla un 
miracol, cei doi aveau să piară în scurt timp alături de întreaga 
specie umană. 

La mansardă Matilde și Trinidad îl aşteptau să li se alăture. 
Și întocmai ca în trecut, când avusese de ales între suferința lui 
și moartea celor care își puseseră credinţa în el, Kenan fiind 
unul dintre ei, alese din nou calea supliciului. 

— Dă-mi butonii tăi, spuse el, privind către camera de sub 
acoperiș. Dintr-odată, să le ofere o şansă în plus celor două 

femei, devenise principala lui preocupare. Trebuia să le știe în 
siguranţă înainte să plece. 

Luat prin surprindere, Kenan se execută fără să crâcnească, 
așezându-i în palmă lui Eber cele două briliante prinse în mon- 
tură de platină. 

Eber îmbrățișă pentru o ultimă dată oceanul cu privirea, 
marea lui iubire, apoi se întoarse pe călcâie, savurând în trea- 
căt expresia de frustrare din ochii lui Kenan. N-avea să i-o ierte 
că din banii lui îmbogăţise două femei a căror condiţie socială 
o depășea doar cu puţin pe cea a unor prostituate de stradă. 

— Dă-mi jumătate de oră să mă pregătesc, apoi mergem. 
Între timp, fii un bun crainic și anunţă-l pe Adam că venim, 
rosti Eber din mers, dispărând în casă. 

La o distanță de câteva zeci de minute de mers de locul 
unde schimbaseră mașina, Serghei Mișkin încetini în dreptul 
uneia dintre străzile ce dădeau în bulevard. Se aflau periculos 
de aproape de destinație, dar nu se îndurase s-o scoată în frig 
pe Marina. În ciuda jachetei din puf și a căldurii din mașină, 
umerii tinerei tremurau. Privi în oglinda retrovizoare cu David, 
cerându-i părerea. Tânărul încuviinţă, lipind-o pe Marina și 
mai tare de el. Trebuiau să coboare. Cu cât scăpau mai repede 
de autoturismul furat, cu atât scădeau șansele de a fi depistaţi; 
cel puţin pentru moment. 

— Mă tem că aici trebuie să ne oprim, spuse rusul, trăgând 
pe dreapta. 

Deschise de o palmă portiera, însă o idee bruscă îl opri în 
loc. Se aplecă și deschise torpedoul. 

— M-aş fi mirat ca un om gospodar precum domnul Săcă- 
luș Ilie să nu fi avut la îndemână așa ceva, scoase el afară o 
şurubelniţă cu mâner portocaliu. 

Cobori sprinten din mașină, sfidând lejer în mișcări gerul 
uscat. Părea că nu îi pasă că între timp temperatura coborâse 
la minus doisprezece, minus treisprezece grade. Din mers își 
aranjă sacoul și gulerul cămășii. 

Atent să nu alunece în pantofii cu talpă din piele pe care îi 
purta, Serghei ocoli autoturismul. Introduse vârful șurubel- 

niței sub numărul de înmatriculare și forță, apăsând constant. 
Suportul din plastic se rupse, eliberând placa din tablă. 

— Procedează la fel şi în față, îi șopti el lui David, care între 
timp coborâse și el. 

Tânărul luă șurubelniţa și se îndreptă către botul mașinii. 
Puse un genunchi în zăpadă și se apucă să elibereze numărul 
de înmatriculare de sub crusta de noroi care îi păzise de ochii 
camerelor de supraveghere rutieră. Fusese ideea lui Serghei. 
Imediat după ce trecuseră de prima intersecţie, rusul trăsese 
pe dreapta și se întorsese către el: 

— la o mână de zăpadă, dă-o prin noroi, apoi mânjeşte am- 
bele plăcuţe de înmatriculare. N-o fi Bucureștiul precum Lon- 
dra în materie de supraveghere video, dar nu vreau să riscăm 
inutil. Ar fi stupid să ne lăsăm prinși ca ultimii ageamii. 

Restul drumului decursese fără incidente. Spre norocul lor, 
scăpaseră. 

— Vino, îi şopti David Marinei, ajutând-o să coboare. 

Ascultătoare, tânăra îi întinse mâna. Degetele îi erau fier- 
binţi. David o apucă strâns. Tânăra era pe punctul de a face 
febră. 

Serghei întinse mâna către numerele de înmatriculare. 

— Lasă-mi-le mie. Cine ştie când se pot dovedi folositoare, 
spuse el. 

David mormăi ceva în barbă, apoi i le întinse, dar nu înainte 
de a le memora. Nu se ştia când informația le putea fi și lor de 
folos, nu doar rusului. 

Asigurându-se că este urmat, Serghei o luă înainte pe strada 
în dreptul căreia se opriseră. Zăpada li se sfărâmița sub pași 
însoțindu-le drumul cu sunetul ei făinos. 


122 


Ferma de dinozauri - | Dan Rădoiu 


David se uită la mașina parcată la bordură. Cu un strop de 
noroc, ninsoarea va masca în scurt timp autoturismul furat. Își 
lovi bocancii între ei și își reluă drumul. 

În mod ciudat, întreaga situaţie îi crea o stare, dacă nu de 
bine, cel puţin una de forță; ştiuse și se pregătise pentru acest 
moment încă de la prima lui fraudă pe internet. Mental la în- 
ceput, apoi, când banii au început să nu mai fie o problemă, 
din punct de vedere logistic. O casă dispunând de o ieșire se- 
cretă de siguranţă, îmbrăcăminte sterilă, telefoane de unică 
folosință și multe altele. 

Viaţa de haiduc informatic și-o începuse la şaisprezece ani 
cu achiziționarea de pe internet a unui CD de muzică. L-a cum- 
părat cu cardul unui burtos cu ifose, probabil neamț după ac- 
cent, căruia a vrut să-i dea o lecţie, o pedeapsă simbolică în va- 
loare de douăzeci și doi de dolari, pentru modul în care neno- 
rocitul înghesuise o foarte timidă și timorată casieriță dintr-un 
supermarket. You know, pretty girls with pretty — burtosul își ri- 
dicase palmele în dreptul pieptului, sugerând rotunjimi feme- 
iești — ...shoulders, are not supposed to work as simple cashiers. They 
should put their abilities to work, act as beauty models!'* Vocea bur- 
tosului coborâse, susurând ca o cobră dând ocol prăzii: Trust 
me, there is a lot of money for a girl who knows what is best for her”, 
s-a aplecat el în direcţia tinerei, întinzându-i cu subînțeles car- 
dul de credit. 

Se pare că domnul este dispus să-și împartă banii cu cei mai puțin 
norocoși ca el. Să-l ajutăm s-o facă! scrâșnise David în sinea lui, 

18 Fetele frumoase cu... umeri frumoși, nu ar trebui să lucreze ca simple 
casieriţe. Ele ar trebui să-și pună abilitățile la lucru, să lucreze ca modele. 


19 Crede-mă, o fată care ştie ce este bine pentru ea ar putea să câștige o 
mulțime de bani. 

memorând dintr-o privire datele înscrise pe dreptunghiul din 
plastic pe care scria cu albastru Visa. Soarta lui tocmai o apu- 
case pe un alt drum. 

În aceeaşi seară le-a făcut o vizită lui Fane și Diţă, doi frați 
gemeni despre care se zvonea în cartier că s-ar ocupa cu afaceri 
murdare pe internet. Prin ușa întredeschisă, le-a spus motivul 
pentru care se afla acolo, iar ei l-au invitat să intre. 

Şi deși ar fi putut să-l lase lefter pe burtos, David a ţinut mor- 
tiş să nu se aleagă cu vreun avantaj de pe urma faptei sale. A 
optat pentru un CD aparţinând unei formaţii de hip-hop obs- 
cure, un nimic fără importanţă pe care n-a ajuns vreodată să-l 
ridice de la poștă. 

— Pe aici, le indică Serghei drumul. 

Deschise poarta unei grădini, care aproape imediat se blocă. 
Rusul dădu să sloboade o înjurătură ostășească, dar în ultimul 
moment își aduse aminte de prezența Marinei. Împinse cu 
umărul, făcând poarta din fier forjat să alunece anevoios în ba- 
lamalele acoperite de chiciură. 

— Închide tu, îi suflă lui David, atingându-i din mers braţul. 

În ciuda diferenţelor ideologice dintre ei, îl plăcea pe acest 
tânăr escroc pus pe căpătuială. Era ceva în modul în care îi 
purta de grijă Marinei — împreună cu care, evident, nu împăr- 
țise nici măcar un sărut, darămite patul — care îi aducea aminte 
de el însuși în perioada când trăia Natalia. 

Vila se afla la câțiva metri în față. Serghei scoase din mers 
un inel de chei, alegând pe pipăite una. Descuie, făcându-le 
semn însoţitorilor lui să intre: 

— Repede, mergeţi în sufragerie. Găsiţi acolo o pătură, 
înveliți-vă cu ea până mă întorc, spuse dispărând în interior. 

David și Marina îl urmară, intrând într-un hol luminat de 
o plafonieră curbată. După gerul de afară, până și acest soare 
artificial, îndepărtat și economic, aducea cu sine o undă de căl- 
dură în sufletele lor. 

— Pe aici, se hotărî David, păşind într-un salon întunecat. 

Se opri în prag, pipăind zidul în căutarea unui întrerupător. 
Două aplice de perete se aprinseră, dezvăluind o canapea din 
piele și un televizor. Câteva tablouri înfățișând compoziţii cro- 
matice abstracte erau dispuse din loc în loc, întrerupând mo- 
notonia pereţilor. 

— la loc, rosti David, ajutând-o pe Marina să se așeze. 

Femeia încuviință absentă din cap, lăsându-se condusă 
către canapea. Ca prin ceață simţi brațul lui David cuprinzân- 
du-i umerii, apoi o pătură îi înveli pe amândoi. Dădu să refuze, 
să se zbată. Nu era corect ca ei să-i fie bine în timp ce prietenii 
ei zăceau morți, uciși de mâna oamenilor lui Adam. Voia să-i 
fie frig, să o doară, să-și poată ierta expresia de groază a lui Să- 
căluș Ilie în clipa când a crezut că nu-și va mai revedea familia. 

Tăcerea înghețată fu întreruptă de sunetul unor pantofi cu 
talpă din piele intrând în încăpere. 

— Ia şi bea, veni de undeva de foarte departe o voce cu un 
vag, accent rusesc. Ai nevoie. 

Marina ridică greoi capul, privirea trecându-i apatică peste 
paharul bondoc întins de Serghei. 

— Am dat drumul la centrală, continuă el, dar o să mai du- 
reze până se va face cald în casă. Se întoarse către David, glasul 
sunându-i jumătate ordin, jumătate rugăminte: În hol există o 
debara. Ai s-o vezi imediat cum ieși. Înăuntru e un calorifer 
electric. Adu-l încoace și bagă-l în priză. 

Serghei îi întinse paharul Marinei, forțând-o să-i acorde 
atenție. 

— Bea-l dintr-o înghițitură. O să îți facă bine. 

Marina luă paharul, plimbându-și nasul pe deasupra lichi- 
dului incolor. 

— Puah; vodcă! Nu, mulțumesc, scutură îngrețoșată din cap. 

— Cea mai bună dintre toate, surâse Serghei. Hai, trage aer 
în piept și dă-o peste cap. Vă aduc imediat și ceva de mâncare. 

Marina ridică paharul în dreptul ochilor, rotindu-l între de- 
gete. Prin sticla curbată, Serghei părea întruchiparea unei ciu- 
perci cu barbă în costum de carnaval. Încetul cu încetul o ex- 
presie de ură combinată cu dârzenie, expresia unui soldat ata- 
când la baionetă un tanc blindat, îi boţi chipul. 

— Și ceva de desenat, te rog, îl completă sec Marina. 

Serghei încuviință cu un zâmbet. Tânăra era dintre ai lui. În 
fața primejdiei făcea ceea ce era de făcut. 

Marina duse paharul la gură și-l goli dintr-o singură înghiți- 
tură. Rămase cu ochii închiși și capul dat pe spate, nările fremă- 
tându-i larg. Preţ de o clipă, David și Serghei fură convinși că 
îl va arunca de perete, făcându-l să explodeze într-un torent de 
așchii și cioburi sub forța dezlănțuită a furiei ei. 

— Obicei vechi din facultate. Îmi adun mai bine gândurile 
atunci când desenez, spuse ea, înapoindu-i paharul lui Serghei. 

Rusul îl înhăță din zbor, ascunzându-l în podul palmei. Ma- 
rina făcu o pauză, privindu-și intens interlocutorii: 

— V-am rămas datoare amândurora cu o explicație. Inten- 
ționez să mă revanșez. 

Braţul lui David îi strânse scurt, involuntar, umărul. Tăcerea 
se lăsă, coborând parcă tavanul încăperii. Domnea în aer pre- 

siunea, umbrele întrebărilor nerostite alungind gândurile celor 
prezenți. 

Primul vorbi rusul, îndreptându-se către ușa care dădea spre 
bucătărie. Simţea nevoia să se miște, să-și abată atenţia de la 
presupusele dezvăluiri ce stăteau să se petreacă: 

— Vino cu mine, îi aruncă lui David din mers. 

Stomacul i se strânse cu junghiuri. Aproape că își dorea ca 
spusele Marinei să fi fost o găselniță de moment, o minciună 
menită să-i facă scăpaţi din subsolurile ambasadei ruse. Spuse: 
Cât timp tu te ocupi de calorifer, eu am să pun ceva de mân- 
care. Nu țin minte să fie cine ştie ce bunătăți prin cambuză, dar 
cât să ne astâmpărăm foamea, sunt sigur că se găsește ceva. 

— Serios? Nu credeam că există rus fără kilogramul obliga- 
toriu de icre negre în frigider, ricană David. 

— Nici eu român fără o ceapă cât capul de cotoi în buzuna- 
rul de la nădragi, se opri Serghei în loc pentru a-i răspunde. 
Bătu aerul din vârful degetelor, gest pretențios de violonist 
care se pregăteşte să deschidă concertul: 

— ... în completarea celor câteva feliuțe de slană aflate în 
cel de la piept. 

Întoarse palma către David, stopând în fașă valul de mân- 
drie naţională rănită ce ameninţa să se reverse. Ultimul lucru 
de care duceau lipsă era o ceartă pe tema factorilor diferenția- 
tori dintre mujicii din Ijevsk și târtanii din Pocreaca. 

leşi din cameră, cuvintele estompându-i-se pe măsură ce se 
îndepărta: 

— Grăbește-te cu caloriferul ăla. Vine de îndată și mâncarea. 

Pe canapea, Marina își prinse capul în palme. Îl voia pe David 
plecat de lângă ea, să rămână singură fie și doar câteva clipe. 
Avea nevoie să-şi pună ordine în idei. 

— Fă cum spune. Cu cât ne apucăm mai repede, cu atât ter- 
minăm mai repede. 

— Bine, încuviință în silă David. 

Se ridică în picioare, mișcându-se greoi. La rândul lui, se 
simţea obosit, consumat de cele întâmplate. Mintea îi vâjâia ca 
un aeroport deservind, în loc de aeronave, cuvinte. Sărmăluțe 
în foi de viță din carne de dinozaur, nave extraterestre ale căror ră- 
mășițe provoacă boli incurabile... 

Deschise ușa debaralei, strtâmbând din nas la adresa miro- 
sului de încălțăminte purtată care îl întâmpină. Stomacul i se 
ridică în gât, aducându-i pe limbă gust de bilă, o completare pe 
măsura duhorii. Dacă ura cu adevărat un miros, era cel de pi- 
cioare nespălate. Cuvintele bunicului din partea tatălui, colonel 
de cavalerie în retragere, care în orice moment ar fi putut ocupa 
prin concurs postul de șef de protocol la palatul Buckingham, 
îi reveniră în amintire: Să nu îţi fie frică să fii zgârcit în prietenii. 
Înconjoară-te doar de oameni aparținând clasei tale sociale. După mamă 
eşti un Dudescu, iar după tată descinzi din familia industriașului 
Aman — fie-i țărâna uşoară — un cartofor abject, ce-i drept, dar unul 
dintre primii români care a absolvit Sorbona. Ridică-te cu un cap 
deasupra celor din mulțime și vei duce o viață pe măsura obârşiei 
tale, obișnuia el să spună. 

O atitudine de viață sănătoasă, bunicule, cu excepția momentelor 
când nu ai de ales, când viața ta ajunge să depindă de cheful vreunui 
rus nebun. Cumva asta ai uitat să menționezi, mormăi David, sco- 
tocind printre mai multe perechi de bocanci. Își luă un moment 
să înjure un stativ metalic ce îi stătea în drum, apoi trase calo- 
riferul afară, o piesă antedeluviană grea și plină de praf. 

Din bucătărie se auzi un ding pe care David îl recunoscu ca 
fiind cel al unui cuptor cu microunde. Se mișcă repede individul, 

n-am ce zice, bodogăni el. În ciuda diferenței de vârstă dintre 
ei, rusul reușea să i-o ia constant înainte. Smuci de câteva ori de 
calorifer, asigurându-se că se ține bine pe rotilele cam șubrede 
și porni să-l împingă către sufragerie. Roțile scârțâiră, adău- 
gându-se zgomotelor casnice de prepararea mâncării. 

David intră în salon, uitându-se zadarnic în jur; nu se vedea 
nicio priză. 

— Găsești un prelungitor în spatele canapelei, se auzi din 
spate vocea lui Serghei. Trage-l afară și folosește-l. 

David tresări, smuls din gândurile lui. Articulațiile îi pârâiră, 
degetele strângându-i-se în pumn. Prea multe ordine și dispo- 
ziţii primite şi recepționate pe unitatea de timp pentru gustul 
lui. 

Serghei își făcu loc pe lângă el, aducând cu sine o masă de 
plastic pe care o așeză în fața Marinei. 

— Halal hogeac, rânji David, arătând către zgârieturile să- 
pate în melamina de un alb incert al mesei. Un scaun de pescar, 
din ăla cu trei picioare — se trezi chicotind: scaunul, nu pescarul 
- și o buturugă cu un topor înfipt în ea ne-ar mai trebui. Am 
putea zice că suntem la munte. 

— Exact intenţia mea organizatorică. Şi că veni vorba, hai 
mai repede cu bușteanul ăla în sobă, că ne vine frig pe sub ușă, 
replică Serghei, arătând către prelungitorul din mâna lui David. 

Marina pufni în râs. Nu înceta s-o distreze figura de demni- 
tate ultragiată pe care David o făcea la fiecare glumă cazonă a 
rusului, unde mai pui că alcoolul băut pe nerăsuflate începea 
să-și facă efectul. 

— Cât despre hogeac, așteaptă să urcați la etaj, apoi mai 
vorbim. 

Chipul încrețit de vârstă al lui Serghei fu traversat de un 
surâs ștrengar, ridicând temperatura, dacă nu pe cea din ca- 
meră, cel puţin pe cea din obrajii Marinei. 

Luat prin surprindere, David mormăi ceva neinteligibil, ra- 
tând de mai multe ori să conecteze caloriferul în priza prelun- 
gitorului. Dădu iritat din mână, însă pe sub sprâncenele încrun- 
tate ochii îi râdeau. Când nu ținea cu tot dinadinsul să fie im- 
becil, rusul putea fi un tip chiar plăcut. 

— Te mai pot ajuta cu ceva? pufni el, apăsând deodată am- 
bele întrerupătoare ale caloriferului dublu corp. 

— Da, înhăță Serghei din zbor oferta fără substanță a lui 
David, provocându-i acestuia o grimasă. Poţi aduce băutura 
cât timp mă ocup eu de mâncare. Vino cu mine. 

Rămasă singură, Marina își dădu capul pe spate, lăsându-și 
privirea să rătăcească dincolo de tavan. Cu ce avea să înceapă 
cea mai incredibilă povestire a tuturor timpurilor? Cu începu- 
tul, bineînțeles... 

Se ridică în picioare, ocolind masa de picnic. Întâmplări vechi, 
citite și recitite în casa Bătrânului îi asaltară memoria, făcând-o 
să se înfioare. Cum avea să-i convingă pe David şi pe Serghei 
când ea însăși se îndoia uneori de adevărul întregii povești? 

Mâncară în tăcere, fiecare prins în gândurile lui. Marina tăie 
carnea în bucățele mici și evită pâinea. Serghei, din contră, 
atacă în forță friptura de porc, asezonând-o cu gogonele mu- 
rate și dumicați mari din pâine neagră. David, vegetarian prin 
convingere, aruncă o privire scârbită bucății de carne care, în 
cazul lui, se întâmplă să aibă și o bucată de grăsime, apoi se apucă 
să înfulece cot la cot cu ceilalți. Când eşti pe fugă, când pe ur- 
mele tale se află una dintre cele mai eficiente mașini de ucis 

din lume, nu îți permiţi să faci nazuri. Mâncarea, somnul, capa- 
citatea de a gândi limpede, devin ele însele arme în astfel de 
momente. 

Marina termină ultima de mâncat. Puse jos cuțitul și furcu- 
liţa, făcând farfuria să sune sec. Pauza se terminase. Serghei îi 
întinse un caiet studenţesc cu spiră și un creion cu gumă la 
capăt. 

— Uite și ceva pentru desenat. Sper să îţi fie bune. 

Marina se întinse peste masă și apucă obiectele oferite. Ul- 
timele grăunţe de nisip se grăbeau să părăsească clepsidra răs- 
timpului pe care îl mai avea la dispoziție. Brusc se simți mică 
şi insignifiantă în faţa tainelor al căror văl se pregătea să-l ri- 
dice. Strânse din maxilare. Bătrânul ar fi trebuit să-l informeze 
pe David, nu ea! Repudie cu un ghiont gândul. Erau prea multe 
lucruri de făcut pentru a-și permite luxul de a-și plânge de milă. 

Deschise caietul de dictando. De îndată ce o făcu, liniile foii 
de hârtie, paralele și albastre, îi ademeniră privirea, intonând 
un cântec rectiliniu și uniform despre o întâlnire ce avea să se 
petreacă dincolo de marginea infinitului. 

Așeză vârful creionului în colțul din stânga sus al colii și 
trasă un cerc de mărimea unei boabe de strugure. Abia schițat, 
un zâmbet de povestaș care știe că spusele lui se vor trans- 
forma în scurt timp într-o istorisire cu fantome, i se strecură în 
voce: 

— Acum vreo patru miliarde de ani — da, aţi auzit bine, mi- 
liarde, spuse ea, privirea rătăcindu-i dincolo de pereții încă- 
perii — cu mult înainte de orice Adam și orice Eva, pe când 
Pământul era doar o bilă de piatră seacă dând bezmetic ocol 
unui soare abia trecut de vârsta pubertăţii, o navă comercială 

specializată în crearea de lumi locuibile s-a oprit pentru o 
vreme în sistemul nostru solar. 

David încremeni cu mâna în dreptul gurii, uitând că inten- 
ționase să tușească. Ce face?! 

Din câteva mișcări iuți ale mâinii, Marina adăugă raze cer- 
cului trasat în colțul paginii, transformându-l într-un soare sti- 
lizat. Purtată de impulsul momentului — atunci când desena, 
practic uita de sine — îi adăugă o șapcă cu cozorocul dat într-o 
parte şi un zâmbet șmecheresc în colțul gurii. Folosi de câteva 
ori guma pentru mici retușuri, apoi continuă: 

— Dintre toate planetele care formau sistemul, a treia le-a 
trezit în mod special interesul. Nu corespundea întocmai cu 
ceea ce căutau ei — din ce am înţeles, foarte rar se întâmplă să 
găsească una la fix — dar, cu puţin efort, putea fi transformată 
potrivit scopului lor. 

David expiră, dar rămase tot tensionat. Nu era bine ce în- 
tâmpla. În lipsă de altceva mai bun, Marina trăgea de timp, 
improvizând liber. Își concentră privirea, pândind o ocazie s-o 
avertizeze. Rusul nu era imbecil. Ce avea să facă atunci când 
va realiza că a fost dus de nas? 

Marina întoarse caietul într-o parte, desenând din mers pla- 
netoizi pe care orice școlar i-ar fi putut identifica după mări- 
mea și distanța lor față de soare: Mercur, Venus, Marte, Jupiter, 
Saturn, Uranus şi Neptun. Doar Pământul apărea mult mai 
mare decât în realitate. 

Tânăra ridică privirea din pagină, rânjind amar: 

— Cu puţin efort din perspectiva stadiului lor tehnologic, 
vreau să zic. Pentru noi, să iei o planetă la subțiat de parcă ai 
ascuți un creion, apoi, cu ce ţi-a rămas, să-i pui de un satelit 

așa-zis natural pentru a-i încetini mișcarea de rotație până la 
viteza prevăzută în planurile tale, ar părea hilar până la limita 
istericului. 

David realiză că nu mai avea timp să aștepte. Trebuia să in- 
tervină și încă repede. Putea să susțină povestea Marinei sau 
putea să joace cartea scepticului. Alese ultima variantă. 

— Stai, exclamă el. Adică vrei să-mi spui că Luna ar fi un 
corp ceresc artificial construit de omuleții verzi din spațiu? 

În sinea lui se rugă să fi ales corect. Atâta timp cât se con- 
centrau asupra aspectelor adiacente, puteau evita fondul şu- 
bred al poveștii. Nave extraterestre comerciale? Dar știu că are ceva 
imaginație! 

— Întocmai, rosti Marina, pe buze fluturându-i un rictus 
aducând a zâmbet. În starea ei iniţială, planeta avea o gravita- 
ţie neadecvată acomodării ecosistemului pe care și-l doreau 
omuleții verzi, după cum i-ai denumit tu. În plus, existența 
unui astfel de satelit i-a permis Pământului să-și păstreze de-a 
lungul mileniilor axa de înclinaţie. Fără el, clima nu ar mai fi 
fost predictibilă pentru perioade lungi de timp. Am fi trecut 
de la lipsa anotimpurilor — cum se presupune că ar sta lucrurile 
pe Mercur — la anotimpuri extreme, ca în cazul lui Uranus. 
Nişte adevăraţi gospodari omuleţii tăi verzi, spuse Marina 
pentru sine, reducând din gumă, apoi din creion, cea de a treia 
planetă la dimensiunile ei ştiute. 

Rămase tăcută. Zarurile fuseseră aruncate. Aveau s-o creadă 
din prima sau va trebui să suporte bătaia de joc păstrată pentru 
susținătorii teoriei conspirației, a „bazelor secrete de pe Lună” 
și a interzicerii vaccinurilor? Marina își mușcă buzele, așteptând 
reacția celor doi bărbați. 

Primul vorbi David. Aproape că nu trebui să se prefacă. Po- 
vestea era atât de imbecilă, încât sfida nu doar logica, ci și 
bunul simț elementar. Glasul îi suna învăluit de spoiala unui 
zâmbet cu dinți: 

— Dă-mi voie să văd dacă am înţeles bine. Acum vreo patru 
miliarde de ani, undeva pe la începuturile sistemului nostru 
solar, o civilizaţie extraterestră a decis că Pământul, așa cum 
exista el pe atunci, trebuia pus la dietă pentru treaba ce o aveau 
cu dânsul. Şi nici una, nici două, au scos o brișcă atomico-plas- 
mico-neutrinică și au început să decojească biata planetă ca pe 
o ceapă ordinară. Din resturile obținute — să știi că mie acest 
spirit econom îmi zice ceva despre naționalitatea acestor așa- 
ziși extratereștri — au făcut un satelit așa-zis natural. Corect 
până aici? 

A doua variantă, deci, oftă Marina. Și încă e bine. În alte condiții 
m-ar fi trimis pachet la Mărcuța să-i țin de urât amiralului Nelson, 
ducelui de Wellington şi, bineînţeles, nepieritorului Bonaparte. 

— Corect, rosti ea. Buzele i se strânseră într-o linie subțire. 
Lasă-i să râdă cât încă le mai dădea mâna, cât încă nu știau tot. 
Ah, sfânta inocență a neștiinţei, cât de bine știi tu să-ţi ferești 
adepţii, și ce pustiu de lacrimi și teroare lași în urma ta după 
ce ai fost alungată... 

Și-a greșit meseria. Ar fi trebuit să se facă actriță, gândi David. 
Își reprimă un zâmbet. În alte condiţii, ar fi aplaudat. 

— Și poţi să ne zici și nouă cum anume le-a reușit această 
cascadorie? susură el, sprijinindu-se cu palmele de masă. Că 
vorbim de ditamai planeta, una mare-mare, nu-i așa? Cam greu 
s-o iei la pilă de la polul nord la polul sud şi înapoi în jurul ecua- 
torului, mă gândesc eu în mintea mea... 

— Nano-tehnologie, rânji Marina cu aerul unui jucător de 
poker care întoarce asul de treflă. Este modul prin care civiliza- 
ţia lor terraformează o planetă, sau cel puțin așa susțin extrate- 
reștrii noștri. Trimit din spaţiu o capsulă conţinând câteva 
miliarde de roboţi microscopici, care, folosindu-se de energia 
solară și resursele planetei respective, construiesc alți roboți, 
de data aceasta unii specializaţi: nave de transport, utilaje au- 
tomatizate de săpat, de transformare a solului în oxigen și apă 
și multe altele. 

David își mușcă buza. Până la urmă, de unde știuse Marina 
cum o chema pe soţia rusului, acolo, în subsolurile ambasadei? 

— O clipă, interveni el. Am impresia că te-am auzit spunând 
extratereștrii noștri. Am auzit bine? 

— Da, așa am spus. În sinea ei, se revoltă; nu înaintau în 
direcţia dorită. Trebuia să facă ceva — și încă repede! — sau în- 
tâlnirea avea să se transforme într-un dezastru. 

— Opreşte-te, rosti ea, punând stavilă cascadei de întrebări 
malițioase pe care David părea pregătit să le reverse asupra ei. 
Ştiu cum sună ceea ce tocmai ați auzit — credeți-mă, am trecut 
prin aceleași nelămuriri şi frustrări ca și voi — dar nu vom 
ajunge nicăieri dacă procedăm așa. Trebuie să mă lăsaţi să vă 
spun povestea așa cum mi-a fost spusă și mie. 

— Ţi-a fost spusă de către „ei”? întrebă alb Serghei. 

David tresări. 

— Da, de către unul dintre „ei”, spuse Marina. 

— Ei, nu, că asta le întrece pe toate, explodă David. 

Schiţă gestul de a se ridica în picioare, însă privirea de 
gheaţă a rusului îl făcu să se răzgândească. Rămase pe loc. Prea 
mult teatru putea să dăuneze. 

— Continuă, te rog, i se adresă Serghei Marinei. Din punc- 
tul meu de vedere, începutul sună promiţător. Aș vrea să aflu 
mai multe înainte de a-mi face o părere. 

Marina își așeză degetele pe antebraţul lui David, căutân- 
du-i privirea. 

— Uitaţi cum vă propun să facem, rosti ea. Când studiam 
la Johns Hopkins am învăţat un truc care ne-ar putea fi util și 
nouă. Se numește „Adevărat până la final” și se bazează pe 
conceptul de naivitate binevoitoare. Vă sună cunoscut? 

— Într-o oarecare măsură, spuse cam fără chef David. Su- 
perioritatea din vocea Marinei îi cădea greu la stomac. Vorbi 
tărăgănat, manifestându-și nemulțumirea: 

— Este o modalitate de moderare a grupurilor cu potenţial 
mare de conflict și, din câte îmi aduc aminte, presupune ca pe 
întreaga durată a expunerii prezentatorul să nu fie întrerupt 
de către cei prezenți. Mai simplu spus, să fie lăsat să își zică 
păsul până la capăt. Corect? 

În sinea ei, Marina se trezi asaltată de sentimente contra- 
dictorii față de David. Pentru ajutorul acordat, l-ar fi sărutat 
îndelung pe buze, pierdută în ochii lui, la fel cum i-ar fi stâlcit 
nasul cu un pumn bine plasat pentru greața cu care o făcuse. 
Stomacul i se strânse de ciudă, incapabilă să dea curs vreunuia 
dintre dorinţe. 

— Aproape corect, spuse ea pe un ton obosit, cu mențiunea 
că vorbitorul poate fi oricând întrerupt cu întrebări de clarifi- 
care. Adică, dacă v-aş spune că piramidele din Giza au fost 
construite de extratereștri, voi nu ați mai putea pune sub sem- 
nul întrebării afirmaţia în sine, ci doar să solicitați lămuriri de 
natură funcțională: Cât timp le-a luat, de unde și cum au adus 

piatra pe șantier, cum au hrănit lucrătorii, și aşa mai departe. 
Ce ziceţi de ideea mea? 

— Eu zic să-i dăm drumul, spuse rusul, turnându-și o porție 
generoasă de vodcă. Mai dorește cineva? 

David întinse paharul. 

— Pune-mi și mie de două degete, te rog. Se simţea dezo- 
rientat. Nimeni nu face pe genunchi o asemenea poveste, indi- 
ferent câtă imaginație ar avea. Era ca și cum Marina ar fi avut-o 
deja pregătită, gata pentru a fi folosită. 

— Două degete, zici, se interesă rusul, afişând un aer nevi- 
novat. Se pregăti să toarne. De care să fie, rusești sau englezești? 

— Fuck you too!%, se smulse David din gândurile lui, atră- 
gând un clipit complice din partea lui Serghei. 

Marina îi urmă exemplul, aducându-și paharul către centrul 
mesei. 

— Pune-mi și mie de un deget românesc, unul mai gros, 
spuse ea, fără să-și ridice ochii din caietul pe care îl ținea pe 
genunchi. 

În cameră se lăsă un moment de tăcere, urmat de un hohot 
sănătos de râs. Era Serghei. 

— În cazul acesta, pe motiv de naționalitate, mă văd nevoit 
să mă retrag din cursă, rânji rusul, întinzându-i sticla lui David. 
Toarnă-i tu Marinei. 

Tânăra roși până în vârful urechilor. Bărbaţii și mintea lor 
murdară. Ce o fi atât de râs, ce mare lucru am spus? „Pune-mi şi mie 
de un deget românesc, unul mai gros”, atâta tot... În clipa urmă- 
toare râdea cu poftă. 

20 Să ţi-o trag. Aluzie la faptul că englezii, pentru a transmite acest mesaj, 


ridică două degete în aer (și nu unul singur, cel mijlociu, cum se obișnuiește 
în celelalte culturi). 

David făcu singurul lucru care îi veni în minte: o ajută pe 
Marina să-şi reia povestirea de acolo de unde o lăsase. Cu toate 
acestea, întrebarea persista. Cât mai avea rusul să înghită gă- 
lușca pe care i-o serveau cu lingurița? 

— Și chiar a fost Luna construită piatră cu piatră utilizând 
material luat de pe Pământ? spuse el când spiritele se mai li- 
niștiră. 

— Așa mi s-a zis, încuviință Marina, în voce strecurându-i-se 
o nuanţă defensivă. 

— Ştii, ideea în sine nu pare chiar lipsită de sens, însăilă din 
mers David. Nu știa încotro se îndreptau lucrurile, iar asta îl 
făcea să se simtă inconfortabil. În lipsă de altceva mai bun, con- 
tinuă să cânte după ureche. Luă o înghițitură de vodcă, apoi 
spuse: Ar explica, într-un mod absolut fantasmagoric, struc- 
tura chimică practic identică a celor două corpuri cerești, cât 
şi faptul că, spre deosebire de fratele Pământ, sora mai mică nu 
are un nucleu metalic. 

Schiță gestul de a mai adăuga ceva, apoi se răzgândi: 

— Scuză-mă, te-am întrerupt din nou. Uite, promit să tac, 
pe cât posibil, până la sfârșit. 

Marina privea fără să clipească. Pe chipul ei se putea citi 
concentrarea artistului care se pregătește pentru ridicarea cor- 
tinei. Greul abia începea. Aparent oamenii pot accepta că o 
specie extraterestră a construit Luna cu miliarde de ani în 
urmă, însă întâmpină mari dificultăți în a renunţa la credințele 
moștenite din moși-strămoși. 

Puse pe masă caietul cu spiră și întoarse pagina desenată. 

— Odată pornit procesul, continuă ea, echipajul navei de 
terraformare a părăsit sistemul nostru solar, urmând ca după 

un oarecare timp planeta să fie preluată de o echipă de fermieri 
specializați, un fel de cowboy stelari. 

În mijlocul foii de hârtie, Marina desenă pământul, iar dea- 
supra lui, caricatura unei farfurii zburătoare. Strecură ca pe un 
fapt oarecare: 

— Lucru care s-a petrecut cu o întârziere — un fapt recurent 
atunci când vine vorba despre Pământ — de vreo trei miliarde 
de ani. 

— O fi rătăcit adresa de întoarcere vreun berbec din ăsta cu 
ventuze, rânji David, incapabil să se abțină. 

— Minus referirea la berbecul cu ventuze, la fel crede și Bă- 
trânul, râse Marina, graseind imperceptibil cuvintele din cauza 
alcoolului. 

Ridică creionul în aer cu intenţia de a adăuga farfuriei zbu- 
rătoare din desen două ventuze ca două urechi, însă amintirea 
Bătrânului îi alungă orice urmă de bună dispoziţie. Se lăsă pe 
spătarul canapelei, luându-și înapoi caietul în poală. 

— Și chiar nu există nicio posibilitate de a intra în legătură 
cu prietenii mei fără să ne dăm de gol? 

Își fixă ursuză unghiile. Ştia ce răspuns va primi, discuta- 
seră deja despre acest aspect pe drum. 

Asemănător unei porțiuni de bandă neînregistrată care 
parcă nu se mai termină, tăcerea umplu camera, un burete pre- 
gătit să se îmbibe cu gânduri și temeri, pentru ca apoi să poată 
fi stors înapoi sub formă de vorbe şi cuvinte. 

— Mă tem că nu, îi răspunse Serghei. Până la ora asta tot ce 
înseamnă serviciu secret se află pe urmele noastre. KGB, SRI, 
CIA, nu contează acronimul sub care își desfășoară operațiu- 
nile, cu toții şi-ar dori să ne vadă legaţi de vreo masă într-un 

beci, dând explicaţii sub tirul încrucișat al întrebărilor anche- 
tatorilor. 

Privi în podea, urmărind pierdut în gânduri fibrele parche- 
tului îmbătrânit de vreme. În mod inexplicabil îi era jenă să 
profite de nesiguranța celor doi tineri. Să dea un telefon care 
să nu deconspire locaţia unde se aflau nu era un lucru impo- 
sibil de realizat, din contră. Ajungea să se îndepărteze câteva 
sute de metri de casă pentru a-i pune pe cărări greșite pe urmă- 
ritorii lor. David, într-o zi normală, ar fi propus el însuși această 
variantă. 

Șantajul, nu supravegherea electronică, constituia pentru 
moment cel mai mare dușman al lor, de unde și nevoia de a 
menţine cât mai mult timp tăcerea. Odată primul telefon dat, 
capcana s-ar fi închis, prinzându-i pe tineri între fălcile ei. Era 
dificil să nu te predai de bună voie când auzeai în receptor stri- 
gătul de agonie al unei ființe dragi, urmat de glasul celui care 
te povățuia cum să procedezi ca să fie „bine”. Așa s-ar fi întâm- 
plat dacă oricare dintre cei doi ar fi luat legătura cu cineva de 
afară. În mod sigur, până la acea oră, rudele și prietenii lor 
apropiați fuseseră invitați să participe la o „foarte importantă” 
întâlnire nocturnă. 

— Dar îţi promit că nu așa vor rămâne lucrurile, reluă Serghei, 
grăbindu-se să încheie subiectul. Cu cât Marina realiza mai târ- 
ziu pericolul în care se aflau cei dragi, cu atât mai bine pentru 
toată lumea, în special pentru el. Clarificarea condiţiilor care 
au dus la moartea Nataliei trecea înaintea oricăror conside- 
rente de ordin moral. 

— Vom găsi o modalitate mai puţin periculoasă pentru a-i 
contacta pe prietenii tăi de îndată ce vom putea, adăugă el. 
Însă, înainte de orice, trebuie să ştiu pe cine avem împotrivă. 

Marinei îi veni în minte un pumn de mărgele împrăștiin- 
du-se care încotro. Suspină. Greu de explicat magnitudinea 
răului pe care se pregăteau să-l înfrunte, în lipsa unui etalon. 
Din hașuri rapide, așternu pe hârtie un domino din pătrate 
albe şi negre: 

— Pune într-o eprubetă genele lui Iosif Vissarionovici Stalin, 
completează cu cele ale lui Mao Tse-Tung și Adolf Hitler, și vei 
avea o imagine a lui Adam în momentele lui de gingășie. Ter- 
mină de hașurat o diagonală, întări din creion nuanţa din fun- 
dal, apoi adăugă: 

— Cel puţin așa mi l-a înfățișat Bătrânul atunci când m-a 
cooptat în grupul lui. 

Se opri, așteptând întrebarea care nu întârzie să sosească. 
Faptul că ea veni din partea lui David, o făcu să zâmbească în 
sinea ei. 

— Care dintre cei doi, Bătrânul ori Adam, este extraterestrul 
nostru? 

— Amândoi sunt, oftă Marina. 

Marina dădu pagina caietului studenţesc și aşteptă. Noi în- 
trebări pluteau în aer, dar nici unul dintre bărbaţi nu cuteza să 
le formuleze în cuvinte. Se decise să continue: 

— Acum vreo două sute șaizeci de milioane de ani, surprin- 
zător cât de exacte au fost măsurătorile oamenilor de știință 
de pe pământ... 

Ridică ochii din foaie: 

— Pentru că deja putem să ne numim astfel, nu-i așa? Pă- 
mânteni... 

Cum nici David, nici Serghei nu spuneau nimic, Marina își 
alese un punct imaginar în mijlocul paginii și schiță din câteva 

mișcări rapide un dinozaur cu figură fioroasă, un Tyrannosau- 
rus Rex ridicat pe picioarele din spate. 

— ... o altă navă spaţială a sosit pe Pământ. Misiunea ei, nici 
mai mult nici mai puțin, creșterea dinozaurilor pentru carne — 
Marina pufni într-un chițăit nervos — un fel de fermă de pui 
din vremurile noastre, dacă vă vine să credeți! 

Luat prin surprindere în cel mai autentic mod, David făcu 
două lucruri unul după celălalt: schimbă o privire consternată 
cu Serghei: Poftim, dinozauri pentru carne, am auzit bine? şi se 
aplecă cu mâna la ureche către Marina. Într-o parte şi lăsat pe 
un umăr, părea un bunicuţ suplinind din căușul palmei un cor- 
net auditiv pe care tot el îl rătăcise. 

— Eşti amabilă să repeţi? spuse el, tonul răstit al vocii com- 
pletând imaginea octogenarului tare de ureche. 

Marina îşi simţi buzele depărtate de un rânjet pe jumătate 
obosit, pe jumătate scârbit. Era expresia pe care o poți vedea pe 
chipul cuiva care povestește despre cum i-au spart hoţii casa 
și despre cum, în semn de protest că n-au găsit bani sau alte 
bunuri de valoare, indivizii s-au lăsat pe vine pe masa din su- 
fragerie, alături de porțelanul chinezesc primit în dar de nuntă 
de la unchiul Barbulea. 

— Da, ai auzit bine, pentru a crește dinozauri destinaţi con- 
sumului, murmură ea, adăugând în desen o siluetă umană 
înarmată cu un satâr supradimensionat. Carnea lor cică ar re- 
prezenta una dintre cele mai căutate delicatese din întreg im- 
periul. 

— Au aceşti ei un nume? întrebă Serghei. 

Deasupra capului ciobanului-măcelar, Marina desenă câ- 
teva semne ascuțite și un triunghi cu vârful în jos. 

— Vă este cunoscut numele zeilor sumerieni scoși la înain- 
tare de către adepții farfuriilor zburătoare? 

— Anunnaki? tresări David. Zâmbi încurcat ca și cum deţi- 
nerea unei astfel de informaţii ar fi fost o rușine în sine: 

— Băieţii din LulzSec erau pasionaţi de OZN-uri. Nişte fi- 
guri de felul lor, credeți-mă. Oameni în toată puterea cuvân- 
tului, adunați la un loc mai ceva ca un sobor de babe la priveghi, 
tocând noaptea întreagă aceleași teorii obosite: zeii Anunnaki, 
presupusa prăbușire de la Roswell, incidentul Aurora, pirami- 
dele din Egipt, statuile din Insula Paștelui, și câte și mai câte 
alte bazaconii. 

Ură și furie, înlănțuindu-se între ele precum firele unui măr- 
țișor împletit în vreme de eclipsă, încinseră stomacul Marinei. 
Sistemul de inducere în eroare al publicului, jucăria favorită a 
Adam, își dovedea încă o dată eficienţa. Vocea îi urcă în inten- 
sitate, accentuând cuvintele: 

— Roswell, o înfrângere de proporţii pe care geniul întune- 
cat a lui Adam a știut s-o transforme într-o victorie absolută... 

Creionul din mâna ei, animat de o viață proprie, porni să 
alerge pe coala de hârtie. În urma lui, chipul alungit al unui 
extraterestru „clasic” luă naștere. Tânăra femeie pufni în râs, 
continuând să deseneze. 

— Un tip diabolic de inteligent. A transformat o întâmplare 
care n-ar fi trebuit să ajungă la public — evenimentul în sine l-a 
luat până și pe el prin surprindere — într-o isterie generalizată, 
prin urmare, lipsită de credibilitate. 

Termină de înnegrit ochii creaturii, adăugă chipului cu ac- 
cente de nălucă o gură plină de dinţi ascuțiți, și întoarse dese- 
nul cu faţa către Serghei și David: 

— Pentru că nu există modalitate mai sigură de-a îngropa 
un adevăr decât aceea de a-l duce în derizoriu. Scoate în față 
câțiva indivizi care poartă pe cap piramide confecţionate din 
folie de aluminiu pentru a se proteja de undele mentale ale 
vizitatorilor din spațiu — bu-hu-huuu, luați aminte, sunt printre 
noi, invazia e pe cale să înceapă! — iar oamenii normali vor lua 
distanță. Din teamă de ridicol, din comoditate sau doar din ne- 
păsare, nu contează, rezultatul va fi întotdeauna același. 

Apucă coala de hârtie din mijloc cu două degete, ca pe o 
batistă folosită găsită pe un scaun. Hârtia se strâmbă, desprin- 
zându-se de spira caietului. 

— La Roswell, rosti ea, strângând în pumn pagina ruptă, n-a 
fost un balon meteorologic şi nici unul de spionaj, așa cum su- 
gerează unele teorii mai noi, ci un satelit utilitar extraterestru 
datând de pe vremea terraformării planetei. Cum de și-a pă- 
răsit orbita unde stătuse camuflat atâta amar de ani, nimeni 
nu poate spune cu certitudine. Probabil că a fost lovit de vreun 
meteorit mai mare, altă explicaţie nu există. 

Dădu să-și continue ideea, apoi se răzgândi. Puse ghemo- 
tocul de hârtie alături de paharul de vodcă și spuse: 

— Nu aţi vrea totuși să auziți întâmplările pe care am să vi 
le povestesc în ordinea în care s-au petrecut ele? 

David se abținu. Serghei încuviinţă în tăcere. Când imagi- 
nea unui satelit extraterestru orbitând Pământul începe să-și 
piardă aspectul SF, cuvintele devin de prisos, transformându-se 
în tot atâtea temeri. 

Încet, luându-și timp pentru a-și găsi cuvintele, Marina își 
trecu palma peste pagina caietului. Urmărindu-se una pe cea- 
laltă, liniile de dictando îi însoțiră gestul, oferind structură 
gândurilor ei. Spuse: 

— Şi a doua navă, după ce a terminat de însămânțat Pămân- 
tul cu dinozauri, a plecat în drumul ei, urmând să se întoarcă 
după alte vreo două sute de milioane de ani. 

Simţind îndoielile asistenţei, Marina zâmbi: 

— Vă văd miraţi de largheţea cu care scot din pălărie zecile 
și sutele de milioane de ani. Dacă vă linişteşte cu ceva, aflați 
că am fost la fel de bulversată atunci când Bătrânul mi-a relatat 
ceea ce vă spun eu acum. Ce pentru noi reprezintă o veșnicie, 
cum ar fi o mie de ani, pentru Anunnaki, o civilizație care prin 
tehnologia ei a reușit să învingă moartea fizică, reprezintă doar 
o secundă pe răbojul existenţei lor. Când ai la dispoziție tot 
timpul din lume, cred că eşti înclinat să vezi altfel lucrurile. 
Pauza de două sute de milioane de ani despre care vă spuneam 
mai devreme, pentru că v-am simţit surpriza, a fost necesară 
pentru acumularea acelei note de unicitate pe care fiecare fermă 
trebuie s-o aducă consumatorilor ei. Evoluând natural, și într-un 
timp atât de lung, dinozaurii de pe fiecare planetă ajung să 
prezinte mutații nemaiîntâlnite în alte părți. Ca să îl citez pe 
Bătrân, fără astfel de factori diferenţiatori, nu ai nicio o șansă 
să intri pe piața de delicatese a imperiului. 

Se opri pentru a-și ordona gândurile. Simțindu-i încorda- 
rea, David și Serghei rămaseră tăcuți, aşteptând-o să continue. 

— Ştiţi, izbucni Marina într-un târziu, uneori mă gândesc că 
denumirea planetei ăsteia blestemate ar trebui schimbată în 
ceva mai apropiat de scopul și istoria ei. „La cotețul bombardat” 
cred că i s-ar potrivi de minune. Schiță un dinozaur mare cât 
toată pagina, adăugându-i la sfârşit o impozantă creastă de găină. 

— Pentru că exact asta suntem, privi ea în gol, o biată poiată 
bătută de tot soiul de mizerii cosmice, meteoriți, asteroizi, iar 
în scurt timp, cine știe, poate vreo cometă mai babană. 

Întinse mâna către paharul de vodcă aproape gol. 

— Altceva mai ușor n-ai? mormăi ea, oprindu-se la jumă- 
tatea gestului. 

De partea cealaltă a mesei, David avu o tresărire de nemul- 
țumire. Cu cât se adânceau mai mult în smârcul fabulaţiei, cu 
atât avea să le fie mai greu să iasă într-un mod onorabil. 

Şi totuşi, de unde a știut cum a chemat-o pe soția rusului, unde a 
lucrat și mai ales condițiile în care a murit? Contrar celorlalte dăți, 
păstră pentru sine gândul. 

— O sticlă de vin roșu din '70, primită în dar de la unul din- 
tre politicienii voştri, pe care intenționez să v-o las vouă pentru 
când veţi merge la culcare, și o sticlă de apă minerală, îi răspunse 
Serghei, lăsându-se pe spate pentru a trage cu ochiul lângă pi- 
ciorul mesei. 

Chipul Marinei se îmbujoră, împrumutând din presupusa 
culoare a vinului amintit. Împotriva oricărei logici sau norme 
de bun simț, gândul unei nopți petrecute în aceeași casă cu 
David, poate chiar în aceeași cameră, îi plantă un bulgăre de 
foc în trup. 

— Apă minerală este în regulă. Mă îmbăt dacă mai beau o 
vodcă de-a ta. 

Goli dintr-o înghiţitură cele câteva picături rămase în pahar, 
apoi i-l întinse lui Serghei să i-l umple. Când îl primi înapoi, îl 
aşeză înapoi pe masă fără să bea din el. 

— Aproape imediat ce s-au întors pentru prima recoltă, 
continuă ea, adică acum vreo şaizeci și șase de milioane de ani, 
praful s-a ales de cotețul Anunnaki-lor. Dacă în câteva luni de 
acum înainte va mai exista o istorie a speciei umane, ea va 
menţiona că nici măcar un dinozaur n-a apucat să fie ucis pe 

Pământ pentru carnea lui, adăugă ea, reproducând într-un colț 
de pagină satârul din desenul anterior, încercuit de un semn 
de „accesul interzis”. 

Absurditatea situaţiei îl copleși brusc pe David. 

— Stai, exclamă el. Uitând de orice precauție, se ridică în 
picioare. Parchetul îi întâmpină neprietenos gestul, scârțâind 
sub greutatea lui. Tu chiar crezi în tâmpeniile astea? strigă el. 

Serghei zâmbi. Deşi părea desprinsă dintr-un tabloid ieftin, 
povestea Marinei prezenta acea coerenţă liniară specifică ade- 
vărului. Avea propriile lui îndoieli și întrebări, dar fusese in- 
teresant să-l privească pe David cum se străduie să pară neîn- 
crezător în ceva ce oricum nu credea. 

Marina tresări nedumerită. 

În picioare, ultragiat și pus pe harţă, David se simți stingher. 
Când ești singurul care vede fundul împăratului prin straiele 
inexistente, uneori e mai bine să te lași dus de nas. Rusul părea 
interesat de aberaţiile Marinei. Ar fi fost complet lipsit de sens 
să-i îndrepte atenţia în altă parte. 

Mormăi primul lucru care îi veni în minte: 

— Vreau să zic, cât de mare să fi fost nava spaţială a Anun- 
naki-lor încât să le fi permis să transporte atâţia dinozauri? Și 
cum de până la urmă au dispărut ca specie? 

Marina nu-i răspunse imediat. Fusese ceva în vocea lui David 
care îi dăduse de înţeles că trebuie să rămână atentă. Avea dina- 
intea ei doi potențiali dușmani, nu doar unul. Își umezi buzele. 

— Din spusele Bătrânului, cam cât două stadioane de fot- 
bal. Având în vedere vitezele pe care aceste nave de transport 
intergalactic le ating, cu cât sunt mai mici, cu atât eficienţa lor 
crește. 

David se sprijini cu amândouă palmele de masă. Pe chipul 
lui, emoțiile se succedau prea rapid pentru a putea fi urmărite. 

— Iartă-mă, deși probabil urmează să ne spui, nu mă pot 
abține să nu mă întreb cum de au putut aduce cu ei aceşti... 
Anunnaki toate miile de specii de dinozauri pe care le vedem 
în muzeele noastre. Ouă? reluă el sub impulsul unei inspirații 
de moment. 

— Şi mai bine de atât, zâmbi Marina. Câteva fiole conținând 
mostre de ADN. 

Serghei privi lung, cercetător, către Marina. 

— Inginerie genetică, deci, șopti el. 

Sub căutătura lui, tânăra simți un fior rece cuibărindu-i-se 
în stomac. Vai de soarta lor dacă nu-l convingea pe rus de ade- 
vărul fermei de dinozauri. Pachet cu fundă ajungeau în brațele 
lui Adam. 

David își înfipse mâinile în buzunare. 

— Serios? Făcu un pas, apoi se întoarse brusc către Marina. 
Atâţia dinozauri şi dinozăurei, toți moșiți din aceeași seringă 
şi pipetă? 

Îi venea să râdă, să înjure și să facă baloane roz din gumă 
de mestecat. Oricât ar fi încercat să se abțină, mintea lui refuza 
să cuprindă absurditatea gogomăniei la care asista. 

— Întocmai, spuse tânăra. Anunnaki sunt o civilizație ex- 
trem de avansată. Pentru ei, instituirea unui ecosistem planetar 
este o sarcină cam la fel de dificilă cât este pentru noi plantarea 
unui vrej de tomate. 

Întocmai, pe astfel de adversari ne gândim să-i luăm prin surprin- 
dere cu rachete atomice și tunuri orbitale cu laser, avu Marina un 
gest de neputinţă în sinea ei. 

Luă o înghițitură de apă, apoi continuă. Povestea mai avea 
drum lung de străbătut până să dezvăluie nebunia ce mocnea 
în planul de răzbunare al lui Adam. 

— M-ai întrebat despre dispariția dinozaurilor, reluă ea, 
răspunzând celei de-a doua întrebări a lui David. Ei bine, 
savanții pământeni — la naiba, o să treacă ceva timp până mă 
voi obişnui s-o spun cu voce tare, „pământeni” — au avut din 
nou dreptate: extincția în masă a viitoarelor vedete din Jurasic 
Park s-a datorat coliziunii cu un asteroid de mari dimensiuni, 
unul în jur de vreo 10 km în diametru, care a lovit Pământul 
în dreptul peninsulei Yucatan de azi. 

Marina își puse pe genunchi caietul, dar renunță să mai 
scrie în el. Îşi trecu de câteva ori palma peste coala de hârtie 
pe jumătate desenată, murmurând în sinea ei o rugăciune de 
compromis: Dumnezeule care nu exişti, ajută-mă, te rog, să n-o dau 
în bară — apoi spuse: 

— Norocul echipajului extraterestru aflat în acel moment pe 
planetă, dacă poate fi numit astfel, a fost distanța relativ mare 
față de punctul de impact, undeva la peste două mii de kilometri 
depărtare, însă chiar și așa au avut sub cinci minute pentru a 
se înapoia pe orbită înainte ca unda de șoc să lovească baza. 

Vocea Marinei scăzu în intensitate cu reverența pe care oa- 
menii nu și-o pot stăpâni în prezenţa morții: 

— Au avut ghinion, ce mai, unul monumental. Când aste- 
roidul a intrat în atmosferă, una dintre bucăţile care s-au rupt 
din el a căzut în apropierea cartierului general Anunnaki, dis- 
trugând una dintre navete. 

— Şi s-au înghesuit mai mulți în cele rămase? întrebă David 
doar ca să nu izbucnească în râs. Urmau să intre în scenă Han 

Solo, Chewbacca și neapărat, prinţesa Leia Organa. Darth Vader 
dăduse telefon să se scuze. În timpul nopții, un cârcel mișelesc 
i se pusese în talpă. În loc să gâfâie atunci când vorbea, acum 
icnea și se văita. 

— Nu, murmură ea, navele Anunnaki nu pot fi încărcate 
peste numărul maxim de locuri. Datorită vitezelor sporite de 
deplasare, undeva la peste treizeci de Mach” în atmosferă, pe 
toată durata călătoriei lor pasagerii trebuie să stea fiecare pe 
locul lui, pentru a se proteja de efectele secundare ale zboru- 
lui. 

David realiză că nu mai putea continua în direcția în care 
înaintau „dezvăluirile“ Marinei. Una este să te dai huța-huţa 
cu extraterestrul şi căruța, și alta era să umbli cu cifre. Serghei, 
chiar așa dornic de povești cum părea, nu dădea semne de se- 
nilitate. 

— Treizeci de Mach în atmosferă? spuse el, având grijă să i 
se citească neîncrederea în glas. Se întoarse către Serghei, invi- 
tându-l să i se alăture. Adică, peste treizeci și cinci de mii de 
kilometri la oră?! 

David rămase în picioare, cu mâinile încrucișate la spate. 
Să se distanţeze de farsa de prost gust aflată în derulare deve- 
nise o problemă personală. 

— Adică, vrei să îmi spui că navele lor sunt capabile să oco- 
lească întreg Pământul, zburând la nivelul solului, într-o oră 
și câteva minute? exclamă el, abținându-se cu greu să rămână 
calm. În alte împrejurări, i-ar fi dat mincinoasei cu tifla și ar fi 
ieșit pe ușă. Ai idee cam în cât timp ating viteza asta? 


21 1 Mach este echivalent cu viteza sunetului, 340.3 de metri pe secundă 
la nivelul mării. 

— Nu îmi sunt cunoscute prea multe detalii tehnice, doar 
ce mi-a spus Bătrânul, dar îmi aduc aminte că trecerea de la zero 
kilometri la oră la viteza maximă ar fi practic instantanee. 

— Și când te gândești cât tărăboi au făcut cei de la Porsche 
când le-a reușit un model care atingea suta de kilometri la oră 
în două secunde și jumătate, comentă cu gândurile aiurea David. 

— Porsche 918 Spyder, incredibilă mașină. Am avut ocazia 
să conduc un exemplar, îi ținu isonul Serghei. 

Observând ultimul schimb de replici, un observator extern 
ar fi fost înclinat să-l suspecteze pe David de grave deficiențe 
de auz, într-atât de lipsit de interes păru de ultima remarcă a 
rusului. În ciuda încercărilor lui repetate de a obține un test-drive 
cu modelul în cauză, fusese de tot atâtea ori refuzat. Acolo unde 
el eșuase, Serghei îi râdea în nas. Banii, în lipsa autorității pe 
care o aduce puterea, își pierdeau mare parte din importanţa lor. 

— Ştiu că șansa de a primi un răspuns este practic zero, se 
hotări David să atace direct. Gata, se săturase, îi ajunsese — dar 
îți este cumva cunoscut ce sistem de propulsie folosesc? Plasmă, 
păcură, cărbune de la Petroșani? Şi cum de nu se rup în bucăți 
la o asemenea accelerație? 

— În fond, câte ceva despre principiul în sine aș putea să vă 
spun, rosti ea, făcându-i pe cei doi bărbați să tresară. 

— Așa..., zâmbi subțire David, căutând să se sprijine cu 
cotul pe spătarul inexistent al scaunului pe care stătea. În ul- 
tima clipă realiză greșeala și se redresă. Pe buzele lui Serghei 
înflori un rânjet abia schițat: Neexperimentat. 

— Atât problema accelerării, cât și cea a frecării cu aerul, 
Anunnaki au rezolvat-o prin sistemul de propulsie ales: un 
foarte localizat câmp de distorsiune temporală. În partea din 

față a navei se creează un „mâine“ defazat cu o fracțiune infi- 
nitezimală de secundă față de momentul prezent, rezultatul 
fiind un dezechilibru ce conduce la absorbția întregului suban- 
samblu „de azi” în „mâine”-ul generat artificial. Astfel, dato- 
rită faptului că nava nu se deplasează în spațiu, ci în timp — la 
sfârșitul unei călătorii mai lungi este posibil să constaţi că cea- 
sul ţi-a rămas în urmă cu o secundă și ceva — niciunul dintre 
efectele nocive ale deplasării propriu-zise, inerție, frecarea cu 
aerul, nu mai pot apărea. 

— Dacă vreţi, continuă ea, conceptul folosit de Anunnaki 
este similar cu un experiment de fizică elementară predat co- 
piilor în școala generală. Se umple o farfurie cu apă, apoi se 
adaugă un recipient metalic suficient de ușor cât să plutească; 
îmi aduc aminte că profesorul nostru a folosit un capac de la 
o sticlă de bere. A pus puţin spirt în el, i-a dat foc, apoi l-a aco- 
perit cu un pahar. Nu știu ceilalți colegi ai mei cum s-au simțit, 
dar țin minte că pe mine m-a fascinat să văd cum urcă apa de 
una singură, înlocuind oxigenul consumat. 

— Da, interesant, trecu David grăbit peste descrierea Mari- 
nei. Despre modul de realizare a acestei distorsiuni temporale 
ne poți spune ceva? adăugă el. Devenea din ce în ce mai curios. 
Cum de fiecare întrebare pe care i-o adresa o prindea întotdea- 
una pregătită pe individă? 

— Din păcate, nimic, oftă Marina. Bătrânului, ca oricăruia 
dintre extratereștrii grupului inițial, îi lipsește până și cea mai 
vagă noțiune de inginerie. De fapt, acesta este motivul pentru 
care noi, oamenii, existăm ca specie: incapacitatea extratereș- 
trilor rămași pe Pământ de a-și replica propria tehnologie. 

— Sau așa ţi-au spus ţie, nu rezistă David să nu intre în joc. 
Doar nu te aștepți să-ţi fi dezvăluit cele mai importante secrete 

de dragul ochilor tăi frumoși de „pământeană”, nu-i așa? rânji 
el cu bărbia împinsă înainte. 

Marina simţi că vrea să-l bată. Cum de îi reușea să fie în 
același timp și bădăran şi un bărbat galant? Gura i se strânse 
într-o linie mai rece decât cuvintele pe care se pregătea să le 
rostească. 

— Dacă nu ai uitat, știu să citesc pe chipul oamenilor. Am 
o nenorocită de diplomă care s-o ateste. Îţi pot trimite o copie, 
dacă dorești. 

— Da, pe cel al oamenilor, n-am uitat, ricană David. Parcă 
vorbeam despre extratereștri ultima dată, nu? 

— Tot un drac, dacă nu te-ai prins până acum. Lucru relativ 
dubios luând în considerare cele 171 de puncte ale IQ-ului tău. 
Să fi fost defect aparatul în ziua aia? susură Marina. Remarcă 
încântată tresărirea de surpriză a lui David. De unde ştia cheli- 
oasa ce IQ avea el? 

— Încetaţi, rosti Serghei. ÎI enervau și îl amuzau în egală 
măsură, provocându-i sentimente amestecate. S-ar fi retras, lä- 
sându-i să-și consume prin ceartă o parte din tensiunea de un 
anume fel care mocnea între ei, dar în același timp i-ar fi luat 
de urechi și i-ar fi zgâlțâit bine. 

Zâmbi, chipul de pitic cioplind jucării pentru Moș Crăciun 
pierzându-și din asprime. Tovarășii lui de naufragiu arătau și 
se comportau întocmai ca ceea ce erau: sacul cu peticul. 

Atenţia i se fixă asupra Marinei, iar inima îi rată o bătaie, 
înghiontită de emoțiile ce îl răvășeau pe interior. Tânăra spu- 
nea adevărul — sau cel puţin ceea ce îi fusese vândut pe post 
de adevăr. Zecile de anchete la care participase în beciurile ser- 
viciului de securitate est german, renumita Stasi, cât și cunoș- 

tințele deprinse pe vremea formării în URSS, îi dezvoltaseră 
un soi de al șaptelea simţ. Ştia atunci când un anchetat minte 
și când spune adevărul, iar până în clipa aceea Marina nu ți- 
nuse nimic pentru sine. 

Era Pământul, în forma lui cunoscută, rezultatul interven- 
tiei unei civilizaţii extraterestre? Construiseră acești Anunnaki 
Luna așa cum rostogolesc un cârd de copii un bulgăre prin ză- 
padă? Oricât de nebunesc ar fi sunat, nu era pe atât de impo- 
sibil pe cât ar fi părut la prima vedere. Cu suficientă putere la 
dispoziţie, orice putea fi construit sau dezasamblat, chiar și o 
planetă împreună cu satelitul ei „natural”. Savanţii pământeni, 
avea dreptate Marina, cuvântul în sine se simţea străin pe cerul 
gurii, vor putea, în sfârșit, să pună sub piciorul mesei tomul 
de hârtie enumerând întrebările fără răspuns pe care le aveau 
la adresa formării misterioasei Selena. 

Era însă ceva care nu se potrivea în explicația Marinei. For- 
mat într-o școală comunistă în care evoluționismul era predat 
cu aceeași râvnă cu care creaționiștii îl înfierau pe Darwin ca 
fiind emisarul Satanei, Serghei sesizase inadvertența. În timp 
ce dinozaurii se presupuneau că au dispărut în urmă cu aproxi- 
mativ șaizeci de milioane de ani, cele mai vechi rămășițe umane 
nu aveau mai mult de șase milioane de ani vechime. De unde 
acest hiatus? - 

Pe când se pregătea să-i pună întrebarea Marinei, mintea i 
se agăță într-una dintre ultimele ei replici. De fapt, acesta este și 
motivul pentru care noi, oamenii, existăm ca specie: incapacitatea 
extratereștrilor rămași pe Pământ de a-și replica propria tehnologie. 

Dacă dinozaurii fuseseră scopul pe Pământ al civilizaţiei 
Anunnaki, atunci de unde apăruseră oamenii? Evoluție natu- 

rală din maimute? În condiţiile în care asemănările dintre oa- 
meni și extratereștri erau atât de mari încât Marina să afirme 
despre ei ca ar fi „tot un drac, dacă nu te-ai prins până acum”? 
Puțin probabil. 

Am fost creați cu un scop anume! murmură el, uitând pentru 
câteva clipe să respire. Spotul publicitar lăudând calităţile unui 
plic de mâncare pentru pisici îi asaltă orizontul vizual. 

— Spune-mi, murmură el îngrețoșat, ne-au creat pe post de 
supliment alimentar pentru șeptelul lor? 

În cameră se lăsă tăcerea. Încastrat într-una din lamelele 
parchetului, nodul unei foste crengi întuneca lemnul, făcându-l 
să pară țeava unei arme pregătite să tragă. 

— Ne-au creat, este drept, dar nu pe post de hrană vie, spuse 
Marina. 

O bobină ca de film vechi porni în mintea lui Serghei. Ima- 
gini alb-negru purtând pecetea filmelor mute de la începutul 
secolului douăzeci i se insinuară în spatele pleoapelor. Planeta 
văzută de sus. Continente întregi împădurite de la un capăt la 
celălalt. Stop cadru, apoi imaginea unei mâini de mărimea 
unui cartier, revărsând un ciorchine de oameni asupra unei 
cete de dinozauri tropăind surescitați în așteptarea mesei. Pur- 
tate de frenezia balaurilor, grămezi de frunze uscate şi de tru- 
puri sfârtecate se amestecă sub ghearele lor cornoase, trans- 
formând pământul într-o clisă sângerie. 

— Dar, ca ce altceva? șopti el, ștergându-și palmele de pan- 
taloni. 

Marina își privi intens unghiile lungi, pictate anume pentru 
întâlnirea cu David într-o nuanță distinsă de roșu clasic. N-ar 
fi trebuit s-o facă. Cine are nevoie de cuminţenie când poate 

avea originalitate? Până cu o zi în urmă, le purtase în albastru- 
cobalt. Vorbi fără să-și ridice ochii: 

— Dacă reţineți, v-am spus că unul dintre meteoriții care au 
însoţit intrarea asteroidului în atmosferă a lovit o navetă 
Anunnaki, făcând imposibilă salvarea întregului grup originar. 
Oricât de repede s-au mișcat ei, le-a fost imposibil să facă două 
drumuri până la nava-mamă înainte ca unda de şoc să lo- 
vească baza de pe Pământ. Au trebuit să aleagă cine pleacă și 
cine rămâne în urmă, cine scapă și cine riscă să fie ucis. 

Vocea Marinei deveni amară, contrastând cu fapta de curaj 
descrisă: 

— Contrar aşteptărilor, Anunnaki fiind o specie cumplit de 
egoistă — şi ne mai întrebăm de unde ni se trage! — a existat un 
voluntar, căpitanul grupului. I-a urcat pe toți ceilalți opt în cele 
trei navete pe care le mai aveau și le-a ordonat să aştepte pe 
orbită până trece urgia, apoi să se întoarcă după el. De-ar fi 
ştiut ce îi aștepta... 

Încet, luându-și timp cu fiecare, își privi în ochi asistenţa. 

— Anunnaki sunt o civilizație exclusiv capitalistă, spuse ea. 
Acumularea de bogății reprezintă principalul scop al existenţei 
lor. Ceea ce, dacă e să iei în calcul că sunt practic nemuritori, 
capătă un oarecare sens. Să speli vase o eternitate — mă rog, 
echivalentul acestei activități în imperiul Anunnaki, care o fi 
ea! — tu şi progeniturile tale, nu reprezintă o variantă tocmai 
acceptabilă, indiferent cum ai privi-o. Au șaizeci de zei la care 
se închină, asta dacă v-aţi pus vreodată întrebarea de unde 
împărțirea aparent fără nicio noimă în tot atâtea părți egale a 
timpului terestru, dar adevăratul stăpân este proprietatea pri- 
vată. Vă sună cunoscut de undeva? 

Continuă fără să aștepte confirmarea. Cu toții știau la ce se 
referea. 

— lată, dar, motivul pentru care extratereștrii noștri se află 
încă aici: proprietatea asupra planetei! Fiind o societate mate- 
rialistă, reglementările lor comerciale sunt dintre cele mai dure. 
De exemplu, o planetă, odată intrată în exploatare — nu contează 
specificul ei, poate fi mină, universitate sau fermă precum Pă- 
mântul — trebuie să beneficieze de prezența permanentă a unor 
reprezentanţi ai proprietarilor ei de drept, altfel ea devine dis- 
ponibilă primului venit. 

Pierdută în gânduri, Marina își așeză degetul arătător pe 
caietul rămas deschis, urmărind din creion conturul primei fa- 
lange. Îi adăugă unghie, iar din lumini și umbre, adâncime. 

— Este ceea ce i s-ar fi întâmplat familiei în a cărei proprie- 
tate se afla pe vremea aia, şi bănuiesc că încă se mai află, Pă- 
mântul. Când a văzut asteroidul intrând în atmosferă, căpitanul 
a realizat care vor fi consecințele prăbușirii lui asupra ecosis- 
temului. I-a fost clară și reacția păstorilor în cazul în care el nu 
va supravieţui: îmbarcarea pe navă și părăsirea sistemului, lă- 
sând planeta la cheremul primului venit. 

Din hașuri întretăiate adăugă textură pielii degetului din 
desen. 

— Dacă Ybir, căpitanul echipajului, ar fi fost măcar la a 
doua lui planetă, sunt sigură că lucrurile s-ar fi petrecut altfel. 
Ar fi acceptat pierderea ca pe un fapt inerent în lumea aface- 
rilor și ar fi mers mai departe, însă norocul s-a încăpățânat să 
nu fie de partea lui. Își investise toate resursele aici, a trebuit 
să riște. Prin gestul pe care l-a făcut — pentru care Adam și gru- 
pul lui, chiar și Bătrânul — l-ar învia de un milion de ori din 

morți şi tot de atâtea ori l-ar ucide înapoi — Ybir s-a asigurat că 
indiferent dacă este omorât, Pământul va rămâne tot în pro- 
prietatea familiei lui. Fiind înregistrați ca făcând parte din echi- 
paj, prin urmare, reprezentanți legali în cazul dispariției căpi- 
tanului (conform codului comercial Anunnaki), era suficient 
prezenţa pe planetă a oricăruia dintre păstori pentru a con- 
serva proprietatea clanului asupra planetei. Mai trebuia doar 
să se asigure că aceștia nu vor fugi cu coada între picioare. 

— Nu-mi spune, a dat de la distanță navei-mame comanda 
să se auto-distrugă? flutură suav din gene David, asigurându-se 
că expresia îi rămâne vizibil plictisită. 

— Puțin probabil, interveni Serghei. Mai plauzibil decât să-și 
fi distrus propria navă, ar fi fost să-i comande trecerea pe mo- 
dul camuflaj, făcând-o invizibilă pentru membrii echipajului. 
În cazul fericit în care căpitanul ar fi scăpat de efectele undei 
de șoc, ar fi avut în continuare nevoie de serviciile navei-mamă 
pentru a-și continua activitatea comercială. Da, surâse el, răs- 
punzând expresiei de totală surpriză întipărită pe chipul Ma- 
rinei, ai menționat mai devreme că satelitul utilitar care a căzut 
la Roswell stătuse până atunci „camuflat” pe orbită. Mi-am în- 
chipuit că și nava-mamă ar putea dispune de aceeași abilitate. 

— Întocmai aşa s-au petrecut lucrurile, încuviință Marina, 
uitându-se cu respect la Serghei, fapt ce sădi în David dorința 
acută de a-i da cap în cap pe amândoi. Când păstorii au ajuns 
pe orbită, ia nava-mamă de unde nu-i. Indiferent cât au cău- 
tat-o, ea a rămas de negăsit până în ziua de azi. Bătrânul zice 
că ar putea fi oriunde. De partea cealaltă a Lunii, orbitând în 
jurul lui Marte sau chiar undeva deasupra noastră, așteptând 
comanda care să-i permită să se întoarcă în serviciul activ. 

David bătu cu călcâiul în podea, făcându-i pe ceilalți doi să 
tresară. Până la urmă totul avea o limită. 

— Hm, și cam ce fel de camuflaj ar trebui să posede cașca- 
rabetele Anunnaki pentru a trece neobservat de când ne tot 
jucăm de-a sateliții şi telescoapele? se răsti el. Ca să nu mai 
zicem de zecile de milioane de ani - parcă șaizeci și ceva, spu- 
neai — cât au avut la dispoziție extratereștrii noștri pentru a o 
găsi. Mmm? 

Dădu din mână a lehamite și oftă. Oboseala începea să pună 
stăpânire pe el, şi odată cu ea, un soi de iritare amestecată cu 
plictiseală. Cu fiecare nouă informație pe care o dezvăluia, po- 
vestea Marinei devenea din ce în ce mai neverosimilă și aga- 
santă. Planete subțiate din cuţit, imperii intergalactice, pro- 
pulsii spațio-temporale și dinozauri destinați consumului de 
carne... Să fim serioși! 

Trebuie să fii cel puțin nebun să rişti izbucnirea celui de al treilea 
război mondial pentru asemenea gogoriță, îşi spuse. Un fir de 
dispreţ, ca senzaţia unei scame lipite pe limbă, îi depărtă preț 
de o clipă buzele. Sau să-ți fie cunoscute și alte lucruri, îi şopti 
un gând fugar. Sau așa, își masă el tâmplele, rămânând tăcut. 

Marina își continuă povestirea, ignorând invitaţia la ceartă 
din vocea lui David. 

— Un camuflaj prea bun pentru posibilitățile noastre de 
detecție. Dacă s-ar afla în mijlocul străzii, îmi spunea odată Bă- 
trânul, ai şti că e acolo doar după ce ai dat cu capul de ea, și nici măcar 
atunci nu ai avea idee ce ți s-a întâmplat. Simţurile ti-ar spune ceva, 
ochii altceva. Datorită unor proiectoare holografice instalate de-a lun- 
gul carcasei exterioare, o navă Anunnaki poate reproduce imagini 
preluate din mediul înconjurător pentru a-şi masca prezența. Mai 

simplu spus, face să apară ceea ce ar fi trebuit, de fapt, să fie în locul 
pe care îl ocupă. Cât despre alte sisteme de urmărire, dacă un bom- 
bardier pământean poate să dispară şi să apară la bunul plac pe ecra- 
nele radarelor, închipuieşte-ți ce poate face o navă ca asta. 

— Urâtă afacere, rosti Serghei, îndreptându-și umerii. Stătu 
un moment în cumpănă, apoi se ridică de pe scaun. Pe lângă 
senzația de amorţeală pe care o resimțea în tot corpul, faptul 
că David stătea în picioare, iar el jos, nu era de natură să-l 
liniștească. Un strop de neatenţie şi putea să-și petreacă ce mai 
rămăsese din noapte bătut măr şi legat fedeleș. Exista ceva în 
privirea tânărului, umbra unei flăcări negre, care invita la 
precauție. 

— Ştiţi, există o înregistrare a momentului când asteroidul 
lovește planeta, una holografică, spuse Marina, prinsă în me- 
lasa propriilor ei gânduri. N-am avut ocazia s-o văd, ea face 
parte, ca multe altele, din colecția secretă a lui Adam, dar... 

Chipul tinerei femei fu străbătut de un fulger de mânie: 

— Închipuiţi-vă pe ce comoară de cunoștințe doarme tică- 
losul. Construirea Colosului din Rhodos, a Marii Piramide, in- 
cendierea Bibliotecii din Alexandria... 

Brusc, vorbele i se opriră în piept. Glasul îi deveni o șoaptă, 
obligându-i pe bărbați să-și ascută auzul: 

— ... alături de înregistrările unor evenimente petrecute 
acum mii de ani în ceea ce noi numim azi Orientul Mijlociu. 
Îmi doresc mult să ajung să le văd, trebuie să fie ceva absolut 
unic. Bătrânul păleşte de fiecare dată când vine vorba despre 
ziua în care s-au refugiat pe orbita Pământului, fugăriți din 
urmă de unda de șoc care se apropia cu peste cinci sute de kilo- 
metri pe minut de ei. 

— Cum? Vrei să spui că există înregistrări încă din antichi- 
tate, aici, pe Pământ? exclamă Serghei. Scufundarea Atlantidei, 
asediul Troiei, căderea Constantinopolului..., glasul îi cobori, 
cuvintele Marinei încă răsunându-i în auz: Orientul Mijlociu — 
crucificarea lui lisus?! 

— Acestea și încă multe altele, îi răspunse tânăra, susți- 
nându-i privirea. 

Mestecându-și cuvintele, David găsi de cuviință să inter- 
vină: 

— Și crezi că la un moment dat va fi posibil să vizionăm și 
noi aceste..., hm, înregistrări? 

— Dacă vom reuși în ceea ce ne propunem, cel mai probabil 
că da. Noi, împreună cu restul omenirii. Dacă nu, oricum nu 
va mai conta. 

Pe panoul caloriferului electric, două lumini de control se 
stinseră deodată. În ciuda căldurii din încăpere, David simți 
un fior de gheaţă răcindu-i șira spinării. Rusia riscase totul 
pentru a nu-i permite Marinei să spună povestea pe care el toc- 
mai o asculta. Gândul în sine continua să nu-i dea pace. 

— Până la urmă ce se presupune că s-ar fi întâmplat cu că- 
pitanul grupului, cu Ybir — parcă așa i-ai zis — după ce a rămas 
pe planetă? întrebă el mai mult din nevoia de a-și abate atenția 
către altceva. 

— S-a scufundat împreună cu întreaga bază sub câteva mii 
de tone de rocă. 

— Și echipajul? interveni Serghei. De el ce s-a ales? 

— Lipsiţi de posibilitățile de comunicare la distanță ale 
navei-mamă, orbitând în jurul unei planete în ruine, tot ce le-a 
mai rămas de făcut a fost să aștepte sosirea ajutoarelor. 

— Şi cam cât au așteptat? rânji David, intuind răspunsul pe 
care Marina îl avea pregătit pentru ei. 

— Cam șaizeci de milioane de ani, încuviință ea, făcându-i 
jocul. 

— Şaizeci de milioane de ani? Cu tot cu cei bisecți? spuse 
David, părând că se abține cu greu să nu izbucnească în râs. 

— Probabil, mormăi Marina, dându-și jacheta jos. 

Privind-o, Serghei avu viziunea unui bătăuş pus pe harță 
rămânând doar în maiou, și îi fu clar că Marina a ajuns la capă- 
tul nervilor cu atitudinea lui David. 

— Îţi par nebună? se răsti ea, vrând parcă să-i confirme bă- 
nuiala lui Serghei. Rusul zâmbi, așteptând continuarea. 

Trecu o clipă, apoi încă una, până ca David să se hotărască 
să răspundă. 

— Nu, spuse el, rânjetul de pe chip fiindu-i înlocuit de o ex- 
presie de încurcătură. 

— Mincinoasă? presă Marina în același registru. 

— N-nu... neapărat, bălmăji David, dar trebuie să recunoști 
și tu, povestea pe care ţii cu tot dinadinsul să ne-o bagi pe gât 
are mai multe găuri în ea decât raportul de cheltuieli al unei 
primării de sector. 

Băiete, am senzația că tocmai l-ai călcat pe vârful cozii pe însuși 
Sarsailă, râse Serghei în gând, curios să vadă încotro se în- 
dreaptă lucrurile. 

Marina simți că vede roșu înaintea ochilor. Uite în mâinile 
cui ajunsese probitatea ei morală spre a fi judecată și cântărită. 
Un infractor, un impostor! 

— Cu un palmares de peste un miliard de dolari făcuți din 
fraude și furturi pe internet — iată, seara de azi pare a fi una a 

numerelor mari — te prezinți ca un tip ce nu se îndoiește nicio 
clipă de moralitatea și onestitatea principiilor lui de viață. Ai 
o cantitate de tupeu pentru care să știi că te invidiez! 

Atât suma, cât și ocupaţia menţionată, îl făcură pe Serghei 
să tresară. Pe lângă vânzător de secrete murdare să fie individul și 
hacker profesionist? Dacă este adevărat, atunci divizia noastră de 
spionaj din România, cu mine în frunte, ar trebui scoasă în curte şi 
împuşcată la zid. 

Îşi schimbă poziția pe scaun. Bănuiala nu-i pica deloc bine. 
Lunile de supraveghere asiduă care au urmat afacerii cu tune- 
lul, comandate și monitorizate chiar de către el însuși, nu rele- 
vaseră nimic în acest sens; doar activitatea unui pierde-vară cu 
ceva cunoștințe de calculatoare căruia i se întâmplase să-i cadă 
în braţe un secret important și direct vandabil. 

— Eh, vorbește lumea fără să știe, zâmbi David, străduin- 
du-se să pară dezinvolt. Mişcă imperceptibil din cap în direcția 
lui Serghei, dându-i de înțeles Marinei că a spus îndeajuns — 
prea mult, chiar! — despre respectivul subiect. Gestul nu-i scăpă 
rusului. 

Un MI-LI-ARD de dolari? aproape că se ridică Serghei stri- 
gând de pe scaun. Cum poate cineva să fure atâta bănet și să nu se 
audă?! Poate doar din vreo bancă sau vreo bursă de valori, dar nici 
așa... Hm..., dar, stai, cine spune că nu s-a auzit? se corectă de unul 
singur, amintindu-și un incident anume, unicul de magnitu- 
dinea menţionată. Și noi care i-am suspectat tot timpul pe chinezi. 
Chiar că azi este ziua surprizelor, căzu pe gânduri Serghei. 

— Normal că ştie, altfel nu ar vorbi, replică sec Marina. Fri- 
gul, fuga, mersul în poante pentru a face să sune credibil o po- 
veste incredibilă prin însăși esenţa ei, se transformară într-o 
furie necruțătoare care își găsi pe loc o țintă: David! 

— Revenind la povestea mea cu mai multe găuri decât — 
Marina se întoarse către Serghei — poți să mă ajuţi, te rog, cu 
descrierea exactă pe care a folosit-o colegu'? 

— Raport de cheltuieli al unei primării de sector, am senza- 
ţia că a spus, interveni din zbor Serghei, ceea ce îi atrase o pri- 
vire plină de reproș din partea lui David: Bine, meștere, e posibil? 
Între noi bărbaţii, să ne facem una ca asta, să pactizăm cu dușmanul? 

Marina îi mulțumi lui Serghei printr-un zâmbet, concen- 
trându-și atenția asupra lui David cu empatia unei funcționare 
publice la terminarea programului: 

— Deci, care dintre ele e varianta corectă? Sunt într-o doagă, 
port pijămăluţe cu omuleţii verzi din spaţiu când merg la nani- 
nani... 

O fărâmă de zâmbet îi fulgeră lui David pe sub sprâncenele 
coborâte, înfigându-i în creier gândul nerostit: De unde atâtea 
pijamale? Un tricou, cel mult, şi ăla numai dacă-i frig afară! Înghiţi 
în sec, pierzându-și preţ de o clipă concentrarea. 

— Sau mint, continuă ea, cu mai mult tupeu decât tine atunci 
când te prefaci că nu ştii cine a mânărit contul de Twitter al 
celor de la Associated Press? 

Incredibil, el a fost! gândi perplex Serghei, înregistrând cu 
obișnuinţa pe care ţi-o dă rutina expresia de teamă a lui David. 
Asta schimbă multe, murmură el. Mă întreb câți bani o mai avea şi 
cât de repede îi poate accesa. 

— Probabil câte puțin din amândouă, încercă David să su- 
râdă, cam fără succes de altfel, în stilul celui care știe să piardă 
cu eleganță. Presupun că pijamaua are omuleți albaștri, nu verzi. 

Oftă în sinea lui. Amândoi făcuseră greșeli. Ea n-ar fi trebuit 
să-i vorbească lui Serghei despre lovitura la bursă, iar el n-ar 

fi trebuit să-și bată joc de povestea ei, indiferent cât de incre- 
dibilă i s-ar fi părut. La o adică, se aflau de aceeași parte a bari- 
cadei. 

— lartă-mă, rosti el, privind-o în ochi. Nu m-am ținut de 
cuvânt și nu ţi-am oferit naivitate binevoitoare așa cum ne-am 
înțeles, din contră! Adăugă repede, văzând că Marina se pregă- 
teşte să spună ceva: 

— Nu înseamnă că părerea mea despre întâmplările des- 
crise de tine s-a schimbat în vreun fel. Le văd în continuare ca 
făcând parte dintr-o poveste puerilă numai bună de speriat 
copiii — pe cei îmbrăcați de somn în pijămăluțe cu omuleți verzi din 
spațiu, aproape că se auzi spunând — dar asta nu schimbă cu 
nimic faptul că n-ar fi trebuit să mă comport în felul în care am 
făcut-o. 

Așa cum nici eu nu ar fi trebuit să amintesc de lovitura pe care ai 
dat-o, gândi Marina, trăgând îngrijorată cu ochiul la Serghei. 
Ceva se întâmpla cu el. Din clipa în care se lăsase dusă de im- 
pulsul momentului și îi dezvăluise secretul lui David, pe chi- 
pul rusului se așternuse o expresie gânditoare, semn a unei 
intense concentrări. Cuta dintre sprâncene şi gura cu buzele 
strânse înspre interior o dovedeau cu prisosință. 

— Te rog, continuă, spuse David, întrerupând momentul 
de liniște forțată. Ultima dată ne spuneai despre cum au stat 
pe orbită, of, păstorii Anunnaki, vreme de șaizeci de milioane 
de ani. Glasul i se îndulci de o urmă de zâmbet: inclusiv anii 
bisecți. 

— Ei, nu chiar șaizeci fără întrerupere, zâmbi strâmb Ma- 
rina. S-au mai trezit între timp, cam din zece în zece — milioane 
- să vadă cum mai stau lucrurile. 

— Şi cum stăteau? întrebă Serghei fără să lase impresia că 
l-ar interesa răspunsul. Marina riscă o privire cu coada ochiu- 
lui. Expresia de concentrare de pe chipul lui era încă acolo. 

— Rău, murmură ea. În absența navei-mamă, zborul până 
în imperiul Anunnaki devenise imposibil. Navetele în care se 
salvaseră, deși capabile de zboruri în cosmos, erau inadecvate 
pentru o astfel de călătorie. Le-ar fi luat o veșnicie și jumătate 
ca să ajungă la destinație. 

Smulsă de pe acoperiş, o bucată de zăpadă trecu prin drep- 
tul geamului, dusă de vântul care începea să se întețească. 
Gândurile Marinei o urmară. 

Ploua torențial în ziua în care am aflat. Dintre toate câte s-au pe- 
trecut atunci, cel mai clar îmi aduc aminte de şiroaiele de apă care se 
scurgeau pe sticla ferestrei, lăsându-mi impresia că mă aflu, eu îm- 
preună cu întreaga specie umană, la bordul unui submarin pe cale 
să se scufunde. 

În casa Bătrânului ajunsese practic dintr-o întâmplare, dând 
curs invitaţiei lui Teodor, un pictor în plină ascensiune și un 
timid incorigibil, despre ale cărui compoziții cromatice se spu- 
nea că le depășesc în profunzime pe cele ale lui Aman ori Gri- 
gorescu. 

„Vino să-l cunoşti pe individ și îți promit că n-ai să regreți”, 
îi spusese el. „De când i-am povestit de tine, nu mă mai slă- 
beşte. Vrea neapărat să te cunoască. Îţi zic, tipul e o figură. Are 
capul mare și o grămadă de idei înghesuite în el”. În lipsă de 
altceva mai bun de făcut, îl urmase. În aceeași zi, abilitatea de 
a citi în mod științific emoțiile pe chipurile oamenilor, corobo- 
rate cu un amplu interviu vizând convingerile ei morale și re- 
ligioase o făceau să devină unul dintre inițiați. 

— La început, Anunnaki au sperat că nu vor trece mai mult 
de câteva sute de ani și vor fi salvaţi, rosti Marina făcând un 
efort să revină în prezent, însă nu așa s-au petrecut lucrurile. 
Din ce motiv, nimeni nu poate spune. Fie Ybir, în groaza acelor 
momente, a omis să-i comande navei-mamă transmiterea unui 
mesaj de urgenţă, fie strigătul lui de ajutor s-a pierdut în imen- 
sitatea cosmosului. Oricum, ceva trebuie să se fi întâmplat de 
au fost lăsaţi de izbeliște în felul acesta. 

Până anul trecut, continuă în sinea ei, când sistemul de comu- 
nicare al navetelor a ieşit din amorțeală. Reprezentanții familiei Ybir 
erau pe drum. Veneau să revendice planeta în numele clanului. 

Îşi încrucișă braţele, cuprinzându-și umerii cu palmele. Avea 
să le împărtășească și această informaţie, dar pentru moment 
se decise s-o păstreze doar pentru ea. Spuse cu voce tare: 

— Cu ecosistemul distrus și planeta în ruine, singura șansă 
a grupului a fost să rămână pe orbită și să aştepte vremuri mai 
bune, ceea ce au și făcut. Când în sfârșit au decis să părăsească 
starea de stază, trecuseră şaizeci de milioane de ani. Un nou 
capitol din istoria Pământului era pe cale să înceapă. 

David se strâmbă, incapabil să rămână indiferent: 

— Apariția noastră ca specie? 

— Întocmai, încuviință Marina, apariția noastră ca specie. 
Se întoarse către Serghei: 

— Mai pune-mi, te rog, puţină vodcă. Numai câteva picături. 

Rusul îi îndeplini dorinţa, gesturile lui păstrând aceeași 
tentă de concentrare de mai devreme. Indicatorul de pericol al 
Marinei tresări până în zona roșie. Ceva îi ocupa gândurile lui 
Serghei, lucru care o îngrijora peste măsură. Luă decizia să-l 
țină sub observaţie, apoi spuse mai departe: 

— Ca să înțelegeți hotărârea pe care au luat-o păstorii, tre- 
buie să înțelegeți mai întâi paradoxul situaţiei lor. Se aflau în 
posesia unor navete a căror propulsie, mult îmbunătățită, i-ar 
fi putut duce acasă, însă nu aveau nici cea mai mică idee des- 
pre modul lor de funcționare. Un aborigen care a învăţat să fo- 
Josească un televizor s-ar afla în aceeași situație dacă cineva 
i-ar cere să construiască o telecomandă mai puternică. Oricât 
de atent s-ar uita la traiectele electronice ale telecomenzii sau 
cât de conştiincios i-ar mirosi circuitele integrate, tot nu ar fi 
în stare s-o reproducă. S-o strice — privirea îi fugi către Serghei, 
fapt care nu-i scăpă rusului — încercând să-i pătrundă miste- 
rele, da. Să fabrice una asemănătoare, folosindu-se de așchii 
de lemn și fibre din nucă de cocos, instrumentele și materialele 
aflate la dispoziția lui, în niciun caz. 

Făcu o pauză de efect, lăsându-i pe cei doi să intuiască con- 
tinuarea: 

— Așa că au făcut singurul lucru pe care îl pe care îl mai 
puteau face. S-au hotărât, nici mai mult, nici mai puțin, să re- 
descopere cunoștințele care au stat la baza tehnologiei lor. 

— Toată tehnologia sau numai o parte? suflă David nevi- 
novat. 

— Doar atât cât să le permită construirea unor motoare su- 
ficient de puternice pentru a-i duce acasă. Adică, probabil 
toată, rânji Marina, copiindu-i tonul. Gândește-te cam de câte 
industrii ai avea nevoie pentru a construi o telecomandă. Ex- 
tractivă, siderurgică și metalurgică pentru cuprul din traseele 
electrice și metalul din baterie, chimică pentru plasticul carca- 
sei, electronică și computere pentru circuitele integrate, plus o 
mulțime de alte domenii care îmi scapă acum. 

— Şi cum anume s-au gândit aborigenii ăștia să reinventeze 
zborul stelar? interveni David. Neîncrederea îi picura din fie- 
care trăsătură a chipului. 

— Nu ţi-ai dat seama încă? șopti Marina. Purtată de un val 
de căldură interior — nicicând în timpul serii, David nu-i pă- 
ruse mai vulnerabil în fața adevărului pe care se încăpățâna 
să-l ignore — întinse mâna către el. El îi întoarse gestul. Îi prinse 
degetele între ale lui și strânse tare. 

— Ne-au inventat pe noi, spuse ea, strângând înapoi. S-au 
folosit de propriul lor ADN pentru a recrea în laborator o spe- 
cie „după chipul şi asemănarea lor”, specie ai cărei membri 
urmau să-și perfecționeze știința până în punctul în care să re- 
descopere tehnologia necesară reîntoarcerii acasă a păstorilor. 

— Stai așa! exclamă David, retrăgându-și mâna. Au făcut ce 
anume? Ne-au construit în laborator? Care laborator, nu se ale- 
sese praful de el în urmă cu cât, șaizeci de milioane de ani?! 

Marina se întristă. Ar fi vrut ca David să fi continuat s-o ţină 
de mână, așa cum și-ar fi dorit ca el să nu-i pună la îndoială 
sinceritatea. 

— Și da, şi nu. Anunnaki sunt un popor prevăzător. Istoria 
i-a învăţat să-și construiască bazele în așa fel încât să poată face 
față unui potenţial atac militar. Ca și în cazul nostru, există 
între clanurile lor rivalități care pot duce la conflicte armate. 

David își ridică ochii în tavan, nu pe atât de plictisit pe cât 
și-ar fi dorit să pară, dar nu spuse nimic. Marina își continuă 
ideea: 

— A fost distrus cartierul general, nu laboratorul de clonare. 
Acesta fusese construit într-o zonă aridă, departe de cirezile 
de dinozauri care populau planeta. Șansa a făcut ca impactul 
cu asteroidul să nu-l afecteze. 

— Şi de ce mă rog n-au săpat mai repede după el, în loc s-o 
ardă aiurea șaizeci de milioane de ani pe orbită? se înnegură 
David. 

— La ce le-ar fi folosit, să facă un nou lot de dinozauri? ridică 
Marina din umeri. Dorinţa lor, unicul lucru care îi preocupa, 
era să se întoarcă acasă. Nu puteau s-o facă prin intermediul 
laboratorului de inginerie genetică — sau cel puțin așa au crezut 
o bună bucată de timp. 

Gândurile lui David se amestecară precum mai multe vop- 
seluri turnate în aceeași cutie. Incredibilă prin conţinutul ei, 
povestea Marinei oferea explicații plauzibile unor întrebări in- 
comode care încă îşi căutau răspunsul: existența angrenajului 
de roți dințate descoperit în apropierea insulei Antikythera, 
mecanism a cărui dată aproximativă de realizare îl plasa cu o 
mie de ani înainte de inventarea primului ceas mecanic. Piro- 
nul din fier găsit în cariera de gresie din localitatea Kingoodie 
din Scoţia într-un strat geologic a cărui vechime fusese apro- 
ximată la câteva sute de milioane de ani. Tălpica de aluminiu 
— un metal a cărui producție a început abia în 1825 — găsită la 
Aiud între două oase de mastodont vechi de câteva milioane 
de ani. Hărțile amiralului turc Piri Reis, datând din 1513, a 
căror reprezentare include Antarctica cu mai bine de două sute 
de ani înainte ca ea să fie descoperită de James Cook în 1773. 
Piramidele din Egipt, megaliții din Baalbek, elicopterul din 
Abydos, liniile de la Nazca, tot atâtea construcții și artefacte a 
căror existență nu putea fi explicată sub nicio formă prin 
prisma tehnologiilor existente în acea vreme. 

Atât Marina, cât şi Serghei îl așteptau pe David să spună 
ceva. 

— Există, ţi-a fost arătată, își drese el vocea, vreo dovadă 
care să vină în sprijinul acestei povești? Cu degetul, trasă un 
pătrat imaginar pe tăblia mesei. Ceva despre care ai fi putut 
să juri că e de origine extraterestră, vreuna dintre navetele des- 
pre care ne ziceai mai devreme? 

Marina simți că-i vine să ia paharul de pe masă și să-l azvârle 
de perete. Nu ea ar fi trebuit să poarte această discuţie cu 
David, ci Bătrânul! 

— N-am văzut nicio sabie laser și nici n-am fost teleportată 
pe orbită, dacă asta mă întrebi, mormăi ea prost dispusă. 

Atotştiutor, ca și cum vorbele Marinei i-ar fi confirmat cele 
mai negre temeri, David pufni ușurel pe nas. Îi era evident ce 
se întâmplase. De bună credință, tânăra căzuse pradă unei 
înșelătorii monumentale. 

— În schimb, am văzut un cancer vindecându-se sub ochii 
mei sub influența unui disc nu mai mare de o palmă, spuse 
Marina, înconjurând pătratul trasat de David. Îi zice unitate 
personală de regenerare și fiecare Anunnaki deține una. Este 
ceea ce le permite să traverseze, din punct de vedere fiziologic, 
mileniile. Elixirul tinereții și al vieții veşnice. 

— Ai văzut cu ochii tăi, la lucru, un astfel de aparat? șopti 
David. 

— Da. S-a întâmplat la puţin timp după ce m-am alăturat 
grupului. Fumătoare convinsă, mama lui Teodor tocmai se îm- 
bolnăvise de cancer de plămâni, aruncându-l pe acesta în 
braţele disperării. A apelat, așa cum era de așteptat, la singurul 
care mai putea rearanja talerele sorții. 

— Poţi face ceva pentru ea? l-a întrebat Teo pe Bătrân, tonul 
lui nelăsând vreun dubiu asupra răspunsului pe care se aștepta 
să îl audă. 

Și deși era vorba despre Teo, favoritul numărul unu, Bătrâ- 
nul nu i-a răspuns imediat. Și-a plimbat privirea peste toți cei 
adunați în ziua aceea în subsolul casei, locul unde nimeni nu 
intra altfel decât purtând halat din hârtie și nimic altceva - nici 
chiar cerceii. Noi, fetele, trebuia să ni-i lăsăm afară — apoi a în- 
cuviințat din cap: 

— Da. Ai grijă ca mâine seară mama ta să ia un somnifer 
puternic, apoi vino să ne iei, pe mine și pe Marina, a adăugat 
Bătrânul, solicitându-mi din priviri acordul. I l-am dat bucu- 
roasă. Ca și tine David — și ca şi un anume Toma înaintea noas- 
tră — voiam să mă asigur cu ochii mei de veridicitatea poveștii. 

— Uite, acestea sunt radiografiile, ne-a întâmpinat Teo de 
îndată ce am intrat pe ușa apartamentului. 

Bătrânul le-a luat, aruncând o privire fugară asupra petei de 
mărimea unei mingi de tenis ce albea unul dintre plămâni. 

— Distruge-le, te rog, a spus el, înapoindu-i filmele lui Teo. 
Cu cât mai puţine dovezi, cu atât mai bine. Remisiile spontane, 
mai ales la tumori de asemenea dimensiuni, nu se petrec peste 
noapte. Atât ne-ar mai trebui, să ajungem în atenţia presei de 
scandal. 

— Stai liniștit, se face, i-a replicat Teo, conducându-ne într-un 
dormitor luminat doar de o lampă de citit. E nevoie s-o dezbrac? 
a bâiguit el, arătând către silueta uscată a unei femei ce dormea 
îmbrăcată într-o pijama încheiată până la ultimul nasture. 

— Nu e nevoie, a spus Bătrânul, așezându-i pe piept femeii 
un disc de vreo cinci centimetri în diametru. Acum trebuie doar 
să așteptăm; o să ia ceva timp. Ai niște scaune pentru noi? 

— Îndată, a exclamat tânărul pictor, repezindu-se pe ușa 
dormitorului. 

— Vreau să te uiţi cu atenție la ce se întâmplă, mi-a spus Bă- 
trânul. Cine știe când îţi va fi de folos ceea ce vei vedea aici. 

— La ce anume vrei să mă uit? l-am întrebat, intuind că ceva 
extraordinar este pe cale să se petreacă. 

— Priveşte, mi-a zâmbit Bătrânul, apăsând în centrul dis- 
cului. 

Pe dată, o imagine holografică înfățișând trupul femeii ador- 
mite s-a format deasupra patului. 

— lată și tumora, mi-a arătat el o formațiune compactă 
aflată într-unul dintre plămâni. 

— Cât de urâtă poate fi, îmi aduc aminte că am murmurat 
la vederea masei de carne ucigașe. Cum o vei scoate de acolo? 

— Mă tem că nici de data aceasta nu pot să-ți spun prea 
multe despre tehnologia noastră, a oftat el vădit jenat. Din 
punctul vostru de vedere, noi, păstorii, trebuie că nu vă apărem 
mai buni decât o ceată de maimuțe cărând după ele un aparat 
de radio. Știm pe ce butoane trebuie să apăsăm pentru a-l face 
să cânte sau să tacă, dar habar nu avem despre ceea ce se în- 
tâmplă în măruntaiele lui. 

Bătrânul vorbea, iar eu nu-mi puteam lua ochii de la plămâ- 
nul holografic, în interiorul căruia tumora își schimba culoarea 
într-un roșu aprins. Abia atunci au devenit vizibile tentaculele 
pe care și le trimisese în trupul femeii, invadând și alte organe. 

— Metastaze, am şoptit, uitându-mă la un punct roșu din ficat. 

— Întocmai. Fii atentă, mi-a făcut el semn să tac- ah, țin minte 
că aveam atâtea întrebări să-i pun! — magia este pe cale să se pe- 
treacă. 

Marina făcu o pauză, lăsându-i pe David și pe Serghei să 
discearnă pe chipul ei adevărul de minciună, apoi continuă: 

— Bătrânul n-a exagerat cu nimic atunci când a numit 
„magie” cele ce aveau să se petreacă. Ca într-un episod din 
Star Trek, din holograma principală s-a desprins una mai mică 
reprezentând o elicoidă de ADN. Nu știam unde să privesc 
mai întâi, la contracţiile inimii, la fibrele nervoase ale căror tra- 
see șerpuite străluceau precum fațetele unui diamant sau la 
elicoida dublă ce se rotea la câțiva zeci de centimetri deasupra 
patului. 

— lată unde cred eu că s-a produs greșeala, mutaţia care a 
permis unei banale celule defecte să pună în pericol viața 
mamei tale, i-a spus Bătrânul lui Teodor care tocmai intra în 
cameră cărând două scaune, indicând către una dintre barele 
helixului ce pulsa în aceeași culoare sângerie. 

Marina zâmbi amintirii într-un fel anume, lucru care îi pro- 
duse lui David o bruscă indispoziţie. 

— Bietul băiat, atât de emoționat a fost la vederea hologra- 
melor plutind deasupra trupului mamei sale încât un scaun i 
l-a dat Bătrânului, iar pe celălalt s-a așezat el. Următoarea dată 
când ne-am văzut, două ceasuri încheiate n-am putut scăpa de 
el, trebuind să-i dau nenumărate asigurări că nu sunt supărată 
pe „incalificabila lui bădărănie”. 

Idee bună, execuție defectuoasă, se trezi David gândind. Una-i 
galanteria, cea adevărată, mustind de teritorialitate şi testosteron, și 
alta-i fandoseala și fanfaronada de salon — Vai domniță, îmi cer iertare, 
am călcat cu piciorul meu nevrednic în același loc unde ați păşit şi 
dumneavoastră acum o săptămână. Nu vă faceți griji! Am să şterg 
imediat! 

Pe chip îi înflori un rânjet larg, observat de îndată de Marina. 

Contrariată de schimbarea de atitudine, Marina dădu să-l 
chestioneze pe David cu privire la motivul bruştei lui veselii, 

apoi renunţă. După poziția largă a umerilor, mai mult ca sigur 
că era vorba de vreo răutate masculină. Zâmbi în sinea ei și își 
continuă povestirea: 

— Ceea ce vedem aici cred că se numește terapie prin utili- 
zarea unui virus oncolitic, ne-a spus Bătrânul, mie și lui Tudor, 
arătând către o spuzeală de puncte verzi, care, aidoma unui de- 
tașament de comando, se apropiau din toate direcţiile, încon- 
jurând tumora. 

— Ai idee cum funcționează? l-am întrebat eu. 

— Doar concluziile pe care le-am tras din cercetările savan- 
ților voştri, mi-a spus Bătrânul, aerul de scuză reapărându-i 
pe chip. Părerea mea este că unitatea de regenerare acționează 
în mai mulți paşi atunci când vindecă. Prin intermediul celu- 
lelor sănătoase, identifică informația genetică pe care ar trebui 
s-o aibă diferitele celulele din corp. Apoi, la al doilea pas, le gă- 
seşte pe cele a căror identitate genetică nu o respectă pe cea a 
locului unde se află. Altfel spus, este în regulă să găsești peşti 
și caracatițe în ocean, dar dacă găsești un delfin cu cap de ri- 
nocer, realizezi pe dată că ceva nu-i în regulă cu el. Al treilea 
pas, presupun că la el ne uităm acum, îl constituie modificarea 
unuia dintre viruşii care se găsesc în permanenţă în corpul 
uman, în așa fel încât să ţintească numai celulele bolnave. Fo- 
losind exemplul de mai devreme, este ca și cum ai distribui fo- 
tografia delfinului-rinocer prin toate barurile de pescari, 
anunțând că există un premiu consistent pe capul lui. Dacă 
intuiţia mea este corectă, restul este rutină pentru organism. 
Celulele infectate sunt distruse fie de sistemul imunitar, care 
acum le poate recunoaște ca fiind străine lui, fie de către viru- 
sul oncolitic în sine. 

Brusc, David realiză că se afla înaintea unei decizii. Ca ur- 
mare a ultimei relatări, fie o credea pe Marina, prin urmare, 
povestea ei, fie se ridica și încerca să părăsească vila. Linia de 
mijloc, cea care îi permitea să creadă în naivitatea Marinei, ne- 
gând totodată fondul „extraterestru“ al întregii afaceri, tocmai 
încetase să existe. 

— A funcţionat? rosti el, glasul sunându-i răgușit, ca după 
o tăcere îndelungată. 

— lreproșabil. Sub ochii noştri, supusă atacului necontenit 
al virusului oncolitic, dacă despre asta a fost vorba, tumoarea 
s-a micșorat, apoi a dispărut cu totul, împreună cu metastazele 
existente în celelalte organe. În mai puţin de două ore mama lui 
Teodor nu mai avea o singură celulă canceroasă în tot corpul; 
fusese vindecată. 

— Chiar suntem experimentul de laborator al unei civili- 
zaţii extraterestre? murmură David cu ochii în podea. Ne da- 
torăm existența lăcomiei fără de margini a unui anume Ybir şi 
dorinţei — obsesive, aș zice eu — de a se întoarce la iarba lui verde 
de acasă a unui Robinson Crusoe galactic pe nume Adam, dacă 
îmi aduc bine aminte cum îi cheamă pe fiecare? 

Marina încuviință din gesturi. Grav, accentuând fiecare cu- 
vânt, spuse: 

— Şi da, și nu. Da, pentru Adam și pentru ceilalți păstori pe 
care i-a strâns în jurul lui. Ei ne-ar sacrifica într-o clipită dacă, 
procedând astfel, s-ar putea întoarce la, cum i-ai zis, „iarba lor 
verde de acasă”? 

David încuviinţă în tăcere. 

— Pentru Bătrânul, însă, continuă Marina, și probabil și 
pentru Eber — mâna îi urcă în mod reflex la baza gâtului unde, 

până nu de mult, obișnuise să poarte un anumit obiect — lu- 
crurile au stat altfel. 

Serghei deveni atent. Numele îi suna vag cunoscut, a po- 
veşti auzite în copilărie. 

— Ăsta cine mai e? Locuiește în Sevilla? mormăi David în 
bășcălie. Ştia că nu procedează bine. Ar fi trebuit s-o creadă, 
de fapt, ar fi fost spre binele lui s-o facă, dar îi era peste putință. 
Ideea că s-ar putea vedea purtând tricouri cu farfurii zbură- 
toare, împărtășind împreună cu alți nespălați ca el o psihoză 
de grup, făcea să se încrânceneze carnea pe el. 

Marina se încruntă. 

— Nimic, lasă, dădu David agasat din mână. Am crezut că 
e vorba de Eberul din Sevilla, continuă el, șuierând printre 
dinți ceva ce aducea chinuit cu aria lui Figaro din opera „Băr- 
bierul din Sevilla”. 

Serghei chicoti, obligând-o pe tânără să rânjească în silă. 

— Nu, dar provine dintr-o localitate cel puţin la fel de renu- 
mită ca cea menționată de tine, îi replică ea prompt. 

— Dacă-i aia de pe malul Siretului, puţin mai sus de Sodo- 
meni, înseamnă că-i vorba de Pașcani, sări plin de solicitudine 
David. E cunoscut pentru fabrica lui de săpun, nu-i așa? De 
oraş zic... 

— Nu, pentru agroturismul și originalitatea modalităților 
de cazare practicate încă de pe vremea romanilor, rânji Marina, 
lăsându-l pe David nedumerit, iar pe Serghei gânditor. 

— Şi-au atins scopul? șopti rusul, rememorând cuvintele 
Marinei: Soția dumneavoastră nu a murit în urma unei complicații 
renale, ci de o boală pe care a contactat-o investigând rămășițele unei 
nave extraterestre. Inima i se strânse, încercând să-și dea seama 

dacă un răspuns afirmativ ar putea oferi o urmă de sens morții 
Nataliei. 

Marina clătină din cap. 

— Nu, şi nu pentru că nu ar fi încercat, dragii de ei, tot ce 
le-a stat la dispoziție pentru a ne exploata mai ceva ca pe niște 
vite de povară! scrâșni ea. Alterare genetică — dacă v-aţi între- 
bat vreodată de ce trăim atât de puțin, poate a venit momentul 
s-o faceți din nou! — eugenie, spălare pe creier... genocid. 

Ceea ce nu făcuseră toate argumentele logice de până atunci, 
îndeplini într-o clipită ura din glasul Marinei. David își simţi 
neîncrederea fisurându-i-se. 

— Vrei să spui că special ne-au dat o viață mai scurtă? Dar, 
ce sens ar fi avut să facă una ca asta, având în vedere ce ziceai 
mai devreme, nevoia de „cercetare științifică”? Mă gândesc că 
îţi trebuie timp, ani de studiu, pentru a obţine un savant. De 
ce să nu-l ţii cât mai mult în viață după ce l-ai format? 

— Pentru că odată cu expertiza vine și stagnarea, oftă Ser- 
ghei, răspunzând în locul Marinei. Din câte înțeleg, ești fami- 
liar cu computerele dincolo de nivelul unui specialist în analiza 
datelor statistice, după cum erai trecut în registrele noastre. 
Gândește-te la un algoritm evolutiv de inteligenţă artificială. 
Ce ţi-ai dori de la el? 

— Să ruleze rapid un număr cât mai mare de generații pen- 
tru a-i putea selecta pe acei membri care satisfac cel mai bine 
condiția impusă, răspunse David din reflex. 

Îşi aţinti acuzator degetul arătător către Marina: 

— Așa este? Vrei să zici că trăim doar câteva zeci de ani ne- 
norociți numai pentru că așa au înțeles creatorii noștri să recol- 
teze cât mai multe idei utilizând același blid de mâncare? 

Tânăra strânse din dinţi, mușchii obrazului încordându-i-se 
sub piele. 

— lar ca nemernicia să fie completă, află că nu din prima au 
procedat astfel, spuse ea. A fost nevoie de câteva generații „ra- 
tate” pentru a-și da seama unde greșeau. 

Eugenie, spălare pe creier... genocid, răsunară ca un ecou cuvin- 
tele Marinei în mintea lui David. Brusc își dădu seama că nu 
mai era chiar atât de dornic să afle continuarea. 

Marina trase cu coada ochiului către sticla de vodcă, dar nu 
îndrăzni să mai ceară. Sesizându-i ezitarea, Serghei îi făcu cu 
ochiul și îi turnă câteva picături în pahar. 

— Prima șarjă pe care au creat-o, continuă ea, a fost formată 
din exemplare identice lor. l-au creat în laborator, i-au crescut, 
apoi i-au educat ca pe niște Anunnaki veritabili. Au trebuit să 
treacă zeci, sute de ani, până au realizat că societatea pe care o 
înființaseră nu se afla cu nimic mai aproape de redescoperirea 
zborului spaţial. Păstrând analogia, era ca și cum grupul de 
aborigeni din exemplul de mai devreme s-ar fi pus pe făcut 
copii pentru a descoperi un mod de a fabrica telecomanda care 
le lipsea. Degeaba, noii Anunnaki se plimbau de colo-colo fără 
nici un rost întocmai ca și „părinţii” lor! 

Se opri, incapabilă să scape de nodul care i se pusese în gât. 

— Aveţi idee ce s-a ales de prima generație de pământeni? 
șopti ea cu greu. 

— S-au alăturat șlehtei inițiale de nenorociți și au trăit — în 
sensul propriu al cuvântului — până în zilele noastre? rânji 
David. 

Ridică un deget în aer, adăugând cu voce de unchiaș poves- 
titor: 

— Şi de n-or fi murit — de vreo râie căprească, de boala lui 
Calache, ori de orbul găinilor — apăi or mai trăi și azi. Izbucni 
în râs, plesnindu-și genunchii cu palmele. Ştii, asta dă o nouă 
dimensiune expresiei populare „Și am încălecat pe o șa și v-am 
spus povestea”... 

— Au fost eutanasiați, îl întrerupse Marina. 

David amuţi ca lovit în plexul solar. Parcă toată bucuria din 
lume dispăruse subit, furată de un demon întunecat. 

Marina continuă, o expresie de încăpățânare crispându-i 
trăsăturile: 

— l-au ucis pe toți până la ultimul. Adam înţelesese că zbo- 
rul intergalactic, dacă va fi să fie, avea să fie reinventat de către 
o specie pornită de la zero. Așa că a rupt pagina și a luat-o de 
la capăt cu un cod genetic care să permită noilor membri să 
evolueze mai rapid în direcția necesară. 

Luă o înghiţitură de vodcă, lăsând alcoolul tare să-i ardă 
gâtul. 

— Dar, cum nici unul dintre ei nu avea cunoștințe aprofun- 
date de genetică, doar cât fuseseră obligați să deprindă prin 
natura meseriei, următoarele încercări s-au constituit într-un 
şir nesfârșit de insuccese. Au apărut exemplare eronate, cum 
ar fi omul din Neanderthal și rudele noastre, maimuţele — de 
la distanță cel mai ratat experiment Anunnaki. 

— Stai! sări David. Cred că am înțeles eu ceva greșit. Vrei 
să spui că maimuțţele se trag din oameni și nu invers? 

Marina oftă. O sută cincizeci de ani de controverse sterile. 
Cât de tare trebuie să se fi distrat Adam — ba poate chiar și Bă- 
trânul — văzând disensiunile pe care le-a ridicat la vremea ei 
cartea lui Charles Darwin, „Originea speciilor”. Evoluţioniștii 

împotriva creaționiștilor, creaționiștii împotriva evoluționiş- 
tilor, iar între ei, ca un Christ prezidând asupra unui salon de 
nebuni în plină criză, Anunnaki râzând în hohote. Brusc îi veni 
să strige până rămânea fără voce. 

— Întocmai, oftă ea. Glasul îi sună îmbătrânit. În obsesia lui 
de a obține un exemplar cu o speranţă limitată de viață, Adam 
a adus modificări semnificative genomului original. Gorilele, 
urangutanii, cimpanzeii, sunt toți rodul acestor experimente. 

David oscila din ce în ce mai tare. Cu cât povestea Marinei 
căpăta mai multă substanţă, cu atât devenea mai neverosimilă. 
Și totuși, prea multe se legau pentru a fi o simplă scorneală... 
Își înlănțui degetele în spatele cefei și se întoarse către Serghei: 

— Ție ți se par credibile — balivernele astea, se auzi în încăpere 
gândul lui nerostit — aceste, hm..., relatări? 

Serghei îşi afundă mâinile în buzunarele sacoului. Chiar și 
după douăzeci de ani de când se lăsase de fumat, tot își mai 
căuta țigările în momentele de maximă concentrare. 

— Nu, nici pe departe, spuse el într-un târziu, cântărind-o 
din priviri pe Marina. 

Surprins de afirmaţia rusului, David tresări. 

— Cunosc basme pentru copii mai credibile decât multe 
dintre lucrurile pe care le-am auzit în seara asta, continuă el, 
seriozitatea tonului contrastând cu batjocura cuvintelor. 

Împinse scaunul în spate și se ridică în picioare. Mâna îi 
ajunse ca din întâmplare în zona tocului de umăr, reducând 
intenţia lui David de a-i urma exemplul la un gest abia schițat, 
de îndată reprimat. 

— Într-o altă conjunctură, mi-aș fi informat pe loc superiorii 
și am fi continuat discuţia într-una din camerele izolate fonic 

din subsolul ambasadei. Nu îmi fac griji. Cu binișorul ori cu 
răușorul — Serghei pufni în râs, satisfăcut de nivelul său de 
cunoaștere al limbii române — am fi scos de la domnişoara în- 
treg adevărul. Dar, în condiţiile de față nu mai pot face acest 
lucru. Şi știți de ce? Pentru că am încetat să mai am superiori. 
M-am lepădat de ei după ce i-am văzut dispuși să meargă la 
război ca să poată pune mâna pe voi. lar cum tu ești doar un 
pârlit de programator — iartă-mi sinceritatea, dar cu tot miliar- 
dul pe care aud că l-ai plimbat din buzunarele americanilor, 
tot n-ai fi atras atenţia acestui soi de oameni — doar Marina ar 
mai fi putut să-i intereseze. 

Deşurubă capacul sticlei cu o mână, cealaltă rămânându-i 
în vecinătatea pistolului, și bău direct, fără să-și mai toarne în 
pahar. 

— lată de ce, oricât de incredibilă ar părea povestea Marinei, 
nu am de ales. Mă obligă groaza și frica foștilor mei superiori 
s-o cred. 

Puse sticla pe masă. 

— Dar, tu, dragul meu Koschei, aș fi curios să cunosc päre- 
rea ta. Este sau nu prietena ta o mincinoasă? 

David își trecu mâna prin păr. Urma de gel pe care și-o dă- 
duse înainte să iasă la alergat, fapt care părea să se fi întâmplat 
în secolul trecut sau, şi mai bine, la începutul veacurilor, îna- 
inte ca maimuțţele să se fi tras din oameni, îi năclăi palma, fă- 
cându-l să se simtă murdar și obosit. 

— Nu, nu îmi pare că ar fi o mincinoasă, spuse el, coborân- 
du-și privirea în podea. 

Serghei îi zâmbi Marinei, ridicând din umeri. Fato, atât am 
putut face pentru tine, păreau că spun ochii lui. De aici ești pe 
cont propriu. 

— Mulţumesc, spuse ea fără o direcție anume. David încu- 
viinţă absent, acaparat de propriile-i gânduri. 

Marina profită de momentul de liniște creat și își continuă 
povestirea: 

— Eșecul șarjei de Neanderthal, dacă tot am amintit de ei, 
a marcat un punct de cotitură în administrarea experimentu- 
lui. Păstorii au realizat două lucruri. Primul, că un creier mai 
dezvoltat (neanderthalienii avându-l cu cel puţin zece la sută 
mai mare decât al exemplarului original) nu este neapărat o 
soluție la problema lor, și că, dacă vor o populație puternică, 
au nevoie de diversitate genetică. Din acest motiv, i-au luat pe 
neanderthalieni și i-au... 

— Ce vrei de la mine? o întrerupse David, care în tot acest 
timp ţintuise podea. 

Oprită în mijlocul propoziției, Marina fură din reflex cu 
ochiul la Serghei. 

— E în regulă, spuse David, sesizându-i ezitarea. Nu cred 
că ceea ce ni se întâmplă e o cacealma. Avea dreptate Serghei 
mai devreme. Nu i-ar fi luat cine știe ce efort pentru a scoate 
ce îl interesa de la tine și fără tot acest circ „de-a evadarea”. 

Marina se strânse pe canapea. Îi era frică. Momentul venise 
prea repede. Mai erau încă lucruri pe care David trebuia să le 
afle înainte să-i poată comunica scopul misiunii lui. 

— Îmi este teamă că nu vei înțelege. Nu știi încă tot, mur- 
mură ea. 

David rânji. Nările i se lărgiră, oferindu-i aerul unui prădă- 
tor luându-și avânt înaintea saltului. 

— Încearcă-mă, susură el. Poate nu știi, dar am și eu câteva 
diplome care atestă că sunt un băiat deștept. Îţi pot trimite 
copii după ele. 

Timbrul voalat al glasului, combinat cu luciul din privirea 
lui David, o făcură pe Marina să evalueze distanța dintre ea și 
Serghei. La o adică, rusul era înarmat. O putea apăra. 

— Deci? presă David, aplecându-se în faţă. 

Într-o fracțiune de secundă, Marina înţelese. Fie îi îndepli- 
nea dorința, fie David va ieși pe ușă, toate gloanţele și pistoa- 
lele din lume nefiind în stare să-l rețină. 

— Vrem, noi, adică Bătrânul, bâigui ea, să oferim omenirii 
șansa unei alegeri libere atunci când va sosi momentul, și avem 
nevoie de tine ca să ne ajuţi s-o facem. 

— Şansa unei ce? exclamă David, vocea împrumutându-i 
tonalități isterice. Se uită către Serghei care îl privea înapoi la 
fel de uimit, un fel de: Habar n-am ce vrea să zică. Tu ai adus-o, tu 
să te descurci cu ea! 

Marinei îi veni să izbucnească în plâns. Nu era — și nu fusese 
niciodată! — pregătită pentru asemenea responsabilitate. 

— Unei alegeri libere, repetă ea în șoaptă. Privirea pătrun- 
zătoare a Bătrânului, probabil deja prizonierul lui Adam - sau 
și mai rău, ucis — expresia lui blajină, de om care nu știe să se 
enerveze, o copleșiră. Fu prea mult. O stare de furie ca o oală 
de apă clocotită se revărsă asupra ei. 

— Vrei să ştii? Ei, bine, află atunci că reprezentanții familiei 
lui Ybir sunt pe drum, se apropie, strigă ea. Navetele păstorilor 
au recepționat anul trecut un mesaj în acest sens. În mai puțin 
de o lună vor fi aici. Și contrar opiniei generale, nu vor ateriza 
pe peluza Casei Albe și nici nu vor cere să fie duși la „condu- 
cătorul nostru”. Ştii ce se va întâmpla? Vor fi surprinși, de asta 
pot să vă asigur. În locul șeptelului de dinozauri pe care se 
aşteaptă să-l găsească — și pentru care bat atâta cale — vor găsi 

o populație de replici Anunnaki de mâna a doua și o planetă 
practic distrusă de invazia acestor lăcuste pe două picioare. 
Păduri defrișate, râuri otrăvite, oceane pline de gunoaie. Să tot 
ai astfel de proprietăți! 

Marina își dădu capul pe spate, lăsând să-i scape un hohot 
de râs către tavan. 

— Iar ca nenorocirea să fie completă, aflați că singurul păcat 
de moarte în imperiul Anunnaki îl reprezintă clonarea unui 
seamăn. În sensul propriu al cuvântului, mă refer. Cei care se 
fac vinovați de o asemenea crimă sunt ucişi fără milă. Într-un 
fel, este de înțeles. În societatea lor, accesul la averea personală 
se face nu pe bază de buletin sau pașaport cu poză, ci prin ve- 
rificarea amprentei genetice. Este ca şi cum aici, pe Pământ, 
am putea fabrica la bunul plac acte de identitate despre care 
poliția n-ar putea spune dacă sunt adevărate sau false. Întreg 
sistemul financiar, laolaltă cu cel juridic, s-ar prăbuși peste 
noapte. 

David ridică o mână în aer. Palma cu degetele larg desfă- 
cute îi opri Marinei cuvintele în piept. 

— Și ce au toate acestea de-a face cu mine? Vocea îi sună 
spartă, tremurată din pricina efortului de a nu pune aceeași 
întrebare răcnind. Cărui fapt îi datorez cinstea de a afla cu o 
lună mai devreme că se întorc acasă mama cu tata, să ne certe 
pentru dezordinea din cameră, și nu împreună cu toți ceilalți 
copii, la sorocul stabilit? 

Chipul Marinei, îmbujorat de febra povestirii și de alcool, 
se goli brusc de sânge. 

— Am impresia că, în ciuda diplomelor pe care văd că le 
scoţi la înaintare, îți scapă gravitatea situaţiei, îl întrerupse ea 
pe David, copiindu-i tonul mușcător. 

Gata, îi ajunsese! Individul putea să se ridice și să plece, să 
sară într-un picior sau să se ia de gât cu Serghei și să cânte Ocii- 
ciornie?? până la ziuă. Răbdarea ei tocmai luase sfârșit. Era plic- 
tisită până dincolo de saţietate de figurile de mare lord şi de 
frizura lui înfoiată. Soarta unei întregi planete ajunsă pe mâna 
unui imbecil a cărui mutră părea desprinsă din benzile dese- 
nate cu Johnny Bravo. Bătrânul ar fi putut, de dragul celor ce 
aveau să moară nevinovaţi într-un război care nu le aparținea, 
să fi găsit un alt candidat la titlul de salvator al omenirii. Cel 
de față se descurca jalnic. 

— Dacă ai impresia că ne vor ține un discurs moralizator ce 
va fi distribuit prin toate rețelele de televiziune, inclusiv pe ca- 
nalul de teleshopping, despre răul pe care l-am făcut planetei 
noastre — mă rog, a lor — și despre cât de important este să dăm 
primăvara pomii cu var, îți mai spun o dată că nu înţelegi ce 
urmează să se întâmple. O să dispărem ca specie, aia o să în- 
tâmple! Ne vor extermina cu scârba și oroarea unei blonde care 
şi-a găsit chiloţii preferați mişunând de gândaci de bucătărie. 

Marina își trecu palma peste pielea craniului. Luat prin sur- 
prindere de amărăciunea gestului, de resemnarea întipărită pe 
chipul ei, David avu impresia că se află în fața unei tinere pro- 
fesoare mâhnite de slaba prestație a unui elev. Îi evită privirea. 
Obrajii i se îmbujorară de frustrare și furie reprimată. Cine era 
chelioasa asta cu urechi ascuțite, cum de își permitea să-l mă- 
soare în felul în care o făcea? 

Marina continuă. 

— Păstorii au știut, încă de acum şase milioane de ani, că 
dacă nu reuşesc să plece la timp, consecințele acțiunilor lor ar 


22 Ouuu&pubie = Ochi negri, cunoscut cântec de dragoste rusesc. 

putea să-i prindă din urmă. Au avut de ales între a aştepta o 
salvare — care ar fi putut, foarte bine, să nu sosească niciodată 
- şi căutarea unei soluții. În stilul caracteristic speciei lor, au 
decis să lupte, să nu-și accepte pasivi soarta, fiecare în felul lui. 
Bătrânul s-a constituit în adeptul abordării pacifiste — „Lasă-i 
să vină. Când or să sosească, unul dintre noi va merge să ceară 
clemenţă pentru creația noastră. Structura genetică a oameni- 
lor este suficient de diferită de a noastră încât să nu reprezinte 
o amenințare la adresa imperiului, și suficient de asemănă- 
toare cât să ne fie egali în setea de cunoaștere, în nevoia de a 
explora și de a împinge granițele științei tot mai departe”. 

Adam, din contră, a îmbrăcat mantia războiului — „Lasă-i 
să vină. lar când o vor face, haideţi să ne asigurăm că vom de- 
ține arme suficient de puternice pentru a-i transforma în praf 
stelar înainte să-și dea seama ce i-a lovit!”. 

David tuși în pumn. Cu toată furia pe care o resimțea, nu 
rezistă să nu dea glas imaginii din mintea lui: 

— Un tip șarmant acest Adam, plescăi el, lungind intenţio- 
nat cuvintele. Stau și mă gândesc. La cât de agresiv își umflă 
mușchii ori de câte ori are ocazia, pun pariu că în locul cunos- 
cutei frunze de viță-de-vie i s-ar fi potrivit şi un trifoi cu patru 
foi — o bună asemănare cu emblema Loteriei Naţionale — că tot 
aia îți dau și ei — şi nu o frunză de brusture, cum i-ar plăcea in- 
dividului să credem că ar avea nevoie. Zâmbi cu acea expresie 
de falsă complicitate — Uită-te ce spiritual sunt eu și ce tâmpit eşti 
tu — pe care Marina ajunsese să i-o urască dincolo de rațiune, 
şi spuse: 

— Auzi, musculosul ăsta despre care ne tot zici este „acel” 
Adam? Ştii tu, tipul cu mărul — și nu mă refer aici la Sir Isaac 

Newton, Wilhelm Tell sau la Albă ca Zăpada lucrând două jo- 
buri — individul cu copacul, cu șarpele, cu tot circul din Geneză? 

Şi iată-ne intraţi în ultima turnantă, oftă Marina. 

— Da, el este, își împreună ea mâinile în poală. 

Ceva, ca un sunet de zăvor încuindu-se — sau din contră, 
descuindu-se — făcu clic în mintea lui David. Aproape că uită 
să respire. 

— Bine, dar dacă oamenii sunt creaţia „zeilor” Anunnaki, 
şopti el, cine a scris Biblia? 

Marina se mulțumi să ridice din umeri. 

— Ei au scris-o, nu-i așa? șuieră David, strângându-și pumnii. 
Cuvintele-pavăză murmurate până și de cel din urmă ateu în 
momentele de grea încercare îi veniră în minte: Tatăl nostru care 
ne eşti în ceruri. Sfințească-se numele Tău. Vie împărăția Ta. Facă-se 
voia Ta... 

Furia îl cotropi, făcându-i venele de la tâmple să i se zbată 
sub piele. Nevinovaţi arşi cu miile pe rug. Popoare întregi 
şterse de pe fața pământului. Învățături interzise. Vieţi irosite, 
închinate adorării unui zeu inexistent — toate astea pentru ce? 
Pentru ca o mână de analfabeți să se poată întoarce la casele 
lor...?! 

— De ce au făcut-o? șopti el. De ce și-au bătut în felul acesta 
joc de noi? 

Marina își înconjură umerii cu brațele. Oboseala îi dădea 
ocol, strecurându-i dorințe viclene în trup. l-ar fi prins bine o 
îmbrățișare, o baie fierbinte și un pat în care să se prăbușească. 
Își reluă anevoie povestirea: 

— Odată cu eșecul Neanderthalienilor — în proiectarea că- 
rora Adam își pusese mari speranțe - Anunnaki au încetat să 

mai aducă modificări genomului uman. Au păstrat doar acele 
diferențe care se dovediseră stabile: durata de viață semnifi- 
cativ redusă și câteva caracteristici-surpriză, cum ar fi depen- 
denţa de fumat, boala lui Crohn și diabetul zaharat, cadouri 
pentru care trebuie să le fim recunoscători verilor noștri mai 
mari. 

— Tu vorbeşti serios, intenţionat ne-au tras-o în stilul ăsta? 
o întrerupse David. 

Marina își ridică palmele în aer a neputinţă. 

— N-am de unde să știu cu exactitate ce a fost în capul lui 
Adam, rosti ea, se pare că tipul are — sau cel puţin avea — mari 
dificultăţi în a discerne între o manipulare genetică și dosul 
unui mamut păros. Experimentele pe care le-au făcut pe noi 
au fost la ghici, pe principiul mai-ia-de-aici, mai-pune-acolo, 
lucru care mă face să mă îndoiesc că ar fi păstrat în mod inten- 
ționat tarele genetice peste care s-a nimerit să dea. Cred că a 
fost doar o potrivire nefericită, atâta tot. 

Pașli na hui, vmiestie sa svaimvălasatim*, mormăi Serghei în- 
fundându-și prost dispus mâinile în buzunarele sacoului. La 
ce bun o plăcere, fumatul, dacă nu te poți bucura de ea fără 
riscul de a-ți sfârși zilele tușind mai rău decât Marguerite Gau- 
tier în scena finală din Dama cu camelii? 

Se așeză înapoi pe scaun, mâna rămânându-i în vecinătatea 
armei. Pe oamenii de genul lui David nu-i laşi niciodată nesu- 
pravegheaţi. Oricât de domesticiți ar părea într-un moment 
sau altul, întotdeauna există riscul unei surprize neplăcute. Co- 
laborează cu ei, dar fii cu băgare de seamă. Mintea creativă şi 
înclinația acestor indivizi către acțiuni, pripite, le-ar zice unii, 


23 Să v-o trag. Vouă și mamutului vostru păros. 

curajoase, alții, pot constitui o sursă permanentă de risc. Atât 
pentru dușmani, cât și pentru aliați. 

Pe fondul oboselii acumulate, discuţia dintre David și Ma- 
rina se estompă, replicile lor luând forma unor ghemotoace de 
vată aruncate de la unul la altul. Pleoapele i se închiseră pe ju- 
mătate. 

Trăsăturile lui David fură înlocuite de ale unui alt David, 
David Boronin, un fost camarad de arme din perioada războ- 
iului din Afganistan. 

Serghei zâmbi imaginii tulburi. Davidka, un cântăreț desă- 
vârșit și un cartofor neîntrecut. Însuși Apollo cel cu voce de 
aur ori Tyche, zeița norocului, n-ar fi avut vreo șansă dacă i-ar 
fi ieșit în cale. Pe Apollo l-ar fi bătut la zaruri și i-ar fi luat lira, 
iar lui Tyche i-ar fi cântat din balalaică până când i-ar fi căzut 
hainele de pe ea. Adică vreo două, trei melodii, cel mult. Fe- 
meile obișnuite se dezbrăcau de la prima. 

Mâna îi intră sub sacou, atingându-i pieptul. Cămaşa i se 
lipi de piele, lăsând să se simtă o cicatrice circulară. Situată la 
o palmă deasupra inimii, părea punctul de încheiere al unei de- 
claraţii. Una de dragoste sau de ură, de dor sau de renunțare. 

De ambele, își zise el. Este o presupunere eronată că le-ar despărți 
ceva, fie chiar și „o linie foarte subțire”. Din contră, se întrepătrund. 
Cu cât te apropii mai mult de una, cu atât te găsești mai tare asaltat 
de emisarii celeilalte. Sub degetele lui, cicatricea pulsă. Carnea 
își reamintea de întâlnirea cu glonţul ce pornise din țeava unei 
puști cu lunetă în urmă cu mai bine de treizeci de ani. 

Se întâmplase la mai puțin de un an de la moartea soției 
sale, pe versantul unui munte uitat de Dumnezeu din regiunea 
Paktia, în estul Afganistanului. Se afla acolo împreună cu 

Mşchenie?*, unitatea specială căreia i se alăturase ca ofițer tehnic 
însărcinat cu securitatea comunicațiilor. Pentru soldații nor- 
mali, era cel mai cumplit loc unde s-ar fi putut afla. Pentru el, 
însă, fusese unicul unde şi-ar fi dorit să fie. Să nu gândească, să 
nu simtă, dar mai ales, să lase vremea să treacă. Să poată uita. 

lar vremea trecea. Misiunile epuizante erau combinate cu 
antrenamente grele al căror scop declarat era să-i separe pe cei 
slabi de cei puternici, iar între ele, un somn mai negru decât 
păcura. În sfârşit, putea să doarmă. Coșmarurile din care se 
trezea sufocat de lacrimi și groaza întrebărilor ale căror răs- 
punsuri refuzau să i se arate — Ce aș fi putut face și n-am făcut? 
Când mi-am dat seama că ceva rău este pe cale să se petreacă, dar am 
ales să trec cu vederea? — rămăseseră în urmă, stafii captive între 
pereții apartamentului unde locuise împreună cu Natalia, un 
loc pe care într-o vreme ajunsese să-l numească „acasă”. 

Cicatricea îi zvâcni sub degete, reconectându-l cu realitatea 
înconjurătoare. Se uită la cei doi fugari. Dacă celălalt David nu 
s-ar fi repezit asupra lui atunci când s-a ridicat în picioare, sfi- 
dându-l pe lunetistul care le ucisese deja un camarad, acest 
David ar fi fost deja scos din circulaţie. Și nu ar fi fost bine. 
Lumea s-ar mai fi apropiat cu un pas de punctul de unde nu 
mai există cale de întoarcere. 

În fundal, Marina ridică vocea. Pe Serghei îl încercă un zâm- 
bet complice, dar și o stare de invidie. În scurt timp, tânăra îi 
va deveni femeie lui David. I-o simţeai întipărită în fiecare linie 
a chipului, în modul în care îl privea atunci când credea că nu 
o vede nimeni, cât şi în patima cu care l-ar fi sugrumat când 
răspunsurile lui nu erau pe măsura soclului unde îl așezase ea. 


24 Răzbunare. 

— Repet, rosti David, ceva mai controlat decât prima dată, 
ce legătură au toate pe care mi le spui cu mine? În afara unor 
bani în posesia cărora aș putea să intru — un lucru deloc sim- 
plu, te asigur — nu văd cum te-aș putea ajuta. 

Serghei își auzi inima scăzându-și bătăile. Trupul și mintea 
îi intrară în starea de meditaţie a trăgătorului de elită de dina- 
inte să apese trăgaciul. Ceva din el voia să iasă la suprafață. 
Timpul se dilată, lăsând senzația unor spații mari între cuvinte 
şi tăcere. 

Se petrecură două lucruri simultan. O văzu pe Marina pre- 
gătindu-se să răspundă şi totodată înțelese că, indiferent de 
ceea ce va spune, nu va fi ceva care să-l intereseze. Momentul 
pe care îl tot amânase sosise. Trebuia să știe ce se întâmplase 
în urmă cu treizeci și șapte de ani. 

— Îmi pare rău că te întrerup, dar trebuie să aflu. Ai zis că 
ştii ce s-a întâmplat cu Natalia. Apoi tăcu, incapabil să pună în 
cuvinte întrebarea nerostită. 

Prima intenţie a lui David fu să se întoarcă la Serghei și să-i 
dea un pumn. Tare şi cu intenţia de a-i lăsa urme. Oricât de 
nesimtit ai fi, un minim de bun simţ tot ar trebui să posezi. Nu 
te trezeşti vorbind ca boul, doar că ţi-ai adus tu ceva aminte, 
atunci când în jurul tău se discută probleme de viață și moarte. 

Apoi realiză enormitatea gândului. Întrebarea lui Serghei 
chiar viza o problemă de viață și de moarte. Să afle cum gân- 
dise Bătrânul, Moşul sau Ologul — sau însuși Papa Pius de la 
Roma - salvarea planetei, venea în urma nevoii de a şti cine se 
făcuse vinovat de moartea soției sale. 

Încuviință, confirmându-i Marinei că este în regulă să-i dea 
întâietate rusului. 

Tânăra răsuflă ușurată. Primise un răgaz înainte de a-i face 
cunoscut lui David planul Bătrânului. Căută privirea lui Serghei, 
realizând că nu ştia cum să i se adreseze. Era prima dată când 
vorbeau în cadrul unei conversații normale, fără ca ea să pri- 
vească pe țeava unei arme sau să dârdâie în pragul hipoter- 
miei. 

— Eşti cât de cât familiarizat cu teoria oficială privind feno- 
menul Tunguska? se hotărî ea să meargă pe abordarea directă. 
Timpul lui „dumneavoastră” expirase în momentul în care se 
înghesuise în portbagajul mașinii lui pentru a scăpa cu viață. 

— Nu prea bine, se foi Serghei pe scaun. Gândul că ceva 
legat de moartea soției lui îi era necunoscut, îi dădea o stare 
de jenă și de disconfort. 

O nouă întrebare, iute precum un șarpe săgetând oglinda 
unei bălți stătute, îi zgârie inima: Ar fi făcut vreo diferență atunci 
dacă aş fi știut mai multe despre subiectul acesta? 

Trase de reverele sacoului, aranjându-l. 

— Din câte îmi aduc aminte, își drese el vocea, părerile sunt 
împărţite. Unii spun că ar fi fost o cometă care a explodat la 
intrarea în atmosferă, în timp ce alte păreri susțin că ar fi fost 
un asteroid. 

— Ca să nu-i uităm pe dezaxaţii care susțin că incidentul s-ar 
fi datorat unei nave extraterestre care a făcut bum-bum, punctă 
din reflex David. 

Marina îl studie ca și cum ar fi făcut-o pe deasupra unei pe- 
rechi de ochelari. 

— Poate alegerea cuvintelor nu a fost cea mai potrivită. Am 
impresia că n-ar fi trebuit să zic „bum-bum”, încercă el o glumă 
șchioapă. 

Cred că n-ar strica să mă abtin o vreme de la comentarii, continuă 
în sinea lui, devenind brusc interesat de textura parchetului. 
Mai bine așa decât să vadă acreala adunată pe chipul Marinei 
sau iritarea de pe buzele strânse ale lui Serghei. 

Tânăra femeie inspiră adânc. L-ar fi pocnit cu cea mai mare 
plăcere pe individ, combinaţie țepoasă între ante-menționatul 
Johnny Bravo și Morocănosul, piticul veșnic nemulțumit din 
Albă ca Zăpada. În același timp, ar fi pufnit în râs și l-ar fi lăsat 
s-o scoată la o cafea. Sau la o prăjitură. 

— În cazul acesta, spuse Marina, poate n-ar fi rău să amin- 
tim în treacăt variantele așa-zis „oficiale“. Deși neadevărate, 
au semnificaţia lor în context. Îi aruncă lui David o privire care 
începu ca una plină de reproș, dar care, spre propria ei surpriză, 
se transformă într-un clipit complice. 

Lui David îi veni să râdă. Dumnezeu, Adam, Anunnaki — 
cum și-or fi zicând indivizii ăştia dimineața când se bărbieresc 
- să le mai înțeleagă pe femei. 

Să nu uit s-o întreb la sfârşit dacă le-a trecut prin cap creatorilor 
noștri să-și înființeze un birou de relaţii cu publicul. Nu de alta, dar 
tare aş avea câteva întrebări să le pun, rânji el gândului nerostit, 
neștiind că în doar câteva luni, într-un context dintre cele mai 
dramatice, va avea ocazia s-o facă. 

— De acord? rosti Marina, căutând aprobarea lui Serghei, 
dar și a lui David. 

Amândoi bărbaţii încuviinţară. Marina își luă o clipă de 
răgaz, apoi începu: 

— Ce s-a întâmplat la Tunguska a fost o greșeală pe care cred 
că Adam nu și-a iertat-o vreodată. Într-un fel îl înțeleg. Secolul 
nouăsprezece a fost momentul când rasa umană a rupt pluto- 

nul. Locomotiva cu abur în 1829, telegraful în '37, în '39 foto- 
grafia, telefonul în '76 — ăăă, Marina ridică ochii în tavan, soco- 
tind pe degete — o, da! exclamă, becul electric în ‘79, iar moto- 
rul cu combustie internă în ‘80. Nu este de mirare că după un 
astfel de festin tehnologic, Adam i-a crezut pe oameni capabili 
să treacă la nivelul următor. S-a gândit să-i ajute cu unul dintre 
puţinele lucruri care îi stăteau în putere: le-a dat una dintre 
navete s-o desfacă. S-o studieze și să-i copieze modelul de pro- 
pulsie. 

Vocea îi scăzu în intensitate: 

— Așa cum vă puteți imagina, lucrurile n-au mers tocmai 
bine. Ce i-au făcut navetei, nu pot să-mi dau seama. Bănuiesc 
că au dezasamblat-o, măcar în parte, dar cum de le-a reușit așa 
ceva numai Dumnezeu știe! Eu nu sunt capabilă să pun lichid 
pentru parbriz în borcanul în care trebuie. Pentru mine, ce se 
află sub capota unei mașini, arată toate ca niște tigăi. 

Odată gospodină, toată viața gospodină, rânji David. Intenţionă 
să dea glas gândului, însă ochiul cu pleoapa coborâtă al Marinei, 
expresia unui crocodil uitându-se prin vizorul ușii la poștașul 
care se pregătește să ciocăne, îl făcu să se răzgândească. 

Serghei simţi înțepături sub pleoape, iar un suspin îi săgetă 
pieptul. Odată cu trecerea orelor, Marina devenea din ce în ce 
mai asemănătoare Nataliei. În calități și în defecte, deopotrivă. 

Vei avea probleme cu ea, băiete, ascultă-mă pe mine, clătină rusul 
din cap. De la felul cum îți arunci şosetele seara lângă pat și până la 
papionul pe care va trebui să-l porți la diversele evenimente unde va 
insista să mergeţi. Pe care, desigur, tu le vei urî din adâncul inimii. 

O lacrimă i se strânse în colțul ochilor, singurul semn al 
crivățului care îi pustia sufletul. 

Iar dacă acelui Dumnezeu nemernic, despre care am bănuit întot- 
deauna că nu există, i se va face milă de tine, nu vei ajunge niciodată 
să realizezi cât de inutile devin până şi cele mai simple gesturi în 
absența ei. La ce bun să îți mai pui șosete, dacă nu ar mai avea cine 
să te certe că ți le arunci aiurea? Apoi, în lipsa şosetelor, care ar mai 
fi rostul picioarelor, unde să mai pleci cu ele? Și mai ales, de ce ai 
face-o, de ce te-ai îndepărta de singurul loc unde îi mai poți simți 
încă prezenţa? Un ac de păr, perna pe care a dormit până s-o duci la 
spital, un pahar pe marginea căruia, dacă te uiţi cu atenție, se mai 
poate vedea încă urma buzelor ei... 

— Şi-au băgat nasul în motorul unei navete, n-au știut s-o 
facă la loc şi a explodat în atmosferă, nu-i așa? șopti el, privind 
în jos. 

— Da, ocazie cu care l-au pierdut pe unul de-al lor, pe Seth, 
spuse Marina. Însă nu explozia navetei, și nici chiar moartea 
pilotului, nu a reprezentat adevărata catastrofă pentru păstori, 
ci pierderea unei bucăți de fuzelaj, despre existenţa căreia au 
aflat abia când o echipă de savanți ruși aparținând unei 
facțiuni gri a KGB-ului a primit misiunea să o studieze. 

Serghei tresări. Biata Natalia, cât ghinion avusese să intre 
în atenţia unei grupări ale cărei acțiuni sunt ținute secrete până 
și de organizația mamă, un loc unde orice se poate petrece și 
nimeni nu va da vreodată socoteală pentru faptele sale. Iată, 
așa se explica faptul pentru care, în ciuda poziţiei lui înalte în 
KGB, nu i s-a spus nimic despre proiectul în care fusese impli- 
cată soţia lui. Într-un mod dureros, lucrurile se legau. 

— Și de ce mă rog a reprezentat o asemenea catastrofă? se 
încruntă David. Până una alta aveau o bucată nenorocită de 
metal — lemn de balsa bănuiesc că nu era — care putea fi oricând 


196 


Ferma de dinozauri - I Dan Rădoiu 


prezentată ca o rămășiță dintr-un meteorit, material extrate- 
restru legitim, cu alte cuvinte. 

— Nu chiar. Fragmentul pe care îl aveau, unica bucată care 
supraviețuise exploziei, era evident că făcuse parte dintr-o 
structură artificială. În plus, materialul din care sunt construite 
navetele păstorilor deține proprietăți remarcabile. Supus unui 
bombardament continuu cu raze X de o anume intensitate, se 
ridică în aer. Levitează în cel mai propriu sens al cuvântului. 

Serghei își privea mâinile, adâncit în gânduri. Marina și-ar 
fi dorit să i le poată lua între ale ei, să-i spună că totul va fi bine. 
Ar fi putut, dar ar fi fost o minciună. Singurul lucru pe care îl 
putea face era să-i spună adevărul despre moartea soției lui. 

— Ce le-a scăpat însă cercetătorilor ruși, continuă ea, a fost 
fluxul de radiații nocive pe care fragmentul le emitea înapoi 
ca răspuns la testele lor. Cel mai probabil, un efect secundar al 
sistemului de camuflaj. Clătină din cap: 

— Din nefericire, i-a costat scump această scăpare. În mai 
puţin de doi ani, toţi cei cinci savanţi implicaţi în experiment 
au murit de tot felul de boli misterioase, decesul lor fiind con- 
siderat secret de stat. 

Serghei îi mulțumi cu un zâmbet șters. Enigma ce îi otrăvise 
inima atâta amar de vreme tocmai încetase să mai existe. Vă jur, 
Anunnaki, șuieră în sinea lui, Adam, Eber și cum v-o mai chema, 
că nu voi avea linişte până când nu vă voi vedea plătind prețul nemer- 
niciei voastre. Unghiile i se înfipseră în palme, lăsând în urma 
lor vase de sânge sparte sub piele. 

David păstră tăcerea doar cât să nu pară total dezinteresat 
de tragedia umană din spatele experimentului eșuat, apoi puse 
întrebarea care îl măcina: 

— Așa, și? Care ar fi fost treaba dacă lumea afla despre bu- 
cata de epavă? — că bănuiesc că despre asta era vorba. De ce ar 
fi fost aşa o mare catastrofă pentru Anunnaki? 

În mintea Marinei, sufrageria lui Serghei fu înlocuită de un 
spaţiu vast, ale cărei margini nu se vedeau în nicio direcție. În 
centru, un arlechin îmbrăcat într-un costum de postav din pă- 
trate albe și negre, se pregătea să lovească un gong ce atârna 
din tavan. 

— Dacă un astfel de artefact ar fi găsit, șopti ea, filmat, pre- 
zentat publicului, atunci existența unei civilizaţii extraterestre 
nu ar mai putea fi negată. Pentru că, indiferent cum l-ai pre- 
zenta și ce ai spune despre el, majoritatea oamenilor își vor da 
seama că n-a fost construit pe Pământ. În doar câteva clipe 
ştirea ar ocoli planeta, oferind substanţă teoriilor abil strecu- 
rate — de către cine altul decât de către Bătrânul — precum că 
oamenii ar fi produsul unei civilizații extraterestre. Religia, 
arma secretă a păstorilor, a lui Adam, în special, ar înregistra 
o lovitură serioasă. Cine crezi că s-ar mai duce la biserică, la 
sinagogă ori la moschee, într-o astfel de situație? 

Nimeni nu răspunse întrebării ei. 

— Odată genomul noii rase stabilizat, continuă ea, Adam, 
ca un bun organizator, s-a apucat să însămânţeze planeta de 
la un cap la altul. Ştia că mediul poate juca un rol hotărâtor în 
evoluție. Distanţa, deși vorbim de mii de kilometri între o 
așezare și alta, nu era o problemă. Dacă David a calculat corect 
- scuze, se corectă ea sub privirea dezaprobator-plictisită a 
celui menţionat — în cât ziceai că poate fi ocolit Pământul, o oră 
și câteva minute? 

— Da..., spuse David cu jumătate de gură. Era ceva în tonul 
Marinei care îndemna la prudenţă. 

Tânăra îi zâmbi cu o expresie ingenuă pe chip. Două codițe 
prinse în fundă dacă şi-ar fi făcut, și ar fi fost prototipul șco- 
lăriţei arzând de dorinţa de a învăţa din înțelepciunea profe- 
sorului ei. 

— Ai idee, așa, cam câte? clipi ea din gene. 

Luat prin surprindere, David ridică ochii în tavan. 

— Şi vreo trei, spuse el, încercând să pună cap la cap cifrele 
care se încăpățânau să-i alunece printre degetele minții. 

— Și vreo cinci. Vreo cinci și jumătate, chiar, rânji Marina, 
ridicându-şi palmele în aer într-o neputinţă de operetă. 

Sub degetele lui David, marginea de plastic a mesei prinse 
a se îndoi periculos. În cel mai strict sens al cuvântului, i-ar fi 
arătat el împielițatei ce înseamnă aia matematică. Ar fi pus-o 
pe genunchi și i-ar fi tras niște palme într-o anumită zonă. Cam 
câte? Cam vreo cinci. Ore!!! 

Mormăi fără să își descleșteze dinții: 

— Greșeala mea. Mi-o asum. Continuă, te rog. Sunt curios 
să aflu despre începuturile schimbului internațional de măr- 
furi. Cum a fost? Din Africa, chiloți țesuţi din fibră de cocos, din 
China, artificii și teniși, iar din Europa, castraveți bulgărești și 
țucale cu imprimeu de la Horezu? 

— Tocmai în asta a constat problema, se lăsa Marina pe spă- 
tarul canapelei. Până la un moment dat, nici unul dintre lucru- 
rile menţionate de tine nu s-a petrecut. În afara unor nenoro- 
cite de sulițe teșite ca vai de lume de vreun bolovan, strămoșii 
noștri nu aveau nici cel mai mic gând să-și îndrepte atenția 
către tehnologie. Tot ce făceau era să vâneze atunci când le era 
foame, și să facă sex atunci când nu vânau. 

Lui David nu-i conveni. Pe de o parte, ar fi vrut să mai ră- 
mână supărat. Nu-l faci pe om tâmpit în față ca apoi să te baţi 

cu el pe burtă. Şi totuşi, acea parte din el care ar fi luat în de- 
râdere până şi nodul ștreangului în timp ce-i era petrecut pe 
după gât, avu câștig de cauză. 

— Și mai zicem despre noi că am evoluat, mormăi el, trăgân- 
du-se de buza inferioară a dezgust. De unde atâta evoluţie, 
nene? Ia să fi trăit pe vremea aia. Două ore de vânătoare 
dimineaţa până prindeai mamutul, după care direcția înapoi 
la peşteră ca să-i zburlești ciuful. Mamutului, vreau să zic, rânji 
el de expresia ultragiată a Marinei. Era unul păros, o specie 
dispărută aproape în totalitate în vremurile moderne, har Uni- 
versului pentru micile lui miracole! 

— Şi nici n-am fi făcut vreodată altceva, spuse Marina cu 
glas scăzut, dacă nu i-ar fi venit lui Adam o idee despre cum 
să ne scoată din amorțeală. Atâta merit a avut şi el. Ne-a obli- 
gat să privim către lumea ce se întindea dincolo de ciuful ma- 
mutului. După eșecul înregistrat cu primele loturi, păstorii 
s-au confruntat cu dilema educării noii rase. Învață-i prea mult 
și devin Anunnaki. Învaţă-i prea puţin — se uită cu subînţeles 
la David — şi singura lor dorinţă va fi să zburlească ciuful ma- 
mutului până la sfârșitul veacului. Ar mai fi fost varianta pe 
care au și mers inițial, de a-i lăsa să descopere de unii singuri 
rudimentele civilizației: limbajul articulat, apoi alfabetul scris. 

Un zâmbet amar îi traversă chipul: 

— Cum însă nimeni nu se schimbă fără o motivaţie seri- 
oasă, avea dreptate Herr Jung, așa nici strămoșii noștri nu 
simțeau vreo nevoie să renunțe la traiul lor liniștit. Mamuţi 
erau destui, sex, probabil pe îndestulate. Se nășteau, creșteau, 
procreau, apoi mureau, lăsând lumea în același loc în care o 
găsiseră. Vă daţi seama că lucrurile nu puteau rămâne multă 

vreme așa. Întocmai ca un muncitor cu ziua, omenirea avea o 
sarcină de îndeplinit. Venise momentul ca Anunnaki să în- 
drepte lucrurile în direcția dorită. Aveţi idee ce au făcut? 

Lui David i-ar fi plăcut să-i vadă în locul lui pe toţi habot- 
nicii pe care îi auzise vreodată perorând despre beneficiile 
vieții de apoi. Ar fi fost distractiv. 

— L-au inventat pe Dumnezeu? 

Deși le pusese la dispoziţie toate indiciile necesare, Marina 
avu o tresărire de mândrie. Răspunsul venise din partea lui 
David. Ascunde cârcotașul ceva minte sub frizura aia de spadasin 
certat cu foarfeca, pufni în sinea ei, străduindu-se s-o zică cu cât 
mai multă acreală. Îi reuși cam cât o felie de tartă de lămâie 
pudrată cu zahăr vanilat. 

— N-a fost din prima doar unul singur, rosti ea. Dacă vă 
aduceţi aminte, primele religii au fost politeiste. Un zeu al 
mării, unul al războiului, o zeiță a înțelepciunii, a vânătorii și 
așa mai departe. 

— Iartă-mi curiozitatea, interveni David, dar cum s-au lăsat 
convinși strămoșii noştri de concepte atât de abstracte? Din ce 
spuneai mai devreme, homosapiens% din vremea aceea păreau 
la fel de inteligenţi ca o maimuţă uitându-se pe partea greșită 
a ocheanului. 

— l-au fugărit din cer cu navetele, i-au lovit până n-au mai 
știut de ei, iar acolo unde a fost cazul, i-au ucis, şopti Marina. 
Nu s-au dat înapoi de la nicio cruzime pentru a-și atinge sco- 
pul. Putem zice, fără teama de a greşi, că omenirea a ieșit din 
negura neștiinței datorită instaurării unui reflex condiționat. 
Nu ați sacrificat un animal? Rău ați făcut. Un sfert din sat e ras. 


25 Omul inteligent. 

Aţi uitat să vă închinaţi la soare dimineața? Nicio problemă, 
un alt sfert de sat suferă diverse amputaţii. Care o mână, care 
un picior, după cum decide păstorul de serviciu. Gata, v-a ajuns? 
Foarte bine! Este suficient să imitați ce vă arătăm noi, și veţi fi 
în siguranţă. 

— Bun, dar cum au ajutat bătaia și tortura în cazul graiului 
articulat? nu se lăsă David. Adică, oricât de rău ai schingiui un 
câine, săracul, el tot nu are să vorbească. N-are cum s-o facă. 
Natura, mă rog, tac-su Anunnaki, nu l-a înzestrat cu darul vor- 
birii, corect? 

Se opri, înțelegând că își răspunsese de unul singur. Marina 
îi zâmbi. În colţul ochilor avea lacrimi. 

— Exact. Înăsprirea condițiilor de viață nu ar avea efect asu- 
pra unui câine, dar ar putea face minuni — mă rog, a făcut — în 
cazul rudelor noastre din preistorie. Creierul lor deţinea, din 
punct de vedere fizic, toate conexiunile necesare vorbitului. Le 
mai trebuia nevoia de a o face. 

David se încruntă. 

— Şi care a fost, mă rog, nevoia care i-a făcut pe stră-verii și 
stră-unchii noștri să inventeze atâtea limbi și dialecte? 

— Răspunderea colectivă, murmură Marina. Pedepsind 
grupuri mari pentru greșeala unuia singur, păstorii i-au silit 
pe aceştia să inventeze o modalitate de a comunica unii cu alții 
în încercarea de a respecta regulile impuse. Opțiunile pe care 
le-au avut la dispoziţie au fost dureros de simple. Procedau în 
consecință sau mânia „divină” se abătea asupra lor. 

Scepticismul lui David se subția ca un cub de gheață arun- 
cat într-o tigaie încinsă. Era în cuvintele Marinei o coerenţă pe 
care mintea lui tehnică, obişnuită să unească A cu B, dar şi M 
cu Z atunci când era nevoie, nu o putea ignora. Așa e, nimeni 

nu pune osul la muncă dacă nu e obligat s-o facă. Evoluţia este 
un proces dureros. Necesită renunțarea la automatismele do- 
bândite cu trudă. Înveţi, de-a lungul a generații întregi, în ce 
copac să te culci ca să nu te trezești că dimineaţa fuge un tigru 
cu tine în dinți, și uite că vine la tine un sfrijit într-o navă spa- 
țială de fiţe, să-ți spună că trebuie să renunțţi la creanga ta, să 
te pui pe adunat pietre, să sapi fundații, să ridici pereţi, acope- 
rișuri (pentru care ai să plăteşști impozite mai târziu, dar deo- 
camdată nu ţi-o spune nimeni), doar ca să ai unde să pui capul 
la culcare. Tâmpit să fie ăla care ar accepta o asemenea excro- 
cherie, să dea libertatea de a se da huța din liană în liană cu 
ruda bipedă a mamutului cu ciuf atârnată de gâtul său, pe o 
viață petrecută în griji şi responsabilități pe care oricum nu și 
le-a dorit. Adevărat, în lipsa lor, șansele de a te bucura de bine- 
facerile democraţiei pluripartite se reduc simţitor, dar cumva 
realizezi că poți trăi și fără alegeri parlamentare din patru în 
patru ani. Lași capul în jos, străduindu-te să pari cât mai im- 
becil cu putință. Caști a plictiseală și te scarpini îndelung în 
dos. Mai lasă-l pe sfrijit să-ți mai explice încă o dată prin semne 
cum trebuie să freci o piatră de o alta pentru a face un topor 
cu care să tai copacul în care obișnuiai să dormi, ca să îți faci o 
colibă. Apoi, ca să tai alți copaci, că de, odată casa construită, 
vei avea nevoie de un gard pentru a-i ţine la distanţă pe foștii 
tovarăși de creangă cărora le este în continuare lene să-și facă 
o casă, dar care ar lua-o cu dragă inimă pe a ta. 

David se mișcă o dată, de două ori, negăsindu-și locul. În 
cele din urmă se hotărî să pună întrebarea care nu îi dădea 
pace. Ce s-ar mai fi distrat băieții din Lulz Sec dacă l-ar fi auzit 
cerând detalii despre extratereștrii care trăiseră pe Pământ în 
urmă cu milioane de ani. Cum ar mai fi râs ei... 

— Domnii și doamnele pe care le-ai enumerat, spuse el ca 
și cum ar fi întrebat dacă afară mai plouă, Apollo, Poseidon, 
Atena, și, cum îi zicea tipei cu — mâinile lui David urcară la 
piept, palmele plate sugerând o pereche de sâni mici — arcul 
ăla nărăvaş? Gata, se repezi el, rânjind de furia care traversă 
chipul Marinei, mi-am adus aminte. Artemis, dacă îți place 
tzatziki-ul sau Diana, dacă ești mai curând înclinat către o 
porţie de spaghetti al formaggio di parmigiano... 

— Așa, i-o tăie Marina ajunsă la capătul răbdării, ce-i cu ele? 

— Au fost Anunnaki? Adică, mă gândesc că tot implicân- 
du-se în viaţa de zi cu zi a strămoşilor noștri, nu se poate să 
nu fi fost consideraţi ei înșiși zei. 

— Doar bărbaţii, spuse Marina. În grupul iniţial de păstori 
nu s-a aflat nicio femeie. 

— Ahaaa, abia acum înțeleg adevăratul motiv al existenţei 
speciei umane, pufni David în râs. Zborul intergalactic, zici? 
Aiurea, minciună, doamnelor și domnilor jurați! Cu o eterni- 
tate înainte pe care s-o petreci într-un șir nesfârşit de chiolha- 
nuri fecioreşti, povestind aceleași întâmplări fâsâite din armată, 
te asigur că și eu mi-aş fi clonat o — mâinile îi desenară aceleași 
rotunjimi ca mai devreme, însă privirea aprigă a Marinei, cu o 
fărâmă de ură în ea, îl opri ca un pumn în piept — o doamnă 
cu ochi frumoși, completă el, devenit dintr-odată interesat de 
marginea mesei. Șterse o urmă imaginară cu degetul, suflă 
deasupra, apoi continuă cu mâneca. 

— Ce s-a întâmplat cu fragmentul de la Tunguska? se smulse 
anevoie Serghei din muţenie. Există pe undeva, putem să-l ară- 
tăm lumii? 

Marina negă printr-o mișcare a capului. 

— Din păcate, nu este posibil. Imediat ce au aflat de exis- 
tența lui, păstorii au intervenit prin canale oculte și l-au făcut 
dispărut. Unde anume? Nimeni nu știe. Probabil în vreun la- 
borator ultrasecret, unde servește drept material de studiu 
savanților grupului. 

David își drese glasul, dând de înțeles că ar avea ceva de 
spus, dar Serghei trecu peste el cu privirea, ignorându-l. Ar fi 
procedat la fel cu oricine care s-ar fi interpus între el și misiu- 
nea pe care o simțea luând formă în mintea lui. 

— Spune-mi, cât de puternici sunt acești Anunnaki în so- 
cietatea noastră? Sunt acel guvern planetar la care fac referire 
adepții teoriei conspirației? 

Postura lui David se schimbă instantaneu. Din spăşită, de- 
veni cea a unui pictor concentrat asupra operei sale. Se trase 
puţin în spate, mai aplică două-trei „tuşe” cu buricul degetului 
pe marginea mesei, apoi pivotă fără să se grăbească spre Marina. 

Tânăra își duse mâna la frunte. 

— Da și nu, spuse ea. Da, deoarece păstorii controlează cam tot 
ce mișcă în lume. Ziare, televiziuni, platforme online de socia- 
lizare, firme de telefonie, producători de computere. Spune 
numele unei companii mari, din orice industrie ţi-ar trece prin 
minte, și fii sigur că Anunnaki se află în spatele așa-zișilor 
acționari majoritari. Nu, fiindcă ei nu intervin direct, ci prin in- 
termediul băncilor și organismelor financiare pe care de dețin. 

— Se află președinții, șefii de guverne, pe ștatul lor de plată? 
întrebă Serghei. 

— Nu, din câte intuiește Bătrânul. 

— Intuiește? exclamă David, renunțând la postura lui de 
om important și preocupat. Cum adică „intuieşte” atunci când 
ar trebui să știe precis? 

Precum ogarul al cărui simţ olfactiv îi spune că se află pe 
urma vânatului, David presă. Dăduse peste ceva important. 

— lartă-mă că îţi pun această întrebare, dar mă simt nevoit 
s-o fac: Este sau nu acest „bătrân” unul dintre Anunnaki? 

Marina își puse coatele pe genunchi și își luă capul între 
palme. 

— Este complicat, spuse ea, masându-și tâmplele. 

— Un răspuns binar, 0 sau 1, nu este niciodată complicat! 

— Este, adică, a fost unul dintre ei. A ieșit din grațiile lui 
Adam în momentul în care a luat poziţie activă, alături de 
Eber, împotriva îndobitocirii civilizației umane, spuse Marina, 
evitând să-și privească în ochi interlocutorii. 

— Ce îndobitocire? sări David, şi cine este acest Eber pe care 
îl tot scoţi la înaintare, dar despre care nu ne spui nimic? 

Cu toată presiunea ce umplea încăperea, Marina nu răspunse 
imediat. 

— Cum ziceam, e complicat. Când Adam le-a dat oamenilor 
religia, n-a prevăzut succesul extraordinar pe care îl va avea 
ideea lui. O vreme lucrurile au mers ca pe roate. Mânaţi de 
noua lor credinţă, foştii primitivi au ridicat societăți prospere 
în jurul imaginii „zeilor” lor. Ajutaţi, acolo unde a fost cazul — 
doar nu credeați că Marea Piramidă, la construcția căreia s-au 
folosit blocuri de piatră cântărind zeci de tone, a fost făcută cu 
unelte din bronz și cupru, o legătură de copaci, și câteva cămile 
somnoroase — civilizația umană a ieșit din amorțeală, pornind 
pe calea progresului tehnologic. Visul lui Adam începea să 
prindă contur. 

Marina își împreună degetele, sprijinindu-și bărbia de ele. 

— Și la fel de repede cum a prins contur, la fel de repede s-a 
oprit. Știţi, noi oamenii, habar n-avem ce-i aia moderaţia. Sun- 

tem o târlă de extremiști. Mâncăm prea mult, bem prea mult — 
privirea îi fugi la David, alungându-i de pe chip rânjetul de în- 
cântare masculină — pe toate le facem în exces. Ceea ce inițial 
ne-a scos din epoca de piatră, religia politeistă, amenința să ne 
țină pentru totdeauna la nivelul unei metalurgii primitive a 
fierului. În loc să ne deschidem braţele către stele, să ne înde- 
plinim destinul, noi cădeam cu capul în țărână, închinându-ne 
la ele. Subzistam, ne adoram zeii, și cam atât. Găsisem o nouă 
creangă pentru somn și ne era de ajuns. 

Gura îi încremeni într-un surâs înghețat. 

— Nouă, da. Păstorilor, în nici un caz. Oricât de distractiv 
ar fi fost pentru ei să se plimbe printre pământeni în haine fis- 
tichii, dând ordine, supraveghind construcții megalitice și fra- 
ternizând cu populația locală, spuseMarina, imitând gestul lui 
David. Palmele cu degetele răşchirate îi urcară în dreptul piep- 
tului, simbolizând doi sâni imenși. 

Oh, nu, de ce ca doi bostani? Lasă-i așa cum sunt. Nu știi că esen- 
tele tari se păstrează în flacoane mici? gândi David. Și deşi nici un 
mușchi nu i se clinti pe chip, Marina îi simți zâmbetul, mângâ- 
ierea privirii. Obrajii i se îmbujorară, iar un sentiment de bine, 
depășindu-l cu mult pe cel oferit de căldura din încăpere, i se 
strecură în trup. Așteptă până fu sigură pe vocea ei, apoi con- 
tinuă: 

— Cu clarviziunea care l-a caracterizat dintotdeauna, Adam 
a înțeles că sosise momentul să facă ceva. Şi cum religia era 
problema — forma ei de manifestare, mai exact — s-a apucat s-o 
schimbe. Cu rezultate remarcabile, am putea zice. Neștiind 
dacă o să-i meargă sau nu, s-a decis să facă întâi un test. A luat 
- culmea ironiei— un grup de ciobani care își ducea traiul pe 


207 


Ferma de dinozauri - I Dan Rădoiu 


țărmurile Mării Moarte și, în locul zeilor și zeișorilor la care 
aceștia se închinau, le-a dat o singură divinitate, înzestrând-o 
cu puterea supremă. Vă sună de undeva cunoscut? 

Continuă fără să aștepte răspunsul: 

— Şi din nou i-a ieșit pasenţa. Energizaţi de credinţa într-un 
singur zeu și de niște texte așa-zis sfinte, cei aleși s-au dovedit 
un popor puternic, plin de vitalitate și de idei, lucru care a ră- 
mas valabil și până în ziua de azi. 

— Spune-mi, vorbeşti despre religia creștină? exclamă David. 

— Aproape, surâse Marina. 

— Bine, dar niciodată în istoria omenirii n-a existat o in- 
stituție mai potrivnică științei și progresului tehnologic decât 
această religie, explodă David. Adu-ţi aminte! Giordano Bruno, 
Galileo Galilei, LucilioVanini, sute, mii de savanţi, filosofi, 
liber-cugetători, aruncați în închisori, arşi pe rug, decapitaţi 
sau trași pe roată! 

David se ridică în picioare, pradă unei agitații considerabile. 

— Să nu fi existat blestemata asta de dogmă, gesticulă el, îţi 
spun, de mult ne-am fi făcut cumpărăturile pe Marte și am fi 
mers seara la film pe Saturn. Cum poți zice că ea a fost inven- 
tată — scrisă chiar! — de un individ al cărui scop declarat era 
progresul științific? 

— Foarte simplu. Știința oamenilor, ca să-i fie de folos lui 
Adam, trebuia să evolueze. Zâmbi. Pe chipul lui David se citea 
stupoarea. Înțelesese. 

— lar ca să evolueze... 

— A trebuit să devină mai puternică, să răzbată prin tot 
soiul de dificultăți și piedici, interveni David, acoperind-o. Cât 
de clare îi deveneau toate... 

— Ca să nu îi mai socotim pe martirii care și-au pierdut 
viețile pe altarul acestei religii alternative, creând adepți și dis- 
cipoli gata să pătrundă cu flacăra cunoaşterii tot mai adânc în 
bezna necunoscutului, îl completă Marina. 

În cameră se lăsă tăcerea. Pereţii păreau făcuţi din cabluri 
electrice de înaltă tensiune. 

— Cruciadele, războaiele, terorismul religios... fac și ele 
parte din aceeași strategie menită să ne forțeze să evoluăm, nu-i 
așa? șopti abia auzit David. 

— Alături de inegalitatea socială, segregarea rasială, consu- 
merismul şi multe altele, spuse Marina, prinzându-și umerii cu 
braţele. Cu alte cuvinte, orice ne-ar da un brânci de pe creanga 
noastră, obligându-ne să muncim, cu unghiile și cu dinții, acolo 
unde este cazul, pentru o viață presupus mai bună. 

— Şi iată, deci, spuse Serghei, motivul pentru care cel de-al 
treilea război mondial nu va începe, indiferent dacă povestea 
submarinelor idiotului de Andropov va ieși sau nu la iveală. 

Își aţinti privirea asupra Marinei. Tânăra simți că se pierde 
în căutătura cenușie a ochilor lui. 

— Bănuiesc că nu din întâmplare, continuă el, te aflai în 
casa acestui domn când aţi primit vizita care v-a obligat să vă 
refugiați în ambasada noastră, nu-i așa? Veniseşi pentru a-i 
face o propunere, pentru a-i transmite un mesaj din partea... 
Bătrânului. Corect? 

Marina bâţâi din cap, aprobând viguros. 

— Da, așa este, rosti ea. De aceea mă aflam acolo. 

— Şi în ce consta propunerea pe care urma să i-o faci? în- 
trebă Serghei, urmărindu-i cu atenţie reacțiile. 

Marina își ținu pentru o clipă respirația. Senzația că ar putea 
fi victima unei înscenări magistrale o încercă din nou. Prea scă- 

paseră ușor din ambasadă. Din partea lui Adam, s-ar fi putut 
aştepta la o astfel de strategie. Ar fi avut sens. De ce s-o tortu- 
reze, riscând să primească adevăruri trunchiate, în loc s-o as- 
culte ciripind de bună voie? 

Apoi, se uită în ochii lui Serghei, la ura ce picura din căută- 
tura lui rece, și îi trecu orice teamă. Avea în faţa ei un bărbat 
pregătit să facă orice îi stătea în putere pentru a răzbuna moar- 
tea femeii iubite. Singurul lucru cu care l-ar fi putut tenta 
Adam ar fi fost să-și pună ștreangul de gât, sieși și întregului 
grup Anunnaki, apoi să se arunce în gol. Și poate nici atunci. 

Își umezi buzele, apoi începu: 

— David a intrat în atenţia noastră, mă rog, a Bătrânului, 
după lovitura pe care a dat-o la bursă, piratând contul de Twitter 
al celor de Associated Press. 

Serghei înclină scurt din cap, dându-i de înţeles că îi este 
cunoscut incidentul. Marina îi zâmbi, apoi își reluă povestirea: 

— Nu suma în sine — din calculele noastre, binișor peste un 
miliard — ne-au făcut să ne concentrăm atenția asupra loviturii, 
ci modul spectaculos în care a fost realizată. 

Dacă acela ar fi fost un interogatoriu, el s-ar fi terminat îna- 
inte să înceapă. Până și cel mai novice polițist ar fi observat ful- 
gerul de mândrie profesională care lumină chipul lui David. 
Umerii îi deveniră mai largi, iar bărbia îi zvâcni înainte, sfi- 
dând pe oricine ar fi îndrăznit să spună altceva. 

Rusul se făcu că nu îl vede. De copil deprinsese dragostea 
de cultură şi respectul față de muncă de la actorii bătrâni în 
rândul cărora crescuse. Pentru el, imaginea unui gigolo ples- 
nind de sănătate și de bani nemunciţi — sau și mai rău, furați! 
- nu era ceva care să-l entuziasmeze peste măsură. 

Marina continuă plină de vervă. Misiunea ei intrase în linie 
dreaptă. 

— Motivul pentru care David încă umblă liber, în loc să lo- 
cuiască pe banii guvernului american într-o închisoare federală 
de maximă securitate, spuse ea, este modul în care a executat 
lovitura. Din cercetările noastre, și crede-mă, doar dintr-un 
noroc am reușit să asamblăm ceva indicii, a reieșit că s-a folosit 
de un virus informatic pentru a infecta un număr de câteva 
mii de telefoane mobile. 

Pentru David, timpul se opri în loc. Mai multe gânduri îi 
trecură deodată prin minte. 

Primul, să se ridice și să plece. Să-l lase pe rus să-l împuște 
în spate dacă așa îi era scris să moară. La o adică, n-ar fi fost 
cine ştie ce pierdere. Din lumea pe care o știa, părea că nu mai 
rămăsese nimic, iar în cea nouă, lucrurile mergeau mizerabil. 
Atentate și războaie programate de către cel care ar fi trebuit 
să-i apere de rău. Omul, strămoşul maimuței. Biserica, garan- 
tul progresului tehnologic. Ai fi zis că întreaga situație este 
desprinsă dintr-un banc absurd. Care este, copilaş, culmea ghini- 
onului? Să cazi dintr-un avion care se prăbușește pe un vapor care 
se scufundă, nene! 

Al doilea, să nege totul. Să nege că pseudonimul lui de hacker 
ar fi Delta Sword, iar împreună cu el, paternitatea atacului de 
la Associated Press. Să renunţe dintr-o singură mișcare la su- 
tele de milioane de euro dosite în ascunzători secrete, și la sur- 
sele virusului informatic. Să se piardă în lumea largă, simplu 
programator în căutarea unui loc de muncă unde să-și pe- 
treacă timpul până la sosirea sfârșitului lumii. 

Își vâr? mâinile în buzunare. 

— Aproximativ trei mii, mormăi el, privind în podea. De 
telefoane mobile, reluă, văzând privirea nedumerită a celorlalți 
doi. Trei mii de telefoane mobile pentru a tranzacționa acțiuni 
la bursă pe site-uri specializate, fiecare telefon rulând un fond 
de două mii de dolari, cu un câștig, situat între patru sute și 
opt sute de mii de dolari pentru fiecare telefon. În total, puțin 
peste un miliard. Până la urmă, cum m-aţi găsit? Și de ce doar 
voi și nu și FBl-ul, Secret Service, CIA-ul sau Asociaţia Cres- 
cătorilor de Ratoni din Nebraska? 

Ridică braţele în aer, încingându-se de la propriile-i vorbe: 

— Dumnezeu ştie, că la cât de tare i-am lovit, m-aș fi aștep- 
tat să-i văd cu zecile pe urmele mele dacă ar fi ştiut cine sunt. 
Cum de numai voi m-aţi găsit? 

Marina își căută un loc mai bun pe canapea. Câțiva metri o 
mai despărțeau de linia de sosire. 

— Aş putea să-ţi înșir zeci de baliverne despre cum am ajuns 
la tine, spuse ea. Adevărul este că am avut noroc. Aşa cum pro- 
babil te-ai așteptat, bursele n-au sesizat imediat ce li s-a întâm- 
plat. O pierdere de unu la sută din peste o sută treizeci de 
miliarde n-a fost imediat vizibilă. În plus, tranzacţiile efectuate 
de pe telefoanele mobile infectate de virusul conceput de tine 
s-au ținut sub pragul de un milion, ceea ce le-a făcut să intre 
la capitolul „și altele”. Când autoritățile și-au dat seama ce li 
se întâmplase, era deja prea târziu. Banii fuseseră mutați în 
conturile unei firme fantomă din China. Pușculița era goală. 

— lar de acolo? deveni Serghei brusc interesat. Vorbim des- 
pre un miliard de dolari, totuşi. Cum poți face o asemenea 
sumă să dispară? 

Marina se uită la David, a cărui expresie ursuză invita la 
păstrarea distanţei, apoi din nou la Serghei. 

— Când l-am întrebat același lucru pe ofițerul FBI care a 
făcut să ne parvină dosarul din care v-am citat datele de mai 
devreme, mi-a răspuns printr-un banc. Cică într-o zi, China 
declară război Sovietelor. Se dau lupte atroce, au loc pierderi 
de ambele părți. La sfârşitul primei zile, Radio Moscova anunţă: 
Duşmanul nu va răzbi niciodată în fața bravei Armate Roşii. Au fost 
luaţi prizonieri două milioane de soldaţi chinezi. Lupta continuă! În 
ziua a doua, Radio Moscova revine cu un nou comunicat: Bravii 
noștri ostași nu se dezmint în fața dușmanului. Încă patru milioane 
de soldați chinezi au fost făcuți prizonieri. Lupta continuă. Şi tot 
așa, zi după zi. La un moment dat, după vreo două săptămâni 
de război crâncen, intră și Radio Beijing, în emisie: Invadarea 
Uniunii Sovietice s-a încheiat cu succes. Ne vedem la Kremlin. Tră- 
iască tovarășul Mao și înfrăţirea între popoare! Ceea ce voia Tho- 
mas să zică, agentul FBI, reluă ea rapid, sesizând lipsa de entu- 
ziasm cu care fusese întâmpinat bancul ei, a fost că nu există 
misiune pe care chinezii să nu o poată duce la bun sfârșit prin 
simplul lor număr. În urma investigațiilor, a reieșit că respec- 
tivul miliard a fost încasat prin intermediul a aproximativ zece 
mii de cetățeni de origine chineză răspândiţi pe întreg globul. 
Cu mici variațiuni, povestea a fost de fiecare dată aceeaşi: În 
urmă cu circa un an, au fost contactaţi de către un domn bine 
îmbrăcat care le-a spus că este posibil să aibă la un moment 
dat nevoie de serviciile lor. Treaba pe care urmau s-o facă era 
simplă: o sumă de bani avea să le fie virată în cont, sumă pe 
care ei trebuia s-o retragă, ca apoi s-o trimită prin poștă la o 
adresă oarecare din țara respectivă. 

— Şi nimeni n-a suflat o vorbă, toți s-au conformat instruc- 
țiunilor primite, murmură Serghei, atingându-și cu un gest re- 

flex arma. Dacă ar fi vorbit, și-ar fi condamnat fără niciun 
dubiu familia la exterminare. Copii, părinți, fraţi, verișori, bu- 
nici, nimeni nu ar fi scăpat de mâna lungă a mafiei chinezești. 
Pe „contactat” l-ar fi ucis ultimul, după ce l-ar fi fost obligat să 
privească cum îi sunt omorâţi toți cei dragi. Se opri, cântă- 
rindu-l pe David din ochi: 

— Un an de zile pentru a pregăti scoaterea banilor. Ce să 
zic, având în vedere că nu te-au prins, pare să fi fost o hoție fă- 
cută cu cap. 

David încuviință posomorât. Să primească aprecieri pentru 
lovitura dată, pentru latura ei financiară, îl făcea să se simtă 
precum bărbatul de familie bună care primește aplauze pentru 
râgâitura pe care tocmai a dat-o, cea mai lungă din istoria câr- 
ciumii. 

De afară se auzi zgomotul îndepărtat al unui utilaj de desză- 
pezire. Cu sfârşitul lumii la mai puţin de o lună distanță, oa- 
menii încă mai trebuia să ajungă a doua zi la muncă. 

— Dar nu urma banilor ne-a ajutat să îți dăm de urmă, ci un 
noroc neașteptat, spuse Marina. De bani se îngrijiseră chinezii, 
probabil de aici diferența de aproape un miliard între cele câ- 
teva sute de milioane pe care zici că le-ai primit și suma totală 
a tâlhăriei. Nu mai aveam ce informații să obținem de aici. 

Îşi prinse piramida nazală între degetul mare şi arătător: 

— Berlin. Îți spune ceva? 

În liniștea încăperii, reacția lui David se auzi ca icnetul cuiva 
care a luat un pumn în stomac. Berlin, orașul din care își con- 
dusese operațiunea. Potriveala era prea mare pentru a fi o coin- 
cidenţă. 

— Da, îmi spune, oftă el învins. Ce sens ar fi avut să nege 
acest aspect când le recunoscuse pe toate celelalte? Ar fi fost 

ca și cum ar fi recunoscut furtul găinii, dar s-ar fi dat de ceasul 
morții că nu a desfăcut el inelul de sârmă de la ușa cotețului. 

Îşi drese glasul, mormăind neprietenos: 

— McDonalds? Era singurul moment când ceva mersese 
prost, când fusese nevoit să intervină în procesul automatizat 
pe care îl pusese la punct. 

Marina încuviinţă, ochii strălucindu-i de curiozitate. Avea 
ocazia să-și verifice o parte din ipotezele pe care le întorsese 
de atâtea ori pe toate fețele. 

— Deși cred că am o oarecare idee cum ai procedat, aș vrea 
s-o aud de la tine. Ar fi mai simplu atât pentru mine, cât și pentru 
Serghei. 

David se strâmbă, gura devenindu-i un arc posomorât al 
dezaprobării. Dacă o țineau în ritmul ăsta, mai aveau puțin și 
ajungeau la rețeta secretă de gogoşari muraţi a mătușii. Își 
trase scaunul, având grijă să-și facă cunoscută lipsa de chef 
prin gesturile bruște cu care se aşeză. 

Smuci de gulerul rulat al helancei, strâmbându-se de miro- 
sul propriului trup. I-ar fi prins bine un duș fierbinte și un 
whisky cu gheață; două, chiar. 

— Tu zici că ați avut noroc. Eu spun că am avut ghinion. 
Chestie de percepție. Se sprijini cu coatele pe genunchi: 

— S-a întâmplat ca unul dintre telefoanele mobile pe care 
le-am folosit să aibă instalat un antivirus despre care nu auzi- 
sem, posibil unul construit chiar de către proprietar, ceea ce a 
limitat capacitatea virusului de a se autodistruge după înde- 
plinirea misiunii. 

Îşi ridică palmele în aer. 

Pentru specialistul în expresiile chipului din Marina, spec- 
tacolul contradictoriu de pe chipul lui David îi strecură un sloi 

de gheaţă în inimă. Furie în nările dilatate, frică în linia ridicată 
a sprâncenelor, neputinţă în gestul cu palmele în sus. N-a avut 
de ales, tresări ea. De aici și furia pe care o resimte rememorând în- 
tâmplarea. L-a fost mai teamă să nu-i fure cineva virusul, decât i-a 
fost de spectrul pușcăriei. Fie ideea lui valorează mai mult de un mi- 
liard, fie este vorba despre altceva. 

David scutură din cap, manifestându-și inconștient deza- 
probarea față de propriile-i cuvinte: 

— Când am primit mesajul prin care eram avertizat că vi- 
rusul nu se putea autodistruge, era deja prea târziu. Am fost 
obligat să intru remote? pe telefonul individului pentru a re- 
zolva manual problema. Rânji a scuză, semănând cu un ado- 
lescent prins uitându-se în revistele pentru adulți ale tatălui 
său: 

— Neștiind cât timp aveam la dispoziție, i-am făcut un fac- 
tory reset”, plus câteva intervenţii personale. A fost cea mai 
simplă variantă pe care am avut-o la îndemână. O cântări pe 
Marina din priviri. Începea să-i devină din ce în ce mai clar 
motivul pentru care fusese contactat. 

— O idee nu tocmai rea, se pare. Nu aţi putut recupera da- 
tele de pe mobilul tipului, nu-i așa? spuse el, împingând cu 
bărbia în direcția Marinei. 

Ca de fiecare dată când David își punea creasta de cocoș și 
începea să umble țanţoș prin faţa ei, Marina simți că vrea să-l 
bată până obosea. Lăudăroșii de paradă, soiul de mascul care 


26 Expresie uzuală în mediul IT. A intra „remote” înseamnă a accesa, de 
cele mai multe ori prin intermediul internetului, un dispozitiv (computer, 
telefon mobil etc.) aflat la distanță. 

27 Factory reset, operațiune prin care un telefon mobil (în cazul de față) 
este readus la setările inițiale. 

se pupă pe mușchiul brațului și își rupe tricoul înainte de a 
scoate dopul unei sticle de vin, o enervau cumplit. 

— Nu, n-am putut, spuse ea, pleoapele coborâte nelăsând 
vreun dubiu asupra plictiselii pline de antipatie pe care o re- 
simţea. 

David respiră ușurat. 

— Dacă nu virusul v-a condus la mine — oricum, nici nu ar 
fi avut cum s-o facă! — atunci cum de m-aţi găsit? rosti el. În- 
trebarea nu îi dădea pace încă de când realizase că Marinei îi 
este cunoscută identitatea lui de hacker. 

— Într-un fel, da, ai avut ghinion. Tipul pe al cărui mobil a 
nimerit virusul tău s-a întâmplat să lucreze în domeniul ban- 
car, ceea ce îl obliga să aibă instalată o aplicație de monitori- 
zare a traficului de date. Pufni în râs: 

— Care, tocmai pentru a preveni astfel de „accidente”, stoca 
informaţiile colectate într-un loc securizat din internet. Prin re- 
setarea telefonului ai reușit să ștergi virusul în sine, nu și ur- 
mele lui. Dintre toate conexiunile efectuate în ziua aceea, 
singura care a ieșit în evidenţă a fost adresa unui McDonalds 
din Berlin. 

Și cum McDonalds are camere de luat vederi, gândi David, iată 
de unde au aflat cum arăt. Cât de dobitoc am fost să nu iau în consi- 
derare acest aspect atunci când am optat să folosesc un Wi-Fi public, 
culmea, pentru a nu fi depistat? 

— Sunt curios, v-aţi dus după toți clienții din ziua aia? Pen- 
sionari, femei gravide, militari în termen? întrebă el, părând 
că se distrează copios. 

— Numai după cei care au avut în fața lor un laptop deschis 
la ora petrecerii atacului, îi răspunse calmă Marina. Vreo patru 

cu totul, dintre care doar unul singur sosise în oraș cu o zi în 
urmă. A fost suficient să ne uităm, grație cunoștințelor Bătrâ- 
nului, pe înregistrările video de la aeroport, pentru a te găsi. 
Restul a fost rutină. 

— Excelent! Strângeri de mâini, pupături cu toc și o bilă 
albă frumos colorată pentru perseverenţă, exclamă David des- 
făcându-și braţele. Cercetașii anului în acțiune! În ciuda tonu- 
lui debordând de veselie, obrajii îi erau palizi. 

— Ce n-am înțeles — încă! — declamă el pe același ton bom- 
bastic, este scopul acestui fenomenal consum de energie. La 
poliție nu m-aţi denunțat, bătăița la poponeţ pare să nu fie in- 
clusă în meniu, adică... 

— Vrem virusul tău, îl întrerupse Marina. Avem nevoie de 
el pentru a distribui o înregistrare video pe întreg globul. Rasa 
umană merită șansa de a face o alegere informată, de a-și de- 
cide singură soarta. 

În prima clipă, David avu senzaţia că nu a înțeles bine, apoi 
mintea i se blocă. 

— Adică, șopti el, pronunţând cuvintele ca și cum s-ar fi 
adresat unei persoane subdezvoltate mental, vrei să îmi spui 
că pe asta se bazează mărețul vostru plan, pe informarea pu- 
blicului? 

Îi veni să râdă. Timp de o secundă, ideea unei farse îi trecu 
prin minte; prea era de tot. Lumea stătea să se sfârșească, iar 
singurii care puteau schimba ceva — asta dacă stăteai să-i as- 
culți — aveau chef să se joace de-a producătorii de televiziune. 

— Şi ce credeți voi că o să se schimbe în urma distribuirii 
acestui filmulache? inspiră el adânc, străduindu-se - nici el nu 
știa exact de ce — să nu izbucnească în râs. 

— O trezire colectivă! Cu un pic de noroc, îi putem trimite 
pe Anunnaki înapoi la căsuţa de Start, pe vremea când nu se 
aveau decât pe ei. Gândiţi-vă un pic, continuă Marina, ritmul 
vocii debordându-i de energie, Adam nu-și poate duce de unul 
singur planul la capăt. Este suficient ca cei din jurul lui, acea 
carne de tun pe care se pregăteşte s-o arunce în calea familiei 
Ybir, să-l lase de izbeliște, și s-a zis cu planul lui! 

— De ce nu încercați pe Facebook, pe YouTube sau pe bă- 
trânul, dar credinciosul e-mail? explodă David, ridicându-se 
în picioare. La ce bun un virus capabil să creeze o rețea neurală 
complexă, când o puteţi rezolva cu olăcarul, cu FedEx-ul sau 
bătând din poartă în poartă ca Martorii lui Iehova? lertată-mi 
fie potriveala... 

— Pentru că toate instituţiile pe care le-ai enumerat se află 
în buzunarul lui Adam, de aia, i-o trânti scurt Marina. 

— Serios, este Zuckerberg unul dintre oamenii lui Adam? 
încremeni David. Mă rog, este ceva la ce te-ai fi așteptat, având 
în vedere controlul fenomenal pe care grupul l-ar putea avea 
prin intermediul unei reţele sociale ca Facebook. 

— El personal, nu, dar o mulțime dintre apropiații lui, da, 
oftă Marina. Și nu direct, pentru că nici aceștia nu știu de 
existența păstorilor pe pământ, ci prin intermediul a tot soiul 
de organizaţii, de cluburi și congregații religioase, mai mult 
sau mai puţin secrete. Crede-mă, continuă ea, Adam este de- 
parte de a fi un prost. De îndată ce își va da seama de planul 
nostru, va face tot ce îi stă în putere pentru a ne opri, indiferent 
dacă pentru asta va trebui să scoată cu totul internetul din 
priză. Nu uita că i-au mai rămas două navete, suficient pentru 
a tăia cablurile submarine de fibră optică și pentru a distruge 

sateliții de comunicaţie în caz de forță majoră. Îi stă în putere 
să ne oprească în decurs de câteva secunde și o va face dacă îi 
lăsăm posibilitatea! 

Prinse tăblia mesei cu palmele. 

— Avem o singură încercare, şopti ea, una și numai una, 
pentru a ajunge la minţile oamenilor. Ca să putem contracara 
puterea de foc de care dispune Adam, filmul trebuie să ruleze 
simultan pe toate telefoanele mobile din lume. Iată de ce avem 
nevoie de virusul tău. 

— Mă rog, dădu agasat David din mână, vorbim discuţii. 
Nu vectorul de transmitere al informaţiei este problema voas- 
tră — vocea i se schimbă într-o clefăială de dezgust — ci infor- 
maţia pe care vreţi s-o transmiteţi. Mă întreb, sunteţi în toate 
minţile? 

Își puse mâinile în șolduri. O pereche de bretele îi mai tre- 
buia și ar fi fost imaginea fidelă a vechilului plin de sine care 
ceartă pe un țăran aflat în greșeală. 

— Cum i-ai zis, „alegere informată”? rânji el. Sunt curios cu 
ce ați putea veni în plus față de filmele care au documentat Holo- 
caustul, atrocitățile din Rwanda, gropile comune din Serbia? 
Dacă astfel de imagini nu ne-au scos cu milioanele în stradă, 
ce altceva credeți că ar mai putea s-o facă? 

— Hipnoza la distanţă, veni sec răspunsul Marinei. 

David tresări. Se uită către Serghei. Tu întelegi ceva din toată 
bazaconia asta? păreau că spun ochii lui nedumeriţi. Niet, se 
strâmbă înapoi rusul. 

— Ce face? Mă tem că n-am înțeles, se încruntă David. 

Marina bătu pe sub masă din picior. Trebuia încă o dată să 
comprime jumătate de an de explicaţii în doar câteva cuvinte, 
și acelea bine alese. 

— Ca și Pasteur și Fleming înaintea lui, Bătrânul a fost aju- 
tat de șansă. Cu Adam controlând financiar și religios întreaga 
planetă, părea că jocurile erau pentru totdeauna făcute în fa- 
voarea facțiunii războinice. Cum ai putea să-l învingi pe cel 
care ține în mână sistemul bancar, armata și mass media? 

— Faci în așa fel încât toți oamenii de pe planetă să pri- 
mească pe mobil selecțiuni din serialul de televiziune X-Files, 
în special scena finală, interveni David. În format HD și dublat 
în limba proprietarului — navajo și chevakcup'ik? aflându-se 
neapărat printre opțiuni, își țuguie el buzele. 

Marina inspiră adânc și trecu mai departe, ignorând remarca 
lui David. 

— Ideea despre cum ar putea contracara planul lui Adam, 
i-a venit Bătrânului în 1997 când în Japonia un episod al seria- 
lului Pokemon a băgat în spital peste șapte sute de oameni, în 
special copii. Deşi a fost catalogat de către specialiștii japonezi 
ca un incident de natură epileptică, în nici un caz nu așa au stat 
lucrurile. Acei copii n-au avut nicio treabă cu epilepsia, nici 
înainte, nici după. 

Surâse cu gura strânsă. 

— Când vezi astfel de coincidenţe, spuse ea, parcă începi să 
înţelegi nevoia unora de a crede într-o ființă supranaturală. 
Gândiţi-vă: Pasteur face o injecție cu un preparat vechi și fun- 
damentează științific vaccinul. Fleming pleacă în vacanţă, lasă 
niște cutii Petri murdare, iar când se întoarce, are o revelație și 
inventează penicilina. Coincidențe monumentale, da, însă 
parcă nici una dintre aceste potriviri nu se compară cu cea a 
animatorului japonez. Fără să vrea, el i-a făcut ochii lui Pikachu 


28 Una dintre limbile vorbite de către eschimoși. 

să pulseze într-un anumit ton de culoare, cu o anumită frec- 
venţă și durată de timp. A descoperit o modalitate prin care 
mintea umană poate fi băgată într-o stare de întoarcere către 
sine, un blocaj circular, cum îi place Bătrânului s-o numească. 

— Blocaj circular? se uită chiorâș David. Sună foarte tehnic. 
Cum se manifestă și în ce constă el? 

Marina își permise o umbră de zâmbet. Ca și Ahile, David 
avea un punct slab: curiozitatea. Nu conta cât de supărat sau 
de nervos era, ajungea să-i fluturi prin fața ochilor un mister, 
de preferat unul de natură tehnologică, ca să lase totul baltă și 
să plece în urmărirea lui. Oftă.Unii bărbați rămân pentru tot- 
deauna copii, indiferent de vârsta menţionată în actele oficiale. 

— Plecând de la incidentul din Japonia, își continuă ea po- 
vestirea, Bătrânul a pus bazele unui grup de psihiatri și psiho- 
logi pentru a studia — prin experiment direct, pe ei înșiși — 
fenomenul. Rezultatele au depășit orice așteptare. În doar 
câţiva ani, beneficiind de resurse limitate, ei au reușit să pună 
la cale un procedeu prin care mintea umană putea fi forțată să 
intre într-un blocaj cognitiv-repetitiv controlat. Adică, zâmbi, 
văzându-l pe David că devine ca un arici, este ca și cum te-ar 
munci un gând de care nu poți să scapi și asupra căruia te simți 
nevoit să revii în mod obsesiv până când îl rezolvi. 

— Un fel de „ce-dracu-caut-eu-în-povestea-asta-alături-de- 
alți-doi-nebuni-unul-rus-și-altul-chel”? 

— Cam așa ceva, cu condiția să elimini cu totul partea emo- 
țională, elementul care ţi-ar permite să tragi și alte concluzii 
decât cele care se impun de la sine. Cele logice, adică. 

— Mă tem că iar nu înțeleg, se posomori David. Despre ce 
parte emoţională vorbeşti? 

— Ia de exemplu ce se petrece aici, spuse Marina. La ce con- 
cluzie ai ajunge dacă ai da la o parte frustrarea pe care o re- 
simți, furia de a fi fost târât cu de-a sila în situaţia în care te afli? 

— Că nu e sănătos să deschizi ușa persoanelor necunoscute, 
făcu David o grimasă. 

Marina înclină din cap, încuviințând. 

— Și apoi, după ce ai trecut și de acest prag emoțional, ce 
concluzie logică te-ai vedea nevoit să tragi? 

— Că viaţa bate de la distanţă filmul. 

— lar dacă această platitudine n-ar fi o concluzie accepta- 
bilă, ce altă concluzie, repet, logică, te-ai vedea nevoit să iei în 
calcul? 

David se afundă într-o muţenie încăpățânată. 

— Că ne aflăm în pragul unei crize, se hotărî el să vorbească 
după câteva clipe de tăcere, iar voi credeți că eu aș putea ajuta 
cumva la depășirea ei. Așa este? 

Oftatul de ușurare al Marinei se auzi distinct în încăpere. 

— Exact acesta este principiul pe care și-a întemeiat Bătrâ- 
nul planul. Ceea ce în cazul tău a funcționat datorită minţii 
deschise pe care o ai, în cazul imensei majorități a omenirii va 
trebui indus cu forţa. 

— Şi cum anume vă gândiţi să procedaţi, mă rog, să proce- 
dăm? rosti David, curiozitatea ieşind încă o dată învingătoare. 

Marina se lăsă să cadă înapoi pe spătarul canapelei. Un as- 
pect hotărâtor din planul Bătrânului fusese atins. David fusese 
atras de partea lor. Venise vremea adevărului. 

— E simplu. Eu îţi dau filmul despre care îți spuneam, iar 
tu îl faci să ajungă pe cât mai multe dintre telefoanele mobile 
din lume - pe toate dacă se poate! 

Pe David aproape că îl pufni râsul. 

— Doar atât? Ai dreptate, e un mizilic. Nu discutăm decât 
despre vreo două miliarde de telefoane și vreo opt sisteme de 
operare: Android, iOS, Windows Phone, BlackBerry, Firefox, 
Sailfish, Tizen și Ubuntu Touch. Este suficient să pocnesc de 
două ori din condurii mei cei roșii și... 

— Poţi s-o faci? îl întrerupse Marina. 

— Probabil că da, însă nu va fi deloc simplu, își prinse David 
bărbia în podul palmei. Lumea din jurul lui se redusese la di- 
mensiunile unui ac. Erau doar câțiva oameni în lume care ar fi 
putut duce o asemenea lovitură la bun sfârșit. Se simţea că ar 
fi putut fi unul dintre ei. Spuse: 

— Din construcție fiecare telefon vine cu punctele lui forte 
şi slabe; la fel și diferitele sisteme de operare. Se poate face, 
cred, dar ar fi nevoie cam de un an. 

— Excelent, ai la dispoziție o lună, poate nici atât, interveni 
din nou Marina. 

Lui David i-ar fi plăcut ca Marina să fie bărbat, fie și doar 
pentru câteva clipe; l-ar fi frăgezit până când cerea îndurare. 
O măsură din cap până în picioare: 

— Zici că-i desprinsă din bancurile cu programatori toată 
povestea. Își îndreptă umerii, mimând postura unei persoane 
cu autoritate: Uite, te-ai angajat la noi de trei zile și ești deja cu două 
luni în întârziere. 

Marina realiză că a făcut o greșeală. Lunile petrecute în State 
alături de programatorii cu care realizase aplicația temei ei de 
doctorat o învățaseră cum să se comporte cu această categorie 
profesională. Nu-i spui unui programator, tu, un terchea-ber- 
chea de pe stradă (altă stradă decât cea a programatorilor, bine- 

înţeles) că ce urmează el să facă este simplu. Încercă să o dreagă 
din condei: 

— Ştii, n-am vrut să sune aşa cum s-a auzit — 

— Nu, ai vrut să se audă așa cum a sunat, i-o reteză fără me- 
najamente David. Se ridică brusc în picioare, făcându-l pe Serghei 
să tresară. 

— Până la urmă, ce conţine filmul, ce îl face atât de deosebit? 

— Efectele pe care le va avea asupra celor care îl vor viziona, 
spuse Marina. Sub influenţa lui, oamenii vor pune sub semnul 
întrebării acele automatisme vechi de când lumea pe care le 
cărăm cu noi încă din vremea când dormeam în copaci. Unde 
este Dumnezeu și de ce ar trebui să mă încred în ceva ce nu pot 
vedea cu propriii mei ochi? De ce trebuie să aibă albul mai 
multe drepturi decât negrul, de ce această bucată de pământ 
este „a mea” şi nu poate fi a noastră? Acestea și încă multe altele. 

Privi pe geam afară, la viitorul care stătea să se întâmple. 
Din perspectiva misiunii iniţiale, rolul ei se încheiase; îl raco- 
lase pe David. Altcineva ar fi urmat să-l preia de aici. Şi totuși, 
n-ar mai fi renunţat la locul pe care și-l câștigase în linia întâi 
nici dacă s-ar fi ivit cineva care să i-l ceară. Adevărata călătorie 
abia începea. 

— Partea cu adevărat interesantă, spuse ea, constă în faptul 
că odată ce filmul ți s-a lipit de retină, nu te mai poți desprinde 
de el. Intri într-o spirală de gândire din care mai poți ieși doar 
după ce mintea ta a rezolvat capcanele de logică ce ți-au fost 
întinse. 

David se opri ca trăsnit în loc. 

— Hm... din câte îmi aduc eu aminte, articulă el rar, familia 
lui Ybir e pe drum, gata să ne omoare pe toți, corect? În aceste 

condiţii, mai contează cui aparține Insula Știuleţilor și cine are 
mai multe drepturi asupra ei decât cine? lartă-mi sinceritatea, 
dar ideea voastră mi se pare atât de tâmpită, încât mă duce cu 
gândul că îmi scapă mie ceva. Fie, să presupunem că ne iese, că 
reușesc să duc filmulețul vostru pe două miliarde de telefoane 
mobile, cu toate că numai Dumnezeu, pardon, Adam, Anunnaki 
- ăăă, Marele Nimeni! — știe cât de greu îmi va fi s-o fac. Rezul- 
tatul? Ybir & Co ne găsesc păruindu-ne ca chiorii pe principii 
și ideologii: Ce-o să le zicem? Ne scuzați, suntem puțin ocupați, 
îl analizăm pe Dumnezeu. Vă rugăm să ne împușcați puțin mai 
târziu. 

Își trecu ambele mâini prin păr, rămânând cu capul între 
palme. 

— De ce așa ceva şi nu direct realitatea care ne așteaptă? „Băi! 
Vin alienii să ne... să ne dea un șut în cur la toți!”, se corectă 
David la timp, gesturile lui nelăsând nici un dubiu asupra ver- 
bului iniţial. „Nu e glumă și nici fabulaţie. Hai, toți pentru 
unul și unul pentru toți!” 

Marina se mulțumi să-l privească fără să-i răspundă. 

— Spune-mi, șopti ea, ce crezi că s-ar întâmpla dacă, folo- 
sind metoda pusă la punct de oamenii Bătrânului, i-am con- 
vinge pe semenii noștri că o specie cu mult mai avansată din 
punct de vedere tehnologic se îndreaptă spre noi pentru a ne 
distruge? 

David cântări îndelung răspunsul. 

— Probabil că ne-am ucide între noi cu mult timp înainte 
s-o facă extratereștrii, spuse el. Magazine jefuite, violență pe 
străzi, epurări etnice — că dacă tot ne ducem dracului, măcar 
s-o facem cu stil; să ne trimitem dușmanii înainte. 

David încuviință mut, bătând cu vârful bocancului de pi- 
ciorul scaunului. După ceva timp își îndreptă spatele, vocea 
plutindu-i încă îndepărtată: 

— De-asta nu le spuneţi că vin extratereștrii peste noi, nu-i 
aşa? căută el confirmarea în ochii Marinei. 

— Le-o spunem, dar nu înainte de a-i ajuta pe oameni să se 
desprindă de obedienţa care le-a fost instilată de milenii de re- 
ligie. Obligaţi să analizeze logic situația, puși în faţa pericolului 
extraterestru și lipsiți de alternativa seducătoare a unei vieți 
după moarte, oamenii nu vor mai avea încotro și vor trebui să 
coopereze. 

Zgomotul unui alt utilaj de deszăpezire măcina liniștea nopții, 
făcând să zumzăie geamurile. 

— Un oraş de gospodari, mârâi David. Nu apucă să treacă 
un plug că vine altul. 

— Liniște! spuse Serghei, reducându-i pe cei doi la tăcere 
printr-un gest al brațului. Rămase nemișcat, ascultând sunetele 
străzii. 

— Ăsta nu e plug, șopti el, albindu-se la faţă, ci un tanc ale 
cărui șenile au fost îmbrăcate în cauciuc. 

Întinse mâna către David, continuând să privească în direc- 
ţia ferestrei. 

— Dă-mi unul dintre telefoanele tale mobile, spuse el, accen- 
tul rusesc transformându-i cuvintele în vifor. Trebuie să pără- 
siți în cel mai scurt timp Bucureştiul! 

Din doi pași, David traversă încăperea. 

— Ai vreo preferință asupra rețelei? spuse el, scotocind din 
mers în rucsac. 

— Nu, poate fi oricare dintre ele. În mișcările lui Serghei, 
eficiente, fluide, se vedea fostul luptător. 

Marina încremeni. Deşi îndepărtat, realiză că zgomotul nu 
putea fi cel al unui plug obișnuit. 

Melodia de întâmpinare a unui telefon mobil umplu camera. 
Câteva secunde de tăcere chinuitoare îi urmară. 

— Mai dă-mi unul. Alt operator, spuse Serghei, trântind pe 
masă telefonul mobil pe ecranul căruia scria No Service”. 

— Același lucru, rosti David cu voce albă, întinzându-i alte 
două aparate, ambele lipsite de semnal. 

Cu iuțeala unui bărbat de jumătatea vârstei lui, Serghei se 
ridică în picioare. 

— E clar, spuse el, luând din bibliotecă o telecomandă lun- 
guiață. Dacă vreunul dintre voi şi-a dorit să fie vedetă de tele- 
viziune, am impresia că este pe cale să devină una. 

Televizorul porni, afișând formatul de emisiune al unui 
post de știri românesc. Marina gemu ca lovită în stomac. 

— Ca să vezi..., tresări David, privind fix imaginea de pe 
ecran. 

... un fapt de o gravitate extremă s-a petrecut, spuse vocea pre- 
zentatorului. Pe ecran, fotografia lui David fu înlocuită de cea a 
lui Serghei. Prin intermediul unui fost angajat al ambasadei Rusiei 
în România, Serghei Baranovici Mîşkin, care până de curând a ocupat 
funcția de însărcinat cu schimburile culturale dintre Federaţia Rusă 
și țara noastră, elemente infracționale de cetățenie română, afiliate 
unor organizații teroriste internaționale, au achiziționat substanțe 
și materiale destinate construirii unei bombe nucleare. Oricine poate 
furniza detalii asupra locului unde se află aceştia, este rugat să ape- 
leze serviciul de urgente 112. Atenţie, nu încercați să intrați în con- 
tact cu suspecţii! Sunt înarmați şi periculoși! 


29 Fără rețea. 

Fotografia Marinei, cea pe care și-o făcuse în urmă cu câteva 
luni pentru înnoirea permisului de conducere, urmă pe ecran. 
Tânăra își simți gura uscându-i-se; tocmai fusese izolată. Toți 
cunoscutii ei și cele câteva rude pe care le mai avea, n-ar pre- 
geta s-o dea pe mâna dușmanului dacă ar întâlni-o pe stradă. 
Singurii oameni pe care se mai putea baza se aflau în camera 
aceea. 

Având în vedere amenințarea pe care o astfel de armă ar aduce-o 
continuă tirada prezentatorul, Consiliul Suprem de Apărare a 
Țării a decis în sesiune de urgență declararea stării de necesitate la 
nivelul orașului București. 

— Futu-i, șopti Serghei, de surpriză uitând să înjure în ru- 
seşte. Trebuia să mă fi gândit că așa vor face. 

Marina nu se putea desprinde de televizor. 

— Da, suflă ea. Cu urmașii lui Ybir suflându-i în ceafă, Adam 
nu-și poate permite riscul unei răzmerițe la nivel mondial. Va 
face tot ce îi stă în putinţă ca să ne oprească, inclusiv să șteargă 
Bucureștiul de pe hartă dacă se va simți forțat să o facă. 

Cu începere imediată, continuă prezentatorul, încurcându-se 
în cuvinte, emoția momentului prevalând asupra experienţei 
profesionale, unități ale armatei au preluat securitatea autostrăzi- 
lor, a drumurilor judeţene, a gărilor şi aeroporturilor, părăsirea ora- 
șului fiind cu desăvârşire interzisă. De asemenea, pe toată durata 
stării de necesitate, manifestațiile, adunările spontane, cât şi întâlni- 
rile în grupuri mai mari de cinci persoane devin ilegale, fiind pedep- 
site în consecință. 

Pe ecran prinseră a defila una câte una fotografiile „teroriș- 
tilor”, dedesubt având afișate numele lor: Serghei Baranovici 
Mișkin, David Aman, Marina Pânzaru. 

— Puteau să găsească una mai bună, nu aia din pașaport, 
se ofuscă David. Serghei îl privi acru. 

Prezentatorul își continuă tirada: 

Înţelegând dificultatea situaţiei, guvernul României face un apel 
la calm și înțelegere din partea populației. Cetăţeni, ne aflăm în plin 
război împotriva unui dușman necruţător! Nu-l ajutați oferindu-i 
ocazii de a-și pune planurile în aplicare. Oferiti suportul vostru uni- 
tăților speciale ale armatei şi poliției, ajutându-le în depistarea și... 

Serghei închise televizorul. Aflase tot ce avea nevoie să știe. 

— Aşteptaţi aici, trebuie să verific ceva, spuse el. 

leși din cameră, întorcându-se aproape imediat cu o ser- 
vietă din piele neagră. Scoase dinăuntru un telefon pe carcasa 
căruia scria Satphone, pornindu-l pe dată. 

— Nu-i a bună, întoarse el aparatul către David. Ca și cele- 
lalte telefoane mobile, nici acesta nu avea semnal. 

— Nu-mi vine să cred. Au oprit comunicațiile prin satelit! 
îngăimă David. Pe figură i se așternu o expresie de şoc. 

— Nu cred că le-au oprit, scutură Serghei din cap. Cel mai 
probabil le bruiază la nivel local. Câteva mașini dotate cu echi- 
pamentul necesar, câteva drone în aer și e gata treaba. Adio in- 
ternet, adio transfer de date. 

Marina se făcu mică pe canapea. Fără o conexiune la inter- 
net, nu va putea descărca filmul Bătrânului. Misiunea lor se în- 
cheiase înainte de a începe. 

— Și acum încotro? spuse ea, străduindu-se să nu izbuc- 
nească în plâns. 

— La somn. Serghei închise unul câte unul telefoanele aflate 
pe masă. Să ieşim acum din casă, ar fi sinucidere curată. Avem 
nevoie de trafic și îmbulzeală pentru a ne face nevăzuți. 

— Să ieşim pentru a merge unde? șopti Marina, sprijinindu-se 
cu fruntea de genunchi. 

— Nu mă aștept să fie un fapt cunoscut publicului larg, rânji 
Serghei, dar printre bucureșteni se află câțiva tineri foarte ta- 
lentaţi în ale calculatoarelor. Am apelat de câteva ori în trecut 
la serviciile lor, de fiecare dată cu succes. 

— Așa, şi? se răsti David. 

— Dacă cineva ne poate ajuta să ocolim bruiajul autorită- 
ților, ei sunt aceia, zâmbi Serghei, găsind energia de a le face un 
semn complice cu ochiul. 

Porni către ieşirea din încăpere: 

— Mă duc să vă aduc de îmbrăcat pentru noapte. Între timp, 
negociați între voi cum dormiţi. Sunt două paturi în casă. Aici, 
arătă el către canapeaua pe care stătea Marina, și la mansardă. 
Dacă nu aveţi nimic împotrivă, vă propun să rămân eu aici și 
să mergeţi voi sus. Cred că este cel mai bine așa. 

— Gândiţi-vă până mă întorc. Mie mi se pare cea mai bună 
alegere, aruncă el din mers, ieșind pe ușă. 

Kenan dădu liber șoferului, apoi intră înapoi în casă. 

— În câteva minute sosește naveta ca să ne culeagă. Încearcă 
să te grăbeşti, rosti el tare în lungul scărilor ce duceau la nive- 
lul următor al vilei. Își scutură mâneca sacoului. Câteva bobiţe 
de nisip răzlețe se împrăștiară în vânt, dispărând fără urmă. 

Prin ferestrele deschise, oceanul moţăia sub razele sfârșitu- 
lui de zi. Nimic nu amintea de nenumăratele furtuni trecute, 
și nimic nu le prevestea pe cele viitoare. Gânditoare, natura își 
lua un moment de introspecţie. 

— Lucrurile se precipită la București, privi Kenan în podea. 
Nici până acum n-au reușit să-i prindă pe David şi pe Marina. 
E de rău. Cu fiecare oră care trece, cresc șansele ca ei să ne scape. 
Pentru a evita dezastrul, Adam este pregătit să bage tot orașul 
în carantină. 

În salon, acordurile elaborate ale unei chitare electrice por- 
niră, fracturând gândurile lui Kenan. Versurile imnului neofi- 
cial, în variantă heavy-metal, al nedreptăţiților de pretutin- 
deni, îi urmară: 

New blood joins this earth 
And quickly he’s subdued”? 

— Dă-l mai încet. Vreau să aud dacă îmi sună mobilul, strigă 
Kenan. 

Muzica crescu în intensitate. Timbrul specific muzicii rock 
zdruncină aerul, făcând geamurile să zumzăie. 

Through constant pained disgrace 
The young boy learns their rule’! 

Nenorocitul. Folosește o telecomandă. Kenan trecu în salon cu 
gândul de a ieși pe terasă. Brusc, se lăsă liniștea. 

— Interesante versuri. Mă întreb de unde le-o fi venit inspi- 
rația, se auzi vocea lui Eber coborând scările. 

Kenan îl privi surprins. 

— Să înțeleg că ai avut un oarecare aport la scrierea lor? 
spuse el, îndemnat de tonul moale, incitând la curiozitate, al lui 
Eber. Adăugă: Inceputurile anilor nouăzeci, parcă pe atunci îmi 
aduc aminte că am auzit-o prima oară. Erai în State, nu-i așa? 

O ridicare din umeri neutră, însoțită de un zâmbet miste- 
rios, fu tot ce primi. Muzica își reluă cursul: 

With time, the child draws in 

This whipping boy done wrong 

Deprived of all his thoughts 

The young man struggles on and on, he's known 
A vowun to his own 

That never from this day 

His will they'll take away” 

30 Sânge nou ajunge pe acest pământ 

Și repede este subjugat — versuri din cântecul intitulat The Unforgiven (Cei 
de neiertat) aparținând trupei Metallica. 

31 Prin durere continuă și rușine 

Băiatul le învață regulile, versuri din același cântec. 

32 Cu trecerea timpului copilul se retrage în sine 

Acest tap ispăşitor căruia i-au făcut rău 

Lipsit de toate gândurile sale 

Tânărul se zbate iar şi iar, el a aflat 

Un jurământ făcut lui însuși 

Ca niciodată de azi înainte 

Să nu i se mai ia voința, idem Metallica, The Unforgiven. 

James Hetfield, solistul trupei, fu încă o dată redus la tăcere. 

— Suspect de bună potriveala, nu crezi? Ai putea să juri că 
e vorba de noi doi, spuse Eber, jucându-se cu o telecomandă 
de mici dimensiuni de care se folosise pentru a controla insta- 
laţia de muzică din salon. 

Repormi melodia, reducând sonorul la un nivel acceptabil. 

Kenan deveni circumspect. Era limpede că Eber îi transmi- 
tea un mesaj prin intermediul cântecului ales, dar ce anume 
voia să-i spună? Îi atrăgea încă o dată atenția asupra trădării 
lui sau era vorba despre ceva mult mai fin? 

Cântecul își continuă cursul, ajungând la refren: 

What I've felt 

What I've known 

Never shined through in what I've shown 
Never free 

Never me 

So I dubthee „Unforgiven ”” 

Kenan căzu pe gânduri. E posibil să le fi fost muză celor din 
trupă. Prea se aseamănă versurile cu povestea lui. Își înfipse bărbia 
în piept. Cu povestea noastră. 

— Te-ai gândit bine să mergem cu naveta, i se alătură Eber 
în salon. Nu m-a atras niciodată ideea de a zbura cu vreuna 
dintre invențiile oamenilor. 

Kenan îl privi fără chef. 


33 Ce am simțit. 

Ce am ştiut, 

Niciodată nu a strălucit în ceea ce am arătat 

Niciodată liber, 

Niciodată eu însumi, 

Așa că vă numesc „Cei de neiertat”. Refrenul aceluiași cântec. 


234 


Ferma de dinozauri - I Dan Rădoiu 


— Nu ţin minte s-o fi făcut vreodată. Balon cu aer cald, diri- 
jabil sau avion de linie, spuse el. 

— Așa scrie în dosarul meu? M-aţi ținut sub supraveghere 
atentă, nu-i așa? Nu care cumva să vă scap... 

— Şi ce te-ai fi așteptat? spuse Kenan, îndreptându-se către 
terasă. Eşti o bombă pe picioare. Necesiţi îngrijire, și da, supra- 
veghere constantă. Își scutură din nou sacoul, de data aceasta 
de niște scame imaginare. O casă nouă la fiecare cincizeci de 
ani, cele mai rapide ambarcaţiuni ale momentului, și vin cât 
să îmbeți zilnic un regiment de infanteriști... 

Degetele îi atinseră în treacăt manșetele cămășii, căutând 
zadarnic butonii cu diamante pe care se văzuse obligat să-i do- 
neze. 

— Ca să nu pomenim cheltuielile demne de un nabab pe 
care le faci cu sexul frumos. 

— Cel mai frumos, surâse Eber. Își trecu palma peste roba 
din pânză aspră, fără mâneci, în care era îmbrăcat. A meritat? 
dădu el glas întrebării care îl chinuise în primii ani ai separării 
de grup. 

— Depinde din ce unghi priveşti, spuse Kenan. Dacă stai 
să te gândeşti, le-am oferit oamenilor ceva în care să creadă și 
am rămas în viață. Se pune? 

— Vânzându-mă pe mine, ai uitat să menţionezi, îl între- 
rupse Eber. 

Kenan avu un gest de iritare. 

— Pentru a te obliga să faci ceea ce trebuia făcut. 

Eber și-ar fi dorit să poată striga, să dea curs furiei care îl 
măcinase atâta amar de vreme pe dinăuntru. Încă o dată se 
vedea vândut pe un colț de tarabă, o bucată de carne macră la 

dispoziția bucătarului. Bună pentru friptură, dar și pentru chif- 
tele dacă o dădeai prin mașina de tocat. 

— Cum îndrăznești? se sufocă el, negăsindu-și cuvintele 
pentru a da glas indignării care îl copleșea. Eu, care... 

Kenan se sprijini de peretele holului, ignorându-și interlo- 
cutorul. Era atâta lehamite și oboseală în gesturile lui, încât 
Eber îşi simți cuvintele oprindu-i-se în piept. 

— Întocmai, spuse Kenan, rămânând cu spatele. Tu, care te 
pregăteai s-o ştergi ca ultimul borfaş de îndată ce noi toți 
ceilalți am fi adormit. Tu, conducătorul nostru! 

Ridică o mână în aer, reducând la tăcere protestele lui Eber. 

— Ştii, în noaptea aceea am încercat să fac o înțelegere cu 
Adam. l-am propus un schimb: eu în locul tău. Dar nici n-a vrut 
să audă. Ca să îl citez, „Martiriul, ca și actoria, Kenan, nu-i pen- 
tru oricine. Îţi trebuie un soi de rafinament al suferinţei, cât şi o 
doză de oportunism. Trebuie să-ți placă să sângerezi în lumina 
reflectoarelor”. 

Clătină din cap. Rar, cu buzele strânse. Tristețea de pe chip 
i se preschimbă în ranchiună: 

— Ar fi trebuit să fi insistat mai mult. Nu din dragoste de 
tine, stai liniștit. La urma urmelor — deși nu pare — tu ești ma- 
rele câștigător al întregii afaceri. 

— Cum poți spune așa ceva? răcni Eber, încleștându-și pum- 
nii. Suferința pe care am îndurat-o, apoi viaţa de recluziune... 

— Autoimpusă, îi tăie vorba Kenan. Vocea îi sună înghețată, 
absentă de povara vinovăţiei. Ai fi putut, la fel de bine, să revii 
alături de noi, însă ai preferat să te separi. 

Rânji, arătând în jurul lui: 

— Vin, corăbii cu echipaj, iahturi de mare viteză și femei 
cât să umpli haremurile sultanilor. Frumoasă recluziune, n-am 

ce zice. Știi, adăugă el, nelăsându-i ocazia lui Eber să-l între- 
rupă, rămân la ideea mea de mai devreme. Ar fi trebuit să fi 
fost mai convingător atunci când m-am oferit să-ţi iau locul. Cu 
doar câteva ore de suferință și ceva figurație, hm, post-ga- 
ranţie, ca să-i zic așa, ţi-ai cumpărat viața perfectă. Ai uitat de 
griji, de obligații, iar noi, plini de vinovăţie, te-am lăsat s-o faci. 
N-ai ridicat un ac de jos în tot timpul acesta — și crede-mă, 
muncă a fost destulă. O societate de complexitatea celei ome- 
nești nu se îndrumă chiar lesne în direcția potrivită — și totuși 
ai beneficiat de întreaga noastră protecție; unde mai pui că... 

Bătăi puternice zguduiră ușa de la intrare, făcând să cadă 
moloz din perete. Broasca simplă din alamă jucă în locașul ei. 

— Vino, îi șopti Kenan lui Eber, strivind o înjurătură printre 
dinţi. Furia îi umplea vocea. N-ar fi trebuit să renunţe la limu- 
zină. Prin părţile acestea de lume, șoferii de închiriat prestau 
și servicii de gărzi de corp. Fusese o greşeală să-i dea drumul 
înainte de vreme. Acum exista posibilitatea să fie obligat să se 
murdărească el însuși pe mâini. 

Ușa se dărâmă într-o explozie de așchii din lemn. 

— El este. Nu-l lăsaţi să scape! strigă cineva în spaniolă, o voce 
de femeie. Kenan rămase împietrit. Două matahale îmbrăcate 
în maiouri slinoase și rași în cap se apropiau rânjind de el. 

Eber o interpelă pe femeia cu ten măsliniu ce rămăsese în 
cadrul ușii: 

— Despre ce este vorba, Trinidad? 

— De când l-am văzut intrând în casă pe puiul ăsta de curvă, 
am ştiut că ceva nu-i în regulă cu el. Te are la mână, simt eu! 
strigă ea, arătând către Kenan. Glasul îi tremura, la fel și mâi- 
nile. leşise cu greu din cuvântul lui Eber, iar acum nu știa cum 
să procedeze. 

— Trinidad, ascultă-mă, spuse Eber, punându-și degetele 
pe umărul tinerei femei. Ce ai văzut nu este chiar ceea ce pare 
a fi. Kenan a venit pentru... 

Trinidad îi luă mâna lui Eber și îi sărută degetele. Unul din- 
tre bărbați întoarse capul, făcându-se că nu observă gestul de 
tandrețe. Nu-i păsa cine știe ce de târtiţa târfei, dar nu-i plăcea 
să-l mai vadă și pe altul că pune mâna. Se scărpină cu toată 
palma la prohab. Măcar nu venise degeaba. Febră musculară 
făcuse boarfa la fălci până îl convinsese să-i dea doi pumni și 
un brânci prostovanului pe care i-l va arăta ea. Râgâi tare și își 
umflă pectoralii. 

— Rămâi, șopti Trinidad, pierzându-se în culoarea nepă- 
mânteană a ochilor lui Eber. Puțin îi păsa că erau violeți. Îi vă- 
zuse de atâtea ori schimbându-și nuanţa în clipa fericirii su- 
preme, încât considera faptul în sine ca fiind perfect natural. 

Cu buzele, căută gura lui Eber. 

— Te putem ascunde, îi murmură în obraz, făcându-l să se 
lipească de ea. Nu contează cine te vrea, ascunzătorile noastre 
sunt de negăsit. 

ÎI prinse cu dinţii de buză. Respirația îi deveni precipitată, 
hăituită de golul rece din stomac. Își simțea sufletul gata să-i 
fie rupt în două. Eber avea să plece pentru totdeauna, lăsând-o 
cu inima frântă. lar ea, Trinidad, avea să moară la fel de sigur 
ca şi cum Jose, măcelarul ceacâr și cu cicatrice pe obraz, ar fi 
lovit-o în cap cu barosul pentru ucis vite. 

De undeva de sus, dintre îngerii bucălați și rotofei, mama 
ei o privea, păzind cu drag asupră-i. Avea s-o ajute să-l păs- 
treze pe Eber, să nu-l lase să plece. În familia ei, femeile știau 
cum să obțină ce-și doreau de la bărbaţii lor. 

— Viaţă de contrabandiști, ce vrei; mereu pe fugă, șopti ea. 
În voce i se amestecă o notă de mândrie și o umbră de surâs. 

Brațele aceluiași bărbat se încordară, făcându-i mușchii să 
zvâcnească pe sub piele. Pe umăr, tatuajul unui Christ purtând 
o elaborată coroană de spini păru că se încruntă și el. 

Profitând de momentul ivit, Kenan se făcu că își aranjează 
sacoul. Mâinile îi rămaseră în zona pieptului, inspectând man- 
şetele lipsite de butoni. Neobservată, postura i se schimbă în 
cea a unui practicant al artelor marțiale. Faptul trecu neobser- 
vat de cele două matahale. 

Amatori, scuipă Kenan în sinea lui. Pivotă imperceptibil pe 
degetele de la picioare, întorcându-se către cel mai apropiat 
dintre bărbați. 

Eber băgă bărbia în piept, îndepărtându-se de buzele neobo- 
site ale lui Trinidad. 

— Îmi pare rău, șopti el, aducându-și braţul între ei doi. 
Podul palmei îi ajunse tinerei femei între sâni, dar nu pentru 
a-i cuprinde, ci pentru a crea o barieră. 

Pentru Trinidad, gestul lui Eber fu edificator; lupta era pier- 
dută. Lacrimi ascuţite îi înțepară ochii, făcând-o să-și strângă 
pleoapele. 

— Nu pleca. Am să mor fără tine! șopti ea. 

Eber își dădu ochii peste cap. Mereu aceeași poveste. Nu 
conta cât le ofereai acestor pământeni, cât rupeai din tine ca să 
le dai lor, întotdeauna voiau mai mult. 

— Te rog, lasă-mă, se răsti el. O împinse cu palma, mai mult 
decât ar fi trebuit. Încălțată în pantofii cu toc înalt făcuți cadou 
de Eber — şi de care nu se sătura s-o vadă purtându-i în pat — 
Trinidad se dezechilibră și căzu pe podea. Părul îi veni peste 
chip, ascunzându-i lacrimile. 

Mușchii bărbatului cu tatuaj se umflară de parcă ar fi vrut 
să rupă carnea. Din supărat, Christ-ul de pe umărul lui căpătă 
un aer de chefliu. Coroana de spini îi fugi câș, în timp ce o parte 
a chipului i se strâmbă într-o căutătură șmecherească. Kenan 
nu-și putu reține un rânjet de absurdul situaţiei. 

— Pui de curvă, am să te omor! strigă el, făcând un salt în 
direcţia lui Eber. În mâinile celeilalte huidume apăru un cuțit. 

Gura lui Kenan se schimonosi într-un rânjet de fiară. Doi 
nespălațţi, burtoși și vai de ei, nu aveau să constituie o pro- 
blemă. Zece să fi fost și tot le-ar fi venit de hac ca unui ciorchine 
de struguri copți. Contrar istoriei pământene, artele marțiale 
nu apăruseră nici în China, nici în Japonia, ci aparținuseră păs- 
torilor. Formă de recreere favorită şi de competiție în rândul 
caselor cu renume din imperiul Anunnaki, le-au fost date oa- 
menilor, desigur, la inițiativa lui Adam, ca element evolutiv 
suplimentar. Învaţă-i pe unii să facă săbii, pe alții să ucidă cu 
mâinile goale, creează un cult în jurul fiecărui meșteșug, și 
treaba-i gata. Mai trebuie doar să stai deoparte și să-i recoltezi 
pe supraviețuitori, întărind de la generaţie la generație linia 
genetică. 

Întocmai ca lamele unei foarfece pregătite să taie, Kenan și 
Eber se dădură unul lângă celălalt și loviră deodată. Kenan 
pentru a-și ucide oponentul. Eber, pentru a-l scoate din luptă. 

Și totul se termină înainte de a începe. Primul atacator se 
izbi de perete, din gură curgându-i un val de sânge. Călcâiul 
lui Kenan îi fracturase sternul, înfigându-i bucăţi de os în plă- 
mâni și comprimându-i inima de omoplați. 

Al doilea se prăbuși alături de Trinidad, trimis la podea de 
lovitura năprasnică în frunte a lui Eber. Lupta, dacă putea fi 

numită astfel, durase mai puțin de două secunde. Structura 
genetică originală își avea avantajele ei: viteză, rezistență, forță. 
Orice copil Anunnaki ar fi putut să se lupte cu câțiva pămân- 
teni deodată și să-i învingă fără vreun efort evident. 

Eber îngenunche lângă Trinidad. Femeia se retrase îngro- 
zită, acoperindu-și ochii cu mâinile. Măcelul nu se terminase. 
O ştia şi o simţea. Viaţa și-o trăise printre oameni violenţi, pre- 
gătiți să ucidă atunci când trebuia. La câţiva pași depărtare, o 
baltă de sânge se lățea nestingherită pe podea. 

În lateral, dar încă în raza orizontului ei vizual, Kenan îl 
prinse de păr pe bărbatul cuprins de spasme și trase cu sufi- 
cientă putere cât să-i desprindă pielea de pe craniu. Osul gâ- 
tului se rupse cu zgomot ca de surcică, apoi se lăsă liniștea. 

Kenan luă de pe jos cuțitul căzut, încercându-i din mers 
tăișul. 

— Mergi și așteaptă-mă pe terasă. Termin eu aici, îi spuse 
el lui Eber în dialectul Anunnaki. 

Eber privi în jurul lui și simți cum îl cuprinde disperarea. 
Indiferent unde mergea, ce făcea, un munte de cadavre îi înso- 
tea pașii. O cuprinse cu braţele pe Trinidad. Femeia tresări vio- 
lent și începu să sughițe. Nu înţelesese cuvintele bărbatului în 
costum, dar tonul plat, lipsit de expresivitate, vorbise de la 
sine. Aveau s-o omoare. 

— O să mergem amândoi, şopti el, strângând-o pe Trinidad 
la piept. Nu-i nevoie să-i ucizi. Nu ne-au greșit cu nimic. 

Bărbatul cu tatuaj fixa cu ochi sticloși tavanul. Din gură îi 
cursese un șuvoi de sânge, îmbibându-i maioul de „băiat rău” 
de care fusese, probabil, atât de mândru. Cineva avea să-l aș- 
tepte degeaba în seara aceea. Întotdeauna cineva o face. 

— Nu ne-au greșit încă, îi răspunse tot în dialect Kenan. 
Lasă-i în viață și până diseară fotografiile noastre vor împânzi 
posturile de televiziune. 

Eber scutură din cap, continuând s-o ţină strâns pe Trinidad. 
Temătoare, femeia îi întoarse îmbrăţișarea, trecându-și mâna 
prin părul lui. 

— Numai în cazul în care Adam nu apasă pe butoanele po- 
trivite, spuse el. Şi oricum, chiar dacă se întâmplă, este irele- 
vant în puţinul timp care zici că ne-a mai rămas. 

Kenan își întoarse privirea. Mereu aceeași poveste, Eber și 
compasiunea lui pentru oameni, aceste unelte de mâna a doua, 
incompetente și pretențioase, bune doar să te lase baltă atunci 
când aveai mai multă nevoie de ele. Un gând subit îl făcu să 
rânjească. Să fi fost Eber un simplu pământean, până și de gân- 
dacii de bucătărie s-ar fi îngrijit s-o ducă bine. Nu i-ar fi ajuns 
doar să-i lase în viață, ci s-ar fi ocupat să aibă de mâncare, apă 
proaspătă și o cutie de pantofi special amenajată unde să poată 
dormi în siguranță. Pufni în râs. Și se mai mira că fusese mielul 
favorit al lui Adam. Cu un asemenea comportament, mirarea 
era de prisos. 

— Bine, băgă el cuțitul în buzunarul sacoului. Te aştept 
afară. Naveta trebuie să sosească din clipă în clipă. Grăbeșşte-te. 
Eber își lipi buzele de fruntea lui Trinidad și rămase așa. 

— Cine ești? murmură femeia. Se simţea ca și cum ar fi fost 
făcută din aer. Cu fiecare bătaie de inimă, firul vieţii i se subția. 
Îşi coborî capul pe umăr, lăsând pacea s-o cuprindă. În scurt 
timp avea să plutească şi ea alături de îngerii la care se ruga în 
fiecare seară înainte de culcare. Era un mod bun de a muri. Îl 
avea pe iubitul ei alături să-i culeagă ultima răsuflare. 

Chipul lui Eber se strâmbă într-un rictus urât. 

— Pacea și blândeţea, şopti el în spaniolă. Murmură abia 
auzit, ceva între scrâșnet și hohot de plâns: Nu știai?! Bunăta- 
tea și îndurarea, ce altceva aș putea fi? 

Buzele îi căutară pleoapele lui Trinidad, atingându-i-le în 
treacăt. O pală de vânt scutură obloanele. Eber se ridică în pi- 
cioare, ultimele versuri ale melodiei lui preferate însoțindu-l 
pe drumul către ieșire: 

You labeled me 
TIl label you 
So I dubthee „Unforgiven ”” 


w k k 


La adăpostul camuflajului fără cusur al tehnologiei Anunnaki, 
naveta de transport levita la câțiva centimetri deasupra nisi- 
pului. Singura modalitate prin care un observator atent și-ar 
fi dat seama că se afla acolo, era după modul în care particulele 
de nisip se loveau de carena ei, ricoșând nenatural. 

Eber se simţi cuprins de un fior îngheţat pe șira spinării; nu 
mai călătorise într-una de peste două mii de ani. Ezită să pă- 
șească. Deplasarea în spaţiu prin intermediul călătoriei în timp 
își avea riscurile ei. Exista posibilitatea, infimă, ce-i drept, ca 
viitorul generat de către motoarele navei să producă modifi- 
cări în structura genetică a pasagerilor. 

Kenan scoase un disc strălucitor din buzunarul interior al 
sacoului și apăsă în centrul lui. Pe fundalul oceanului luă naș- 
tere un dreptunghi de întuneric. 


34 Voi mi-ați pus o etichetă 


Și eu vă etichetez pe voi. 
Așa că vă numesc „Cei de neiertat”. Metallica, The Unforgiven. 

— Să mergem, spuse el. 

Eber tresări, smuls din gândurile lui. Schiță gestul de a porni 
către intrarea în navetă, apoi un gând insidios îşi făcu loc în min- 
tea lui. Trecu în fața lui Kenan, obligându-l să rămână pe loc: 

— Trimite pe oricare dintre băieții buni la toate ai grupului 
s-o ucidă pe Trinidad și îți promit că voi face tot ce îmi stă în 
putere pentru a te distruge. Viața mea, a Bătrânului, soarta pla- 
netei întregi, nu contează prețul care îmi va fi cerut, pe toate le 
voi da la schimb pentru a te vedea agonizând ca un gândac stri- 
vit pe jumătate. 

Ochii lui ca două bucăți de opal violet îl sfredeleau pe Kenan. 

— Ai priceput? 

Sub privirea nemiloasă a lui Eber, Kenan își simți gândurile 
transparente aidoma unei cupe din cristal. Fostul său prieten 
nu greşșea. Să rezolve problema celor două târfe și a sacului de 
osânză ce zăcea leșinat pe podeaua casei fusese primul lucru 
pe care se gândise să-l facă de îndată ce i-l livra pe Eber lui Adam. 
Rosti poticnit, încuviințând din cap: 

— Ai cuvântul meu că nu vor păţi nimic. Dădu să continue, 
apoi se opri străfulgerat de o idee cu potenţial. Cele două boarfe 
se puteau dovedi mai de folos în viață decât moarte. Puteau fi 
frâul și zăbala prin care să-l strunească pe Eber atunci când se 
va dovedi nărăvaș. 

— Ştii, continuă el pe un ton egal, stăpânindu-și un rânjet 
ce dădea să-i înflorească pe buze, aș putea face mai mult decât 
atât. Aș putea să-i trimit pe aceiași băieți buni la toate să se asi- 
gure că Matilde şi Trinidad nu pățesc nimic pe toată durata 
cercetărilor care vor avea loc. Să stea cu ele, să aibă grijă să le 
fie bine. 

Kenan surâdea cu tot chipul, însă ochii îi rămâneau reci, la 
pândă. Arăta ca un vânzător de mașini de mâna a doua pe cale 
să vândă un automobil cu kilometrajul falsificat. 

— Ce zici de ideea mea? susură el. 

Postura hotărâtă a lui Eber, de om pregătit să înfrunte cu 
mâinile goale o armată întreagă dacă i s-ar așezat dinainte, se 
prăbuși ca un castel de cărți de joc în bătaia vântului. Viaţa 
unor nevinovați depindea — din nou, acum ca și atunci! — de 
disponibilitatea lui de a alege calea sacrificiului de sine. Urcă 
în navetă. 

— Zic că eşti un nenorocit de care Adam ar trebui să fie 
mândru, murmură el din mers. Kenan izbucni în râs, apoi îl 
urmă. Uşa navetei se închise în urma lor, restaurând imaginea 
valurilor îndreptându-se leneșe către mal. 


Di: dă - S 


Era trecut de unu noaptea când naveta ajunse deasupra 
Bucureștiului. Ghidată de sistemele automate de navigaţie, co- 
bori în grădina din spate a unei foste case boierești. Rămase 
nemișcată, plutind la câteva palme deasupra zăpezii. După câ- 
teva clipe, trapa de acces se deschise. 

— Pe aici, rosti Kenan, coborând primul. 

Înaintă un pas, apoi se opri. Eber i se alătură. 

— Unde ne aflăm? 

— În București, pe strada Armenească, dacă îți spune ceva. 

Eber cuprinse impunătoarea vilă cu privirea. Pufni agasat: 

— Normal că îmi spune. Eram aici în o mie șapte sute și 
ceva, când s-a construit prima biserică de acest rit. Practic, am 
văzut locul luând naștere. 

Kenan își permise o clipă de relaxare. Adam avea să fie 
mulțumit de contribuţia lui. Să-și facă şi ceilalți treaba la fel de 
bine, iar lucrurile aveau să se aranjeze. Cu puţin noroc, David 
avea să fie reținut în scurt timp, apoi, Bătrânul. Inspiră adânc 
aerul cu gust de gheaţă. Afară erau pe puțin minus șaptespre- 
zece grade. 

— Noi chiar am cutreierat lumea toată, nu-i așa? spuse el, 
rămânând nemișcat. În seara aceea, mai mult ca niciodată, și-ar 
fi dorit să fie acasă, cu ai lui. Să nu fi plecat niciodată să crească 
dinozauri. 

Eber se mulțumi să tacă, studiind profilul fostului său prie- 
ten. Chiar și după atâta amar de vreme, îl găsea aceeași fire in- 
fluențabilă, gata să fugă încotro se înclina corabia. Și totuși, 
împotriva oricărei logici, continua să-l iubească. Verificat cu 
lupa, nimeni nu era perfect. Amintirea unei pietre colțuroase 
îi umplu palma, și odată cu ea, cuvintele care o însoțiseră: Cine 
n-a greşit nici cu gândul, nici cu fapta, să ridice primul piatra și să dea! 

Câţiva fulgi cât bobul de piper cădeau răzleț din cer. Era 
prea frig ca să ningă cu adevărat. Eber întinse mâna, culegând 
câțiva în palmă. 

— Da, chiar am făcut-o. Nu cred să ne fi scăpat ceva demn 
de atenţie; vârf de munte sau abis oceanic. 

Kenan tresări. Nu era acela momentul potrivit pentru rea- 
duceri aminte. Imaginea planetoidului aflat în proprietatea fa- 
miliei lui, și unde spera într-o zi să se întoarcă, pieri absorbită 
de întunericul nopții. Porni cu pas apăsat către intrarea din 
spate a vilei, o ușă metalică luminată de un bec aflat deasupra ei. 

— Urmează-mă, își drese el vocea, aranjându-și din mers 
sacoul împreună cu manșetele cămășii. Negăsindu-și butonii, 

scăpă o înjurătură murdară. Fie şi numai din acest motiv și tot 
ar fi meritat să le “ajute' pe cele două boarfe să-i cunoască pe 
băieții însărcinaţi cu treburile murdare ale grupului. Băgă băr- 
bia în piept, mărind și mai mult pasul. Inadmisibil. N-ar fi tre- 
buit să-i permită lui Eber să-i facă una ca asta, să îmbogăţească 
din banii lui două târfe rurale. Într-un fel sau altul, avea să i-o 
plătească. Cu vârf și îndesat avea să i-o plătească. 

Deschise ușa, făcându-i loc lui Eber să treacă pe lângă el. 
După frigul de afară, căldura din casă îi lovi în plin, îmbujo- 
rându-le obrajii palizi de ger. Fără un cuvânt, Kenan coti pe un 
coridor lung, iar de acolo, într-un birou spațios. Eber îl urmă. 

— Așază-te, se răsti el, arătând către un fotoliu din piele lu- 
minat discret de o lampă de citit. 

— Dar unde-i Adam? spuse Eber. 

Se uită cu luare aminte în jur, apoi continuă: 

— La înclinația lui către dramă și regie, nu mă aşteptam să-l 
găsesc altfel decât îmbrăcat într-o mantie regală, cu coroană 
pe cap și sceptru în mână. E bolnav, convalescent, căzut la pat? 

— Aşază-te și ai să vezi, rânji Kenan. Își scoase telefonul din 
buzunar, făcându-i încă o dată semn lui Eber să ia loc. 

— Pregătit de încă o scurtă călătorie? râse el. 

Eber se așeză cu toate simţurile la pândă în fotoliul indicat. 
Era ceva în privirea fostului său prieten, sclipirea malițioasă a 
cofetarului care știe că bomboana preparată conţine, în locul 
picăturii aromate de coniac, un căţel de usturoi. 

— Încotro? 

— În jos, râse Kenan. Formă un cod pe ecranul telefonului, 
continuând să zâmbească. 

— Salută-l pe Adam din partea mea. Spune-i că mă voi ală- 
tura de îndată echipei de căutare. Până mâine la prânz, David 

va fi în mâinile noastre. Ochii îi deveniră reci, umplând camera 
de ger. Șopti aproape fără să-și miște buzele: 

— Chiar dacă pentru asta va trebui să dau foc fiecărei clădiri 
din oraș! Rânji. N-ai idee cât de tare mă supără că n-am fost prin 
zonă când i s-a năzărit nebunului de Nero să-i facă felul Romei! 

Fotoliul prinse a cobori în podea, emițând un bâzâit slab. 
Eber se lipi de spătar și se lăsă în voia mecanismului nevăzut 
să-l poarte către măruntaiele casei. Adam nu se dezmințea. 
Crescut pe o planetă industrială situată la periferia imperiului, 
simțea în permanenţă nevoia de a-și ști spatele acoperit. La 
insistențele lui construiseră sub pământ unicul laborator care 
supraviețuise impactului cu asteroidul. 

Fotoliul se opri, iar banda luminoasă a unui sistem de iden- 
tificare traversă chipul lui Eber. Închise ochii, pradă furtunii 
din sufletul lui. În câteva clipe avea să-l vadă pe cel ce îi perver- 
tise ideile într-atât încât ajunseseră opusul lor. Își dorise o lume 
liberă de zei închipuiţi, o lume în care iubirea de aproape și de 
știință să înlocuiască prosternarea cu fruntea în țărână. Pentru 
a-şi atinge scopul, pentru a-i convinge pe oameni de adevărul 
spuselor sale, încălcase de mai multe ori regulile nescrise ale 
grupului. Se folosise de tehnologia păstorilor ori de câte avu- 
sese ocazia. I-a vindecat de beteșugurile ce puteau fi vindecate, 
iar când a trebuit, a făcut chiar mai mult de atât. I-a adus înapoi 
din morți. 

Deasupra, la vreo zece metri distanță, lampa de citit conti- 
nua să ardă, luminând pereții puțului. Inspiră adânc, cu o se- 
cundă înainte de a fi învăluit de vapori sfărâmicioși la gust, 
aducând a cretă și var. 

Eber își acoperi ochii cu palmele, își ținu respirația și rămase 
calm. Era doar o demonstraţie de forță. Nu îl aduseseră atâta 

cale doar că să-l ucidă. Ar fi putut-o face în casa de pe plajă, fără 
atâtea insistente și discuții inutile. 

În cele din urmă, un curent de aer proaspăt umplu spațiul. 
Fotoliul își reluă coborârea, depășind tavanul unei caverne a 
cărei înălțime măsura pe puțin douăzeci de metri. Eber în- 
drăzni să deschidă ochii. 

Şi rămase înmărmurit! Luminat de reflectoare industriale 
cu incandescenţă, un Tyrannosaurus Rex construit din plăci 
de metal sudate, îi însoțea coborârea. 

Eber întinse mâna — dihania se afla la nici jumătate de metru de 
el- apoi se răzgândi. Muchiile neregulate ale coastelor curbate 
din ciocan promiteau tăieturi adânci celor ce s-ar fi aventurat 
să le atingă. Îşi strânse picioarele, așteptând ca pistonul pneu- 
matic în vârful căruia se afla cocoțat să intre cu totul în podea. 
În penumbra de dincolo de lumina crudă a reflectoarelor, se 
puteau ghici plăci de beton acoperind pereții. 

Fotoliul se opri din coborâre. Ajunsese la destinație. 

— Salut, Eber, rosti o voce fără inflexiuni. 

Cel interpelat se întoarse în direcția glasului. Surpriza îl pa- 
raliză. În locul bărbatului în floarea vârstei, cu alură de torea- 
dor pe care se aștepta să-l întâlnească, îl întâmpina un individ 
cu ochelari și mustață, arhetipul meșterului bun la toate, al 
cărui număr de telefon îl cauţi atunci când îţi picură chiuveta 
sau când scârțâie ușa de la intrare. 

Eber se ridică în picioare, lăsându-l pe celălalt să se apropie. 

— Salut, Adam. Arăţi schimbat... 

Chipul lui Adam, ridat și cenușiu, se înnegură de un zâmbet 
înghețat: 

— Cercetarea își are riscurile ei, dragul meu. Își flutură ne- 
glijent mâna prin aer, răspunzându-i lui Eber: Un accident ge- 

netic cauzat de o călătorie cu naveta care până la urmă a ex- 
plodat în atmosfera planetei, la începutul secolului trecut. 

Eber închise ochii. Durerea pe care o resimțţise citind scrisoa- 
rea lui Adam către toți membrii grupului, îi strânse încă o dată 
sufletul. Atunci îl pierduseră pe Seth, cel cărora nativii din 
Australia îi datorau știința bumerangului și statura lor înaltă. 

— Tunguska? 

— Da, încuviință Adam. Încercând să pătrundem misterele 
deplasării în timp și spaţiu, am stricat ceva. Își trecu degetele 
peste piciorul dinozaurului, o piesă modelată dintr-o bucată 
de șină de tren. Clătină din cap, prins de valțurile propriilor 
gânduri: 

— Dacă n-aș fi fost ocupat în ziua aia cu altceva, probabil 
m-aș fi aflat în locul lui Seth. ÎI sfredeli pe Eber cu privirea. 
Ochii îi deveniră violeți. 

— Lucru care ar fi rezolvat multe probleme și animozități 
în cadrul grupului, nu-i așa? chicoti el ca și cum i-ar fi împăr- 
tășit interlocutorului său un secret rușinos. 

Eber privi în pământ. Adam nu se dezminţea. Îmbrăcat în 
ținuta de gală a breslei păstorilor, pantaloni mov mulaţi pe pi- 
cior, cizme înalte şi cămașă albă, făcea aerul să vibreze prin 
simpla lui prezență. Nu conta că abia mai semăna cu cel care 
fusese, că din masculul respirând vitalitate mai rămăseseră 
doar câteva vestigii. Magnetismul personal, acea însușire de 
lider înnăscut care îi permisese să preia conducerea grupului, 
era la locul ei mai vie ca niciodată. 

— Nu ştiu dacă neapărat așa ar fi stat lucrurile. Cred că di- 
sensiunile despre care vorbeşti merg dincolo de prezenţa sau 
absenţa fizică a vreunuia dintre noi, se auzi el spunând, apoi 
se opri. Altele ar fi trebuit să fie cuvintele lui. 

Colţurile gurii lui Adam se întinseră într-un zâmbet flă- 
mând, oglindindu-i nările dilatate. lată, mielul rătăcit se întor- 
cea înapoi în turmă. Speriat, pregătit să arunce din copite la 
cel mai mic semn de ameninţare, însă nimic din toate acestea 
nu contau cu adevărat. Umerii i se lărgiră. Cu Eber alături, ju- 
mătate de planetă i se va aşterne de bună voie la picioare. Res- 
tul i se vor alătura mânați din spate de arsura biciului. Îi făcu 
semn să-l urmeze. 

— Vino, spuse el. Avem de discutat. 

Eber rămase pe loc, ignorând invitaţia cu tentă de ordin. 

— Nu înainte să-mi spui ce a fost cu demonstrația de forță 
de mai devreme, spuse el posomorât. Arătă către tavan, unde 
se putea ghici canalul prin care coborâse în subteran: 

— Ce te făceai dacă nu eram atent și respiram? 

Adam afișă o mină plictisită. 

— Ai fi tuşit puţin și ți-ar fi lăcrimat ochii, atâta tot, aruncă 
el fără chef. 

— Numai atât? spuse Eber. Monstrul din metal îi absorbi 
cuvintele, fracturându-i-le între coastele lui. 

— Eventual ai fi avut niște secreții nazale mai abundente, 
desigur, dacă s-ar fi întâmplat să fii alergic la vreunul din in- 
gredientele produsului. 

Eber făcu un gest de lehamite. Adam și aerele lui plictisi- 
toare de aristocrat, învățate pe dinafară și repetate în fața oglinzii. 
Un autodidact. De unde atâtea maniere pe fundătura aia de 
planetă unde crescuse? Când orice om normal, într-o conver- 
sație fără pretenţii de discurs în public, ar fi zis „să-ți curgă 
mucii”, Adam găsise de cuviinţă să folosească o exprimare aca- 
demică. 

O întâmplare ascunsă într-un colț de minte, ieși la iveală, 
trăgând după ea un rânjet larg. Ce ar fi zis şeful păstorilor dacă 
ar fi asistat la concursul de dat vânturi, organizat ad-hoc în ultima 
seară pe care el, Eber, o petrecuse împreună cu învățăceii lui? 

— Și atunci ce a fost? spuse el. 

Adam nu se grăbi să răspundă. Trecu cu degetul peste o 
fâșie de tablă ce făcea parte din burta dinozaurului, insistând 
în locurile atinse de aparatul de sudură. 

— Un deodorant special, spuse în cele din urmă. 

Își șterse transpiraţia palmelor de pantaloni, întunecând 
purpuriul materialului. 

— Accidentul pe care l-am avut a venit şi cu alte modificări 
pe lângă cele de ordin estetic. Din cauza unor disfuncţii diges- 
tive sunt obligat să urmez un regim alimentar server, crede-mă, 
există închisori în lume unde dieta prizonierilor este mai vari- 
ată decât a mea, şi să port în permanenţă ochelari; fără ei, abia 
dacă disting pe unde merg. Ridică scurt și fără chef din umeri, 
un soi de scuză fortuită: 

— De la accident, suport foarte greu mirosurile acestei pla- 
nete, de unde și dezodorizarea la care ai fost supus. Mângâie 
dinozaurul pe picior cu gestul cuiva care îşi ia la revedere de 
la un prieten drag. lată de ce, să mă întorc în imperiu a încetat 
să mai fie o opțiune pentru mine şi s-a transformat într-o nece- 
sitate. Ceea ce aici mă ucide încet, pe oricare dintre planetele 
lumii civilizate aș rezolva printr-o simplă vizită la o clinică de 
regenerare. 

Mâna i se încleștă în carnea de fier a monstrului, vrând parcă 
să smulgă bucăţi din ea. 

— Trebuie neapărat să mă întorc, înţelegi? Și trebuie s-o fac 
acum, când s-a ivit ocazia! Situaţia în care mă aflu nu-mi per- 

mite să aştept după gloata asta de înapoiaţi să descopere ei 
misterele Universului și gaura de la macaroană! 

Adam se întoarse pe călcâie, îndreptându-se către zona de 
penumbră. Aruncă în spate cu siguranța celui obișnuit să dea 
ordine: 

— Urmează-mă. 

De iritare, Eber simți că i se ridică părul în cap. Pete roșii îi 
apărură pe obraz şi pe gât. Mii de înjurături, ocări şi blesteme, 
în dialectul Anunnaki, cât și limbile băștinașilor, i se îngrămă- 
diră pe buze. Trase aer în piept, punând stavilă revărsării de 
lături. Nu aceasta era calea. Un bărbat din spiţa lui știa să-și 
trateze adversarul cu respect chiar şi atunci când acesta nu o 
merita. Pentru că, spre deosebire de Adam, el chiar era un aris- 
tocrat. Dintr-o familie scăpătată, ce-i drept, însă una a cărei 
obârşie nobilă nimeni n-ar fi putut-o contesta. 

O idee acidă îl făcu să rânjească. Uneori o înțepătură de ac 
aplicată în locul potrivit poate fi mai dureroasă decât o lovitură 
cu spada. 

— Spune-mi — vocea îi biciui aerul, făcând pereţii cavernei 
să răsune — ce din ceea ce port pe mine mă asimilează unuia 
din oastea ta? 

Adam se opri în loc, surprins între un pas și celălalt. Eber 
continuă: 

— Zi-mi care este și-l dau jos. Pe loc! Rămase cu braţele des- 
făcute, invitând - provocând — un răspuns. 

Maxilarele lui Adam se contractară, făcându-i mușchii feţei 
să-i joace sub pielea obrazului. Gândul de a se vedea alături 
de un Eber fără haine pe el, îl făcu să-și urască și mai mult con- 
diția mizeră. Între timp lucrurile se schimbaseră — şi nu în fa- 


253 


Ferma de dinozauri - I Dan Rădoiu 


voarea lui! Dacă în urmă cu o sută de ani ar fi făcut de rușine 
statuia unui atlet grec, situația era diferită azi. Pe lângă toate 
celelalte, accidentul îi luase până şi bucuria de a-și privi trupul 
în oglindă. Mormăi în scârbă: 

— Îmi pare rău dacă te-am supărat. Timpul ne presează, 
forțându-ne uneori să omitem diplomaţia și regulile de bună 
purtare. Sper că înţelegi. Schiţă jumătate de gest către direcția 
în care pornise: 

— Poţi, te rog, să mă urmezi? Sunt multe lucruri pe care aș 
vrea să ți le zic înainte să trecem la treabă. 

Eber își îngădui un surâs în sinea lui. Adam cerându-și 
scuze era o raritate. Dădu să-i spună că acceptă să-l însoțească, 
însă un gând subit îi schimbă intenţia. Arătă către scheletul din 
metal: 

— Interesantă creaţie. Îţi aparține? 

Adam își înfrână un gest de iritare și se forță să zâmbească. 
Deși mai curând non combativ prin natura blajină a caracte- 
rului său, Eber putea oricând să surprindă prin vreo schimbare 
bruscă de direcție. N-ar fi fost prima dată. 

— Da, rosti el, revenind în interiorul zonei luminate. Când 
m-am apucat, habar n-aveam ce înseamnă să sudezi două cuie 
unul de altul, darămite o întreprindere de o asemenea amploare. 
Imaginează-ți, optsprezece metri înălțime, șaptesprezece din 
vârful cozii şi până la bot, şi câteva zeci de tone de oțel. 

Se uită în sus, către capul creaturii. Din cauza distanţei, părea 
mai mic decât era în realitate. 

— Recunosc, mi-a luat ceva timp și câteva zgârieturi — cam 
multe, ce-i drept — dar până la urmă mi-a ieșit exact așa cum l-am 
vrut. Îți place? 


254 


Ferma de dinozauri - I Dan Rădoiu 


Fără să-și miște gâtul, ca și cum faptul în sine n-ar fi meritat 
efortul, Eber privi în direcția indicată de Adam. 

— Mda, nu ştiu ce zic. N-am fost niciodată înnebunit după 
acest gen de manifestări. Îmi par brutale dincolo de linia unde 
arta devine realitate, şi odată cu ea... 

Cuvintele i se stinseră în piept, izgonite de junghiul fier- 
binte ce-i pulsa între oasele palmelor. Pierdea contactul cu rea- 
litatea. 

— ... toate acele coşmaruri de care nu poți scăpa, indiferent 
ce ai face. Închise ochii. Imagini îngropate în tainițe adânci îl 
năpădiră. Setea de sânge din ochii celor care, doar cu câteva 
zile în urmă, îl primiseră ca pe un salvator, deveni din nou reală. 
Gloata era acolo, la o lungime de braţ. 

Mirosul ascuţit al propriei transpirații îi umplu nările. Sub 
piele, mușchii i se încordară. Cât de simplu i-ar fi fost să eva- 
deze. Ar fi trebuit doar să nu-i pese de soarta învățăceilor pe 
care îi lăsase în urmă. Îi stătuse în putere s-o facă. Forţa fizică 
de excepţie a genomului original l-ar fi făcut să pară un titan 
printre schilozi. l-ar fi permis să părăsească locul supliciului 
fără măcar o zgârietură. Degetele i se adunară la un loc, for- 
mând pumni. 

Un rânjet îi depărtă buzele. Păpușarul se afla la o lungime 
de braț, neînarmat și aproape lipsit de putere. Ceea ce înainte 
ar fi fost imposibil, Adam fiind cel mai puternic și mai bine 
pregătit dintre ei — pe planeta lui natală făcuse parte vreme în- 
delungată dintr-o grupare para-militară al cărei scop consta în 
păstrarea ordinii de stat -tocmai devenise realizabil. Îl putea 
învinge pe ticălos, preluând de facto conducerea grupului. 

Făcu un pas în direcția lui Adam. Ochii îi picurau venin vio- 
let. Pentru unii, ziua judecății promisă în manualul de utilizare 

al creştinătăţii părea că va sosi mai devreme. lar acest „mai de- 
vreme” însemna acum. Mâinile îi urcară. Dreapta la nivelul 
pieptului, stânga pipăind aerul. Păși din nou, dozându-și pre- 
caut înaintarea. Deși buhăit și bolnav, adversarul lui încă mai 
putea găsi o urmă de vlagă în ruina care-i ținea loc de trup. 

Un surâs ca o tăietură de cuțit despicând o fleică întinse bu- 
zele lui Adam. Umerii i se îndreptară, umplând încăperea cu 
statura lui. Ca printr-un joc de umbre absorbind lumina, sche- 
letul dinozaurului încetă fie cea mai înaltă structură din grotă. 

— Planul Bătrânului, articulă Adam tare, fără să pară că ri- 
dică vocea. Ești sigur că va funcţiona, garantezi cu viața pentru 
el? Păși înainte, făcând zarurile sorții să se rostogolească. O 
singură lovitură a lui Eber ar fi fost suficientă pentru a-i curma 
viața în așa fel încât regenerarea să nu mai fie posibilă. 

Gheaţa surâsului îi atinse privirea, întunecându-i violetul 
ochilor: 

— Dar, mult mai important de atât — braţele îi descriseră un 
arc de cerc, arătând nedeslușit în jur — garantezi și cu viața Lor? 
Privi în tavan, departe, dincolo de nervurile din beton ale bolții. 
Spuse răspicat: 

— 'Trezește-te, Eber. Trezește-te până nu e prea târziu! Ca 
protejat al grupului, ai fost favorizat. Din cauza nedreptăţii 
prin care ai fost obligat să treci, eu, împreună cu toți ceilalți ai 
noștri, te-am protejat ca pe nimeni altul. Ti-am permis să duci 
o viață de huzur, la adăpost de orice implicare și responsabi- 
litate. Şi deși ne-a durut absenţa ta, ţi-am respectat decizia. 
Gândeşte-te bine înainte să faci un lucru sau altul. Apele bul- 
boanei în care te pregătești să te arunci sunt adânci și compli- 
cate; cu ușurință te poți pierde în ele. 

Adam veni faţă în față cu Eber, braţele rămânându-i pe 
lângă trup. O lovitură, cât de simplă ar fi fost ea, l-ar fi găsit 
descoperit. Continuă cu voce măsurată: 

— Porţi pe ochi un văl care nu îţi este permis — nu dacă te 
gândești să mă înlocuiești la conducerea grupului. Oricât de 
seducătoare ar fi ideea în sine, celor aflați la cârmă nu le este 
permis să privească realitatea prin lentile colorate. 

Un zâmbet oglindind o cumplită oboseală îi boți preț de o 
clipă obrazul. Arătă către peretele cel mai apropiat de ei, unde 
o spadă și o mănușă din catifea purpurie, întărită cu ciocuri din 
metal de-a lungul degetelor, se puteau întrezări în penumbră: 

— Aproape că îmi vine să-ţi ușurez sarcina mai mult decât 
am făcut-o deja, șopti el. Zâmbi, clătinând din cap: Credeai că 
din întâmplare ne-am întâlnit în hruba asta, singuri, fără nicio 
gardă de corp prin preajmă, eu abia târșâindu-mi picioarele, 
tu la fel de în formă și plesnind de vitalitate ca acum două mii 
de ani? 

Se dădu la o parte, îngăduindu-i lui Eber o mai bună vedere 
asupra spadei și mănușii. Surprins, acesta constată că nu era 
vorba de niște obiecte oarecare, ci de o pereche de instrumente 
autentice, parte din echipamentul de lucru standard al păsto- 
rilor-măcelari. Mănușa, datorită întăriturilor din metal, permi- 
tea celui care o purta să se agațe de pielea cornoasă a dinozau- 
rilor, iar sabia, unealtă ritualică, era folosită pentru aplicarea 
loviturii de graţie. 

Surâse în colțul gurii. Ce deziluzie cruntă trebuie că ar fi 
avut nenumăratele generații de cavaleri, vlăstare nobile, mus- 
chetari — și alți scandalagii ca ei — dacă cineva le-ar fi spus ade- 
vărul despre originea spadelor și a floretelor pe care le purtau 
cu atâta mândrie la șold. Unelte de cioban-măcelar. 

— Da, aproape că îmi vine să-ți ușurez sarcina, murmură 
Adam ca un ecou al propriilor vorbe. 

Râse scurt, scărpinându-se în barbă: 

— Să mor de propria-mi mână, realizez acum, ar fi cel mai 
cumplit lucru pe care ţi l-aș putea face. Te-aș lipsi de plăcerea 
răzbunării şi te-aş obliga să-mi iei locul. Ca și mine, eşti con- 
ştient că nici unul dintre cei rămași n-ar avea gonadele* cores- 
punzătoare pentru a ocupa locul rămas gol. lar dacă data tre- 
cută ai lăsat ca pericolul uciderii a unsprezece nătărăi să te con- 
troleze în halul în care a făcut-o, nici nu-mi vine să mă gândesc 
cum vei reacționa știind că vieţile a opt miliarde de rebuturi 
atârnă de alegerile pe care le vei face. 

Orizontul vizual al lui Eber se restrânse, aglomerând, împin- 
gând, încălecând unele peste altele imagini și sentimente, până 
când ajunse la dimensiunea unei monede. Ochii, ca două ar- 
tere deschise picurând sânge violet, i se fixară o palmă mai jos 
de bărbia adversarului său. 

Buzele i se depărtară de parcă ar fi vrut să scape de un fir de 
flegmă amestecată cu puroi și resturi de mâncare. Mărul lui Adam, 
se auzi gândind, iată un adevăr de necontestat. Mă uit la el! Ah, cât 
trebuie să se fi distrat ticălosul scriind, ajustând și reajustând din 
mers Geneza, făcând-o să se potrivească scopurilor lui! 

— Eşti un nemernic, ştiai? Îşi încordă braţul. Lovitura avea 
să fie nemiloasă, pe măsura faptelor învinuitului. 

Adam privi dincolo de Eber, dincolo de peretele cavernei, 
către o zare învăluită în ceaţă. 

— Nu unul atât de mare pe cât te pregăteşti tu să devii, 
Eber, șopti el. Ochii îi rămaseră pe jumătate închiși, acaparaţi 
de dorul ce clocotea în miezul ființei lui. Continuă: 


35 Testicule. 

— Ştii, un eventual judecător n-ar avea ce întrebări să-şi 
pună în privința mea. Am făcut ceea ce am crezut de cuviință 
să fac pentru a ne întoarce la casele noastre. Mi-am clonat se- 
menii — pe care apoi i-am ucis când n-am mai avut nevoie de 
ei — și am pervertit mințile unor ființe construite după chipul 
și asemănarea noastră, a căror singură vină a fost că s-au năs- 
cut pentru a ne fi de folos. 

Adam își opri ochii preț de o secundă pe pumnul gata să 
lovească a lui Eber, apoi zâmbi. 

— Tu, însă, dragul meu, murmură el, lăsându-și capul pe 
spate, vei face mult mai mult decât atât. Sub stindardul binelui 
şi al iubirii de aproape, îți vei duce turma - dicția imperială 
dispăru din vocea lui, făcând loc fostului golan născut și cres- 
cut la periferie — să te pişi pe tine de râs și nu alta! drept în cuți- 
tul măcelarului. Când bombele, asteroizii, cometele, sau cu ce 
altceva vor găsi de cuviință să ne lovească urmașii lui Ybir — 
blestemat fie-i numele în veci! — mi-aș dori să fiu acolo, să pot 
vedea durerea mușcând din tine. 

Adam își privi intens palmele, întorcându-le de mai multe 
ori pe ambele fețe. Un rânjet lat îi apăru pe figură, abătând 
atenţia de la oţelul din privire. Se abţinu să se uite în sus; știa 
fără să simtă nevoia să verifice. În cămăruța de lângă tavan, 
un deget antrenat stătea pregătit să apese trăgaciul armei cu 
lunetă. Din această încăpere, Eber ieșea fie convertit, fie cu pi- 
cioarele înainte. Un dizident în libertate îi era suficient, nu-i 
mai trebuia încă unul. Și cum nu există cale mai simplă către 
o inimă caldă ca vinovăția... 

Își desfăcu pe jumătate brațele, ceva între postura unui Christ 
prea leneș pentru a-și duce gestul până la capăt, și mirarea de 

carton a unei starlete care a avut grijă să fie surprinsă fără chi- 
loți pe ea de către fotografii indiscreți. Susură molatec, aple- 
cându-și pe un umăr capul: 

— Că n-o fi tocmai simplu să-i vezi uciși în timp ce se roagă 
imaginii chipului tău însângerat, nu-i aşa? Adăugă repede, 
profitând de momentul de ezitare al lui Eber: 

— Cum o tot fac de două mii de ani încoace, convinși că 
după moarte te vor întâlni la porţile Raiului, separându-i pe 
cei buni de cei răi, înmânând sentințe cumplite vinovaţilor și 
răsplătindu-i după merit pe cei virtuoși. 

Chicoti în scobitura umărului, șoptind din colțul gurii: 

— lar când te gândești câte frumuseți și-au ținut de-a lun- 
gul timpului mâna pavăză la scorbură, salvând locul respectiv 
pentru momentul întâlnirii cu tine, mai că îţi vine să râzi cu 
muci la nas. 

Adam își lăsă braţele să-i cadă pe lângă trup, reluându-și 
poziția normală. 

— Desigur, continuă el, vina îmi aparţine în mare parte, 
căci, vorba aia, Evangheliile nu s-au scris singure, așa cum nici 
conciliul din Niceea% nu s-a organizat de capul lui, însă nu țin 
minte să te fi văzut zbătându-te în vreun fel pentru a îndrepta 
lucrurile. Își aţinti degetele către Eber, făcându-le să ia forma 
unui pistol: 

— Exceptându-le, desigur, pe toate femeile de le-ai îndrep- 
tat de şale, de șolduri și de genunchi în tot acest timp. Mă tem că 


36 Conciliul de la Niceea, primul conciliu ecumenic al bisericii creștine, 
convocat de împăratul Constantin cel Mare în anul 325, a pus bazele dog- 
matice și canonice ale acestei religii, definind mai precis dogmele creștine 
drept răspuns la provocarea reprezentată de erezia arianistă, stabilind în 


mod formal că lisus Hristos este „de o ființă” cu Dumnezeu Tatăl. 

pe aceste doamne, neștiind cine era viteazul de le mârlea de din- 
dărăt cu atâta dragoste de aproape, nu le putem lua în calcul. 
Istoria, această târfă a celor puternici, va persista în greșeala ei, 
consemnându-le ca ceea ce au fost, niște biete boarfe fără că- 
pătâi. Își desfăcu larg braţele, luând drept martor tavanul. 

Eber avu o tresărire de scârbă. Şeful păstorilor arăta și se 
comporta ca un predicator dintr-o slujbă televizată, afurisind 
răul și corupția din lume, în timp ce din studio se afișau nume- 
rele de telefon destinate donațiilor. Și cel mai rău era că o făcea 
în numele lui. 

Adam abia se abţinea să nu izbucnească în râs. 

— Și atât de mult a mers acest învățător cu dragostea lui de 
aproape, declamă el, încât nu s-a mai putut îndepărta de ele — 
de apropiate, vreau să zic nici atunci când ar fi trebuit s-o facă. 
Mii de eretici trași pe roată, scurtaţi de un cap pe eșafod — îne- 
cați, spânzurați, spintecați de vii, apoi lăsaţi să putrezească la 
răspântii — arşi pe rug împreună cu cărțile lor, multe dintre ele 
de știință, n-au fost suficienți pentru a-l determina pe acest iu- 
bitor (de dindărăt) de oameni să iasă în față. 

Adam se opri brusc, cedându-i scena lui Eber cu o plecăciune 
de hangiu. 

— Ah, dar nu te rușina. Corectează-mă, te rog, acolo unde 
greşesc! 

Ura din spatele pumnului lui Eber mai arse o secundă, apoi 
se stinse precum flacăra unei candele în bătaia vântului. Kenan 
şi Adam aveau perfectă dreptate. Nu era cu nimic mai bun 
decât ei. Contribuise la clonarea primei șarje de ajutoare și par- 
ticipase la tragerea la sorți pentru alegerea călăilor lor. Că nu- 
mele lui nu ieşise din urnă a fost o simplă întâmplare. Să fi fost 

altfel, ar fi pilotat una dintre navete în locul lui Adam sau al 
lui Seth, incinerându-și din aer semenii. 

Lacrimi grele își croiră libere drum pe obrazul lui. Din tai- 
niţa urechilor astupate și a privitului în altă parte, bucăți am- 
putate de suflet țâșniră către suprafață — fumul negru, de gră- 
sime umană, răspândit de rugurile Inchiziției. Strigătele de dis- 
perare ale celor uciși în stradă în timpul epurărilor etnice. 
Pumnii furioși ridicați către cerul unde nu locuia nimeni. 

Eber icni din stomac, prinzându-și capul între palme. Cârja 
de care se sprijinise pentru a-şi motiva sieși indolenţa şi neim- 
plicarea tocmai îi fusese luată. Recunoscându-și vina, șeful 
grupului îl obligase să privească la rândul lui în oglindă. lar 
ce găsise acolo îl îngrozise. 

Trebuia să se miște. Statul pe loc îl înnebunea. Făcu un pas, 
călcând din greșeală pe una dintre ghearele monstrului. Oasele 
gleznei i se răsuciră, făcându-l aproape să cadă. Fu ultima pi- 
cătură care făcu paharul să se reverse. Din gât i se urcă un mâ- 
râit de fiară turbată, lovită și împinsă dincolo de limitele re- 
zistenţei ei, iar un val de ură îl inundă. La adresa asteroidului, 
a ticălosului de Ybir — dar, mai presus de orice — la adresa di- 
nozaurilor. În absenţa lor, n-ar fi plecat niciodată într-o astfel 
de expediție păguboasă. Titlurile din meniurile imperiale îi tre- 
cură pe dinaintea ochilor: „Inimă de dinozaur cu coniac și nuci”, 
„Ficat de dinozaur cu ananas şi spumă caramel”. Stomacul i se 
încleștă, vrând să i se urce în gât. Era suficient să se gândească 
la carne pentru a-i veni să vomite. Din noaptea când cinase 
pentru ultima dată împreună cu învățăceii lui nu se mai atin- 
sese vreodată de ea. 

Din trei pași, Eber acoperi distanța ce îl separa de accesoriile 
de vânătoare. Lui Adam îi scăpă un șuierat, așteptându-se să-l 

vadă prăbușindu-se la podea cu creierii împrăștiați, însă nimic 
se întâmplă. La asemenea mișcări neașteptate, numai o intuiție 
ieșită din comun trebuie să-l fi făcut pe lunetist să nu apese 
trăgaciul. 

— Te superi dacă ţi le împrumut puțin? hârâi Eber, încer- 
când să pună stavilă urletului ce îi creştea în piept. Şi fără să 
mai aștepte răspunsul, îşi trase mănușa pe mâna stângă și 
înșfăcă sabia cu dreapta. Am puțină treabă, adăugă el, îndrep- 
tându-se cu pași largi către dihania din fier. 

Din mers, făcu un salt care îl propulsă vreo doi metri în aer. 
Reflexe vechi se activară, pregătindu-l pentru impact. Rețineti, 
domnule, obişnuia să-i spună maestrul de arme al tatălui său, 
în fața unui dinozaur carnivor aveți o singură șansă. N-o ratați sau 
va fi ultimul lucru pe care îl veți face. 

Întăriturile din oțel ale mănușii mușcară din metalul unei 
coaste. La fel ar fi făcut-o și dacă dedesubt ar fi fost came. Mânat 
de imaginile pe care le simţea gata să-l ia cu asalt, Eber căută cu 
piciorul un nou punct de susținere. Mintea îi fu cuprinsă de 
febra vânătorii. Coastele dinozaurului îi însoțeau ascensiunea, 
azvârlindu-l în trecutul îndepărtat prin cadenţa lor hipnotică. 

La rădăcina unor măslini bătrâni, o mulțime de bărbaţi dor- 
meau întinși pe pământul gol. Eber se ridică încet, atent să nu-i 
trezească. Dacă ar avea pe ce să scrie, le-ar lăsa un bilet. Le-ar 
explica de ce s-a văzut nevoit să plece. Făcu câțiva pași. Nu mai 
putea sta; fusese trădat. O văzuse pe chipul lui Kenan, în ru- 
șinea din ochii lui. 

O creangă uscată i se rupe sub picior. Încremenește, neîn- 
drăznind să se miște. Unul dintre bărbaţi se răsucește prin 
somn, apoi adoarme la loc. O picătură de liniște atârnă de cren- 
gile măslinilor, unind vremelnic cerul cu pământul. 

Făclii se ițesc în noapte la câțiva zeci de metri în față, purtate 
de oameni care vorbesc tare. Probabil o petrecere nocturnă ori 
niște cheflii întârziaţi întorcându-se la casele lor. Apoi se aud 
sunete de arme și de pași grăbiţi. Soldaţi! Capul îi zvâcnește... 

„.. iar mâna înmănușată îi rată următoarea coastă. Eber își 
simți trupul alunecând. Între el şi podeaua din beton erau mai 
bine de cincisprezece metri. Oare când ajunsese atât de sus? 
Din reflex, izbi cu dreapta pentru a înfige în carnea dinozau- 
rului mânerul în formă de stilet al sabiei, dar fără rezultat. O 
jerbă de scântei îi însoţi gestul. În cele din urmă, se prinse de 
o vertebră modelată dintr-o secțiune de țeavă. Antebraţele îi 
sângerau, pătând cu dâre întunecate rugina metalului. 

— Ai grijă, se auzi îndepărtat glasul lui Adam. O fi vână- 
toarea ca înotul și sexul, dar a trecut ceva vreme de atunci; 
multă chiar și pentru noi. Mai fă o dată așa și te strângem cu 
măturica de pe paviment. Norocul tău că n-a fost unul adevă- 
rat. Ţi-ar fi smuls capul de pe umeri. O asemenea greşeală nu 
ajungi s-o faci de două ori. 

Eber scrâșni din dinți. Adam și nesfârșitele lui exprimări în 
termeni de cauză și efect. Dacă nu obținem o societate capabilă de 
progres tehnologic, pe pietroiul ăsta afurisit o să ne petrecem eterni- 
tatea, sau Dacă nu-i obligăm să evolueze, degeaba toată munca și 
riscurile pe care ni le-am luat. Un frison i se cuibări în trup, fă- 
cându-l să tremure. Adam păpușarul, proferând ameninţări și 
apăsând butoane. 

Dacă nu faci cum ti se spune, cei pe care i-ai convins să te urmeze 
în neghiobia ta vor avea de suferit. Un surâs unsuros, urmat de o 
ridicare formală din umeri: O să doară, o să fie neplăcut, dar ai 
să-ți revii. Nu același lucru îl poți spune şi despre ei, nu? 

Dacă nu X, atunci Y. Pipăi cu mâna înmănușată în căutarea 
unui nou punct de sprijin și își reluă ascensiunea. Prinsă de 
rutina mișcărilor, mintea îi regurgită aceeași dilemă ca și atunci: 
Merită, pentru viața a unsprezece oameni, să sacrifici libertatea 
de gândire a unei specii întregi? Alungă cu vârful sabiei gân- 
dul. Irelevant. Dacă n-ar fi respectat scenariul care i-a fost în- 
mânat, în mod sigur Adam ar fi găsit o altă modalitate de a-i 
perverti ideile, de a le face potrivite scopurilor lui. 

Capul dinozaurului se ivi o jumătate de braț distanță, scăl- 
dat în lumina fierbinte a unuia dintre reflectoare. Eber își ridică 
mâna în dreptul feței, păzindu-și ochii. Înghiți în sec. Chiar și 
numai o imitație — sau poate tocmai de aceea — dihania era în- 
spăimântătoare. Topite de-a valma, puști-mitralieră, pistoale 
cu țeava lungă sau doar simple revolvere, îi formau mandibula. 
Maxilarul superior, din contră, ca o antiteză opunând un rău 
unui rău și mai mare, era făcut din scuturi antice și săbii de- 
formate din ciocan. 

Eber se lipi de una dintre vertebre. Hipnotizată, privirea 
continua să-i ricoșeze din absurditate în absurditate. Gloanţe 
şi grenade dezafectate fuseseră sudate de maxilarul inferior. 
Baionete și pumnale, de cel superior. Alege, muritor cu impresii 
de zeu, cum vrei să-ți sfârtecăm trupul, păreau ele că spun. Ca atunci 
sau ca acum? 

Îşi umplu plămânii cu aer, pregătindu-se de salt. Memoria 
mușchilor preluă controlul, încleștându-i mâna pe mânerul 
spadei. Trupul îi deveni aidoma unei săgeți gata să părăsească 
arcul. Ridică pumnul, apoi realiză că nu are sens. În cazul unui 
exemplar viu, ar fi lovit cu stiletul din mâner, căutând să-și 
facă drum printre solzii cornoși. Mânată de durere, dihania ar 

fi întors capul, expunându-și punctul vulnerabil de la baza cra- 
niului. O clipă mai târziu și-ar fi întâlnit sfârșitul. 

Strigătul de luptă al lui Eber se ciocni de pereţii cavernei, 
făcându-l pe Adam, rămas șaptesprezece metri mai jos, să-și 
astupe urechile. Dintr-un singur salt, se prinse de capul diha- 
niei și străpunse cu sabia spaţiul dintre mandibulă și vertebre. 
Mergi în pace. Suntem parte al aceluiaşi întreg, şopti el în dialect 
formula ritualică, oglindindu-se în ochiul fiarei, o bucată de 
obsidian mare cât o farfurie prinsă într-o împletitură din sârmă 
ghimpată întărită cu piroane. 

Vederea cuielor cu vârf ascuţit îi trimise lui Eber junghiuri 
de foc în glezne și în palme. Umerii i se încovoiară sub aminti- 
rea grinzii de lemn. Trei oameni normali abia ar fi dus-o. Ca tot 
atâtea ghiulele de condamnat, cele opt miliarde de suflete de 
pe planetă i se alăturară, strivindu-i trupul, inima, luându-i 
respirația. Ce era mai important, să fii în viață sau să te bucuri 
de cunoaștere? 

Buzele îi deveniră o linie subţire, ascuțindu-i și mai mult 
chipul prelung. Cât de bine prinsese în Geneză această dilemă 
nemernicul rămas jos! Ce ar trebui oamenii să aleagă, binecu- 
vântarea neștiinţei mielului care țopăie vesel, păscând pe alese 
florile ce mărginesc drumul către abator, sau groaza oii bătrâne 
care a trăit suficient de mult pentru a învăţa ce înseamnă sune- 
tul cuțitului tras pe gresie? 

Scutură violent din cap. Suprafața din obsidian îi copie miș- 
cările, făcându-l parte din monstru. Vorbele unui gânditor pă- 
mântean îi răsunară de partea interioară a timpanului: Când 
tu priveşti în abis şi abisul priveşte înapoi în tine”. Timp de o clipă, 


37 Citat aparţinând filozofului existențialist german Friedrich Nietzsche. 

inima încetă să-i bată. lată-l, prin reprezentantul lui, pe ade- 
văratul monstru oglindindu-și urâțenia în ochiul imitaţiei de 
dinozaur. Se putea opri aici, nu trebuia să caute răspunsurile 
mai departe de atât. Ei, artizanii acestei lumi, erau dihania. Ca 
omenirea să poată avea o șansă în fața clanului Ybir, trebuia 
ca ei să piară. În lipsa oricăror repercusiuni de natură legală — 
pe cine să tragi la răspundere, dacă n-a mai rămas nici unul în 
viață? — reacția proprietarilor de drept putea fi diferită. În loc 
s-o ia de la cap cu o nouă fermă de dinozauri, puteau să trans- 
forme planeta într-un muzeu al evoluţiei alternative sau în 
vreo destinație de vacanţă. Sau amândouă deodată. 

Degetele i se încleștară de mânerul spadei. Şi-ar fi dorit ca 
prada de sub el să fi fost vie, ca vânătoarea să fi avut sens. Rănit 
de moarte, dinozaurul s-ar fi prăbușit într-o parte, mușcând în 
gol. Dintr-un adversar redutabil n-ar mai fi rămas decât o car- 
casă bună de tranșat. 

Copleșit de adrenalină, trupul îi explodă de dorință. Trecu- 
tul îi asaltă mintea. Casa de pe plajă şi Matilde, deschizându-se 
lui Trinidad ca ea s-o pregătească pentru el. Degete lungi în- 
fiorând carnea, ispitind în drumul lor, luară locul absurdităţii 
din metal. Un geamăt îi scăpă printre buze, purtat de o răsu- 
flare prelungă. 

Apoi veni groaza. Din exces de zel, Kenan își putea trimite 
în orice moment oamenii după ele. Și toate acestea numai din 
cauza lui! Dacă s-ar fi refugiat într-un vârf de munte, cum ade- 
sea se gândise s-o facă, destinul celor două femei — da, măcar 
al lor! — ar fi fost altul. În loc să moară violate, bătute și umilite 
de oamenii lui Adam, ar fi putut să... 

Să piară laolaltă cu toți ceilalți atunci când clanul Ybir își va lua 
planeta înapoi, îşi auzi Eber propriile-i gânduri. Maxilarele i se 

încordară. Vinovat dacă te implici, vinovat dacă nu te implici. Vino- 
vat chiar și atunci când eziţi dacă să te implici sau nu. Printre dinți, 
șuieră un blestem nedeslușit. 

Eber răsuci vârful sabiei, căutând spasmul final. Degeaba. 
Deși străpuns în nexul nervos central, monstrul continua să 
rămână în picioare. La fel şi grupul. O cută adâncă îi apăru între 
ochi, apăsându-i sprâncenele, iar realizarea modului în care 
greșea îl orbi prin adevărul lui. Asta era! Chiar dacă aș reuși să-l 
omor pe Adam, tot n-ar conta. Eu n-aş mai ieşi viu de aici, iar ei și-ar 
pune mai departe în aplicare planul. Pentru că nu doar unul dintre 
noi este vinovat. Noi toți reprezentăm Fiara. Cumva, trebuie să-l con- 
ving pe Adam să strângă grupul laolaltă. Doar așa îi voi putea ucide 
pe toți, murmură în sinea lui. 

Eber tocmai punea piciorul o vertebră mai jos când o scli- 
pire fugară îi atrase atenția asupra unui pătrat de întuneric de- 
cupat într-unul din ziduri. Cu ochii la pândă, pipăi cu mâna 
înmănușată coastele din oțel, însă fenomenul nu se mai repetă. 

Sub impulsul unui gând subit, sări în lateral, agățându-se 
în ultimul moment de coloana vertebrală a monstrului. De jos, 
strigătul de surpriză al lui Adam ajunse la el, făcându-l să rân- 
jească. Vânătoarea era, într-adevăr ca înotul. Odată întipărită 
în tendoane și mușchi, rămânea cu tine pentru totdeauna. 

În bezna ce tencuia pereţii hrubei, o siluetă nedeslușită îi 
însoți mișcările. 

Eber își aranjă sabia în mână, având grijă să nu se rănească 
în pumnalul din mâner. Căută cu piciorul următorul punct de 
sprijin, senzaţia că este urmărit înfigându-i-se în ceafă ca un 
cui. lată și explicația pentru care Adam s-a întâlnit cu mine în 
absența gărzilor de corp: existența unui trăgător de elită gata să in- 

tervină în orice moment. Mă mir cum de totuşi s-a dat de gol. Luneta 
ori ceasul de la mână trebuie să-i fi sclipit în lumina vreunui reflector. 

Cobori încă vreo câteva vertebre, amânând momentul reîn- 
tâlnirii cu Adam. Cu toată ura pe care o resimțea în suflet, tre- 
buia să joace pentru un timp rolul reconvertitului, lucru care 
îl umplea de scârbă. 

Bun, să zicem că ne strângem la un loc. Și după aia? gândi el, ab- 
ținându-se cu greu să nu ridice capul către ascunzătoarea lune- 
tistului. Le zic bancul cu juna și gâdele, apoi îi rog să nu se oprească 
din râs până nu le pleznește vreo arteră? Nu ține. Chiar dacă prin 
absurd aş reuşi să-mi procur o armă, mi-ar fi imposibil să-i elimin 
pe toți înainte să mă ucidă ei pe mine. Aici nu discutăm despre pă- 
mânteni subalimentați — amintirea gloatei agitându-și pumnii, 
scuipându-i cuvinte de ocară, îi reveni; o concedie cu un gest 
— ci despre semenii mei, păstori capabili să se întreacă în fugă cu un 
leopard alergând în linie dreaptă. O armă, fie ea și o mitralieră, n-ar 
fi suficientă. Aş avea nevoie de ceva cu efect instantaneu. O grenadă 
sau mai multe, însă de unde... 

Sinuos, perfid, aproape sâsâind din limba lui despicată, un 
gând împletit din catarame și sârme colorate îl opri în loc: O 
vestă explozivă. Una de tipul celor folosite de teroriștii jihadiști! Ră- 
mase atârnat de trupul monstrului, spânzurând între două 
coaste. Gura i se alungi într-un rânjet larg. Ah, ce colosală glumă 
cosmică ar fi ca eu să mă arunc în aer în numele lui Allah. Ca printr-o 
simplă apăsare de buton, să-l târăsc după mine în neant pe Atotpu- 
ternicul autor al Bibliei și al Coranului. 

Eber îşi reluă coborârea. Memoria, acel loc straniu construit 
pe principiul vaselor comunicante, într-o parte vin vechi, în 
cealaltă ghemotoace nedigerate de păr gras, duhnind a bilă şi 

secreții gastrice, îi scoase la suprafață o discuţie veche. Tonul 
cald al Bătrânului, contrastând cu urâțenia imitației de dino- 
zaur, îi însoți mișcările: Ascultă-mă, Eber. Va veni o vreme când 
acești copii abia eliberaţi din scutece ne vor călca pe urme, cucerind 
galaxie după galaxie, ducând cunoaşterea dincolo de orice limită cu- 
noscută vreodată nouă. 

Vocea Bătrânului scăzuse în intensitate, ochii călătorindu-i 
departe, depășind aglomerări de praf stelar cu nume compli- 
cate, atingând în treacăt nenumăratele sisteme planetare ce for- 
mau imperiul Anunnaki. 

Ştii, continuase el, presupunând că așa vor sta lucrurile, mi-aş 
dori să le pot promite semenilor noştri că întâlnirea cu frații lor mai 
tineri va fi una paşnică, dar tare mi-e teamă că se va întâmpla exact 
pe dos. Și va fi numai din vina noastră! l-am creat pe oameni pentru 
a ne atinge scopul nostru fără să ne intereseze ce se va întâmpla cu ei 
după ce-și vor fi dovedit utilitatea. Vor trebui să treacă multe gene- 
rații până să se ostoiască ura pe care am cultivat-o în ei. 

Şi de ce ar trebui să ne pese de soarta lor? îl întrebase Eber. De ce 
nu-i putem lăsa așa? 

Pentru că o înfăptuire încetează să-i mai aparțină creatorului ei 
de drept de îndată ce actul de creație a luat sfârșit. Din acel moment, 
numai dezordinii din Univers îi mai stă în putere să decidă ce se va 
întâmpla cu ea. 

Creatorul, nu face şi el parte din aceeaşi dezordine despre care vor- 
beşti? murmurase Eber. 

Doar el, nu, a zâmbit Bătrânul. A renunțat la acest drept când 
și-a luat responsabilitatea de a schimba anarhia în structură, nefiinta 
în ființă. 

Vârful sabiei i se agăţă de o creastă în metal. Eber se trezi din 
reverie. Ce simplu ar fi fost totul dacă nu te-aș fi lăsat să mă convingi 


270 


Ferma de dinozauri - I Dan Rădoiu 


că viața acestor sălbatici, cum le spuneam uneori, merită o soartă 
mai bună decât cea pe care le-o hărăzise Adam. 

Podeaua se afla încă la mare distanţă. Un singur pas greșit 
și totul putea lua sfârșit, acolo, pe loc. Gata cu întrebările, cu 
nehotărârea. Ce drept avea el, ca urmărind binele unor brute 
cu chipuri de lut, să-şi ucidă semenii? 

Vii? îi răsună în spatele urechii vocea lui Trinidad, umezin- 
du-i lobul urechii cu amintirea răsuflării ei. S-a lăsat răcoare, 
adăugă ea, cuprinzându-i torsul gol cu brațele. 

În casa de pe plajă, Eber lăsă din mână cartea. Trinidad su- 
râse, împingându-şi pieptul în față. Din cele două puncte fier- 
binţi ce-i apăsau omoplații, Eber realiză că nu purta nimic pe ea. 

— Matilde e aici? rosti el, întorcând capul. 

Din calzi și drăgăstoși, ochii femeii deveniră două junghere 
încinse. Mușcă apăsat, strivind carnea moale între dinți. Eber 
simți că-i dau lacrimile de durere. 

— A rămas să înnopteze la părinți. Mama ei nu se simțea 
tocmai bine, spuse ea, ridicându-se brusc. 

Afară, două valuri loviră țărmul într-o succesiune rapidă, 
alungind lacrimi de sare pe obrajii neregulați ai plajei. Trinidad 
ocoli prin lateral, oprindu-se în fața lui Eber. Într-adevăr, părul 
lung până la jumătatea spatelui era singura ei îmbrăcăminte. 
Întinse braţul. 

— Vino, spuse ea încet. Cine știe când te voi mai avea doar 
pentru mine. Se uită către scările ce duceau la mansardă, hotă- 
rându-se cu greu să vorbească: 

— Putem să nu facem dragoste — dacă simți că nu ți-aş putea 
fi doar eu de ajuns — șopti ea, dar aș vrea să mă ţii în braţe până 
adorm. 

Glasul îi cobori ca și cum ar fi mărturisit un lucru de rușine: 

— Vreau să te am, măcar o noapte, și să fii numai al meu. Ai 
putea? 

Într-un mod neverosimil și brutal, atâmând de trupul dino- 
zaurului din metal, Eber se simţi pentru prima dată, într-o 
foarte lungă perioadă de timp, în siguranță. Mușchii spatelui 
i se relaxară, pierzându-și o rigiditate veche, adânc îngropată 
lângă os. Apoi înțelese. Acolo unde Kenan eșuase, Trinidad n-ar 
fi dat înapoi. Cu ferocitatea femeii îndrăgostite, s-ar fi așezat 
între el și călău, pregătită să sfâşie cu dinţii şi cu unghiile pen- 
tru bărbatul pe care îl iubea. Ea nu l-ar fi trădat. 

Lacrimi mari umplură ochii lui Eber, estompând conturu- 
rile monstrului din oţel, spălând orice îndoială. Ființe capabile 
de sentimente atât de profunde n-aveau cum să fie doar niște 
brute rudimentare, bune doar de pus la jug. Bătrânul avusese 
dreptate. Păstorilor nu le era permis chiar orice în goana lor 
de a se întoarce acasă. 

Se aplecă înainte, apăsându-și fruntea de fierul ruginit. Câ- 
teva vârfuri ascuțite rămase în urma aparatului de sudură îi 
pătrunseră în carne, tăind până la os. Sângele porni să curgă, 
încurcându-i-se în sprâncene, înroșindu-i tâmplele și obrazul. 
Eber se cutremură. Cuţitul măcelarului căuta încă o dată bere- 
gata mielului. Vorbele lui Adam, rostite prin vocea lui Kenan, 
îl izbiră ca un pumn în stomac: „Martiriul, ca și actoria, nu-i pentru 
oricine. Îți trebuie un soi de rafinament al suferinţei cât și o doză de 
oportunism. Trebuie să-ți placă să sângerezi în lumina reflectoarelor”. 

Stropii de sânge i se prelinseră pe pleoape, obligându-l să 
închidă ochii. Rinichii i se strânseră, anticipând loviturile sol- 
daţilor. Cu pumnul, cu piciorul, dar mai ales cu mânerul sa- 

biei. Să se mai aplece o țâră ticălosul, că prea i-e mersul țanțoș! râse- 
seră ei, împingându-l de la unul la altul. Rândul cununii de 
spini a venit abia după ce-și udase hainele de durere... 

Te putem ascunde. Nu contează cine te vrea, ascunzătorile noastre 
sunt de negăsit, îi șopti prezenţa invizibilă a lui Trinidad, îm- 
brâncind departe nebunia ce dădea să muște din el. 

Iubirea pasională a femeii aflate la mii de kilometri depăr- 
tare îl înveli încă o dată în mantia ei protectoare. Un suspin îi 
scutură pieptul, smulgându-i un geamăt prelung. Era bocetul 
de jale, dar și strigătul de victorie al sclavului care reușea să-și 
lepede lanţurile, rupând cu unghiile carnea infectată ce crescuse 
ca o tumoră în jurul lor. Era adevărat, istoria se repeta, însă de 
data aceasta sacrificiul va fi unul benevol, oferit din dragoste, 
și nu smuls cu de-a sila. Există în oameni un sâmbure de mă- 
reţie care într-o zi îi putea propulsa printre stele. Avea să facă tot 
ce îi stătea lui în putință pentru a le da ocazia să ajungă acolo. 

Eber își încrucișă mâinile, strângând spada la piept. Vârful 
pumnalului din mâner îi ajunse sub bărbie, crestându-i super- 
ficial pielea. Un singur bob de sânge, mare cât un grăunte de 
piper, veni să ostoiască setea oțelului fabricat de partea cealaltă 
a Universului. Își lipi gleznele una de cealaltă, devenind para- 
lel cu trupul dinozaurului. În cele din urmă, șopti el, există o limită 
în toate. Sau cel puțin ar trebui să fie. Închise ochii. 

Gradual, ajutat de stăpânirea pe care o avea asupra trupului 
său la nivel de nerv și fascie musculară — yoginii și maeştrii ar- 
telor marțiale s-ar fi recunoscut în gesturile lui — Eber își pierdu 
controlat echilibrul. Căzu pe spate, din călcâie, ca o vedetă rock 
abandonându-se în braţele fanilor săi. 

Forța gravitaţiei îl preluă, aruncându-l cu capul în jos către 
podea. Venele gâtului i se umflară, congestionându-i chipul. 

— Eber, ai grijă! strigă Adam, înțelegând cu o clipă prea târ- 
ziu ce se petrece. Degetele îi înșfăcară unitatea de regenerare 
ce-i atârna la gât, însă realiză inutilitatea gestului. Dacă Eber 
hotărâse să se sinucidă, nimic nu îl mai putea salva. Lama pum- 
nalului îi va pătrunde adânc în creier, făcând imposibilă readu- 
cerea lui la viață. 

Podeaua se apropia vertiginos. Patru metri, trei, apoi doi. 
Nimic n-o să rămână din el. Praf o să se facă, bolborosi Adam, cu 
ochii bulbucați de groază. 

La mai puţin de doi metri distanță de sol, braţele lui Eber se 
desfăcură brusc, făcându-l să semene cu o cruce întoarsă pră- 
bușindu-se din tăriile cerului. Bietul Petru, gândi el, singurul 
care și-a dat seama de dimensiunea înşelătoriei. Ochii i se umplură 
de lacrimi. Betonul cenușiu se afla la mai puţin de un sfert de 
secundă de fruntea lui. Și care m-a urât atât de tare încât nici în 
moarte n-a vrut să-mi semene. A pus să fie crucificat invers, să se 
lepede până și de amintirea mea. 

Mușchii abdomenului i se încordară, iar odată cu ei, cei ai 
braţelor şi ai picioarelor. Trupul i se îndoi, aducându-i fruntea 
în contact cu gleznele. Pentru o fracțiune de secundă, Eber 
păru un liliac rebel care și-a pus în cap să demonstreze că 
există o viaţă și deasupra grindei de care stătea atârnat, nu 
doar dedesubtul ei. Apoi picioarele i se destinseră, revenind 
în poziţia lor normală. Ateriză pe vârfuri, cu brațele extinse și 
genunchii flexați. Adam acoperi din trei pași rapizi distanța ce 
îi separa. 

— Frumoasă ieșire! Vreo cascadorie învățată de la prietenii 
tăi băștinași? intonă el în batjocură, făcând pauze între cuvinte 
pentru a nu i se observa tremurul din glas. Își trecu degetele 

prin barbă, scărpinându-și pielea obrazului cu unghiile. Arăta 
și se comporta ca un gnom răutăcios pe cale să dea un vânt la 
o petrecere simandicoasă. 

Eber se înclină cu deferență. Mănușa din metal îi proteja 
mâna stângă, în timp ce sabia îi extindea mâna dreaptă. Părea 
că face o reverență în fața unui auditoriu nevăzut, culegând 
aplauzele lor furtunoase. 

— Nu, este semnătura familiei mele, zâmbi el. Modul nos- 
tru de a încheia luptele de dinozauri, de a onora trecerea în 
neființă a adversarului printr-un element controlat de pericol 
personal. Deschise ochii, privirea strălucindu-i violet. 

Într-o străfulgerare dintre o bătaie de inimă și cealaltă, 
Adam realiză că intrase în raza de acțiune a spadei lui Eber. 
Nici un lunetist, oricât de rapid ar fi fost el, n-ar fi putut inter- 
veni la timp. Rămase înlemnit. 

— Sau mai puţin controlat, având în vedere câți unchi și veri 
de-ai mei și-au găsit sfârșitul cu creierii împrăștiați pe podeaua 
arenei, spuse Eber. Umerii i se pleoștiră, lăsând să se întrevadă 
tristețea posacă a celui care înțelege că a pierdut partida. 

Apucă spada de vârf cu mâna înmănușată, întinzându-i-o 
lui Adam cu mânerul înainte. Acesta încuviință, acceptând 
ofranda simbolică. 

— Deci? spuse el. 

Eber se mulțumi să-l privească cu infinită scârbă. Și-ar fi 
dorit să-l poată strivi sub călcâi, dar și atunci ar fi șchiopătat 
până ar fi găsit undeva să se spele. 

Adam se schimbă la față de furie. Cu dragă inimă l-ar fi tre- 
cut pe nenorocit prin mașina de tocat. Dintotdeauna îi fusese 
ca un ghimpe în coastă. 

— Ni te alături sau nu? scrâșni el. Cu latul spadei i-ar fi scos 
lui Eber expresia de superioritate de pe mutra aia cu trăsături 
de curvă. Furia îl sufoca. Auzi la el „Este semnătura familiei mele. 
Modul nostru de a încheia luptele de dinozauri”. 

Respiră adânc, căutând să se calmeze. Îi dădea mâna nemer- 
nicului să se laude. Obârșia aristocratică îi dăduse un start în 
viață la care alții putuseră doar să viseze. 

— Da, însă voi avea nevoie de garanţii precum că — începu 
Eber, dar nu apucă să-și ducă ideea până la capăt. 

— Încetează! Acum, pe loc! mugi Adam. Nu mă interesează 
ce garanții ai tu nevoie, înţelegi? 

Vocea dogită a caraulei-ostaș își făcu din nou apariția, mi- 
rosind a strigăte de ajutor şi a pantaloni căzuți în vine: 

— Bagă la cap ce îţi zic, pentru că n-am s-o fac decât o sin- 
gură dată. Dacă în clipa asta am chef să le dau pe boarfele tale 
drept desert la vreo pușcărie din lumea a treia sau la vreun 
azil de nebuni, asta voi face, iar tu nu vei avea nimic de spus. 

Ridică mâna în aer, interzicându-i lui Eber să-l întrerupă. 

— La fel, dacă mi se scoală — sau dacă mi se culcă, depinde 
de dispoziția de moment — să nivelez vreun oraș sau vreo țară 
a băștinașilor, singurul tău drept va fi să iei poziţie de drepți, 
să îţi lipești călcâiele unul de celălalt, și să-mi zici să le mai ard 
una. Clar? Își puse mâinile în șold și susură molatec: Acum ai 
înțeles ce ai de făcut? Ochii îi aruncau văpăi de nebun. 

Eber întoarse capul, evitând respirația urât mirositoare a lui 
Adam. Câteva cuvinte-pavăză, spuse de oameni în momentele 
lor de grea încercare, îl bătură pe umăr de undeva din fundul 
minţii: 

Doamne, dă-mi puterea să schimb ceea ce poate fi schimbat, 

Răbdarea de a accepta ceea ce nu poate fi schimbat, 

Și înțelepciunea de-a face diferența între ele. 

Iată-i, din nou unul lângă celălalt, pe Dumnezeu-Tatăl și pe 
Fiul, făcând pregătirile pentru Judecata de Apoi. Dacă întâlni- 
rea s-ar fi petrecut în laboratorul de clonare, Sfântul Duh ar fi 
reîntregit Sfânta Treime. Ce glumă macabră! 

— Da, îmi este clar, murmură el. 

Adam făcu un pas. Mai puțin de jumătate de braț distanță 
îi despărțea. 

— Mai zi o dată, că n-am auzit! se stropşi el, ţinându-și mâi- 
nile la spate. 

Privirea lui Eber se inundă de o pâclă violet. Pumnii i se 
strânseră, albindu-i crestele oaselor. 

— Da, îmi este clar ce am de făcut, repetă el. 

— Sigur? presă Adam. Colțurile gurii și mușchii pomețţilor 
îi alergau spre creștetul capului, într-o încântare soioasă. 

Eber își ridică bărbia, sfidând. 

— Foarte sigur, răspunse el. 

O clipă domni tăcerea. Apoi Adam vorbi din nou: 

— Te văd furios, și, dacă nu mi s-ar rupe cu totul de tine, ți-aș 
spune că ești în dreptul tău să fii. Însă nu ţi-o zic. Din partea mea, 
poți să dai cu copita și să muști cât vrei zăbala. Atâta timp cât 
tragi în direcţia pe care ţi-o indic eu, suntem pe bune. Sper să 
te ducă suficient de tare mintea încât să înţelegi ce îţi zic. 

Se priviră în ochi. Adam, savurându-și victoria. Eber, numă- 
rând în gând ca să nu dea senzația că vorbește prea repede. 
Fanfaronada lui Adam încetase să-l mai preocupe din clipa în 
care se hotărâse de partea cui se află. 

— În regulă, spuse el, ajungând la douăzeci. Ce se întâmplă 
mai departe? 


277 


Ferma de dinozauri - I Dan Rădoiu 


— Prima dată, arestarea Bătrânului, rânji Adam. Imediat ce 
va fi adus aici, te vei apuca de lucru. Trebuie să ne zică unde se 
ascund oamenii lui. Abia aștept să-i întâlnesc; de rus am să mă 
îngrijesc personal. 

În spatele ochelarilor, ochii lui Adam deveniră două bucăți 
de oțel desprinse din carnea monstrului. 

— Îndeplinește-ți misiunea și realătură-te grupului ca mem- 
bru cu drepturi depline. Eșuează și vei pieri laolaltă cu Bătrâ- 
nul și cu cele două târfe ale tale. 

Adam se opri brusc. O idee neguroasă își făcuse loc printre 
firele încâlcite ale minții lui. 

— Crezi că este nevoie să şterg un oraş de pe fața pământu- 
lui — zise el, ridicând un deget în aer — poate cel în care ai trăit 
în ultimii ani, pentru a-ţi demonstra că nu glumesc? 

Eber simți cum se golește de sânge. 

— Nu, te rog, n-o face, murmură el. Am să-ți îndeplinesc 
dorinţa chiar de ar fi să-i smulg eu însumi Bătrânului vorbele. 

Adam lăsă tăcerea să se prelungească, apoi îi înapoie sabia 
lui Eber. 

— Mergi şi pune-o de unde ai luat-o, apoi urmează-mă. Mai 
sunt și alte lucruri despre care vreau să-ţi spun înaintea întâl- 
nirii grupului, care, apropo, va avea loc peste câteva ore. 

Eber se grăbi să apuce lama spadei. În regulă, îşi zise el, în- 
dreptându-se către suportul din perete, trebuie să port o discuție 
cu Kenan. Într-un fel sau altul, ştiu că îl voi convinge. Este prea în- 
drăgostit de viaţă, de lux, ca să moară dând ascultare neghiobiei lui 
Adam. 

În sufrageria casei lui Serghei se lăsase liniștea. Dumnezeu 
nu exista, o ţară întreagă se afla pe urmele lor, iar ei se pregă- 
teau să meargă la somn! Și totuși, cât timp ignorau nenorocirile 
care li se puneau împotrivă, puteau pretinde că nimic nu s-a 
schimbat, că totul era ca înainte. Măcar pentru încă o noapte... 

Marina deveni brusc interesată de textura podelei. De data 
asta, n-am să scot un cuvânt. Să mai vorbească și el primul. Eu m-am 
săturat de câte ori am făcut-o, gândi ea, scufundându-se într-o 
muțenie încăpățânată. 

Hm, o idee deloc rea să rămână Serghei jos și să mergem noi la 
mansardă, se înfioră în sinea lui David. Amintirea atingerii cra- 
niului ras al tinerei femei îi arse buzele, făcându-l să vrea mai 
mult. Ca să pară dezinteresat, își ridică privirea în tavan, în- 
crucișându-și mâinile în spatele cefei. 

— Cum ţi se pare propunerea rusului? rosti el. Se lăsă pe 
spate, picior peste picior, cu pieptul ieșit înainte. 

Ochii verzi ai Marinei se îngustară, îndesindu-i genele 
lungi. Dacă privirea ei ar fi fost o piatră, l-ar fi prăvălit pe do- 
bitoc năuc la podea, cu capul spart. Niciodată nu-i semănase 
mai tare lui Johnny Bravo ca acum. 

— Una oarecare, îi răspunse ea abia băgându-l în seamă. 
Spune-mi că nu se zguduie casa când sforăi, și mă declar de 
acord. 

Văzându-l că se încruntă, Marina nu rezistă să nu-i admi- 
nistreze încă un ghiont: 

— Nu mi-o lua în nume de rău. Am rămas cu o sensibilitate 
de la bunicul din partea mamei. Când se punea tataie pe sfo- 
răit, ştiam cu toții că era gata. Până și cei ce apucaseră să 
adoarmă se trezeau. Avea un stil absolut propriu, crede-mă, 
ceva între o bormașină neunsă și un aspirator descentrat. 

ÎI pieptănă în treacăt cu privirea, insistând la tâmple, unde 
câteva fire de păr alb lăsau să se înțeleagă că posesorul lor tre- 
cuse de treizeci de ani. 

— O fi fost din cauza vârstei, mă gândesc. Se strâmbă, mi- 
mând un fel de înțelegere plictisit-obosită, gestul farsorului 
care îţi întinde o cârjă de cauciuc doar ca să te vadă cum îţi 
rupi și celălalt picior. 

Stai liniştit, că nu ești singur, avu David senzaţia că îi aude 
gândurile. Tuturor bărbaţilor li se întâmplă la un moment dat. Vine 
o vreme când până și pe Don Juan încep să-l țină șalele şi să uite pe 
unde şi-a pus ochelarii. Pufni a ceartă, mușchii obrazului ju- 
cându-i pe sub piele. 

— Nu sforăi niciodată — începu el, dar ochiul pe jumătate 
închis și expresia de neîncredere de pe chipul Marinei îl făcu 
să-şi reconsidere afirmaţia: Și chiar dacă o fac... 

— Știu, doar zâzâi pe năsuc. Ușurel, elegant, aşa cum îi stă 
bine unei domnișoare, îl întrerupse ea, făcându-i cu ochiul. 

Surprins pe picior greșit — pentru că exact asupra caracte- 
rului complet inofensiv al sforăitului său intenționase să insiste 
- David se regăsi incapabil să vină cu vreun răspuns cât de cât 
inteligent. Mormăi ceva nedeslușit și se ridică în picioare. 

Intrarea lui Serghei în cameră salvă situaţia. 

— Uitaţi, prosoape pentru amândoi, spuse el. Îi întinse unul 
albastru lui David și unul portocaliu Marinei. Cât despre echi- 
pamentul pentru somn, mă tem că oferta nu este tocmai adec- 
vată. lată, pentru tine, David, o pijama pe care am primit-o cu 
vreo ocazie de care nu-mi mai amintesc în clipa asta. 

Serghei râse, așezând deasupra prosopului ceva cu multe 
dungi maro și albe. 

— Nu-i cine știe ce, adevărat, dar măcar e nepurtată. Cred 
că o să-ți vină bine. 

Într-o sincronizare mult prea suspectă pentru a fi o simplă 
coincidenţă, Marina se înecă, tuși de câteva ori, apoi își presă 
pieptul cu palma. Dacă nu ar fi purtat pe chip expresia serioasă 
- pioasă chiar! — a camaradului de tranșee care înțelege sufe- 
rința celui de lângă el, un observator rău intenționat ar fi putut 
să jure că tânăra abia se abținea să nu izbucnească în râs. Bu- 
nicul ei n-ar fi purtat acea pijama. Ar fi dat-o înapoi pe motiv 
că îl îmbătrânește. 

Serghei îşi continuă netulburat ideea: 

— Iar pentru tine, draga mea, oricât am căutat, mă tem că 
veștile nu sunt încurajatoare. Puse în mâinile Marinei o cămașă 
bărbătească în carouri, cu încă ceva dedesubt. Este tot ce am 
găsit, spuse el, evitând s-o privească. 

Tânăra îi zâmbi. 

— Nu îţi face griji, mă descurc. Întotdeauna am făcut-o. Prinse 
în treacăt degetele rusului, aducându-i un surâs pe chipul ridat 
de vârstă. Și pentru cât i-ar lua unui fulg să se topească în palmă, 
expresia de hotărâre care ar fi făcut să dea înapoi un tigru si- 
berian, dispăru din ochii lui Serghei. 

Marina întinse mâna, lăsându-se ajutată să se ridice în pi- 
cioare. 

— Aș vrea să merg până la baie, eventual să-mi fac un duș. 
Se poate? 

Serghei încuviinţă, arătând către holul de la intrare: 

— Este exact motivul pentru care v-am dat prosoape. Cum 
mergi înainte, a doua ușă pe dreapta. Ai înăuntru tot ce îi tre- 
buie, inclusiv un uscător de păr. 

— Și un corn englezesc sprijinit de cadă. În caz că te apucă 
inspiraţia și vrei să ne cânți ceva, interveni David. Cei doi îl 
priviră nedumeriţi. Păi, da, își desfăcu el brațele, în cazul ei mă 
gândesc că i-ar fi cam tot atât de util ca și uscătorul de păr. 

Marina își adună buzele într-o grimasă cumva apreciativă, 
fapt care îl făcu pe David să se simtă precum repetentul clasei 
după ce a rupt cheia în broască, lăsându-i pe toți ceilalți pe 
dinafară. Prost ca măru”, da’ puternic şi cu idei fixe, păreau că 
spun sprâncenele ei ridicate. 

— N-am să stau mult, câteva minute, se adresă ea, în mod 
evident, doar rusului. O nouă replică acidă îi veni pe buze, 
apoi renunţă; fusese o zi lungă pentru toată lumea. leși din ca- 
meră, îndreptându-se în direcția indicată de Serghei. 

David se așeză înapoi pe scaun. 

— Dacă o să dureze „câteva minute” caracteristice sexului 
frumos, bodogăni el, putem să ne pregătim dinţii pentru pe- 
riajul de dimineață. Cam pe atunci o să ne vină și nouă rândul 
la baie. 

Serghei se îndreptă către bufetul aflat sub televizor. 

— Spune-mi, rosti el, cu excepția chinezilor care te-au ajutat 
să intri în posesia banilor, ai dat de unul singur lovitura sau ai 
mai colaborat cu altcineva? Scoase două pahare din cristal cu 
picior, rămânând cu ele în mână. 

— Cu nimeni altcineva, îi răspunse aferat David. Mă pricep 
suficient de bine la astfel de treburi pentru a mă descurca fără 
vreun ajutor, te asigur. 

Serghei așeză unul dintre pahare pe masă, urmat apoi de 
celălalt. Nu se grăbea. Gesturile îi erau cele ale unui jucător de 
poker care știe că are o mână bună. 

— La fel ai aflat și despre submarinele lui Andropov? Ai in- 
trat în baza de date a KGB-ului? 

Lui David îi veni să înjure. Pentru a doua oară în aceeași 
seară se vedea pus în situația de a lăuda serviciile de spionaj 
rusești. 

— Dacă vrei să ştii cum au stat lucrurile, află că povestea 
lor mi-a devenit cunoscută din însemnările scanate aparținând 
secretarei soției lui Andropov, și nu din cine știe ce cufăr secret 
al KGB-ului — în tainițele căruia n-am apucat până acum să 
intru. 

Serghei mai întâi zâmbi — îi mersese la inimă nota de frus- 
trare profesională din tonul lui David — apoi se încruntă. Ceva 
nu se lega. 

— Cum se face că n-am auzit și eu despre aceste însemnări? 

O stare de jenă-nu-foarte-jenă străbătu chipul lui David, lă- 
sând în urma ei o fărâmă de zâmbet. 

— Pentru că acolo unde le-am găsit eu, în secțiunea intitu- 
lată „autori necunoscuți și note disparate” a facultăţii voastre 
de litere, bănuiesc că nu ajunge chiar multă lume. 

— Probabil că nu, încuviință încruntat Serghei. Ceea ce mă 
face să mă întreb, adăugă el, cum de ai ajuns tu acolo, în condi- 
tiile în care știi cam tot atâta rusă câtă am uitat eu. Linia de dea- 
supra nasului i se adânci, accentuându-i severitatea chipului. 

— Desigur, asta dacă nu ne-ai dus de nas și în această pri- 
vință, mârâi el. Ceea ce nu m-ar mira, din câte ajung să te cu- 
nosc... 

Fu rândul lui David să-și simtă periată mândria de corsar 
navigând la periferia legii. O laudă venită din partea unui pro- 
fesionist cu experiența lui Serghei nu putea fi trecută lesne cu 
vederea. Își dădu cu mâna prin păr, făcându-l să semene cu 
creasta înfoiată a unui cocoș. 

— În perioada aia, zâmbi el, eram praf după Alesia, o tipă 
din Chișinău venită la studii în București, pe care țineam mor- 
tiş s-o impresionez cu abilitățile mele de individ căruia nu-i 
stă nimic în cale. Și cum cactusul comandat din Mexic sau că- 
lătoria cu balonul cu care am încercat în mai multe ocazii s-o 
tentez, nu au dat vreun rezultat, mi-a venit ideea să răscolesc 
în arhivele voastre în căutarea vreunui text rar pentru a i-l face 
cadou -nu știu din ce motiv, îmi amintesc că făcusem o obsesie 
pentru Pușkin — în speranța că mă va baga în seamă mai mult 
decât o făcea. Ceea ce, așa cum probabil bănuiești, nu s-a în- 
tâmplat; am rămas cu buza umflată. 

Serghei își perie gânditor barba. O parte dintre întrebările 
care nu-i dăduseră pace începeau să-și găsească răspunsuri. 

— lar motivul pentru care nimeni n-a mai aflat de existența 
acestor însemnări — care bănuiesc că au fost transferate în for- 
mat digital la grămadă, fără ca vreun operator uman să se uite 
vreodată pe ele — s-a datorat intervenţiei tale directe, nu-i așa? 
Le-ai șters din sistem înainte că altcineva să le mai vadă. 

David aprobă în tăcere. În forul său, se simţea rușinat. 
Smulsese o bucată din istoria unui popor, făcând-o uitată. Între 
el și jefuitorii siturilor istorice, creaturi abjecte și mercantile, 
nu exista, practic, nicio diferență. 

Într-un târziu, își drese vocea. 

— Ştii, murmură el, alegându-și cuvintele, abia în clipa când 
l-am văzut pe [lia întorcându-se după prima noastră discuţie, 
alb la față și amestecând engleza cu rusa, am realizat că am dat 
peste ceva cu adevărat important. 

Serghei își desfăcu brațele a neputinţă. Ca un secret de o 
asemenea magnitudine să ajungă într-o arhivă publică, i se 
părea de neconceput. Să fi avut Andropov idee cine mai era la 
curent cu asul lui din mânecă, ar fi murit de atac de inimă cu 
mult timp înainte s-o facă de insuficiență renală. 

— Spui bine. Ceva important, într-adevăr. Până să scoţi tu 
povestea de la naftalină, doar câțiva oameni în lume mai erau 
la curent cu ea, nici unul dintre ei neștiind exact cum ar trebui 
să procedăm: să ne păstrăm incredibilul avantaj tactic pe care 
îl moştenisem sau să rechemăm submarinele acasă, eliminând 
astfel o ameninţare la adresa stabilității mondiale, una care n-ar 
fi trebuit să existe vreodată. 

Arătă în spate, către televizor: 

— Era, dacă vrei, ca într-unul dintre acele filme când un 
cetăţean cinstit — dar lacom! — găsește banii mafioților și decide 
să îi păstreze. Cât timp nu îl prind, e în regulă. Își cumpără 
mașini de lux, face cadouri scumpe în stânga și în dreapta, dar 
să-l păzească sfântul de clipa în care băieții răi își dau seama 
cine le-a plimbat bănetul... 

David profită de momentul de pauză ivit. La rândul lui, 
avea câteva aspecte să-și clarifice. 

— Spune-mi, te rog, cum este posibil ca un echipaj să tră- 
iască atâţia ani pe fundul oceanului fără să urce, măcar o sin- 
gură dată, la suprafață? Înţeleg, oxigenul și-l procură prin 

hidroliză din ocean, apa de băut, la fel, prin desalinizare, însă 
nu înțeleg cum fac cu mâncarea... 

— Economie, plancton, ciuperci și alge, îl întrerupse Serghei. 

— Poftim? 

— Le „pescuiesc“ sau le cresc, după caz. Printr-un sistem de 
filtrare, separă planctonul din apa oceanului, pe care, așa cum 
ai zis, o desalinizează, obținând apă potabilă. În plus, dispun 
de camere special amenajate în care cresc alge și ciuperci — dar 
nu în ultimul rând, echipajul doarme în cea mai mare parte a 
timpului. Pe durata unui an, nimeni nu stă treaz mai mult de 
patru luni. 

— Doar atât? privi David lung. Cine sunt acești oameni și 
cum de-au acceptat ei să facă un asemenea sacrificiu? 

Pe chipul lui Serghei trecu o umbră. Fusese o vreme când 
ar fi dat orice să fi făcut parte dintr-o astfel de misiune. 

— Tineri ofiţeri, spuse el, băieți şi fete, a căror convingere 
onestă a fost că reprezintă ultimul bastion de apărare împo- 
triva hoardelor imperialiste. Idealiști care şi-au petrecut viața 
în niște coșciuge subacvatice, complet rupți de realitate. Pentru 
ei, ne aflăm încă în plin război rece. Din clipa în care oceanul 
s-a închis deasupra lor, timpul a încetat să mai curgă, blocân- 
du-i într-un etern „azi” plin de ură și resentimente. Se trezesc 
din somnul indus chimic, ingurgitează o mâncare cu aspect de 
vomă și vorbesc pe mutește pentru a nu fi detectați de sonarele 
americane. Cu greu poţi numi viață un asemenea trai. 

Îşi privi degetele. 

— Şi în tot acest timp — glasul aproape i se stinse — stau la 
pândă, pregătiți să-și ducă la bun sfârșit misiunea. 

David tresări. Imaginea unor siluete fantomatice, înotând 
în niște uniforme prea mari pentru trupurile subțiate de prea 

mult somn și lipsa activităţii, îl făceau să se simtă inconforta- 
bil. 

— Spune-mi că există un sistem de siguranţă în toată po- 
vestea asta. Bătu în masă ca de piază rea. Că n-aţi lăsat planeta 
în seama intuiției de moment a maiorului Popișkin sau a ser- 
gentului Nataşa, unul supărat că nu mai e hârtie la budă, iar 
celălalt că a găsit stropi pe colac. 

Serghei oftă. Deși îi înțelegea teama și oroarea, bătaia de joc 
a lui David îi cădea rău. Prin intermediul dosarului ultrasecret 
la care avusese acces după ce românul îi contactase, ajunsese 
să-i cunoască pe fiecare din membrii echipajelor-martir. Când 
închidea ochii, le putea vedea chipurile. 

— Da, există, spuse el încet. Cei aflați la bord nu pot face 
nici o mișcare fără aprobarea celor de acasă, indiferent dacă 
este vorba despre lansarea rachetelor sau simpla ridicare la 
suprafață. Pentru a evita orice încercare de insubordonare sau 
de abandon, constructorii au dotat fiecare submersibil cu un 
sistem de siguranță. Ajunge ca echipamentele de ascultare să 
recepționeze un mesaj anume, pentru ca o neurotoxină să fie 
eliberată în traiectele de ventilație, moartea survenind în câ- 
teva secunde. 

Pe chipul lui David se așternu nedumerirea. 

— Ce mesaj? Și de unde aprobarea celor de acasă? Nu mai 
înțeleg nimic. Parcă era vorba despre o tăcere completă... 

Serghei închise ochii. Părea că ziua nu se va mai încheia 
vreodată. 

— Comunicare uni-direcțională prin unde radio de foarte 
joasă frecvenţă, rosti el plat. Ai auzit de ea? 

David privi fără chef într-o parte. Încă o rundă pierdută în 
faţa rusului pe terenul culturii generale. 

— Nu, spuse el. 

Serghei încuviință. David regretă în sinea lui că nu știa să 
înjure în rusă. Cu mare plăcere i-ar fi trântit încliftatului o bir- 
jărească pe limba lui, așa, ca să-i mai șteargă ceva din superio- 
ritatea atotștiutoare de pe mutră. 

— A fost dezvoltată tocmai pentru a comunica cu submari- 
nele aflate la mare adâncime, spuse Serghei. Sunt dispozitive 
extrem de complicate, necesitând existența unor mari porțiuni 
de teren special pregătit. Iar când spun mari, zic uriașe. Dacă 
îmi aduc bine aminte, antena noastră din Murmansk ocupă ea 
singură peste șaizeci de kilometri în linie dreaptă. Până în clipa 
de faţă, doar noi, americanii și — ţine-te bine, indienii — am con- 
struit asemenea dispozitive. Englezii au încercat și ei, dar au 
renunțat pe parcurs. Prea scump și prea complicat. Ca să îţi 
faci o idee, echipamentele noastre operează în banda de 82 de 
hertzi, ceea ce face ca lungimea de undă să fie în jur de vreo trei 
mii de kilometri, adică mai bine de un sfert din diametrul Pă- 
mântului. Cu o astfel de antenă, poți transmite oriunde în 
lume. 

David nu se lăsă. Simţea nevoia să îi întoarcă rusului bo- 
bârnacul primit. 

— Ziceai mai devreme despre sistemul de siguranță de la 
bordul submersibilelor. Crede-mă, dacă am învăţat ceva din 
experienţă, a fost că nu există încuietoare impenetrabilă. Orice 
sistem de protecție, lacăt cu cheie sau cifru de calculator, poate 
fi spart dacă ai suficient timp la dispoziţie. 

Serghei îşi înfrână gestul de oboseală. Tinereţea și absolu- 
tismele ei. Negrul nu este suficient să fie negru; trebuie să fie 
negru-negru. La fel și albul-alb. 

— Nu chiar, spuse el. Pe lângă timp îți mai trebuie și unel- 
tele necesare. Ciocane, dălți sau explozibil în cazul lacătelor cu 
cheie. Computere rapide și programe performante pentru ci- 
frurile electronice. Privirea i se pierdu dincolo de pereții încă- 
perii. Mă gândesc adeseori la sacrificiul acestor oameni, mur- 
mură el. Fără să-i oblige nimeni, s-au lăsat închiși sub ape, deși 
știau că șansele de a se reîntoarce la o viață normală erau prac- 
tic nule. Fie mureau la post, de bătrânețe sau de vreo boală, fie 
se întorceau într-o lume devastată de armele nucleare. 

— Dacă totul este automatizat, așa cum zici, echipajul ne- 
putând nici măcar să dea un vânt fără aprobarea ștabilor de la 
Kremlin, atunci, de ce le-au mai trimis cu oameni la bord? Nu 
puteau fără? presă David. 

— Ar fi făcut-o, dacă ar fi putut, însă tehnologia de atunci 
nu le-a permis. A fost nevoie de echipaje umane pentru a duce 
submarinele la destinație, cât și pentru menţinerea lor în stare 
de funcționare după plasarea în dispozitiv. 

Tăcură. Aerul îmbibat de secrete apăsa greu, îndemnând la 
solitudine. Ce ar mai fi rămas de spus? Poate o rugăciune, dar 
către cine s-o înalți, către Anunnaki Tatăl? Ar fi fost inutil. Tipul 
își avea propriile lui probleme, n-avea timp să mai asculte și 
păsurile altora. 

Din baie se auzi uscătorul de păr. Amândoi bărbaţii tresă- 
riră. Unul zâmbi cu crețuri în colțurile ochilor; o femeie fru- 
moasă găsește întotdeauna o cale pentru a rămâne astfel. Ce- 
lălalt se încruntă, neînțelegând ce se întâmplă. 

Marina simţi vibrând podeaua camerei de baie. Stomacul i 
se strânse. La adăpostul nopții, teroarea în forma ei instituțio- 
nalizată lua cu asalt străzile, trimițându-și emisarii blindaţi să 
vestească sfârșitul unei ere. 

Îi veni să înjure. Într-o mână își ținea lenjeria intimă, cu cea- 
laltă manevra uscătorul de păr, suflând aer cald asupra ei. 
Gura i se strânse într-o linie furioasă. Cu greu şi-ar fi putut găsi 
o activitate mai neadecvată situației în care se aflau. Orașul gâ- 
fâia sub incidenţa legii marţiale, iar pe ea o preocupa în ce o 
să doarmă. 

De ciudă, bătu cu piciorul în podea. Ţara era în flăcări, iar baba 
se pieptăna. Cu breton! Și măcar de ar fi avut ce să pieptene... 

Apăsă butonul aparatului suficient de tare cât să-l rupă. 
Plasticul gemu, urcând temperatura aerului cu o treaptă. 

Da, o preocupa în ce avea să doarmă. Ce dacă venea sfârși- 
tul lumii?! Avea să rămână femeie din vârful unghiilor vopsite 
în carmin și până în creștetul craniului ras. Își va păstra res- 
pectul de sine indiferent de circumstanțele momentului. 

Se uită sfidător peste umăr. Atârnaţi de suportul pentru 
prosoape, acolo unde îi aruncase de cum îi văzuse, o pereche 
de chiloți bărbătești spânzurau neatinși. Decât să poarte o ase- 
menea oroare, preferase să și-i spele pe ai ei în chiuvetă. 

Mai agită de câteva ori uscătorul de păr, apoi îl opri. Termi- 
nase cu el. Ar fi putut proceda la fel și cu sutienul, dar decisese 
că nu este cazul. Cămașa oferită de Serghei și conformaţia nu 
foarte împlinită a pieptului ei aveau să-i asigure o ținută de- 
centă chiar şi așa. 

Rămase ochi în ochi cu femeia din oglindă. Preţ de o frân- 
tură de secundă, avu impresia că vede întreaga planetă, îm- 

preună cu opt miliarde de suflete — tineri şi bătrâni, habotnici 
și libertini — apăsând pe umerii ei. O rugă către zeul inexistent 
se născu în ea, dar muri înainte să se cristalizeze în cuvinte. 

Cât de ușor trebuie să vă vină vouă, îi reproşase odată Bătrânu- 
lui. Descifrând taina vieții și a morții, ați transformat Universul în 
propriul vostru teren de joacă. Viaţa v-o petreceți înconjurați de lu- 
cruri pline de sens, nu ca noi, nevolnicii, apăsați de spectrul unei 
existente de dincolo de moarte. Nu vă ardeți semenii pe rug pentru 
a face fericit un zeu inventat și nici nu vă legați de piept batoane de 
dinamită în numele unuia la fel de fals ca cel dintâi. Nu vă certați ca 
chiorii care dintre paiaţe este cea adevărată: cea cu heruvimii bucălați 
zdrăngănind din harpă sau cea cu haremul plin de fecioare? Dacă vă 
invidiez pentru ceva, să știi că pentru această certitudine punctuală 
a voastră o fac. 

Din contră — surâsese Bătrânul — strict din acest punct de ve- 
dere, voi sunteți cei norocoşi: nu aveți nici un dubiu cine vă sunt 
părinții. Ca specie, vă puteți trasa istoria din momentul zero, de la 
prima apăsare de buton a lui Adam, și până în clipa de faţă. Zâmbe- 
tul îi pierise de pe chip, lăsând loc unei expresii visătoare. Nu 
însă același lucru îl putem spune și noi. Deși istoria oficială a impe- 
riului plasează lumea de origine a înaintaşilor noștri într-o galaxie 
îndepărtată — una delimitată de cinci quasari formând vârfurile unei 
pentagrame — chiar și după atâta amar de timp, încă n-am găsit-o. Când 
am plecat, existau printre semenii mei voci care afirmau despre această 
lume de început — despre care ei spuneau că „a existat cu mult timp 
înainte ca ea să fie” — că ar fi opera unei ființe superioare al cărei 
sălaș s-ar afla undeva în zona de negură ce se întinde dincolo de mar- 
ginea Universului. 

Marina oftă amintirii. Întocmai ca și oglinzii aburite în care 
se privea, realității înconjurătoare îi lipsea claritatea; nimic nu 

era ceea ce părea a fi. Un boboc de trandafir putea reprezenta 
începutul unei iubiri furtunoase, însă, la fel de bine, îl puteai 
regăsi într-o linguriţă de dulceaţă sau parte dintr-o jerbă fune- 
rară. 

Se uită la blugii aruncaţi pe podea, pe buze așternându-i-se 
o expresie de dispreț amar. Oricât de tare i-ar fi displăcut să 
îmbrace la loc niște haine îmbibate de mirosul fricii, trebuia s-o 
facă. Să-l aştepte pe David în dormitor, doar în cămașă și len- 
jerie, ar fi constituit fără nici o îndoială o invitaţie la sex, una 
pe care nu intenționa s-o facă. Nu era genul de femeie care să 
depărteze genunchii de la prima întâlnire. 

Un gând precum o tuse discretă întrerupând discursul unui 
politician, o făcu atentă în sinea ei: Oare chiar așa să stea lucru- 
rile? Pe cuvânt de cercetaş? 

Obrajii îi luară foc. Amintirea lui Mike, inginerul cu umeri 
largi şi statură pe măsură, în patul căruia se trezise fără să știe 
unde se află — fusese o noapte nebună, îmbibată în alcool — ținu 
s-o contrazică. Conform evidențelor, părea că nu există nici un 
lanţ, și nici un lacăt, care să-i țină picioarele lipite, chiar și la 
prima întâlnire. 

Îmbrăcă furioasă cămașa bărbătească, înșirând înjurături și 
blesteme colorate. Cine săpase în oameni aceste nevoi oarbe? 
Pe cine trebuia să ia la pumni pentru arsura de anticipație pe 
care o simţea în carnea șoldurilor ei tânjind după palmele lui 
David? Pe tata Adam sau pe unchiul Eber? 

Își încheie blugii și ieși în picioarele goale din baie, trântind 
ușa în urma ei. 

— S-a întâmplat ceva? îi ieși Serghei în întâmpinare. Din 
mers, mătură cu ochi alerți holul, mâna pipăind crosa pistolului. 

Da, s-a întâmplat! Sunt o femelă în călduri care abia aşteaptă să 
schelălăie sub îndreptățita învârtoșare a masculului desemnat, dădu 
Marina să-i strige în față, apoi educaţia preluă controlul, cobo- 
rându-i vocea la nivelul unei șoapte. 

— Nimic, surâse ea stingher. Am crezut că ușa se închide 
mai greu decât a făcut-o, atâta tot. Rămase cu privirea în podea, 
neștiind cum să continue. 

— Mergi sus, interveni Serghei, sesizându-i stânjeneala. 
Găsești acolo tot ce îţi trebuie. O să vină și David imediat. 

Da, de parcă această veste ar trebui să mă bucure. Păcat că pe lângă 
chiloţii ăia cu pişoar n-ai găsit și o trusă de farduri. Aş fi avut posibili- 
tatea să-l aştept cum se cuvine pe nenorocit! blestemă Marina în gând. 

Gândurile îi coborâră către buze, pregătindu-se să se trans- 
forme în cuvinte: Știi ceva? M-am gândit mai bine. Mergeţi voi doi la 
mansardă să dormiti. Rămân eu jos. În loc de asta, se auzi spunând: 

— Pot să mai rămân puțin cu tine? Adăugă în grabă, neînțe- 
legând de ce o face şi urându-se pentru tonul poticnit-rușinat 
al glasului: 

— N-aș vrea să rămân de una singură... 

Serghei îi făcu loc să intre în cameră cu aceeași iuțeală cu 
care îi râdea de fiecare dată în nas vârstei înaintate. 

— Normal că poți, îi spuse el. Arătă către pătura rămasă pe 
canapea: 

— Ia și te învelește. Să nu răcești. 

Serghei simţi cum i se strânge sufletul. Timp de o clipă, avu 
impresia că se uită la o variantă mai tânără a Nataliei. Trebui 
să clipească de câteva ori pentru a se dezmetici. 

— Eşti încinsă din baie..., adăugă el. Glasul îi sună aerian, 
fără substanţă. 

Marina dădu curs invitaţiei, ocolindu-l pe David pe cât de 
departe îi permitea mobila din încăpere. Serghei zâmbi. Nu 
avea să fie o noapte simplă pentru spărgătorul de computere. 

— Mergi tu acum, îi spuse el lui David. Aș vrea să rămân 
ultimul. Sesiză nemulțumirea de pe chipul tânărului - clar nu-i 
plăcea să i se spună ce să facă — și adăugă din complezenţă: 

— Dacă nu te deranjează, desigur. 

David rămase în mijlocul încăperii, ignorând ce se petrecea 
în jurul lui. 

— Ştiţi, ridică el un deget în aer, ce se întâmplă afară îmi 
aduce aminte de unul din bancurile preferate ale unchiului 
Gore. Cică într-o dimineaţă se trezește Alioșa şi vede pe fereas- 
tră tancuri americane pe străzile Moscovei. lese afară, strigând 
în gura mare: Freedom! Freedom! Și cum alerga el așa, nebun 
de fericire, se deschide capacul unui tanc și iese un soldat: Niet 
freedom. Halloween! 

La fel precum avocaților sau doctorilor le sunt cunoscute 
mai toate glumele meseriei lor, la fel se întâmpla și cu Serghei. 
Că era vorba de URSS, de Armata Roşie sau de bancurile cu 
Lenin, credea că le auzise pe toate. Nu însă și pe acesta. 

— Mda, ar fi fost ceva, mormăi el, străduindu-se să rămână 
serios. Chiar şi după atâta timp, nu-i venea la îndemână să-și 
bată joc de simbolurile în care crezuse. Și totuși, în secunda ur- 
mătoare, i se alătură lui David, râzând în hohote. 

— Ar fi fost o idee, să știi, se lovi el cu palma peste picior. 
Să-i fi venit lui Hrușciov, pun pariu că ar fi pus-o neîntârziat în 
aplicare. Fie și numai ca să-l vadă pe simandicosul de Kennedy 
- sau pe șnapanul de Nixon - că se înverzeşte de furie. 

Murmură pentru sine însuși: 

— Da, ar fi fost într-adevăr o idee năstrușnică... 

— Cât despre împărțirea la somn, îl ignoră David fără me- 
najamente, stai liniștită; eu și pijamaua mea vom merge să dor- 
mim în bucătărie. Am văzut acolo niște scaune, o minunăție. 
Să tot tragi două unul lângă altul și să te întinzi pe ele. Arătă 
către cuvertura în care se înfofolise Marina: 

— Dacă te poți despărţi de pătura aia, zic mulțam și să ne 
vedem sănătoși mâine de dimineață. 

Fără să aştepte vreun răspuns, ieși în hol, îndreptându-se 
către baie. În sufragerie se lăsă tăcerea. 

— Cred că am să mă duc și eu să mă culc, spuse Marina 
într-un târziu. 

Se descotorosi de pătură, ridicându-se în picioare. Podeaua 
rece îi arse tălpile, sporindu-i și mai mult starea de iritare. 
David n-avea decât să doarmă pe două scaune în bucătărie, 
dacă aşa voia! Întemniță în spatele dinţilor o înjurătură și se 
îndreptă către scara ce ducea la etaj. 

— Cam atât pentru azi. Ne vedem mâine dimineață, spuse ea. 
Pradă unui impuls de moment, se opri în dreptul lui Serghei. 
ÎI îmbrăţişă, lipindu-se de pieptul lui. 

— Mulţumesc că nu ne-ai dat pe mâna oamenilor lui Adam, 
șopti ea. Ne-ai salvat viața, mie și — rusul avu impresia că aude 
continuarea nerostită: tăntălăului ăluia din baie — lui David. 

Adăugă repede, îndesând cuvintele unele peste altele: 

— Nu-i el cel mai neprihănit tip din lume, dar nici cel mai 
rău. Sunt alții și mai și... 

În respiraţia lui Serghei se strecură un zâmbet. Marina își 
simți obrajii înfierbântându-i-se, dar, cu toate acestea băgă băr- 
bia în piept și continuă îndârjită: 

— Nu-i găsesc scuze — furtul e furt indiferent dacă e vorba 
de un miliard de dolari sau doar de o găină șchioapă — însă cei 
pe care i-a tâlhărit au fost niște hoți la fel de mari ca și el. Îţi 
spun pentru că am văzut lista activelor tranzacţionate de vi- 
rusul lui: cazinouri, producători de armament, companii spe- 
cializate în plasarea de mercenari și tot aşa. 

Serghei zâmbi. O cuprinse cu braţele pe tânără, așteptând- 
o să continue. Secundele treceau la pas, trăgând mărgele de 
armistițiu pe abacul timpului. 

— Cum spuneam, zise ea într-un târziu, cam atât pe ziua 
de azi. E timpul să dormim. Înaintă până în cadrul uşii, apoi 
se întoarse către Serghei: 

— Crezi că ar fi posibil să nu ne trezim cu noaptea în cap? 
Dacă mâine au să ne prindă, mi-aş dori să nu fiu obosită frântă 
în cea din urmă zi a mea. Cică ar dăuna la ten. Faci riduri... 

Serghei încuviinţă fără să ezite. Oricât de mult şi-ar fi dorit 
el să părăsească mai repede casa, ştia că înainte de orice trebuia 
să se odihnească. Pe câmpul de luptă, greșelile soldaților obo- 
siți se măsoară în vieţile camarazilor lor. 

— La același lucru mă gândeam și eu, spuse el. Între noi fie 
vorba, nici mie nu mi-ar strica câteva ore de somn în plus. 

Pe jumătate ieșită din cameră, Marina rămase cu privirea 
agăţată de televizorul închis. 

— Ciudată senzaţie îți dă o chestie ca asta, murmură ea. Te 
transformă într-un proscris. Îţi dă senzaţia că până și pereţii 
au ochi, că din clipă în clipă cineva te va arăta cu degetul, chiar 
și atunci când ești singură, fără nimeni în jur. 

Serghei își reprimă un gest de neputinţă. Pe tabla de șah a 
intereselor oculte, pionii erau primii sacrificați. La fel și nebunii 
care schimbă pe neașteptate tabăra. 

— Să nu-ţi fie teamă pentru familia ta, spuse el pe un ton 
răgușit care s-ar fi dorit încurajator. Cât timp nu încerci să iei 
legătura cu ei, vor fi în siguranță. 

Expresia gânditoare de pe chipul Marinei fu înlocuită de un 
rânjet întunecat. 

— Ştii, dacă ar exista o oarecare șansă ca oamenii lui Adam 
să-l împuște pe tata din cauza mea, mai că aș lua legătura cu ei. 
Nu te uita așa la mine, mușcă vocea ei. Serghei tresări. Habar 
n-ai cum s-au petrecut lucrurile! Dacă în urmă cu șaptespre- 
zece ani tatăl meu, acest individ despre siguranța căruia se pre- 
supune că ar trebui să-mi pese, n-ar fi insistat ca mama să-l 
însoțească într-un tur de cartier pe motocicletă — deşi afară plo- 
uase și nici unul dintre ei nu purta cască — n-aș fi ajuns să învăţ 
cum se folosește un tampon absorbant citind prospectul. Aș fi 
crescut cu ambii părinți în viață, nu cu unul în groapă, iar cu 
celălalt înecându-și vinovăția în nesfârșite butoaie de alcool. 

Ca un buchet alcătuit din tot atâtea flori veștede, cât și proas- 
pete, mii de amintiri o năpădiră. Se văzu încă o dată îmbrăcată 
în pijamaua cu ursuleţi, încălecând pe umerii tatălui ei pentru 
a pune steluța în vârful bradului de Crăciun. Apoi cadrul se 
schimbă. Mirosul de brad fu înlocuit de atmosfera apăsătoare 
a unei capele neaerisite. Mâncaţi cu grijă. Să nu ne fi scăpat ceva 
coji de nucă în colivă, se auzi ea spunând, străduindu-se cu dis- 
perare să imite tonul de gazdă perfectă al mamei ei. 

Se uită la sticla de vodcă, la paharul gol, apoi renunţă. Băuse 
deja prea mult pentru o singură seară. 

— Noapte bună, rosti ea abia auzit, privind fără să vadă pe 
unde călca. Să ne auzim mâine dimineaţă cu bine. 

Urcă treptele și dispăru în camera de la etaj. 

De afară veni larma înfundată a unor glasuri. Serghei tresări. 
Reflexele luptătorului antrenat preluară controlul, pompându-i 
sânge în trup și calmându-i mintea totodată. Păși neauzit către 
fereastră, stingând în drum lumina. Dacă n-ar fi existat cele câ- 
teva raze provenind de la iluminatul public, nimic nu l-ar fi dat 
de gol pe bărbatul aflat la pândă. 

În stradă agitația era în toi. Şoferii își curățau grăbiţi mași- 
nile, împrăștiind zăpada la întâmplare. Pe trotuar, claie peste 
grămadă, zăceau valize și geamantane de tot felul. Serghei în- 
tredeschise geamul. Aerul rece pătrunse în cameră, aducând 
odată cu el vocile celor de afară: 

— Încotro? spuse unul dintre șoferi, adresându-i-se unui 
bărbat care muncea de zor să deszăpezească o mașină luxoasă, 
un Mercedes negru cu aspect de rechin. 

— În Craiova, la părinţii mei, răspunse fără să se uite cel in- 
terpelat. Deschise portbagajul și aruncă înăuntru o valiză de 
mici dimensiuni, de genul celor admise în avion. 

— Eu spre Focșani. La socri, nu se lăsă mai prejos cel dintâi, 
un bărbat îndesat, îmbrăcat într-o haină din piele și căciulă din 
blană de oaie. Crezi că au să ne lase să ieşim din oraș? spuse el 
după o scurtă ezitare. 

Proprietarul Mercedes-ului puse deoparte lopata. Bucata 
de stradă pe care o degajase îi permitea acum să iasă. 

— Dacă mă întrebi pe mine, nu. N-au să ne lase, zise el. Se 
îndreptă de șale, arătând către bulevardul unde ceva mai de- 
vreme trecuseră tancurile. Ce se întâmplă nu-i o joacă. I-ai 
auzit ce au spus: „o amenințare la adresa stabilității mondiale”. 
Nu zonale, nu balcanice sau europene. Își ridică braţele în aer, 
invocând cerul: MON-DI-A-LE! 

Deschise portiera, pregătindu-se să urce. 

— În condiţiile astea, reluă el, aflându-se deja cu un picior 
în mașină, fii convins că nu vor fi mulți cei care vor apuca să 
plece. Majoritatea vor proceda întocmai ca dumneata: se vor 
urca în mașină și se vor îndrepta către ieșirile din oraș, sperând 
că vor fi lăsaţi să treacă. Alţii, crezându-se mai deştepţi decât 
autorităţile, vor încerca să forțeze încercuirea și o vor lua peste 
câmp, prin grădinile oamenilor ce locuiesc la periferie. Aceștia 
vor muri primii. Împușcați de lunetişti, mitraliați din elicop- 
tere sau vânați cu rachete de dronele computerizate. Nu va 
scăpa unul, te asigur. Singurii care vor reuși să iasă teferi din 
oraș vor fi cei care se vor mișca repede și care vor ști să se folo- 
sească de automatismele sociale: gunoiul se duce la groapă, 
răniții la spital, morţii la cimitir... — iar infractorii la pușcărie, con- 
tinuă în sinea lui. 

— Şi mă rog, de ce nu ne-ar lăsa s-o facem, pe noi ăștia de 
vrem să plecăm corect? mormăi cu jumătate de gură bondocul. 
Arătă peste umăr la o femeie și doi copii care îl așteptau zgri- 
buliți pe trotuar. Că doar n-a apărut poza nici unuia dintre noi 
la teveu lângă cea a teroriștilor. 

Proprietarul mașinii luxoase își scoase pardesiul, rămânând 
într-un sacou elegant. Își puse haina pe bancheta din spate, asi- 
gurându-se discret că banii se aflau la locul lor în buzunarul 
de la piept. Un plic cu șaizeci de mii de euro în bancnote mari 
și mici, fondul lui de urgenţă pentru situații neprevăzute. Si- 
tuații ca aceasta. 

Ceasul de la mână arăta că era deja târziu. Trebuia să ajungă 
cât mai degrabă la una dintre secțiile de poliție unde avea prie- 
teni, oameni care îi erau îndatorați. La rugămintea lui expresă, 

i se va întocmi dosar penal, unul care să conţină suficiente lip- 
suri încât să nu fie bun de nimic, apoi va fi transportat la Jilava. 
Acolo, înainte de încarcerarea preventivă, greșeala va fi des- 
coperită, iar el va fi pus în libertate. Se va urca la volanul ma- 
şinii care îl va aștepta şi va conduce dintr-o singură bucată 
până în Cluj. Noaptea și-o va petrece într-o pensiune discretă, 
urmând ca a doua zi dimineaţă să zboare la Barcelona, iar de 
acolo, către Antilele Olandeze. Zâmbi. Dintotdeauna lucrurile 
stătuseră așa. Băieții descurcăreţi erau croiți să se descurce 
acolo unde prostimea dădea greş. 

— Pentru că trei milioane de prostovani suntem vinovați 
de colaborare cu teroriștii până la proba contrarie, de aia, se 
strâmbă el, închizând portiera. Demară încet de la bordură, ac- 
celerând progresiv în lungul străzii. 

Bărbatul cu căciulă se sprijini în lopată, privind când la fa- 
milia lui, când la bulevard. Amintirea vehiculelor blindate era 
încă acolo. Cuvintele șmecherului îi puseseră un sloi de gheață 
la inimă. 

— Gata, că s-a schimbat modificarea, rosti el tare, făcându-le 
semn soției și copiilor să-l urmeze. Toată lumea înapoi în casă. 
O să mergem altă dată să-l vedem pe tataie Nicu. Să se mai 
liniştească o ţâră lucrurile... 

Serghei închise fereastra. Şoferul Mercedes-ului avea drep- 
tate. Părăsirea orașului pe căi normale devenise imposibilă. 
Trebuia să găsească altceva. 

— Te-ai culcat? sosi șoptită vocea lui David. 

— Nu, oftă Serghei. Lăsă perdeaua să cadă. Aprinde, te rog, 
lumina, spuse el. 

David acționă întrerupătorul din perete. Zidurile își reluară 
consistenţa, delimitând spațiul încăperii. 

— Știi, începu el, cu atâtea secrete împărtășite din toate 
direcțiile, n-am apucat să-ți mulțumesc că ne-ai scos din amba- 
sadă. Nu spun că înțeleg de ce ai făcut-o, dar asta nu scade în 
vreun fel valoarea gestului tău. Fără tine, la ora asta, aș fi fost 
plin de drogul adevărului, explicând cu lux de amănunte po- 
ziția în care m-a ținut mama la sân. Asta dacă nu mă băteau 
până mă căpiau, desigur. 

Se opri un moment, căutând ochii lui Serghei. Când îi găsi, 
rosti apăsat: 

— Sunt conștient că și eu și Marina îți datorăm viaţa. Te asi- 
gur că n-am să uit vreodată acest lucru. 

Serghei surâse. Îi era cunoscută transformarea prin care tre- 
cea David. O văzuse în timpul pregătirilor alături de unitatea 
specială din care făcuse parte, apoi pe teatrele de luptă din Af- 
ganistan. Exista ceva tulburător în privirea tânărului, promisi- 
unea unei loialităţi izvorâtă din recunoștința cea mai profundă. 
Fără să-şi vorbească, cei doi bărbați își strânseră mâinile, pece- 
tluind un pact sacru: nici unul nu avea să-l lase, vreodată, pe 
celălalt în urmă. 

În acelaşi timp, priviră amândoi în direcția scărilor. Înche- 
ieturile degetelor li se albiră, strânsoarea accentuându-se până 
la limita durerii. Gândul nerostit trecu de la unul la celălalt, 
săpându-le trăsăturile în piatră: împreună aveau s-o protejeze 
pe Marina, indiferent dacă acest lucru avea să-i coste viața. 

Primul vorbi Serghei. 

— Depinde cine te prindea. Unii sau ceilalți, mormăi el în 
barbă. Glasul îi sună posac, parcă cerându-și scuze pentru mo- 
mentul de intimitate de mai devreme. 

— Ai dreptate, spuse David, părând la fel de încurcat de 
sentimentul de „acasă” pe care i-l dăduse strângerea de mână 

a lui Serghei. Cum îmi era norocul, chimicalele americane sau 
pumnii și cleştele din fier cinstit al rușilor, încercă el o grimasă 
cu pretenţie de râs. 

Serghei îl privi chiorâș, mulțumindu-se să tacă. David luă 
pătura de pe canapea, încercându-i textura cu palma. 

— Ştii, n-am mai dormit pe scaune din timpul facultății, 
rânji el, arborând bucuria unui mirean împlinit la trup pregă- 
tindu-se de postul Crăciunului. O să fie amuzant. 

Chipul rusului se întunecă. Își scoase sacoul și îl puse pe 
marginea canapelei. Îmbrăcat în cămașă albă, cu tocul de umăr 
traversându-i pieptul, Serghei părea arhetipul reprezentantu- 
lui legii luptând împotriva crimei organizate. 

— Mergi și dormiți împreună. N-are sens să te chinui în bu- 
cătărie, spuse el. 

— N-ai să vezi, se burzului David. Toată seara nu m-a slăbit 
din vârf de bici. Dintre voi doi, parcă ea era militarul de carieră, 
iar eu soldatul neinstruit prins că se scărpina prin pantaloni în 
timpul inspecției de front. Sincer să fiu, mi-a ajuns. Atâtea fiţe 
nu vezi nici la curtea regilor Angliei! 

Serghei își aranjă cămașa, surâzând în barbă. Participase la 
mai multe inspecții de front decât își putea aduce aminte și la 
câteva recepții date de casa regală engleză. Ambele afirmații 
ale lui David erau false, dar amână pe altă dată să i-o spună. 
În mod sigur n-ar fi ajutat relaţiei dintre ei. 

— Există un motiv pentru care se comportă așa cu tine. Mă 
îndoiesc că nu ţi-ai dat seama de el, rosti Serghei. Își așeză pe 
masă pistolul, însoţit de tocul de umăr. Nevoia de a rămâne 
înarmat în prezența românului luase sfârșit cu câteva clipe în 
urmă. 

David își aruncă pe umăr pătura făcută sul şi privi plictisit: 

— Uimeşte-mă, spuse el, făcându-și clară intenţia de a ieși 
din cameră imediat ce aude răspunsul. 

Serghei îi făcu semn cu ochiul, arătând către pistolul de pe 
masă: 

— Quis'aime se taquine?, după cum spun cei mai buni prie- 
teni ai americanilor. 

David se opri în loc ca izbit în creștet. Trase cu ochiul la pa- 
harul gol, apoi la bărbatul în vârstă care îl privea zâmbind. 

— Nu credeam că ar putea fi posibil, spuse el scărpinându-se 
în creștet, dar am impresia că vodca pe care ne-ai servit-o a fost 
alterată. Poate că nu ţi-ar strica o compresă rece pe frunte și o 
jumătate de cărbune medicinal sfărâmat în linguriţă... 

Îşi ridică ochii în tavan, dând de înţeles cam care este păre- 
rea lui. Adevărat, ca femeie, Marina nu arăta deloc rău, dar de 
aici și până la iubire era cale lungă. Să se îndrăgostească era 
ultimul lucru din agenda lui. De ce ar fi făcut-o? Era tânăr, fără 
obligații, și în plus de atât, putred de bogat. Să fie doar cu o sin- 
gură femeie, când le putea avea pe toate, i se părea ilogic și îm- 
potriva naturii. l-o demonstraseră din plin frumuseţile care se 
perindaseră la bordul yachtului său în vara trecută. 

Deschise gura să-i spună și lui Serghei toate acestea, însă 
un gând insistent, ca o pietricică făcându-și loc într-un pantof 
de lac, îl făcu atent: Aproape pe toate. O femeie precum Marina, o 
minte ascuțită ca briciul, cu picioare lungi și sâni de fotomodel, nu 
găsești decât în filmele nerealiste: savanta din domeniul nuclear, cen- 
tură neagră în karate care în timpul liber pozează pentru Victoria's 
Secret. O femeie ca ea nu se lasă impresionată de yachtul cu două 


38 Cei ce se iubesc se tachinează. 

punți, de casa din Kiseleff sau de teancurile de bani pe care ai putea 
să le scoţi din buzunarele sacoului Armani. Câte ca ea or fi în lume? 
Câteva zeci, sute, cel mult! Hm, câteva sute în câteva miliarde. Inte- 
resantă proporție... 

— Noapte bună, mormăi el, târșâindu-și picioarele. Într-un 
mod insidios, varianta de a dormi în bucătărie își pierduse 
aerul de rebeliune îndreptățită, căpătând unul de pagubă. Pe 
dinaintea ochilor îi trecu imaginea unui mâncău cu buze răs- 
frânte și pântec revărsat, renunțând la o tartină cu caviar și un 
pahar de șampanie în favoarea unei fleici mustind de sânge și 
o bere călâie. Se simți acel mâncău. 

— Aşteaptă, îi spuse Serghei, luând tirbușonul mecanic pe 
care îl adusese împreună cu paharele. Din câteva mișcări ex- 
perte, scoase dopul sticlei de vin și i-o întinse lui David: 

— În caz că vi se face sete. Ar fi mers alături ceva brânză 
franțuzească și niște biscuiţi săraţi, dar îmi este teamă că va 
trebui să vă descurcați și fără. 

David îl privi nehotărât. Să urce în camera încrezutei, ar fi 
însemnat să recunoască că îl interesa. Să n-o facă, ar fi repre- 
zentat o pierdere prostească. Îi revăzu cu ochii minții tălpile 
goale, unghiile de la picioare vopsite într-o nuanţă de roșu aprins, 
iar inima prinse a-i bate mai repede. 

Se sprijini de tocul ușii, căutând în ochii lui Serghei ce ar tre- 
bui să facă. 

— Nu ştiu ce să zic. S-a văzut clar în atitudinea ei că prezența 
mea nu-i este pe plac... 

— Ce nu-i sunt pe plac sunt aerele tale de vicerege, că tot vor- 
beai mai devreme despre fiţe, îl întrerupse Serghei — cum ar fi 
mutra pe care o faci acum! Pentru numele lui Dumnezeu, omule, 

n-am petrecut cine știe ce timp împreună, dar atâta pot să-ți zic: 
prea te iei în serios uneori! 

— Cam atât despre solidaritatea masculină, mârâi David. 
Gura îi cobori într-un arc dezaprobator, în timp ce ochii îi râ- 
deau, însăși esența firii saleantagonice. Un director de pompe 
funebre pus la patru ace — după mamă ești un Dudescu, după tată 
descinzi din familia industriașului Aman — purtând un joben gal- 
ben-citron şi claxonând din timp în timp dintr-o pară de cau- 
ciuc. Un om al contrastelor, David Aman. 

Serghei îi întinse sticla împreună cu cele două pahare. Pe 
buze purta surâsul amar al celui care știa ce înseamnă să pierzi 
pe cineva drag. 

— Singura certitudine pe care o avem este clipa prezentă. 
Mâine poate fi deja prea târziu, șopti el. O lacrimă îi apăru în 
colțul ochilor. Prea târziu pentru tot... 

De data aceasta, David nu mai ezită. Lăsă pe canapea pă- 
tura şi înșfăcă vinul şi paharele din mâinile lui Serghei, îndrep- 
tându-se către scara ce ducea la etaj. 

— Aristocratul cu monoclu cheamă fițoasa de stâncă. Unu- 
doi, recepţie, mă auzi? cârâi el urcând treptele, luând gâtul sti- 
clei drept microfon imaginar. 

Cap în cap dacă îi lovea la naştere unul de celălalt și n-ar fi ieșit atât 
de asemănători — şi atât de diferiţi totodată, zâmbi Serghei în urma 
lui. Se schimbă într-un trening purtând însemnele unei echipe 
rusești de hochei, își luă pistolul cu el și stinse lumina; putea să 
meargă la duș și de dimineață. Acum era important să-și refacă 
puterile. Se întinse pe canapea, învelindu-se din mers cu pătura 
lăsată de David. Chipul Nataliei, femeia de dinainte de boală, 
îl însoți dincolo de porţile somnului, trecând prima pragul. 

La mansardă se ajungea urcând treptele din stejar ale unei 
scări în spirală. Un dormitor imens ocupa întreaga amprentă 
la sol a casei, fiind împărțit în două zone: patul propriu-zis, o 
piesă din lemn de nuc veritabil, protejat de pânza unui balda- 
chin atârnând din tavan, și un colț de citit unde două fotolii 
din piele își disputau un lampadar și o masă joasă. 

Cocoţată în vârful patului, Marina se sprijinea ursuză de tä- 
blia înaltă. Îi era ciudă, dar nu pentru decizia lui David de a 
dormi în bucătărie. Era adevărat, tipul o atrăgea, dar nu sufi- 
cient cât să se bage în pat cu el la câteva ore după ce se cunos- 
cuseră, în casă mai aflându-se încă un bărbat. Să doarmă sin- 
gură, fără grija unor avansuri nocturne despre care, prin me- 
lasa somnului, să nu poată spune dacă erau adevărate ori fă- 
ceau parte din cine ştie ce vis alambicat, i se părea mai curând 
un prilej de bucurie decât un motiv de supărare. 

Altceva nu-i dădea pace, făcând-o să rămână trează în ciuda 
oboselii acumulate. Ca de fiecare dată când două lucruri in- 
compatibile se amestecau, cum ar fi atracția față de un poten- 
țial partener și obligativitatea de a lucra împreună cu el, lucru- 
rile dădeau să meargă prost. Cum unei sticle de apă îi trebuie 
doar o picătură de benzină pentru a o face de nebăut, la fel se 
întâmpla și în cazul atracției și al muncii; pur și simplu nu 
aveau ce să caute împreună. lar când soarta planetei stătea în 
cumpănă, treaba devenea și mai delicată. 

De jos se auzi vocea răţoită a lui David. În mod indubitabil, 
cineva îi greșise — din nou! — cu ceva Alteţei Sale. Săpunul nu 
avusese densitatea corespunzătoare, periuța de dinţi de unică 


306 


Ferma de dinozauri - I Dan Rădoiu 


folosință nu fusese electrică sau apa nu avusese temperatura 
potrivită. Cea caldă venise prea fierbinte, cea rece, desigur, 
prea încet. 

Marina își puse fruntea pe genunchi, înconjurându-și pi- 
cioarele cu brațele. Amplasat la o jumătate de metru de ea se 
afla întrerupătorul. Închise ochii. Și-ar fi dorit să-l poată apăsa 
cu puterea minții, să nu fie nevoită să se întindă până la el. 

Glasul lui David se auzi metalic și întrerupt, ca venind 
dintr-o cutie de tablă: 

— ... Unu-doi, recepţie, mă auzi? 

Marina tresări, căutând cu privirea în jur. 

Treptele scârțâiră, însoțind niște pași care se apropiau. Prima 
apăru frizura, urmată de doi umeri largi arborând culorile pija- 
malei de octogenar. În capul scării, David se opri. 

— Află, spuse el tare, că n-am nici cea mai mică intenţie să 
dorm în aceeași cameră cu o femeie despre care nu știu de ce s-a 
ras în cap. Nu vreau să stau cu teamă că o să mi se întâmple cine 
ştie ce când mi-o fi somnul mai dulce. Eu atât am avut de zis! 

Natural, ca și cum ar fi petrecut cel puţin o mie de astfel de 
nopți împreună, şi i-ar fi știut pe dinafară preferințele, David 
turnă în ambele pahare şi îi întinse unul Marinei. 

— Deci? rosti el, rămânând în picioare. În contrast cu ex- 
presia severă care cerea imperativ obținerea răspunsului soli- 
citat, ochii îi zâmbeau, provocând la joacă. Împotriva voinţei 
ei, Marina se văzu acceptând. 

— Pentru o lume liberă de manipulare, cu ceva mai multă 
cultură în ea decât există acum, spuse el, ridicând paharul. 

Convinsă că își bate joc de ea, Marina îl studie din creștet 
până în călcâie, căutând semnele bășcăliei. Trebuia să fie pe 

acolo, pe undeva, ascunse într-un colț ridicat al gurii, în linia 
lăsată a pleoapelor, așteptând momentul potrivit pentru a fi 
date în vileag printr-un „sănătos” hohot de râs, clipa când cap- 
cana măiestru ascunsă sub straturi de hârtie creponată și ex- 
plozii de confetti se va închide, prinzând în menghina ei de 
suficiență și dispreț prada neştiutoare. 

Nimic însă din expresia calmă a chipului lui David nu-i 
îndreptăți bănuielile. Dinaintea ei se afla, în pofida pijamalei 
cu aspect de sanatoriu în care era îmbrăcat, același bărbat care 
în pivnița casei lui nu ezitase să se interpună între ea și peri- 
colul reprezentat de oamenii lui Adam. Obrajii Marinei se co- 
lorară în roșu, prinzând în treacăt modul falic în care David 
ținea sticla de vin. Uneori și-ar fi dorit să nu poată descifra atâ- 
tea lucruri în gesturile inconștiente ale oamenilor. 

— Poţi s-o faci? Poţi să ne ajuţi să obținem această lume des- 
pre care vorbeşti? îl privi lung Marina din vârful patului. Ră- 
mase tăcută, așteptând să vadă în ce direcţie se va îndrepta 
batjocura. Ce îi va recomanda David pentru a distribui filmul 
Bătrânului pe întreaga planetă, un iepure șchiop sau un po- 
rumbel amnezic? Desigur, dacă nu va veni cu ideea de a-l re- 
cruta pe Rudolf, renul cu nasul roșu al lui Moș Crăciun. 

David își lăsă privirea să alerge de-a lungul liniei ce lua 
naştere acolo unde tavanul se unea cu peretele din fața lui. Ma- 
rina își simți pulsul accelerându-i-se. Aceasta nu era expresia 
unui măscărici pus pe poante ieftine, ci a unui expert evaluând 
o soluţie pe care o avea în minte! 

— Graţie firimiturilor scăpate de Snowden, probabil că da. 
Îndreptă paharul către Marina, surâzând fără veselie: 

— Şi când te gândeşti că lumea le zice pirați cibernetici puș- 
tanilor care distribuie fără autorizaţie ultimul film cu Batman 

sau James Bond, zău că te umflă râsul. Zicea bine unul dintre 
băieţii din LulzSec: Guvernele, prin intermediul serviciilor se- 
crete finanțate din buzunarul contribuabililor, sunt adevărații 
pirați, nu noi ăștia de ne inscripționăm tricouri cu 0 și 1 și ne 
spunem între noi „man” și „dude”. 

Își desfăcu braţele. Vinul aproape că se revărsă peste buza 
paharului. 

— Dacă vrei, continuă David, între „noi” și „ei” este diferența 
dintre braconierul șașiu care mai mult descurcă firul undiței 
decât pescuiește și proprietarul iazului care scoate apa din lac 
atunci când îi vine cheful de pește. Unul prinde câteva fâțe 
chioare ca şi el — asta dacă are noroc. Al doilea îi prinde pe toți. 

— Ei, lasă, că nu e chiar așa, se simţi datoare Marina să inter- 
vină. Un miliard și ceva de dolari nu sunt chiar o fâță chioară. 

David continuă ca și cum n-ar fi auzit remarca Marinei: 

— Ştii, multe le poți reproşa tipilor care lucrează pentru 
băieții cu stele pe umeri și la chipiu, mai puţin lipsa umorului. 
După spusele lui Snowden, ai idee cum se numește suita de 
abilități destinate preluării controlului asupra unui telefon 
mobil modern? Ștrumpfii! 

— Poftim? 

— Da, ai auzit bine, așa le-au zis, râse David. De exemplu, 
Ștrumpful Visător este vulnerabilitatea prin care serviciile se- 
crete îți pot porni telefonul fără știrea ta. Nu contează dacă l-ai 
văzut oprindu-se, la nevoie, el poate fi activat din nou. Singu- 
rul mod prin care te poți asigura că aparatul rămâne cu adevă- 
rat închis este să-i scoţi bateria. 

— Şi cum anume pot face serviciile secrete acest lucru? se 
încruntă Marina. Cu toată știința ei de a citi emoțiile de pe chi- 

pul oamenilor, nu putea scăpa de senzaţia că este victima unei 
farse. 

— Simplu, trimițând pe numărul tău de telefon un SMS 
criptat, unul despre care nu vei fi înștiințată că l-ai primit, 
spuse David, îndreptându-și umerii. 

Chiar și așa, discutând chestii tehnice, trupul lui emana un 
soi de virilitate care îmbia la gânduri nu tocmai pioase. Când 
realiză că zâmbeșşte, Marina tresări. Îşi replie buzele într-o ex- 
presie plictisit-neîncrezătoare: 

— Doar atât pot să facă, să-mi dea drumul la telefon dacă e 
oprit? Te întreb pentru că nu-mi pare a fi cine știe ce brânză... 

David simți că îl cuprinde din nou iritarea. 

— Este doar începutul. Ca să te poți folosi de mobilul cuiva 
fără știrea lui — cum ar fi să-l asculți, să-l fotografiezi sau să-l 
filmezi pe posesor — trebuie mai întâi să fie pornit. Nu crezi? 

— Ai dreptate, la asta nu m-am gândit, murmură Marina. 
Te rog, continuă. 

David mormăi ceva nedeslușit. Păstră o tăcere morocănoasă 
timp de câteva secunde, apoi ochii îi sclipiră întunecaţi. 

— N-ai să crezi, dar următoarea vulnerabilitate se cheamă 
într-un fel care mă duce cu gândul la o cunoștință recentă. Ri- 
dică de câteva ori rapid din sprâncene — conspirativ, cică — sä- 
dindu-i Marinei dorința nestăvilită de a-i da un pumn în nas: 
Ștrumpful Băgăcios. Îţi sună cunoscut? Prin intermediul unei 
portițe lăsate de către producători, microfonul telefonului poate 
fi activat, transformându-l într-un reportofon gata să înregis- 
treze — și să transmită — tot ce se vorbește pe o rază de câțiva 
metri. Ei? 

— Interesant, mârâi Marina printre dinții încleștați. Spune-mi, 
nu cumva l-au inclus și pe Ștrumpful — trase aer în piept, reali- 

zând că o să urmeze o nefăcută, dar neputându-se opri — Găoază 
Deșteaptă? Că și mie mi-ar aduce aminte de cineva pe care l-am 
cunoscut recent! 

David rămase ca trăsnit. 

— Nu, doar pe Ştumpful Paranoic, rânji el într-un târziu. 
Avea o senzaţie stranie, de bine. Se simţea ca un soldat care 
tocmai întâlnise un confrate la fel de priceput ca el în mânuirea 
armelor, un petrecăreț alături de care avea să plece la război. 

— Bun şi ăsta. De aceeași persoană îmi aduce aminte! ex- 
clamă Marina. Pe jumătate îi venea să râdă, pe jumătate să-și 
ducă la bun sfârșit intenţia de a-l pocni cu sete pe încrezut. E 
pe bune faza sau la mişto? 

— Pe foarte bune, râse David. Ştrumpful Paranoic repre- 
zintă abilitatea de a distruge într-un telefon mobil orice urmă 
a unei manipulări din exterior. 

— Aspect care nu îţi este tocmai străin, îl întrerupse Marina. 
Ridică paharul, acceptând invitația lui David de a ciocni. 
Noroc, spuse ea. Pentru o lume mai bună. 

— Pentru o lume mai bună să fie, repetă David, oglindindu-i 
gestul. 

Băură amândoi în tăcere. 

— Şi acum? vorbi prima Marina. Evitând să se uite, întinse 
paharul pentru a-i fi luat. Ar mai fi băut unul, dar renunță. 
Voia să-și păstreze un colț de minte limpede pentru indiferent 
ce avea să se întâmple. 

David culese cupa de vin dintre degetele ei. 

— Variantele nu sunt chiar multe, rosti el, lungind cuvin- 
tele. Mă culc pe jos, pe fotoliile de acolo, sau mă bag în pat 
lângă tine... 

Fierbinţeala vinului, combinată cu vorbele pe care avea să 
le spună, îi coborâră Marinei în pântec, aprinzându-i o torță 
în trup. Cu oamenii lui Adam pe urmele lor, cu sfârșitul lumii 
ciocănind insistent la ușă, pentru ei ziua de mâine putea fi și 
ultima. Arboră un aer profesoral, rânjind cu bujori în obraji: 

— În pat lângă mine, îmbrăcat în pijamaua aia de adminis- 
trator responsabil peste un bloc de garsoniere? Poate în visu- 
rile tale, băiete! 

— O să-mi fie frig fără ea, întins pe jos, spuse David cu voce 
uscată. 

— Dacă optezi pentru Hotel Dușumea, n-ai decât s-o păstrezi. 
O să-ți prindă bine la şale, râse Marina, neslăbindu-l din ochi. 

— Neah, rânji la rândul lui David. Gândindu-mă mai bine, 
aş putea s-o pun sub cap. O să mă doară gâtul dacă am să dorm 
fără pernă. 

Așeză pe noptieră paharele și luă o înghițitură prelungă direct 
din sticlă. Bulgărele de foc din trupul Marinei crescu în inten- 
sitate, trimițându-i cârcei de anticipare în mușchii coapselor. Era 
ceva profund masculin în gesturile lui, siguranța bărbatului care 
odată pornit la drum, va lua fără să mai ceară voie. Gura i se uscă, 
obligând-o să-și umezească cu vârful limbii buzele. 

— Ține, spuse el, întinzându-i sticla. Marina o înșfăcă și bău 
din ea cu capul dat pe spate. O fi moderația bună, dar parcă mai 
bună era uneori lipsa ei. 

Încet, fără să se grăbească, David își dădu jos bluza de pijama. 
Musșchii îi zvâcniră sub piele, animale de pradă gata de salt. 

— Și acum? zâmbi el, rămânând gol la un braţ distanță de pat. 

Marina se sprijini încet cu bărbia de genunchi, buzele țu- 
guindu-i-se într-o expresie de inspector fiscal cercetând un re- 

gistru de inventar scrijelit în creion chimic. Din surâsul învă- 
luitor al lui David mai rămase doar o grimasă. Îi veni să înjure. 
Se lăsase tras pe sfoară ca ultimul adolescent. Gândurile i se 
ciocniră unele de altele în interiorul cutiei craniene, devansând 
vorbele individei: Și acum îți propun o tură de stradă în pas aler- 
gător; nu uita să te baţi cu palmele peste şolduri pentru un plus de 
efect. O să dormi bine după aia, sau, Acum poți să cobori la parter. 
Fii cu băgare de seamă, însă, cum îţi faci cunoscute intențiile. Rusul 
ar putea să devină nevricos dacă îi apari în cale precum Venus ieșită 
din spuma valurilor. Ai grijă, e înarmat! 

— Şi acum stingem lumina și ne băgăm în pat, surâse Ma- 
rina, arătând către întrerupător. Degetele i se ridicară către nas- 
turii cămăşii, deschizându-l pe primul. Cu inima bătându-i în 
urechi, David se conformă. 

— Pe care parte? întrebă el orb în întuneric. Cearceafurile 
apretate foșniră sub mișcările Marinei, făcându-l pe David să 
înghită în sec. 

— Pe care parte, ce? Un articol de îmbrăcăminte, blugii, pro- 
babil, fâlfâiră prin aer, aterizând undeva pe podea. 

— Dormi, mârâi David. Îşi încordă privirea, încercând să 
distingă ce îi ascundeau umbrele vagi ce se profilau la mică 
distanță de el. 

— Pe partea unsă cu unt, răspunse Marina la întâmplare 
primul lucru care îi veni în minte, şi izbucni în râs. Vocea i se 
suprapuse peste freamătul așternuturilor depărtându-se pen- 
tru a o primi între ele. 

— Vino, îi șopti ea. David i se alătură, căutând-o înfrigurat 
din vârful degetelor. 

— Să nu te grăbești, șopti ea, făcându-i loc. 

De jos se auzi zgomotul prelung, al soneriei de la intrare, 
urmat de niște bubuituri în ușă: 

— Deschideţi! rosti o voce înfundată. 

Bătrânul? se smuci Marina din îmbrăţișarea lui David, recu- 
noscând pe dată glasul de bariton al mentorului ei. Cum de a 
aflat că suntem aici? 


Sfârşitul volumului I 

Bănuim de multă vreme 
că suntem creaţia unei 
civilizaţii extraterestre, a 
unor grupuri de ființe 
venite din alte lumi, însă 
scopul pentru care au 
făcut-o a rămas un 
mister vreme de milenii. 
Până azi. 

David Aman, un hacker 
de geniu și posesorul 
unui umor extrem de 
negru, se trezește într-o 
zi rece de iarnă aruncat 
într-o cursă contracro- 
nometru care îi va pune 
la încercare nu doar 
talentul profesional, dar 
și credinţele sale vechi 
de când lumea. 
Misiunea care îi este 
încredințată pare impo- 
sibilă: salvarea întregii 
specii umane de la o 
dispariţie bruscă și 
violentă. 

